
КІРІСПЕ
Жұмыстың жалпы сипаттамасы. Қазіргі тіл ғылымындағы антропоөзекті бағыттың ізденістерінде белгілі ұлттың мәдениетіне қатысты мәселелерінің шешімін оның ғасырлар бойы жинақталған этномәдениетке қатысты бүкіл байлығын бейнелейтін маңызды ақпараты бар тіл бірліктері арқылы табу ерекше мәнге ие болып келеді. Қай халық болмасын, барлық өмір-тіршілігі, ғасырлар бойы қалыптасқан мәдени, рухани байлығы сол халықтың ана тілінің інжу-маржанындай өрнектеледі де, атадан балаға, ұрпақтан-ұрпаққа ауысып отырады. Бұл - тіл атаулының бәріне тән объективті заңдылық, ортақ қасиет. 
Әр халық осы ғасырлар қатпарында өмір сүрудің әдіс-тәсілін тауып, өзіндік мәдениетін қалыптастырады. Тіл - осы ақиқат болмысты тану барысында жинақталған әлем туралы білімді жеткізудің негізгі жолы, сол себепті тіл ғылымындағы антропоөзекті бағыт тілдің қарым-қатынас құралы қызметімен қатар, танымдық, кумулятивтік, прагматикалық т.б. қызметтеріне айрықша мән береді, өйткені ақыл-парасат, сезім иесі ретіндегі, саналы Адамның-тіл иесінің, ең басты қасиеті - өзін қоршаған әлемді көріп-сезініп, танып-білуге деген құштарлығы. Қай мәдениетте де ең басты құндылық - Адам болып табылады. Адам баласы үшін алдыңғы ұрпақ қалыптастырған дәстүрлі мәдениеті - сол халықтың бет-бейнесі, тарихы, ұлттық қадір-қасиетінің айнасы. Қазіргі ұлтты оның «тіл айнасында» тану бағытындағы зерттеулер осы ұлттық дүниетаным деректеріне терең бойлап зерттеуді мақсат етеді. Рухани күрес жолын білім іздеуден бастаған Ұлы Абай оны «Қашан бала ғылым-білімді махаббатпен көксерлік болса, сонда ғана оның аты Адам болады» деп есептейді. Білімді медресе, мектептен, өмірден алуға болады. Алайда білімді болу мен нағыз адам болу бір нәрсе емес. Ұлы Абай бұған: «Адамның көңілі шын мейірленсе, білім-ғылымның өзі де адамға мейірленіп, тез қолға түседі. Шала мейір шала байқайды» деп жауап береді. Мәдениеттік типтік белгісі бойынша, қазақ сахарасында «адамгершілік», «адам болу ұстанымы» алдыңғы қатарға шыққан. Абайдың қазақ ұлты үшін көксегені де осы - Адам болу. Ол үшін «Ақыл, қайрат, жүректі бірдей ұста, Сонда толық боласың елден ерек» дейді. Абайдың философиясы қазақ ұлтының болмысымен үндеседі. 
Қазіргі жаһандану контексінде «Бәсекеге қабілетті тұлға, алдымен, өз халқының мәдениеті мен тілін білуі керек» деп есептеледі. Туған тілдің мәдени бастаулары мен рухани дәстүрлерімен сусындап өскен ұрпақ қана жаһандану үдерісінде жұтылып кетпей, оған төтеп бере алатын иммунитет қалыптастырады. Егер жаңғыру елдің ұлттық-рухани тамырынан нәр ала алмаса, ол адасуға бастайды». «Табысты болудың ең іргелі, басты факторы білім екенін әркім терең түсінуі керек. Жастарымыз басымдық беретін межелердің қатарында білім әрдайым бірінші орында тұруы шарт. Себебі құндылықтар жүйесінде білімді бәрінен биік қоятын ұлт қана табысқа жетеді».
Мемлекет басшысы Қасым-Жомарт Тоқаевтың «Алтын Орда – дала өркениетінің үлгісі: тарих, археология, мәдениет, бірегейлік» атты халықаралық симпозиумда сөйлеген сөзінде: «Әділдік, ашықтық және мемлекеттер диалогі - Дала өркениетіне арқау болған құндылықтар. Осы мемлекеттілік дәстүрін жан-жақты зерттеу бүкіл Орталық Еуразияның ұзақ мерзімді дамуына ықпал етері сөзсіз. Қазір бұл аймақ жаңа сипаттағы қайта өрлеу, яғни, ренессанс кезеңіне қадам басты деп айтуға болады. Тарихтың дәрістері дамуға бет алған болашақпен үндескенде ғана өркендеу жолына түсеміз. Бұл орайда, Алтын Орданың сан қилы тарихы мен тағдыры мемлекеттердің күш-қуаты түрлі мәдениеттерді нәтижелі гуманитарлық және саяси серіктестіктің бірыңғай жүйесіне біріктіре алуынан көрінетінін еске салады» дегені саналы білімді ұрпақ қана Құндылық мәнін түсіне алатынына сенім. Болашаққа сеніммен қарау үшін әрбір адам өз тарихын мәдениетін терең танып, құндылықтарды қастерлеуі қажет. Осындай құндылықтың бірегейі – халықтық космонимдер, халықтық білім.
Кез келген халықтың өзі өмір сүретін кеңістігін игеруі оның ономастикасынан көрініс табады. Ұлттық мәдениет тіл иесінің кеңістікті қалай көріп, танып игеруіне қарай қалыптасады деп есептеледі. Бұны әр халықтың болмысты, жалпы әлемді қалай қабылдайтыны деп түсінуге болады. Қазақ халқы үшін әлем дөңгелек, шеңбер, оны шаңырақ бейнесіндегі шексіздік арқылы танытады. Ал «Көктем», «Жаз», «Күз», «Қыс» - қазақ халқының дәстүрлі тұрмыс тіршілігінің көрінісі, ұлттық мәдениет негізі осыдан тарайды, сондықтан қазақ халқы жыл мезгілдерінің ауысуын Жер мен Көктің табиғи заңдылықтарына сай «көктем шықты», «жаз келді», «күз болды», «қыс түсті» деп таңбалаған. Табиғатпен етене аралас көшпелі тұрмыс-тіршілік осы заңдылықтар бойынша өтіп жатады, өйткені бұл атаулардың мазмұнында терең білім сақталған. Ал қазіргі «көктем келді», «күз келді, «қыс келді» тәрізді тұлғада қолданылып жүрген өзге тілдің әсерімен енген аталымдар жыл мезгілі мен оның ерекшеліктері туралы шынайы ақпарат бере алмайды, өйткені «тілдің мәні мен мағынасы объективті ақиқатпен байланысты. 
Бұл қазақ халқының өзін қоршаған орта, соған сәйкес өмір тәжірибесінен туындаған табиғат, тұрмыс-тіршілік т.б. жайлы жинаған ақпаратының тереңдігін көрсетеді. Соның бір саласы аспан әлемі жайлы ұғым-түсініктері болса, тіл байлығының бұл қатпарында астрономиялық білімінің мол болғандығын олар қалыптастырған халықтық космонимдік атаулар айқындайды.
Зерттеу тақырыбының өзектілігі. Ай, Күн, Жұлдыз, Аспан - әлемге ортақ астрономиялық атаулар, бұлар адамзаттың телескопты ойлап тапқанға дейін көптеген ғасырлар бұрын пайда болған, сонымен қатар астрономия ғылымының негізгі ұғымдарын осы халықтық атаулар құрайтыны байқалып келеді.
Ай, Күн, Жұлдыз, Аспан - адамзатқа ортақ ұғым болғанымен, әр ұлт осы ортақ әлемді өзінше көріп-біліп, өзінше түсінеді, өзіндік «таным жолын» қалыптастырады. Өз әлемінің тілдік бейнесін жасайды. Аспан күмбезінің ұлттық әлемнің тілдік бейнесін жасайтын бөлігі халықтық космонимдер деп аталады да, ономастиканың құрамадас бөлігі болып табылады. Халықтық космонимдер - халықтың аспан шырақтарына ғылымға дейін-ақ, есте жоқ ескі замандарда берген, көзге арнайы құралсыз көрінетін ғарыш нысаны атаулары. Адам баласының телескопты ойлап тапқанға дейінгі таным жемісі. 
Халықтық космонимдер ұлттық дүниетанымдық байлықтың ерекше күрделі саласы болып табылады, өйткені тіл иесі өзі өмір сүретін жер бетінің бет-бейнесін сол кеңістіктің әр алуан қасиетін сезініп, көзімен көріп, құлағымен естіп, зерттеп бағалап, ақпарат жинады, сол ақпараттың мазмұнына қарай таңбалады. Ал халық аспан, аспан шырақтарының әсерін сезініп білгенімен, қарапайым адамның көзі толық жете бермейтіні анық, сондықтан негізінде мифтік сана жатқан халықтық космонимдер жер бетіндегі тұрмыстың маңызды ұғымдары мен зат құбылыстарына ұқсатудан пайда болғанын: Темірқазық, Үркер, Жетіқарақшы т.б. атаулардың туыс және туыс емес тілдердегі бейнесі айқындайды. Түнде жолаушы жүрген қазақ жолын да, уақытын да Темірқазық не Үркерге қарап айырады. Темірқазық - орнынан жылжымайтын жұлдыз, ал Үркер аспан бойында жылжып жүреді. Үркер - адастырмайтын жұлдыз, сондықтан малшы қауым Үркерді шаруашылық жағдайына қарай пайдаланған. Үркер туды, үркер жерге түсті, үркер көкке шықты, үркер көтерілді, үркер батты тәрізді атаулар жыл мезгілдері ауысуын білдірсе, «Үркер туды, сорпа ас болды» малдың қоңдануын білдіреді.
Осы тәрізді дүниетанымдық ақпарат қазақ халқының Күн календарын жасауға негіз болған. Ономастиканың кенжелеу дамыған саласы космонимиканы лингвистикалық пән ретінде қызықтыратыны да осы - халықтық космонимдік атаулар, олардың халықтың өмір сүру салтына негізделген қолданбалық мәні мен аталған қызметтен туындайтын тіл бірліктері. Атап айтқанда, космонимдер, тұрақты тіркестер, метафора, мақал-мәтелдер т.б. космоним құрамды этномәдени мазмұнды атаулардың тереңіндегі ақпаратты таныту диссертациялық зерттеу жұмысының өзектілігін дәлелдейтіні анық. 
Қазіргі тіл ғылымы ұлттық мәденитанымдық бірліктерді жеке дара күйінде зерттеуден гөрі мәдениетаралық деңгейде қарастыруға басымдық береді. Осы тұрғыдан алғанда, аспан әлеміне қатысты этномәдени мазмұнды тіл бірліктерін қазақ және ағылшын тілі деректері бойынша салғастыра зерттеу арқылы туыс емес тілдердің өзіндік ерекшеліктерімен қатар, ортақтық белгілерін де ашып талдау зерттеу жұмысының өзектілігін нақтылай түседі. 
Зерттеудің нысаны - қазақ және ағылшын тілдеріндегі халықтық космонимдер мен олардан туындайтын ұлттық-мәдени бірліктер.
Зерттеу пәні - халықтық космонимдерге қатысты лингвомәдени, этнографиялық, этномәдени семантикалық деректер. 
Зерттеу жұмысының мақсаты - қазіргі антропоөзекті бағыттың ғылыми-теориялық қағидаларына сәйкес қазақ және ағылшын тілдеріндегі халықтық космонимдердің қалыптасуы мен құрылымдық сипатын айқындау, халықтық космонимдерді туыс емес тілдердегі ұлттық әлемнің тілдік бейнесі ретінде салғастыра зерттеу арқылы ұлттық-мәдени ерекшелікпен қатар ортақтық көріністерін де анықтау.
Зерттеу жұмысының міндеттері:
- қазақ және ағылшын тілдеріндегі халықтық космонимдерді антропоөзекті бағыт парадигмасында зерттеудің тұжырымдарын саралап, зерттеу нысанына сәйкес бағытын айқындау;
- қазақ және ағылшын тілдеріндегі халықтық космонимдерді құрылымдық-танымдық тұрғыдан талдау;
- қазақ және ағылшын тілдеріндегі халықтық космонимдерді мағыналық-тақырыптық топтары бойынша талдау арқылы туыс емес тілдердің ерекшеліктерін анықтау;
- қазақ және ағылшын тілдеріндегі халықтық космонимдерді ұлттық әлемнің бейнесін таныту құралы ретінде зерттеу арқылы оның туыс емес тілдердегі көрінісін сипаттау.
Зерттеудің дереккөздері. «Древнетюркский словарь» (1969), Малов С.Е. «Памятники древнетюркской письменности» (1959), Севортян Э.В. «Этимологический словарь тюркских языков» (1974-1980), Будагов Л.З. «Сравнительный словарь турецко-татарских наречий» (1869, Т.1, 1871, Т.2), М.Қашқари «Диуани луғат-ит-түрк», 3 томдық (Егеубаев А., 1997), І. Кеңесбаев «Қазақ тілінің фразеологиялық сөздігі» (1977) Е. Жанпейісов «Этнокультурная лексика казахского языка» (1989), Ә.Т.Қайдар «Қазақтар ана тілі әлемінде» (этнолингвистикалық сөздік). 3томдық (2009-2013), «Қазақ афоризмдері» (2012), Кожахметова Х.К., Жайсакова Р.Е., Кожахметова Ш.О. Казахско-русский фразелогический словарь (1988). А.В.Кунин, Англо-русский фразеологический словарь, (1984), John R. Clark Hall, A Concise Anglo−Saxon Dictionary (1916), Дж. Хокинс, Толковый словарь английского языка (2003), The American Heritage Dictionary of the English Language: New College Edition by Houghton Mifflin Company Staff (1980, Hardcover), Wayne Magnuson, English idioms vocabulary. (2018), English-Russian slang dictionary (2012), Dictionary of English idioms (2012) т.б. еңбектер пайдаланылды. 
Зерттеудің әдістемелік негіздері мен әдістері. Зерттеу жұмысының мақсаты мен міндеттерін жүзеге асыру үшін қазіргі тіл біліміндегі антропоцентристік парадигма аясындағы кешенді әдістемелік аппарат қолданылды. Зерттеудің әдістемелік іргетасы когнитивті лингвистика, мәдени лингвистика және статистикалық талдау принциптерінің интеграциясынан тұрады.
Зерттеу нысаны ретінде алынған космонимдерді жинақтау барысында үздіксіз іріктеу (continuous selection) әдісі қолданылды. Тілдік материалдарды іріктеуде Ә. Қайдар, Р. Сыздық, Ж. Маңкеева сынды отандық ғалымдардың этнолингвистикалық зерттеулеріндегі фразеологиялық корпус құру принциптері басшылыққа алынды. Қазақ және ағылшын тілдерінің фразеологиялық, түсіндірме және этнографиялық сөздіктерінен жиналған 1000-нан астам бірлік ішінен мағыналық өзегі «Ай», «Күн», «Аспан», «Жұлдыз» болып табылатын фразеологизмдер талдаудың эмпирикалық базасын құрады.
Зерттеуші тарапынан жасалған тақырыптық классификацияның объективтілігін дәлелдеу үшін Дж. Коэн (J. Cohen, 1960) ұсынған сарапшылар арасындағы келісім коэффициенті есептелді. Тәуелсіз сарапшының бағалауы мен авторлық жіктеу арасындағы сәйкестік k = 0.98 көрсеткішін берді. Бұл әдістемелік қадам талдау нәтижелерінің кездейсоқ еместігін және ғылыми валидтілігін (validity) халықаралық стандарттар деңгейінде растайды.
Зерттеудің негізгі концептуалды аппараты Ф. Шарифианның (F. Sharifian, 2011, 2017) мәдени когнитивті лингвистика (Cultural Linguistics) теориясына негізделді. Бұл әдістеме аясында келесі ұғымдар қолданылды: үлестірілген (мәдени) таным (Distributed Cognition): Космонимдердің мағынасы этностың ұжымдық жадында және мәдени артефактілерде үлестірілген күйде қарастырылды; Мәдени схемалар мен категориялар (Cultural Schemas and Categories): Тілдік бірліктердің астарындағы «прототиптік» бейнелерді (мысалы, сұлулық эталоны ретіндегі Ай) айқындауға мүмкіндік берді.
Космонимдердің фразеологиялық жүйедегі ауыспалы мағыналарын, атап айтқанда Аспан денелерін адамның психо-эмоционалдық күйіне таңу процесін талдауда Дж. Лакофф пен М. Джонсонның (G. Lakoff, M. Johnson) концептуалды метафора теориясы басшылыққа алынды.
Қолданылған әдістердің кешенді сипаты «Ай», «Күн», «Аспан», «Жұлдыз» космонимдерін тек лингвистикалық тұрғыдан емес, сонымен қатар халықтың дүниетанымы мен мәдени когнициясын айқындайтын маңызды танымдық құрылым ретінде жан-жақты зерттеуге мүмкіндік береді. 
Зерттеудің теориялық-әдіснамалық негіздері. Зерттеу жұмысының теориялық негізі ретінде антропоөзектік зерттеулердің бастауы саналатын философия, лингвомәдениеттану салалары бойынша: В.Гумбольдт, Э.Сепир, И.Г.Гердер, Б.Л.Уорф, В.Н.Телия, Н.И.Толстой, А.И.Потебня, А.Е.Карлинский, В.В.Воробьев, В.А.Маслова, А.И.Кравченко, В.И. Полищук, Н.Ф.Алефриенко, Д. Кішібеков, Т.Ғабитов, т.б. ғалымдардың жалпы мәдениет, ұлт мәдениетіне, оның түрлеріне қатысты тұжырымдары мен түркітану, қазақ тілі саласындағы көрнекті ғалымдар: Ш. Уәлиханов, А.Байтұрсынұлы, Қ.Жұбанов, С.Мұқанов, Ә.Қайдар, А.Сейдімбек, Ә.Марғұлан, Е.Жанпейісов, Ж.Манкеева, Н.Оралбаева, Ғ.Қалиев, Б.Қасым, Б.Қалиев, З.Қ.Ахметжанова, Н.Уәли, С.Н.Смағұлова, М.Ысқақов, Х.Әбішев, Т. Жанұзақов, М.С.Атабаева, Қ.Ғ.Аронов, О.М.Орынғазы, А.Б.Салқынбай, Қ.Ө.Есенова, С.К.Сәтенова т.б. ғалымдардың теориялық тұжырымдары басшылыққа алынды. Ағылшын тілі саласындағы көрнекті ғалымдар: Lado R. (Linguistics Across Cultures: Applied Linguistics for Language Teachers, 1957). Lakoff G., Johnson M. (Metaphors We Live By, 1980). Sharifian F. (Cultural Conceptualizations and Language, 2011); Cultural Linguistics, 2017). Allen, Richard Hinckley (Star names, Their Lore and Meaning. New York: Dover, 1963), Aveni, Anthony. (Native American Astronomy, 1977; Empires of time. Calendars, Clocks and Cultures, 1989) Krupp E.C. (In Search of Ancient Astronomies, 1979), Kunitzsch Paul. (The Arabs and the stars, 1989), Long, Eleanor R. (How the dog got its days: A skeptical inquiry into traditional Star and weather Lore, 1984. 43, 256-264). Liberman, 2009. Words origin and meaning, 2009)
Зерттеудің ғылыми жаңалығы: 
- қазақ және ағылшын тілдеріндегі халықтық космонимдер құрылымдық, мағыналық-тақырыптық топтарына қарай салғастырмалы, салыстырмалы тұрғыда сарапталып, туыс емес екі тілдің ортақтық және өзіндік ерекшеліктері анықталды;
- негізі мифологиядан басталатын қазақ және ағылшын тілдеріндегі халықтық космонимдердің атауыштық-сөзжасамдық белгілері анықталып, космологиялық білімнің қалыптасу ерекшелігі көрсетілді;
- космонимика ономастиканың құрамдас бөлігі, лингвистикалық пән, осыған орай, халықтық космонимдік атаулар мазмұнындағы ұлттық әлем бейнесі қазақ және ағылшын тілі деректері бойынша айшықталды;
- қазақ және ағылшын тілдеріндегі халықтық космонимдерді лексика семантикалық топ деңгейінде анықтап, этномәдени мазмұнын ашу арқылы қазақ және ағылшын халқының біршама тұтас бейнесін жасау талабы зерттеу жұмысының басты жаңалығы деуге болады.
Зерттеу жұмысының теориялық маңызы. Зерттеу жұмысының теориялық маңызын тақырыптың өзектілігі айқындайды. Космонимика ономастиканың кенжелеу дамыған саласы саналады, сондықтан халықтық космонимдерді мағыналық-тақырыптық топтарға, лексика-семантикалық топтарға таратып, салғастырмалы түрде зерттеу; қазақ және ағылшын тіліндегі космонимдерді лингвомәдени-танымдық, лингвомәдени ақпарат көзі ретінде талдап зерттеуге құрылған зерттеу жұмысының тұжырымдары мен материалдары космонимика саласында, салыстырмалы-салғастырмалы зерттеулерде, антропоөзекті бағыттағы этнолингистика, лингвомәдениеттану, аксиологиялық лингвистика саларына белгілі дәрежеде үлес қоса алады.
Зерттеу жұмысының практикалық мәні. Диссертациялық зерттеудің нәтижелері жоғары оқу орындарының филология факультеттерінде жалпы тіл білімі теориясы, семасиология, лексикология салаларына қатысты пәндер мен танымдық лингвистика, тіл және мәдениетаралық қатынас, тіл тарихы, этнолингвистика, лингвомәдениеттану, аксиологиялық лингвистика мәселелерін оқытуда практикалық материал ретінде қолданыс табады.
Қорғауға ұсынылатын тұжырымдар. Зерттеу нәтижелері бойынша қорғауға мынандай тұжырымдар ұсынылады:
·  Аспан, Ай, Күн, Жұлдыз - әлемге ортақ астрономиялық атаулар, осы ортақ әлемді әр ұлт өзінше көріп-біліп, өзінше түсінеді, өзіндік «таным жолын» қалыптастырады, өз әлемінің тілдік бейнесін жасайды; халықтық космонимдер - халықтың осы аспан шырақтарына ғылымға дейін-ақ есте жоқ ескі замандарда берген, көзге арнайы құралсыз көрінетін ғарыш нысаны атауы; адам баласының телескопты ойлап тапқанға дейінгі танымдық жемісі.
·  Аспан, жұлдыздар әлемі туралы түсінік мал өсіріп, егін салатын халыққа аспан мен жердің арасын, жыл мезгілдерінің ауысу себептерін, жіті қадағалап, терең зерделеп, егін егетін, мал төлдететін уақыттарын жобалап, межелеп біліп, табиғаттың, ауа райының әр түрлі жағдайларымен үйлесе өмір сүру үшін қажет болды; бұл қажеттілік алғашқы күнтізбені туғызды, сондықтан халықтық космонимдер - жүйесі халықтық күнтізбе жасау құралы, халықтық күнтізбе өркениет өзегін құрайды;
·  қазақ және ағылшын тілдеріндегі халықтық космонимдердің құрылымдық, мағыналық-тақырыптық топтарының салғастырмалы, салыстырмалы тұрғыда сарапталып, зерттелуі туыс емес екі тілдің ортақтық және өзіндік ерекшеліктерін анықтайды;
·  қазақ және ағылшын тілі деректеріндегі халықтық космонимдер - ұлттық дүниені тануы мен қабылдауынан қалыптасқан дәстүрлі білім жүйесіне негізделетін аксиологемалық феномен; халықтық космонимдер - көп қырлы: заттық мәдениет және рухани мәдениет деректерін таңбалайтын лингвомәдени бірлік; құндылық мәнді бірліктер ретінде; коммуникативтік – тілдік қатысымды жүзеге асыратын сөз орамы ретінде қарастырылады;
·  қазақ және ағылшын тілі деректеріндегі халықтық космонимдердің лексика-семантикалық топ деңгейінде анықталып, этномәдени мазмұнының ашылуы салғастырылып отырған туыс емес тілдердің біршама тұтас бейнесін жасау мүмкіндігін туғызады.
Диссертациялық зерттеу жұмысының жариялануы мен мақұлдануы.
Диссертациялық жұмыстың мазмұны мен нәтижелері бойынша 14 ғылыми мақала жарық көрді, соның ішінде Қазақстан Республикасы Ғылым және жоғары білім саласындағы сапаны қамтамасыз ету комитетінің нұсқауындағы филологиялық басылымдарда – 6 мақала, халықаралық ғылыми-тәжірибелік конференция жинақтарында – 6 мақала, шетелдік халықаралық журналдарда 2 мақала жарияланды. 
Диссертациялық зерттеу жұмысының құрылымы. Диссертациялық зерттеу жұмысы кіріспеден, екі тараудан, қорытынды және пайдаланылған әдебиеттер тізімінен тұрады.


1 ХАЛЫҚТЫҚ КОСМОНИМДЕР ЖҮЙЕСІН ЗЕРТТЕУДІҢ ТІЛДІК-ӘДІСНАМАЛЫҚ НЕГІЗІ

	 1.1«Халықтық» космоним түсінігі: түрлері мен қызметі, зерттелуі. Ономастиканың өзге салалары тәрізді аспан әлемі атауларының пайда болуы мен қалыптасуы да ұзақ дәуірлердің, көптеген ғасырлардың жемісі. Г.Б.Мәдиева ономастика тарихында ғарыш кеңістігінің жеке топтарын зерттеп, талдауда бірізділік болмағанын айта келе, оны зерттеушілердің астрономия терминдері мен «халықтық» космонимдерді тануда екі бағыт ұстанғанын көрсетеді [1:53-58-бб.]. Атап айтқанда, Т.Жанұзақов, Ю.А.Карпенко, В.Д. Бондалетов, Қ.Ғ. Аронов тәрізді ғалымдар барлық ғарыш кеңістігіне қатысты космоним және космонимика терминдерінің қолданылуын дұрыс санайды, өйткені бұл сала космонимдер мазмұнындағы этномәдени мазмұнды семантиканы ашып, айқындайды: Таң бозынан есік алдына ат ойнатып, айғайлап оятады, қас қарайып, жұлдыз туғанша жұмысқа салады. Кейде ай жарығымен де жер жыртып, арық қазып, жазда шөп маялап жүрдік. Сондықтан да жеңген шығармыз... (О. Бөкей). Мәтінде белгіленген сөздер – мезгіл мәнді атаулар, Ай, Күн, Жұлдыз атауларынан тарайтын, бейнелі, екіншілік номинация. Соғыс кезіндегі халықтың азапты, қиын тұрмысын бейнелейді, синонимдері де бар. Тіл ғылымы үшін осы атаулар семантикасы арқылы көрінетін ұлттық таным маңызды. Ал астроним, астронимка терминін М.Рут тәрізді т.б. ғалымдар қолдайды, аталған бағыттың астрономиялық зерттеулермен айналысатыны анық. Астрономиялық ұғымдар да ортақ, ол - ғылыми білім саналады.
Ғарыш кеңістігіне қатысты «халықтық» білім, оның терминдері, тілдік бірліктері ежелгі замандарда пайда болып, халық қажетін өтеп келе жатқанымен, «халықтық» космонимдердің тіл ғылымының нысаны болуының кенжелеу дамығаны, оны зерттейтін тіл ғылымының саласының да  кейіндеу қалыптасқаны байқалады.Бұл жалпы ғарыш нысандарының жан-жақты зерттелмегендігімен түсіндіріледі. Көрнекті ономаст-ғалым Т.Жанұзақов 1978 жылы жазылған «Космонимдердің лексика-семантикалық ерекшеліктері» атты зерттеу мақаласында қазақ халқының астрономия жайындағы ұғым-түсінігінің, оның атауларының ерте замандарда қалыптасқанын айта келе, ғарышты игеру дәуірінде «ерен дамып», «қарыштап» өсіп, кең өріс алып өркендеуін тарихи заңды құбылыс деп біледі. Осыған орай, ғалым космос (ғарыш), космонавт (ғарышкер), жердің жасанды спутнигі (серігі) т.б., «Айды» игерумен байланысты Москва теңізі, Нектарь теңізі, Циолковский кратері тәрізді көптеген атау-есімдердің саны молая түскенін келтіреді. Осындай терминдер мен сөздердің, географиялық атаулар қатарының өсіп, оларды зерттеуге байланысты ғылымда «космостық лингвистика», «Айдағы топонимдер» тәрізді «жаңа ұғымдар» пайда болғаны өткен ғасырдың ортасынан бергі кезеңнің үлесіне тиген [2:51-62-бб.].
Өткен ғасырдың жетпісінші-сексенінші жылдары ғарыш нысандары жалпы ономастика нысандарымен қатар жан-жақты қарқынды зерттеліп, терминологиялық сөздіктер жасала бастады. Соның бірі Н.В. Подольскаяның орыс ономстикасының терминологиялық сөздігінде (1988): космоним (космонимика) - ғарыш кеңістігі, галактика, жұлдыздар жүйесі немесе оның бөлшектері мен жұлдыздар шоғырының атауларынан тұратын жалқы есімнің бір түрі. Ал астроним (астронимика) - жеке бір нүктедегі аспан денелерінің: планеталардың (ғаламшар), кометалардың, астероидт, метеориттердің атауы. Лингвистиканың осы ғарыш кеңістігі, жұлдыздар жүйесі мен аспан денелері, ғаламшар (планеталар) - атаулары жүйесін зерттейтін ономастика тарауының құрамдас бөлігі космонимика деп аталады. Селеноним - айдағы кез келеген объект атауы, марсионим-Марстағы нысан атауы, меркурионим- Меркурийдегі нысан атауы, венусоним – Шолпандағы кез келген нысан атауы [3:13;39;68-б.]. Сөйтіп, осындай тұжырымдардан кейін аспан әлемінің негізгі ұғымдары космоним мен астроним болып екі тармаққа бөлінеді. Жұлдыз, планета, комета және астероидтар - астронимдер тобына, ал шоқжұлдыз, галактика, космостық кеңістік атаулары - космонимдер тобына жатқызылады деп анықталды 
Л.Ф.Фоминаның орыс космонимиясының қалыптасуы мен шоқ жұлдыз атаулары жайындағы еңбегінде орыс ғылыми космонимиясындағы әр микрожүйенің өзіндік ерекшелігі бар, дегенмен олардың орталығы саналатын: ғаламшар (планета), шоқжұлдыздар мен жеке жұлдыз атауларының диахрониялық тұрғыдан алғанда, айырмашылығынан гөрі ортақтығы басым екенін айтады. Аталған микрожүйе мен жалпы космонимияда әр кезеңде қалыптасқан шоқжұлдыз атауларының астрономия ғылымы мен орыс әдеби тілінің қалыптасуы үшін де көрсеткіш бола алатындығы басты мәселеге айналғаны байқалады [4:43-44-бб.]. Ю.А.Карпенко аспан денелері атауларын зерттеуде оларды шығу тегіне қарай топтастыруды маңызды санайды. Алдымен, аспан әлемі атаулары ғылыми және халықтық атаулар болып екіге бөлінеді. Бұл жіктеме кейінірек пайда болған «жаңа» және «көне» атаулар дегенмен үйлеседі [5:13-15-бб.]. В.Д. Бондалетов зерттеулерінде, ономастика салаларының ішінде аспан әлемі атаулары мен жер-су атаулары ұқсас келеді деп есептейді, өйткені жұлдыздар мен шоқжұлдыздар және басқа аспан әлемі атаулары бүкіл адамзатқа ортақ, космонимнің топонимнен айырмашылығы да осы ортақ нысан болғандығында. Сонымен қатар, бұлар - ұлтаралық және интернационалды ұғымдар болып табылады  [6:198-199-бб.].
Бұдан кейінгі зерттеулерден ғылымда осы терминнің орныққанын көруге болады. В.Д.Бондалетовтың зертеулерінде космоним және космонимия терминдерін жеке, нақты нүктеде көрінетін нысан мен кеңістік нысанын таңбалайтын термин және оны зерттейтін ғылым саласының атауы деп тұжырымдалған [6,199-б.], дегенмен терминдердің жарыса қолданылуы қазіргі кезеңде де ұшырасады. Л.С.Абсемиева да Қырым татарлары тіліндегі космонимдердің лексиканың көне қабатына жататынын, фольклор, халық поэзиясында жиі кездесетінін, ұлттық, мәдени семантиканы айшықтап лингвистикалық, географиялық, тарихи сипатқа ие болатынын көрсете келе, Аспан әлемін таңбалайтын терминдердің жарыса қолданылып жүргенін айтады  [7,122-124-бб.]. Космонимдер жүйесінде жарыса қолданылып жүрген атауларды ретке келтіру мақсатында 1922 жылы мамыр айында Римде өткен Халықаралық Астрономиялық Одақтың 1-Конгресінде әлем астрономдары анықтаған Шоқжұлдыздардың шекарасы мен санын нақтылап, оның қазіргі астрономия 88-ін қалдырған және де олардың бірегей латын негізді атауын қабылдаған. Шын мәнінде, жұлдыз мыңдап саналады. Оны әр кезеңде жүргізілген зерттеу деректерінен байқауға болады. Ю.А.Карпенко салыстыру үшін 1829 жылы Петербург қаласында жарық көрген Корнелий Рейссигтің алғашқы орыс жұлдыз атласында 102 шоқжұлдыз берілгенін келтіреді. Бұл астрономия ғылымында жұлдыз атаулары әлемі толық танылып, таңбаланып болған жоқ дегенді аңғартады Шын мәнінде, аспан әлемі шексіз. Бір Галактиканың өзінде 150 миллиардтан астам жұлдыз бар, алайда бұл атаулар да соншалықты көп дегенді де білдірмейді. Ю.А.Карпенконың айтуынша, астрономдардың тапқан жұлдыздарын таңбалау мүмкіндігі болғанымен, оларды жауып тұрған шаңның қалыңдығынан көпшілігін көре алмайды және де астрономдар үшін олардың өзіндік арнайы таңбасы бар. Мысалы, астероид - 1950 TD, галактика - NGC 1068. Бұл таңбалар да жалқы есім, өз саласында белгілі ақпарат білдіреді, ақпарат салалық техникалық сипатқа ие [5:30-32-бб.]. Осыған орай, қазіргі кезде әлем астрономдары ғарыш нысандарының бірыңғай атауларын қолданады, бұған эталон болған  - латын негізді жазылу үлгісі. 
Аспан әлемі атауларын бастапқыда астрономия ғылымы зерттеді. Бұл халықтық астрономиялық терминдер телескопты ойлап тапқанға дейін көптеген ғасырлар бұрын пайда болған, сонымен қатар, астрономия ғылымының негізгі ұғымдарын осы атаулар құрайды. Әрі бұл атаулар әр тілдің өз туыстық тобында өзінің дыбыстық заңдылықтарына сәйкес қалыптасқан. Космонимдік атаулардың пайда болуының жаңа кезеңі 1610 жылдың 7 қаңтарынан басталады деп есептеледі. Галилео Галилей адам көзіне көрінбейтін аспан денелері барын алғаш рет телескоп арқылы көріп дәлелдеген. Осы уақыт  ғылыми терминдердің пайда бола бастаған кезеңі деуге келеді [5:13-15-бб.].
Ю. А. Карпенконың бақылауы бойынша, аспан денелері атауларын көне, телескопты ойлап тапқанға  дейін пайда болғандар [5:30-32-бб.], жаңа, халықтық және ғылыми, деп екі салаға бөлуге болады. Оның негізгісі - «халықтық космонимдік» атаулар, ал «ғылыми» аталып жүрген атаулар - кодификацияланған, астрономиялық термин ретінде қалыптасқан бірліктер. Бұл саладағы «ғылыми» аталатын термин ғарыш нысандарының бәріне дерлік тән болса, астероидтар тобында «халықтық» атауы кездеспейді екен. Ғарыш нысандарының ішіндегі кей ғарыш серіктерінің, Марстың бетіндегі бөліктерінің атаулары тек «жаңа» атаулар тобына жатады. Есте жоқ ескі заманда адамзат олардың барын білмеген, өйткені астероид тек телескоп арқылы ғана көрінетін нысандар саналады. Дегенмен аспан денелері бірыңғай «көне» атауларымен қала алмайды, тіпті, Шоқжұлдыз тобында да көне және жаңа атаулар кездеседі. Көне атаулар тобына антикалық астрономия мен араб астрономиясы, сонымен қатар, өзге елдерде пайда болған халықтық атаулар жатқызылады. Бұл атаулардың  авторы да, пайда болу кезеңі де, әрине, белгісіз.Астрономия ғылымының терминдері қалыптаса бастаған кезден бастап, космонимдердің жарыса қолданылуы да азая түскен.Т.Жанұзақов осы қабаттаса қолданылып жүрген терминдерді біріздендіру қажеттілігіне орай, Ай, Күн, Жұлдыз,Аспан атаулары мен олар жайлы материалдар космонимдер деген терминмен, ал оларды зерттейтін тіл ғылымының ономастика бөлімінің саласын космонимика деп атау туралы пікірлерді қолдай отырып, осы «космонимика» терминінің қалыптасқанын айтады [2:51-62-бб.].
Зерттеуші Г.Б. Мадиева жоғарыда аталған тұжырымдарды саралай келе, космонимдер қатарына ғарыш кеңістігі, галактика, жұлдыздар жүйесін, оның бөлшектерін, жұлдыздар шоғыры атауларын, ал астронимдерге жеке, бір нүктедегі аспан денелерінің (ғаламшар, комета астероидт, метеоридтерді) жатқызып, атауларына сәйкес оларды космонимика мен астронимика зерттейді деп ажыратады [1:54-55-бб.]. Ғалым бұл жүйелеуінде Ю.А.Карпенконың терминдердің қабаттаса қолданылу себебін түр-тектік ұғымдарын білдіретін терминдердің болмауымен байланыстырады. 
А.В.Суперанская [8], жаңа ұғымдар ономастикалық кеңстіктің шегі мен секторларға бөліну үдерісіндегі жаңа нысандарды атап анықтау, жалқы есімдерді талдау кезінде қалыптасады, сондықтан жалқы есімдердің қай түрін де жан-жақты әр қырынан талдау қажет деп есептейді. Ал жұлдыздар жүйесі нысаны атаулары да арнайы ізденіс назарында болуы қажет, себебі соларды анықтау арқылы ғана жаңа терминдер қалыптасады. Бұл тұжырымнан жер бетіндегі атаулар мен аспан әлемі атауларының қалыптасуында өзіндік белгі болуы керек деген ой-түйін жататыны анық. Осыған орай, Г.Б.Мадиева «халықтық» саналатын атаулардың пайда болу себебіне назар аударады. Ғалымның айтуынша, «халықтық» адам баласының қоршаған орта ерекшелігі арқылы уақыт пен кеңістікті анықтап игеруінің бастапқы кезеңінде, яғни өте ерте замандарда пайда болған, сол көне заман адамнының көзқарасына сай атауға ие болған [1,12-б.] дей келе, ономастика теориясы мен практикасы еңбегінде «жалқы есімнің қай-қайсысын да әр қырынан зерттеу қажеттігін ескертіп, «космонимдері мен астронимдердің жалпы белгілері» және «космонимдер мен астронимдердің семантикалық модельдері» аталатын екі топқа бөледі.
Космоним мен астронимдердің жалпы белгілері.Халықтың дүниетаным нәтижесінде пайда болған атаулар халық өмірінің кейінгі кезеңдерінде де қызмет етеді, ғылымның басқа салаларына ақпарат береді.Мысалы, Алакөл ауданында Жыланды ойконимі бар, халық атауды сол жерде жылан көп болғандықтан қойған, ол да ескерту. Халық дүниетанымында ешбір тіршілік иесінің ұясын, ордасын бұзуға болмайды, жыланнның ордасына жақын мекен салмайды. Академик Қаныш Сәтбаев Жезқазған өңіріндегі Жыланды атауы туралы: «Бұл жерде түсті металл бар екен, өйткені жыландар түсті металл бар жерді мекендейді, себебі қыстыгүні ол жерлер жылы, жаздың ыстық аптаптарында салқын болады» деп жазған екен [9:18-23-бб.]. Осыдан келіп, егер Адам баласы жер бетіндегі тіршілікті көріп-біліп, бедер белгісіне қарай ат қойса, «аспан әлемін таңбалауда неге сүйенеді?» деген сұрақ  тууы заңды. Атау - таным үдерісінің тілдік бейнесі, тілдік таңба. Аспан әлемін атауда бейнелеу ұстанымының қызметі басымдау. Алайда «бейнелеу айнаның бетінен көрінген құбылыс емес», ұлттық санадағы дүниетанымдық ақпарат бейнесі. Жаңа танылған ұғым сол бейне арқылы таңбаланады. Космонимдер жүйесіндегі атаулардың табиғаты жайында С.Қондыбай: «Ес білгелі көріп келе жатқан түнгі аспанның шырақтары, олардың қозғалысы адамзат бақылауының, ой машығының, тәжірибе жинақтауының қайнар көзі болған аспан, ең алдымен түнгі аспан - адамзат танымының әліппесі мен зертханасы іспетті»,-дейді [10,10-б.].
Әр адам белгілі ұлттың өкілі болғандықтан, ұлттық дәстүр, ұлттық мәдениет, тіл, тарихы, әдебиеті бөлек болатыны сияқты аспан әлемін, «таным әліппесі мен зертханасын» да әр халық өзінше зерделеп, пайымдайды, тұрмыс-тіршілік жағдайына қарай таңбалап, бейнелейді. Бүкіл адамзатқа бірдей ортақ әлем әр ұлтта сол ұлттың дүниетанымына сай көрініс табады, өз әлемінің тілдік бейнесін жасайды. В.А.Никонов Волга бойын мекен ететін халықтардың космонимдері туралы жазған еңбегінде «Космономия как раз ярко убеждает, что для всей ономастики верен тезис: название, не присуще называемому объекту, а прикреплено к нему человеческим обществом и характеризует не столько сам объект, сколько называющих. Все названия космических объектов даны с Земли и отражали земное. Охотничьи племена дали созвездию название Стрелец, скотоводческие - заселили небо табунами коней. На небо перенесены сани, коромысло, даже старый лапоть» деп, әлемді танып, таңбалаудағы ұлттық ерекшелікті көрсетеді [11,373-б.].Э.Г.Алим-заденің пайымдауынша, түркі тілдеріндегі шоқжұлдыз атаулары және солармен байланысты атаулар мазмұнында ежелгі көшпелілердің қоршаған әлем туралы түсінігі мен дәстүрлі тұрмыс көріністері тұнып қалған: «На тюркском небе видны засады, охотник, маралухи, пасущиеся кони, разбойники, пытающиеся украсть коней или девушек»,-десе [12,103-б.], ғалым Л.С.Абсемиева Қырым татарлары тіліндегі ғарыштық нысан атауларының  өзге түркі тілдері деректерімен сәйкестігін келтіреді: Кунеш, Ай, Йылдыз, Улькер, Чолпан, Демиркъазыкйылдызы т.б. [7,123-б.]. 
Бұл атаулардың қазақ тілінде: Күн, Ай, Үлкер, Шолпан, Темірқазық - аталатыны түркі халықтары тұрмыс-тіршілігінің бастауындағы мифтік санада деуге болады. Қай тілдің болмасын, негізінде мифтік сана жатқан халықтық космонимдері осы тәрізді Жер бетіндегі тұрмыстың маңызды ұғымдары мен заттарына ұқсатудан пайда болған: Темірқазық, Шолпан, Үркер, Жетіқарақшы т.б. атаулардың туыс және туыс емес тілдердегі бейнесі айқындайды. Атап айтқанда, «аң аулап, құс атып күнелтетін халықтың жұлдыз шоғырын Мерген атауымен» таңбалағанын, «мал өсіруші халықтар аспанға жылқы табынын қаптатып жібергенін, аспанға шана, таразы, астау т.б. тәрізді халық тұрмысына тән белгілердің аспан әлемін атауға негіз болғанын атап көрсеткен [11]. Қазақта қазақ халқының тұрмысымен байланысты қарақшы (Жетіқарақшы), қазық (Темірқазық, Алтынқазық), ақ, көк (Ақбозат, Көкбозат), Босаға жұлдыз т.б. атаулар бар. Сөйтіп, аспан әлемін таңбалауда халықтың алдымен сүйенетіні, біріншіден, өзінің жердегі тұрмыс-тіршілігінен туатын белгілері де, екіншіден, аспан денелерінің қозғалыстары және оны бейнелеу тәсілі.
Қай халықтың да астрономиялық білімі ежелгі, көне дәуірлерден келе жатқаны белгігі. Қарапайым астрономиялық білім мал жайылатын сайын далаларда, жойқын өзендердің егін егетін аңғарларында пайда болған. Оның пайда болуына себеп өмір талаптары, өндіріс үдерістері, яғни қажеттілік.Оның адамзатқа таныс алғашқы отаны - Мысыр (Египет). Ниль өзенінің ұдайы тасуы мысырлықтарды күйзеліске ұшыратып отырған. Мысыр абыздары өзеннің Сириус (Сүмбіле жұлдызы) туған кезде таситынын зерттей жүріп аңғарған. Ниль – дүниедегі ұзын өзендердің бірі, оның тасуы 19 июльдегі (шілде) Сириустың (Сүмбіле) алғаш көкке шығуы қарсаңына дәл келіп отырған, өзеннің тасуы ауа айналып, жерге түсетін ыстықта мысырлықтардың сусаған жерінің шөлін қандырып та кетеді екен, сондықтан кезең Сириустың тууы аталып, ежелгі мысырлықтар жыл басын содан бастаған. Сириустың тууын бақылап есептеу Мысыр астрономиясының пайда болуына себеп болумен қатар, Сүмбіле календары жасалып, астрономиялық білімнің қордалануына бастау болды [13:3-4-бб]. Сириус – қазақ астрономиясында парсы тілінен енген кірме атау, қазақтар оны Сүмбіле атаған. Сүмбіле жұлдызы Үркер, Таразы жұлдыздары тәрізді мамыр айының алғашқы жартысынан бастап, түнгі асапанда көрінбейді де, үш жарым айдан соң, тамыз айының екінші жартысында бір-ақ көрінеді. Сонымен Сүмбіле қазақта жұлдыздық айдың атауы, оны екіге бөліп, Лақсүмбіле, Теке сүмбіле деп те, атайды. Сонымен қатар, Сүмбіленің әр қырына қарап, Үлкен сүмбіле, Кіші сүмбіле, Лақсүмбіле, Ақсүмбіле, Сарысүмбіле тәрізді атаулар да қалыптасқан.
«Таразы туса, таң суыр, Сүмбіле туса, суыр» деп халық табиғатта, өз тұрмыстарында, маусымдық шаруаларында өзгеріс болатынын байқап бағамдап, ой түйіп отырады. Сүбіле амалы кіргенде, оңтүстікте бәрі піседі, ал солтүстікте көк бидайды үсік шалады.Сүмбіле суықты сүйеді, Аязды күні Айдан жарық, сәулесі өзге жұлдыздардан гөрі қуаттылау. Сүмбіленің күні ыстық, түні салқын. «Сүмбіленің туғанын су біледі, Сүмбіле туса, су мұздайды» деп халық сақтық шараларын жасайды. Сүмбіле туғанда құлын тастайды деп, биені мінгізбейд, су ішкізбейді. Сүмбіле туған соң, түн ұзарады, салқындайды, жауын көбейеді. Бұл деректер халықтық ветеринарлық ғылымнан хабар береді.
«Сүмбіле туған соң, сұңғыл әйел жатар ма?» деген мақал, үй шаруасына пысық әйелдерге арналған, ерте жайып алмаса, құрт-ірімшік, отын (тезек) кеппейді. «Жаман қатын май алады, Сүмбілеге жеткізбей жеп салады» дегенде, берекесіз, ойсыз тіршілік көрініс береді [13]. Халық аспан мен жердің арасындағы өзгерісті бейнелеумен қатар, ұлттық дүниетанымдық тәрбиені де ұмытпаған. Аспан шырақтары  атаулары, негізінен, ұқасату арқылы  Жердегі адамның көзқарасы бойынша жасалады. Қай тілде болмасын космонимдік ұғымды таңбалайтын атауыштар  көлемі шағын саналады, оның себебін зерттеуші Қ. Аронов: 
а) космонимдер лексиканың ең көне қабатына тән болғандықтан, олардың біразы ұмытылғанын; 
ә) өз зерттеу нысаны етіп тек халықтық космонимдерді қарастырғанын; 
б) аспан шырақтары атауларын  ғана «космоним» деп танитындығын көрсетеді [14,12-б.]. Ғалымның бұл тұжырымы жоғарыда айтылғандай, космонимика ғылымы терминдерінің тұрақталып, өзалдына сала болып қалыптасуына ықпал етіп отырғаны байқалады. Космонимдер лексикасының көне қабатына жататын жұлдыздың бірі - Сұлусары, Торпақ шоқжұлдызындағы ең жарық жұлдыз атауы. Сұлусары астрономия ғылымында Альдебаран деп аталады, атау арабтың «Жарқырауық» сөзінен шыққан. Қазақтар үшін Сұлусары - ерекше жарқырап көрінетін түсі сарғыш жұлдыз, атау осы екі белгісіне сүйеніп жасалған. Сұлусары жұлдызы түнгі аспанда күз, қыс айларында жақсы көрінеді де, Үркер топ жұлдызы туған соң, шамамен бір жарым сағат өткенде, соның астын ала туады. Сұлусарының тууына байланысты қазақ арасында ерекше тараған аңыз бойынша, Сұлусары – Үркердің бір қызы. Жетіқарақшы Ақбозат пен Көкбозатты қолға түсіргеннен кейін, Сұлусарыны Үркерден тартып алмақшы болады, алайда Сұлусарының маңайынан жарқырап көрінетін Қырлыжігіт (Капелла) дейтін қорғаушысы оған жол бермейді [13.113-б.]. Б.Машанов ел ішінде Сұлусарының Жарық жұлдыз деген нұсқасы барын айтады. Сұлусары жұлдызы қазақ халқына ғана тән атау болғанымен, кең таралмаған [15]. Х. Әбішев атаудың Жетісу, Семей өңірлерінде таралғанын айтады. Іле өзені бойындағы Екінші бір аңыз бойынша, «Үркер - алтау, артындағы Сұлусарымен жетеу. Сұлусары Үркерден әлдеқайда жарық. Алты Үркерді көрсетіп тұрған - Сұлусарының жарығы. Жетіқарақшы енді Сұлусарыны тартып алмақшы, оны жанындағы Қырлы жігіт қорғап сақтап жүр Сұлусарыға өзі ғашық» деп әңгімелеген екен. Осындай аңыз тудырған жарық жұлдыздың жалпы қазаққа таралмауы оның аймақтық сипатында болу керек. Профессор Г. Клейн «Астрономические вечера» еңбегінде Қырлыжігіт- Капеллаға «лучистая» деген эпитет қолданады. Бұл тіл иесі халықтың өзі таңбалаған аспан шырағына деген жылы көзқарасы. В.Н.Никонов Альдебаран жұлдызы атауының Орта Азия халықтары тілінде кездеспейтінін, ғалым Дж. Клоусонның пікіріне сүйеніп, оның көне түркі тілінде Яғыр-Сағыр  деп аталғанын айтады. Мұндағы яғыр сөзі «қоңыр, қоңырқай» мағынасын, Сағыр сөзі маралдың ұрғашысы дегенді білдіретінін келтіреді [16,1980.297-б.].	
Көне замандардан мал шаруашылығымен айналысып, аспан астында, аттың жалында, түйенің қомында өмір сүріп келген қазақ халқының ежелгі дәуірдегі тағдыры малға, ал малдың тағдыры шөбі шүйгін, суы мол жайылымға тәуелді, байланысты болған. Мысырлықтарды дарияның тасуы күйзелтсе, көшпелілерді «жеті ағайынды жұт» күйзелтіп отырған. Осыған байланысты көшпелілер сайын далада жол табуды, жыл мезгілдерін айыруды, мал төлдету, бие байлау, күзем алу, күйек алу мезгілдерін білуге тиіс болған, бұл білімнің «мәжбүрліктен» гөрі тұрмытық қажеттіліктен туғаны анық. Осыған байланысты қазақ жерінің ежелгі тайпалары Күн мен Айдың қозғалысын, кей жұлдыздардың туатын және бататының кездерін, көрінетін орындарын жақсы білген.Бұл білімдер халықтың ауыз әдебиетінде көрініс табады.Аспан шырақтарына байланысты аңыздар, ертегілер, жырлар, жұмбақтар, мақал-мәтелдердің мол қоры жинақталған. Халық аңызы бойынша, бір қыста жер бетін мұз басып, мал қырылып, қалғандары азып сіңірі шығып, жазға зорға жетіпті. Ауыр қыстан запы болған жануарлар есін жиып ақылдасып, бар пәле Үркердің жерде жатпай, көкке шығып кетуінен болды. Ендеше Үркерді көкке шығармай, кезек-кезек басып тұрайық деп пәтуаласып, Үркердің жатқан жерін іздеп шығады.Жылқы, түйе, сиыр өзара «мен жүйрікпін, мен жүйрікпен» таласа жарысып келе жатса, шөптің арасында бірдеме жылтырап жатыр екен. Ол Үркер екен. Бұрын жеткен жылқы Үркерді басайын десе,сиыр мүйізін шайқап оны жолатпайды.Халық аңызына қарағанда, Үркер басында он екі жұлдыз болған. Сиыр Үркердің алтауын ғана басып қалып, қалған алтауы тұяғының арасынан шығып, аспанға ұшып кетеді. Қыстың алты ай, жаздың алты ай  болғаны осыдан екен дейді. Егер жылқы тұяғымен басса, «Үркер түгел жерде жатар еді де, мәңгі бақи жаз болар» еді деп армандайды екен. Сиырдан:-Үркерден неге айырылып қалдың?- деп сұраса, «ыстықта оқыралап шауып жүргенше, сақылдаған сары аязда сықыр-сықыр басып жүргенім жақсы» деп жауап беріпті.
Халық арасында «Үркерлі айдың бәрі қыс» дейтін мақал осындай бақылаудан туған. Үркер көкке шығып, жоғары өрлеген сайын күн суытып, төмендеген сайын жылынады екен. Жан-жануар үшін «Үркердің жерге» түскен кезі жайлы. «Үркер жерге» түсетін мезгілі – мамыр, маусым айлары, кең далада көкжиектен көрініп тұратындықтан, «жерге түсті» деп түсінген, мифтік наным бойынша жерде жатып көкті айдап шығарады-мыс», сондықтан малшы қауым Үркерді жақсы көрген. 
Халықтық космонимдер жүйесінің зерттелуі. Көшпелі өмір салтын ұзақ ұстанған қазақ халқы есте жоқ ескі замандардан-ақ табиғат тылсымын түсініп, оның қыр-сырынан жинақталған ақпараттарын зерттеп, зерделей жүріп, халықтық жүйелі космологиялық білімге айналдырған. Осы жүйелі білімнің арқасында айсыз түнде жұлдызға қарап жол тауып, көз аштырмас боранда желдің өтіне қарап ел тауып, жан-жануар, құс, құрт-құмырсқа тіршілігіне зер салып, ауа райын күні бұрын байқап-болжап, тұрмыс-тіршілігін сонымен үйлестіре өмір сүрген.Жылдың әр айы мен тоқсанындағы ауа райының өзгерістері мен құбылыстарын дала халқы әрдайым есте ұстап, оған ат қойып таңбалап, ерекшелік белгілеріне қарай бағамдап-бағалап та отырған. Қазақтың дәстүрлі мәдениетінде жылдың он екі айындағы табиғат құбылысына байланысты қалыптасқан халықтық қағидалар мен болжамдар, олардың атаулары қазақ дүниетанымы бойынша, әдетте наурыз айынан басталады.
Наурыз – Шығыс күн есебі бойынша жылдың алғашқы айы. Григориан күн есебінде де жылдың алғашқы айы саналады.Наурыз атауы  парсының «нау» - жаңа, «руз» - күн, жаңа күн деген ұғымынан шыққан.Қазіргі күнгі есеп бойынша, наурыздың 22-не сәйкес келеді. Өзге Шығыс халықтары тәрізді қазақ халқы да Наурызды айрықша бағалаған. Осыған орай, наурыз күні,наурыз айы, наурызнама, наурыз көже, наурыз жыры, наурыз бата, наурыз жұмбақ, наурыз тілек, наурыз төл, наурыз көк, наурыз есім наурыз шешек, наурызша, Көрісу күні т.б. тәрізді ұлттық дүниетанымдық атаулар, салт-дәстүрлер де қалыптасқан.Сонымен қатар, халық арасында Наурыз күніне байланысты «Самарқанның көк тасы жібиді» дейтін сөз бар. Аңыз бойынша, әйгілі астроном Ұлықбектің (1394-1449) обсерваториясындағы көк тасқа 22 наурызда күні Күн сәулесі түседі, сол сәуледен түскен қызу көк тасты «жібітеді» деген сенім болған. Келесі аңызда Наурыз күні әр адам қателігі болса, кешірім сұрап, кешірім бере білуі тиіс. Бұлай болмаған жағдайда «Бұл күні Самарқанның көк тасы да жібиді, сен тастан қаттысың ба? деп, тоқтау айтады екен. Бұл Күннің әлемге жылу жылулық әкелетін құдіретін сезіндірумен қатар [17 44-49-бб.], адам баласына жүрек жылуы қажеттігін ескертеді.Шығыс халықтарының ұғымы бойынша, күн мен түннің теңелер тұсында, 22-наурыз күні Жер мен Көкті жарып ерекше бір гуіл естіледі, Оны жан-жануардың ішінде жұмақтан шыққан қой ғана сезеді екен. Сол күні барлық жаратылыс, адам бойында да ерекше сезім, қасиет болады. Мұндай қасиетті күндері тырнақ, шаш алдыруға болмайды және әркім өзін жаман әдеттен аулақ ұстағаны жөн саналады.
Қазіргі түркі халықтарының арғы ата-бабалары болмыс сырын оның, жұлдызды аспан құбылыстарын танып-білу арқылы ат қойып, айдар тағумен қатар, атаулардың «екі жақты» қасиетін де тани білген. Аспан шырақтарының адамға қатыстылығы ертегі, аңыз, миф, хикаяттар шығарған, одан кейінгі кезеңдерде аспан әлеміндегі жұлдыздардың қозғалысы мен сипаттары туралы ғылыми еңбектер жазып қалдырған. Аталған ғалымдардың қатарында Ғаббас Жауһари, Ұлықбек т.б. болған. Әбунасыр Әл-Фарабидің «Ғылымдарды топтастыру» аталатын еңбегінің «Жұлдыздар туралы ғылым» аталатын бөлімінде жұлдыздар туралы халықтық түсініктерді ғылыми деректермен баяндайды [18:154-156-бб.].
Ежелгі түркілердің космологиялық білімі туралы деректері – М. Қашқари мен Ж. Баласағұн еңбектерінде кездеседі. М. Қашқаридың «Диуани луғат-ит-түрк» еңбегінде Ай екі мағынада: tolun aı-толған ай;он төрт күндік ай. АЙ - отыз күннен құралатын мерзім»; «Ай»-айдың жарығы, ай сәулесі; Қышқа етін келсе, қалы құтлығ йай, Түн, күн кеше алқынұр өдзлек біле ай (Қысқа дайындал, келсе, егер де құтты жаз, Түн, күн өтіп, түгесілер мерзім ай). Шайырдың бұл ақпараты «берекелі жаз келсе, қысқа әзірлен, күн мен түн өтісімен ай мен заман өтеді» «жаз кетіп қыс келеді» [19,1997,1:112-113;147-бб.] фразеологизмі «Қыс арбаңды, жаз шанаңды сайла» фразеологизмімен мағыналас «уақыт өтпелі, қапы қалма» дегенді білдіреді немесе «Жаз киерін қыс киіп, жарлы қайдан байысын» дегенде, өмірін үйлестіре алмайтын, ісін ұқсата алмайтын адам туралы айтылады. Ал «туған ай тураған етпен тең» - мәтелі уақытты бағалау, уақыттың қымбаттығы жайында. Күн – 1) «күн», «күндіз». Күн тұғды – күн туды. Күнге бақса, көз қамар – күнге қараса (бақса), көз қарығар (мақал). Күн- күн, күндіз. Бұ күн барғыл – бүгін барғын. Күн – күндіз, күннің нұрымен пайда болғандықтан солай аталған [МҚ,1997,1,398-б.]. Жұлдыз- Jlduz барша жұлдыз атаулыға қойылған есім. Мұнда жеке жұлдыз аттары да берілген: Мүштәри жұлдызын-Ерен түз; Мизан жұлдызын – Қарақұш (Қарақұс); Сүмбіле жұлдызын – Үлкер; Жетіқарақшыны – Иетіген (Жетіген); Құтыб жұлдызын -Темүр қазық; Миррих жұлдызын – Бақыр соқым (Қызыл жұлдыз) деп атаған. Көк-Аспан. Ашуқ көк – ашық аспан, бұлтсыз деген мағынада.«Көкке сұдзса, иузге түшүр» - көкке түкірсе, жүзге түсер. Мақал біреуге жамандық істесең, өзіңе қайтады дегенді меңзейді [19,1997:3,93-б.;3:152-б.;188-б.].Қазақта «аспанға қарап түкірме» дейтін тыйым бар. Айас көк – тымық көк, ашық аспан мағынасында. «Көк, аспан» ұғымының – қалық атауы кездеседі [МҚ 3,441-б]. М.Қашқаридің «Диуани луғат-ит-түрк» сөздігінде халықтық космонимдердің заттық-ұғымдық, фразеологизм, мақал-мәтел арқылы көрінетін лингвомәдени семантикасы да қамтылған. 
Ал Жүсіп Баласағұнның «Құтты білігінде» адамзатқа ортақ негізгі: Әділет, Дәулет, Ақыл, Қанағат - төрт ұғымның екеуі: Әділет - Күнтуды, Дәулет-Айтолды  космоним мәнді атауға ие болады. Дастан идеясы осы төрт негізге сүйенеді, сондықтан бас кейіпкер Күнтуды, яғни Әділет, өз атына сай халқына әділ заң, әділ басшы, әділетті өмір іздеуші екенін түсіндіре келіп, Дәулеттің есімі не себепті Айтолды қойылғанын сұрағанда: 
- Дана кісі атымды, Қойған екен Айға меңзеп затымды. 
Ай туғанда кіп-кішкентай болады, Күннен күнге көтеріліп толады...
Ай толғанда, көзі ашылар әлемнің, Жүзі жайнар жаһандағы әр елдің.., деп жауап берген. Дастан кейіпкерлері атының Күн, Ай тәрізді аспан денелеріне орайластырып қойылған [20]. Дастанды көне түркі тілінен аударған Асқар Егеубай алғы сөзінде:«Ақын ойларын сол кездегі астрономия, геометрия, математика, медицина, философия, тағы басқа ілімдер саласындағы мағлұматтарымен безендіріп отырады. Кейіпкерлердің аттарының Күн, Ай сынды аспан денелеріне орайластырылып қойылуының өзінде мән бар. Бұл тәңірін пір тұтқан түркі жұртының космологиялық наным-танымына қатысты есімдер»,-деген тұжырымы шығарма идеясымен терең үйлеседі. «Бақ-дәулет. Құт-береке»  - адам баласының талайлы тағдыры. Жұлдыздары жамырап, топырағы гүлденген қасиетті Жер-судың иесі үшін Ай мен Күн, Аспан-Жұлдыз тілін түсініп, тұрмыс-тіршілігін дала ғұрпы бойынша үйлестіру, жаратылыс тілін ғарыш денелеріне қарап ұғу, сол арқылы табиғат заңдылықтарын шешіп, ғарыштан ғалам жұмбақтарына бойлау - ежелгі түркілердің, қазақтардың, өзгеше таным жолы, таным үрдісі. Дүниетаным өрісі,  космологиялық зердесі [20:46-47-бб.]. 
«Құтадғу біліктің» құтты мемлекет, қуатты қоғам құру жайындағы күрделі ойлары осылайша елдің таным дүниесінің ажарлы айшықтарымен, төл санасының аясында берілгендіктен соншалықты ұғымды ғұмырлы саналады. Халықтың құты, ырысы - «жеті қат көк» пен «жеті қат жердің» арасындағы ізгілікті білім, дүниетаным көрінісі. 
«Бақ қонса, адам атақ-даңқы артылар, 
Жаңа айдай толысар да, жарқырар. 
Көңіл қойма, ол опасыз, ол ессіз, 
Толған дәулет, толған айдай сарқылар.
Әділдік – құт, құт құрығы кішілік.
Әділдік заты – тұнған кісілік (Жүсіп Баласағұн). 
Космонимдер туралы халықтық қолданбалы білім көріністері жайындағы бағалы еңбектің бірі – Өтейбойдақ Тілеуқабылұлының «Шипагерлік баяны», еңбек он бесінші ғасырдың туындысы. Бес ғасырдан астам уақыттан кейін елімен қайта табысқан қасиетті дүние саналады.Зерттеудің қазақтың «Ежелгі наным-сенімдері» бөлімінде ежелгі түркі дүниесінде діннің негізі көкке (тәңірге) және жер-суға сыйыну болғанын айтады. Күнге, Айға, Жұлдыздарға табыну себебі-жақсылық пен жамандықтың бәрі аспаннан келеді деп түсінеді. «Күн алғаш күркірегенде  «сүт-көп», «көмір –аз» деп, шөмішпен қазақ үйдің дөдегесін қағып шығады». Бағы жанған адамды «жұлдызы жанды», «жұлдызы өрледі» деп, бағы қайтқан адамды «жұлдызы өшті» деп біледі». Киелі сандар туралы түсінікте: «екі мәңгілік: күн мен түн», «үш қат: жоғары қат (аспан)», «орта қат (жер үсті)», «төменгі қат (жер асты)», «төрт маусым: көктем, жаз, күз, қыс, төрт тоқсан: қыс тоқсан, жаз тоқсан, шілде тоқсан, күз тоқсан», «бес жаратылыс: Ай, Күн, Жұлдыз, күндіз, түн; жеті күн: бүгін, ертең, бүрсігүні, арғы күн, ауыр күн, соңғы күн, азына. Дүйсенбі, сәрсенбі (сәтті күн),  жеті қат көк: бейсенбі, жұма (қасиетті күн), сенбі, жексенбі; Ай, Күн, Шолпан, Есекқырған, (Меркурий), қызыл жұлдыз (Марс), Сатурн, Мұштари (Юпитер). Жеті амал: күннің тоқырауы, қарашаның қайтуы, Үркердің батуы, мұздың қатуы, киіктің матауы, қыс тоқсан, Ай тоғамы» т.б. [21:351-391-бб.].Атақты «Шипагерлік баянның авторы Өтейбойдақ Тілеуқабылұлы:«Көктегі жұлдыздар адам санымен тең. Әрбір жұлдызда әр адамның ғұмыры жазылған. Ол – адамзаттың қолы жетіп ала алмайтын алтын кітап» де бағалайды. Халық арасындағы «жұлдыз-жорамал», «жұлдызың биік болсын», «жұлдызың өшпесін» лингвомәдени бірліктерінің этномәдени семантикасын анықтаған, жұлдызына қарай адамның тамыр соғуын барлап, жұлдыздық қасиетіне қарай науқасын табуға болатыны жөнінде пайымдаулар жасаған.
Ежелгі қазақтардың космологиялық білімі туралы ғылыми деректердің толымдысы ұлы ғалым Шоқан Уәлихановтың 1860-1864 жылдары жазылған «Қырғыздардағы шамандықтың қалдығы (қазақтардағы)» еңбегі болып табылады. Осы зерттеудегі «Қырғыздардың космологиялық түсініктері» бөлімінде: Ай, Күн, Аспан, Жұлдыздар (Темірқазық, Үркер, Шолпан) жайында мәлімет беріледі. Жер бетіндегі өзге де адам баласы тәрізді қазақтарға да бүкіл әлемді оның таңғажайыптарымен бірге тану қажеттілігін туғызды. Аңғалдық кезеңіндегі  адам табиғат не бүкіл әлем деп аталатын Күн, Ай, Жұлдызды және басқа да шексіздікті қадір тұтты. Аспан - Күн, Ай, Жұлдыздың мекені, оны  Көк-тәңірі деп сенді. Осы кезеңде «жұлдызы жанған адам», яғни «тәңірі жебеген бақытты адам», «Тәңір жарылқасын» (Аспан жарылқасын!) түсінігі пайда болды. «Көк соққан/көк соққыр!» (Аспаның болмасын) тәрізді қарғыс мәнді бірліктер шамандықтың шығу тегінен хабар береді деп есептеледі [22:52-67-бб.]. Шамандықтың шығу тегі – табиғатты мәпелеу, қадір тұту, шамандық табиғатқа табынды. Шаман адам – аспан (көк тәңірі) мен рухтың желеп-жебеуіндегі өкіл. Ол - сиқыр мен білім дарыған, өзгелерден жоғары тұрған адам, ол ақын, әнші, көріпкел, дәрігер. Қазақтар «бақсы» деп те атаған. Бұл - ғылымға дейінгі қарапайым халықтық білім. Мұндағы идея – сенім, өмірге, қоршаған ортаға құрметпен қарау, адалдық, осы жолды ұстанған адам бақытты болады дегенді білдіреді. Ежелгі қазақтардың дүниетаным жолы табиғаттың қыр-сырын білуге деген талабынан көрінеді. Ш. Уәлихановтың еңбегінде: Көк тәңірі – Көк аспан. Қырғыздарда бірінші сын есім көк сөзі көрінетін заттық нәрсені білдіреді, ал  тәңірі зат есімі Алла және Құдай сөздерінің синониміне айналған. «Тәңірі» сөзін Шыңғыс ханның кезінде-ақ мұсылмандар Алла, ал европалықтар deus сөзімен аударды, себебі ол шамандықта аса құдіретті күш идеясына жақын болды, ал Кіші Бұхарияда қытайдың тянь сөзі де енді парсының худа – құдай сөзімен аударылды деп, атаудың пайда болу себебін салғастырмалы түрде түсіндіреді [22:52-67-бб.]. Халықтық космонимдерді алғашқыда сипаттамалы зерттеу әдісімен, кейінірек салғастырмалы әдіс арқылы зерттеуден туындаған ғылыми көзқарас-пікірлер космологиялық танымның ұлттық негізі болатынын дәлелдеп, кейінгі ізденістерге жол салады.
Космонимдік атаулардың пайда болып, оның белгілі ұлттың тұрмыс-тіршілігімен үйлесім тауып, дүниетаным аясын кеңейте түсуіне мүмкіндік беретін функционалды қасиеті аса маңызды. Халықтың осы баға жетпес байлығы көрнекті түркітанушы: В.В. Радлов [23], Н.И. Ильминский [24], П.М.Мелиоранский [25],Г.Н.Потанин [26] т.б. миссионер ғалымдардың еңбектеріне арқау болған. «Мәдениет – дүниетаным жемісі» деген тұжырым халықтың осындай  мәдениет деректеріне қатысты жасалған. Ал Л.З Будаговтың [27] еңбегі сол кезеңдегі тіл деректерін лексикографиялық тұрғыда салыстырмалы-тарихи әдіс арқылы зерттелген бағалы туынды. «Сөздікте» Ай және Күн, Жұлдыз, Аспан космонимдерінің, алдымен, атауыштық мәнін аша отырып, одан туындайтын «туған айдың алғашқы он бес күнін қазақтарда жаңа ай (новая луна), айдың бес жаңасы («5-я (ночь) новолуния»), ал жиырма бірі ескісі («21-я (ночь) старолуния» де түсіндіріледі [27,172-б.].Туған айды осылай екіге бөлу салты Алтын Орда дәуіріне тән саналады. Қазақтардың  жаңа туған айды көргенде: «Ай көрдім, аман көрдім; жаңа айым жарылқа, ескі айым есірке», деп иіліп сәлем беруі - сол дәуірлерден келе жатқан салт. Бұл табыну сыйыну ғана емес, қазақ әр күннен, әр жаңа айдан жақсылық күтеді, сенеді, сонымен қатар, өткен күнге де өкпесі жоқтығын білдіреді. «Күн» космонимі Л.З. Будагов сөздігінде шағатай, татар тілдерінде – күн, түрік, әзербайжан тілдерінде – гүн, бұлай аталуы тілдердің сөз басындағы к/г заңдылығы бойынша түсіндірілген. Қазақ тіліндегі «бұрнағы күн» тіркесі «третьего» дня» деп аударылған [27:164-165-бб.]. Бұл лексикографиялық зерттеу жалпы түркі тілдеріне қатысты құнды мұралардың қатарына жатады, сонымен қатар, тарихи салыстырмалы әдістің нығайып келе жатқанын көрсетеді.
Адам баласының баға жетпес жетістігі - өзін қоршаған әлем сырын ашып-тануы болса, оның ең өзекті тұсы аспан әлемі сырын түсінуі болып табылады. Космонимдер туралы халықтық қолданбалы білім көріністері жоғарыда аталған зерттеулерде жинақталған. Осындай бағалы еңбектің бірі – Өтебойдақ Тілеуқабылұлының «Шипагерлік баяны», еңбек он бесінші ғасырдың туындысы. Бес ғасырдан астам уақыттан кейін елімен қайта табысқан қасиетті дүние саналады [21]. Еңбектің ғылым арнасына еніп, құндылық ретінде халық бағасына ие болуына үлкен үлес қосқан жазушы, тарихшы, этнограф Зейнолла Сәнік [28]. Зерттеудің қазақтың «Ежелгі наным-сенімдері» бөлімінде ежелгі түркі дүниесінде діннің негізі көкке (тәңірге) және жер-суға сыйыну болғанын айтады. Күнге, Айға, Жұлдыздарға табыну себебі-жақсылық пен жамандықтың бәрі аспаннан келеді деп түсінеді. «Күн алғаш күркірегенде  «сүт-көп», «көмір –аз» деп, шөмішпен қазақ үйдің дөдегесін қағып шығады». Бағы жанған адамды «жұлдызы жанды», «жұлдызы өрледі» деп, бағы қайтқан адамды «жұлдызы өшті» деп біледі». Киелі сандар туралы түсінікте: «екі мәңгілік: күн мен түн», «үш қат: жоғары қат (аспан)», «орта қат (жер үсті)», «төменгі қат (жер асты)», «төрт маусым: көктем, жаз, күз, қыс, төрт тоқсан: қыс тоқсан, жаз тоқсан, шілде тоқсан, күз тоқсан», «бес жаратылыс: Ай, Күн, Жұлдыз, күндіз, түн; жеті күн: бүгін, ертең, бүрсігүні, арғы күн, ауыр күн, соңғы күн, азына. Дүйсенбі, сәрсенбі (сәтті күн),  жеті қат көк: бейсенбі, жұма (қасиетті күн), сенбі, жексенбі; Ай, Күн, Шолпан, Есекқырған, (Меркурий), қызыл жұлдыз (Марс), Сатурн, Мұштари (Юпитер). Жеті амал: күннің тоқырауы, қарашаның қайтуы, Үркердің батуы, мұздың қатуы, киіктің матауы, қыс тоқсан, Ай тоғамы» т.б.[21:351-391-бб.].Атақты «Шипагерлік баянның авторы Өтейбойдақ Тілеуқабылұлы: «Көктегі жұлдыздар адам санымен тең. Әрбір жұлдызда әр адамның ғұмыры жазылған. Ол – адамзаттың қолы жетіп ала алмайтын алтын кітап» де бағалайды. Халық арасындағы «жұлдыз-жорамал», «жұлдызың биік болсын», «жұлдызың өшпесін» лингвомәдени бірліктерінің этномәдени семантикасын анықтаған, жұлдызына қарай адамның тамыр соғуын барлап, жұлдыздық қасиетіне қарай науқасын табуға болатыны жөнінде пайымдаулар жасаған.
Қазақ халқының аспан әлемі, астрономия, жайындағы ұғымдарын оның тілдік көріністері арқылы танытып жүрген, астроном Х. Әбішевтің еңбектері 1959 жылдардан басталады. Оның «Аспан сыры» еңбегінде астрономияның негіздерімен қатар, қазақ халқының ежелгі астрономиялық білімдері жинақталып, жүйеге келтірілген [13]. Қай халықтың да шаруашылығы мен мәдениеті, тарихындағы ұлы өзгерістер уақыттан тыс бола алмайды. Осы өзгерістерді реттеп, жүйеге келтіріп отыратын халық есепшілері (жұлдызшылар) болды. М. Исқақовтың «Халық календары» (1963) аталатын еңбегінде жалпы күнтізбе қағидалары мен оның жаңа жобасы, халықтың уақытты сағатсыз анықтау жолдары мен оның ғылыми негізделуі, күнтізбе халықтың зор мәдени табысы, рухани байлығы, өмірінің өзегі екені  ғылыми тұрғыда баяндалған [29]. Т.Жанұзақов халықтық «Космонимдерді лексика-семантикалық ерекшеліктері» атты мақаласында оларды құрылымына лексикалық құрамына қарай талдап қарастырған. Атап айтқанда, 1) ана тілінің құрылысына тән космонимдер: Ай, Күн; Жұлдыз Аспан т.б. Ай фазалары: Жаңа ай, Толы ай, Ай толысы, Ай арасы, Ай орағы, Айдың толып кемуі, Ай тұтылу т.б. Күн түрлері: Күн тұтылуы, Күн тоқырау, Күн күркіреу т.б. Жұлдыздар: Жұлдызды түн, Жұлдыз жүйесі, Жұлдыз ағуы, Ақбозат, Көкбозат,  Ақжұлдыз, Арқан жұлдыз т.б.атауларымен қатар, Темірқазық (Полярная звезда), Жетіқарақшы ( Большая медведица), Үркер (Плеяды), Шолпан (Венера) жұлдыз атауларына этномәдени талдау жасап, космонимдер арқылы жасалған антопонимдерге (Шолпан, Шолпанқұл, Темірбек, Айсұлу, Айтолқын, Күмісай т.б.) этномәдени талдау жасаған [2]. Қазақ лингвистикасында космонимдер жүйесін функционалды тұрғыда зерттеу бағытындағы ғалым Қ.Ғ.Ароновтың [14] қазақ тіліндегі халықтық космонимдердің этнолингвистикалық табиғаты туралы диссертациясы мен О.М. Әбутәліптің [30] қазақ тіліндегі космонимдер жүйесінің лексика-фразеологиялық бірліктері, М.Қ.Доспағанбетованың [31]   лексикографиялық деректердегі космонимдер (түркі тілдерінің деректері бойынша) жайындағы диссертациялық зерттеулерін атаған орынды. Сонымен қатар, қазіргі тіл біліміндегі когнитивтік бағыттағы зерттеулердегі Б. Қасым [32], А.Б.Әмірбекова [33], мәдениеттің символдық мәні жайындағы Т.Қ.Қайырбаева [34], қазақ және ағылшын мәдениетіндегі нумеративтер арқылы әлем бейнесін таныту жайындағы Ж. А. Жұмашова [35],  ұлттық-мәдени стереотиптердің ерекшелігі мен коммуникативті сипатын қазақ, орыс, ағылшын тілдерінің ұлттық-мәдени құндылықтары негізінде салғастырмалы бағытта зерттеген  А.С.Мурзинованың [36], А.Е Сматова [37],  еңбектерін атауға болады. Ал халықтық космонимдер жүйесін қазақ ағылшын тілі деректері бойынша салғастырмалы зерттеу М.М.Снабекованың еңбектерінде баяндалған [38;39;40;41].
Адам баласының өзін қоршаған әлем сырын ашып-тануы, оның ең бір өзекті тұсы аспан әлемі сырын түсінуі болып табылады.Космонимдер туралы халықтық қолданбалы білім көріністерінің кей түстары жоғарыда келтірілді. Зерттеу нысаны болып отырған қазақ және ағылшын тілі деректеріндегі Ай, Күн, Жұлдыз, Аспан космонимдерінің ұғымдық мән-мағынасы, оның өзгерістері жүйелі жинақталған білім, оның салыстырмалы-салғастырмалы сипатта зерттеу мақсатындағы шағын қоры төмендегіше көрінеді.
Қазақ тілінде:
Ай-1.«түнде жерге жарық сәуле беріп тұратын планета» ұғымын білдіреді («Ай» сөзінің төрт мағынасы берілген. Тақырыпқа қатысты екі мағынасына тоқталдық). Қасында екі қолын артына ұстап, ай нұрына шомылып, мұнартып жатқан тауға қараған. Ай әлі туа қоймаған  өліара кез еді, не де болса, түн жамылып, үйге барып қайтуды ойладым. Ескі ай жұқара тозып, жаңа ай әлі туа қоймаған – өліара. Ай туа тоғайдың арасына кіріп аламын да, жалғыз сиыр мен бес-алты қой-ешкіге шөп шабамын. Ыңыранып ай туды. Соқыраңдап келе жатқан кезіңде, жарықтық, ай да елегізген жаныңа сеп екен. Ай сәулесі түскен өзен беті айнадай жарқырайды. Ай туғанша сырласып отырдық (О. Бөкей). Ай-омоним, «жылдың он екіден бір бөлігін қамтитын мезгіл, 30 күндік мерзім». Мамыр айының тамылжыған тамаша шағы. Жылқы жылының ақпан айында Жұлдыз ауылынан бір топ азамат майданға аттанатын болдық. Айдың сәулесі ағаш арасынан шұбарлана, сыналап сәуле шашады. Қазан айы тынышты, жауын-шашынсыз өтерін сездіргендей, жарықтық ай да орақтанып қырынан әдемі туды (О. Бөкей). Ай – фраз., туған ай тураған етпен тең - уақыт тоқтаусыз, тез өтеді, қапы қалма; Айды аспанға бір шығарды - даңқы жер жарды, аты шықты, қатты таң қалдырды; ай десе аузы, күн десе көзі бар - теңдесіз, аса сұлу, көрікті т.б. мағынасында. Ағылшын тілінде:
MOON – 1. «Жерді айналып жүретін, Күн сәулесін шағылыстырып түнде көрінетін аспан денесі» мағынасында (Oxford Advanced Learner’s Dictionary -«the round object that moves around the earth once every 27½ days and shines at night by light reflected from the sun»).The moon cast a white light into the room (Virginia Woolf, To the Lighthouse) - Ай бөлмеге ақшыл жарық төкті (С.М.). The moon that night was a brightly shining crescent (Thomas Hardy, The Woodlanders) - Ол түні ай жарқыраған орақ тәрізді болып тұрды (С.М.). 2. «Айдың белгілі бір уақытта көрінетін пішіні (жаңа ай, жарты ай, толық ай)» мағынасында (Cambridge Dictionary -«the shape made by the amount of the moon that you can see at a particular time»). A crescent moon hung low in the sky (Emily Brontë, Wuthering Heights) - Аспанда орақ тәрізді ай төмен ілініп тұрды (С.М.). The full moon lit the path like a lantern (Bram Stoker, Dracula) [77]. - Толық ай жолды шамдай жарықтандырды (С.М.). 3. «Айдың жарығы немесе оның әсерінен туындайтын поэтикалық бейнелер» мағынасында (Cambridge Dictionary -«the light of the moon»). The moonlight lay on the floor like a silver veil (Charlotte Brontë, Jane Eyre). Ай сәулесі еденге күміс жамылғыдай төселіп жатты (С.М.). They walked in silence under the pale moon (Mary Shelley, Frankenstein) - Олар бозғылт ай астында үнсіз жүріп өтті (С.М.). 4. «(а) to moon around -ештеңемен айналыспай, босқа жүру; (б) to moon at someone - (бейәдеп) біреуге артымен бұрылып көрсету» мағынасында (Collins English Dictionary -informal/slang usage). She spent the day mooning around the house (D.H. Lawrence, Sons and Lovers) - Ол күні бойы үйде босқа сенделіп жүрді (С.М.). 
Қазақ тілінде:
«Күн» космонимінің төрт омонимдік қатары көрсетілген: 1 Күн - «әлемге жарық, қызу беретін планета». Күн етекке еңкейіп, байи бастаған. Қыркүйекке қарай ауған тамыздың соңғы күндері екіндіден былай күз нышанын білдіріп, салқын тарта қалады. Күн жарқ ете қалғанда жалбай етіп, ақ сақалы желкілдеген бір қарақұс құлдилап келеді екен (С.Жүнісов). 2 Күн - «таңның атуы мен күннің батуы аралығындағы уақыт; күндіз». Үш күндей нәр татпай жатқан кездері де болды. Ол бүгін күндегіден ұзақ оқыды (С.Жүнісов). 3 Күн «24 сағатқа тең уақыт, тәулік». Бақтыбай үйінің маңы күндіз-түні күзетте. Қыз-бозбала күні-түні сауық құрып, қызойнақ салып, алтыбақан теуіп, ақсүйек ойнап мәз. 4 Күн-«Уақыт, мезгіл, кез дәуір». Қазақ даласында хандық жойылып, сұлтандық дәуірдің күні өткенде, бұрынғы ел батырларының да дәрежесі төмендеген (С.Жүнсов). Күн –фраз. Ай қораланса, арбаңды сайла, Күн қорғаланса, күрегіңді сайла; маңдайы күнге күйді - азап шекті, қиналды; күн төбеден ауды - түс ауды; күн қабағын бақты- ауа райын аңдады, бақылады; күн жаумай су болды - жайшылықта-ақ ұнжырғасы түсті, берекесі кетті, құты қашты дегенді білдіреді. Ағылшын тілінде: 
SUN- Күн (зат есім).1. «Жерді айналып жүретін, жарық пен жылу беретін жұлдыз» ретінде (Cambridge Dictionary -the star that provides light and heat for the earth and around which the earth moves»). The sun was shining and birds were singing (Thomas Hardy, Tess of the d’Urbervilles) - Күн жарқырап тұрды, құстар сайрап жатты (С.М.). The sun rose slowly over the hills, bathing the fields in gold (Charlotte Brontë, Shirley). - Күн төбеден баяу көтеріліп, алқаптарды алтын түске бояды (С.М.). 2. «Күннен келетін жарық пен жылу. (Oxford Advanced Learner’s Dictionary - «the light and heat from the sun»). The warmth of the afternoon sun made her drowsy (Virginia Woolf, Mrs Dalloway) - Түстен кейінгі күннің жылуы оны ұйқышыл етті (С.М.). Sunlight streamed through the window, lighting up the room (E.M. Forster, A Room with a View). - Күн сәулесі терезеден төгіліп, бөлмені жарыққа толтырды (С.М.). 4. «Күннің көкжиектегі орны, шығуы немесе батуы, сондай-ақ оның әсері (поэтикалық/сезімдік бейне ретінде). (Dictionary.com -«the sun considered with reference to its position in the sky, its visibility, the season of the year, etc.»). A pale wintry sun shone through the clouds (Thomas Hardy, The Mayor of Casterbridge) - Қыстың бозғылт күні бұлт арасынан әрең көрінді (С.М.). 5. Make hay while the sun shines. - Күн шыққанда шөпті шап -мүмкіндікті пайдаланып қал. Everything under the sun. Күн астындағы барлық нәрсе -барша дүние деген мағынада. SUN – етістік. 1. «Күн астында жату немесе демалу. (Cambridge Dictionary -«to lie or sit somewhere where there is a lot of sun») She was sunning herself on the balcony (D.H. Lawrence, Women in Love). - Ол балконда күнге қыздырынған күйі жатты (С.М.).. The cat sunned itself on the garden wall (Virginia Woolf, The Waves). - Мысық бақ қабырғасында күнге қыздырынды (С.М.).
Қазақ тілінде:
«Жұлдыз» космонимінің екі заттық мағынасы көрсетілген: Жұлдыз – 1. зат, астр. «Жерден өте қашық ораналасқандықтан, нүктедей ғана болып жылтырап көрінетін аспан денесі». Төңіректі қараңғылық жайлап, жұлдыздар самсай бастады. Аспан ашық, Шолпан жұлдыз ғана түнгі арулардың отырыңқырап қалған соңғы қонағындай сөнбей жарқырайды. Қанша жер ұзағаным есімде де жоқ, тек Шолпан жұлдызы ауа ғана кері, баракқа бұрылдым. Ымырт жабылған сайын осының бәрінен – аппақ болып көсілген көріністің өзінен айырылды; ендігі мезетте бұлттан тазарған аспан жұлдыз таналарын тағынып, сылана бастады. Аспанға қарады: сансыз жұлдыздар жымыңдайды – бірі сөнеді, бірі жанады (О. Бөкей). 2 Жұлдыз (көне). «Жылдың он екіден бір бөлігі, ай». Жұлдыздың жиырмасына дейін екі бригада монтаж жұмысын бітіреді (Ғ. Мұстафин). Күз жетіп, август жұлдызының басында Омар Қасенді оқуға алып кетті (С. Торайғыров). Жұлдыз – фраз. жұлдызы ыстық - сүйкімді, кісіні өзіне тартатын қасиетке ие жан; жұлдызы жанды - жолы болды, ісі оңалды, бақытқа бөленді; Жұлдыз қуып айдамасаң, жұлдыздай дән ала алмайсың; Үркерлі айдың бәрі қыс; Үркер үйден көрінсе, Үш ай тоқсан қысың бар; Үркер іңірде жамбасқа келсе, жаз шықпаған несі бар; Сүмбіле туар жылтиып, ат семірер құнтиып т.б. егін егу, мал өсіру үшін ауа райын бақылаудан туған қажетті ақпарат сақталған. Ағылшын тілінде: 
STAR - Жұлдыз (зат есім) 1. Түнгі аспанда жарық нүкте ретінде көрінетін, кеңістіктегі үлкен, жанған газ шары. (Oxford Advanced Learner’s Dictionary -«a large ball of burning gas in space that we see as a point of light in the sky at night»). Stars twinkled above them as they lay on the hill (Thomas Hardy, Far from the Madding Crowd) - Олар төбеде жатқанда, үстілерінде жұлдыздар жымыңдап тұрды (С.М.). The stars shone clear in the frosty sky (Emily Brontë, Wuthering Heights) - Аязды аспанда жұлдыздар анық жарқырады (С.М.).
Қазақ тілінде:	
«Аспан» космонимі кірме сөз, зат есім мағынасы көрсетілген. «Төбедегі кеңістік, көк әуе». Қап-қара болып түнерген аспанда бауыры қап-қара бұлттар жөңкіледі. Шайдай ашық тұрған аспанның батыс көкжиегіне бұлт ілінсе, құбыладан жел тұрады да, қара жолдың шаңын бұрқырата үйіріп, әуелі құйынға айналдырады, артынша бармақтай-бармақтай тамшылар қиғаштау ұшып, төпеп ала жөнеледі. Аспанның батыс жағы түріле ашылып, құрымданған бұлт бұршақтың артынан еріп кетті. Күннің көзі көрінгенде, мұқым тау, дала, тоғай жарқырап, шөлі қанғандай жымия күлімсіреп рақатты күй кешіп еді (О. Бөкей). Аспан – фраз.м.«Аспан айналып жерге түскендей-ыстық, қапырық, аңызақ;  аспандағы айға қол созу - шамасы келмейтін іске ұрынды, қол жетпеске ұмтылу; аспанды алақандай жерді тебінгідей етті - қатты қыспаққа алу қинау, күш көрсету; Аспаның ашық болсын! - тілек, жаманшылық болмасын, тек бейбіт сәулелі өмір болсын» деген бейнелі мағыналарда жұмсалады,т.б. Ағылшын тілінде: 
SKY-Аспан, зат есім сөзінің мағынасын кеңірек ашу мағынасында бірнеше сөздіктерге жүгіндік. Ағылшын тілінде аспан зат есім және етістік мағынасында қолданылады. 1. «Жердің үстіндегі ауа қабаты, бұлттар мен күн көрінетін кеңістік» мағынасында (Oxford English Dictionary -«the region of the clouds or upper air»). The sky was covered with thick clouds, and the wind blew cold (Jane Austen, Pride and Prejudice) - Аспан қалың бұлтпен жабылып, суық жел соғып тұрды (С.М.). The sky was a dome of pale blue, streaked with high white clouds (Thomas Hardy, Far from the Madding Crowd) - Аспан бозғылт көгілдір күмбез секілді, ақ бұлттармен жолақталып жатты (С.Мұқанов).2. «Жиі поэзияда немесе діни мәтіндерде кездесіп, жерді көмкеріп тұрған көк күмбез» мағынасында (Collins English Dictionary -«the heavens or firmament, appearing as a great arch»). The sky was the roof of the world, and the stars were its lamps (John Milton, Paradise Lost) - Аспан - бұл дүниенің төбесі, ал жұлдыздар -оның шамдары (С.М.). The firmament above us, vast and eternal, bore witness to our smallness (William Wordsworth, The Prelude) - Басымыздағы кең әрі мәңгілік көк күмбез біздің титтейлігімізге куә болды (С.Мұқанов.).
Берілген шағын деректер АЙ,  КҮН, ЖҰЛДЫЗ, АСПАН космонимдерінің екі тілде де, алдымен, тура, атауыштық денотаттық мағынасы, екіншіден, сол тура мағынадан туындайтын сигнификаттық бейнелі мағынасында лингвомәдени семантиканы айқындап, қазақ және ағылшын мәдениетіне тән ерекшелікті көрсетіп тұр. 

Сызба-1. Халықтық космонимдердің мағыналық даму өрісі
	
	Қай тілде болмасын космонимдік ұғымды таңбалайтын атауыштар көлемі шағын саналады. Шағын болғанымен олардан туындайтын семантика ұлттық ерекшелікті, даралықты танытуда ерекше қызмет атқарады. Тіл ғылымын аспан әлғмі атауларының ғылыми дефинициясы емес, алдымен, космонимдік атаулар, олардың халықтың өмір сүру салтына негізделген қолданбалылық мәні мен осы қызметтен туындайтын тіл бірліктері мазмұнындағы этномәдени семантикалы ақпарат пен халықтың өмір сүру тәжірибесінен туындап, қордаланған білім қызықтырады. Жүйелей айтқанда, жоғарыда «халықтық» космонимдер туралы түсінікте оның жалпы белгілері мен түрлері туралы жалпы ғылыми ақпарат берілді. Халықтық космонимдерді зерттеудің бастаулары мен қазіргі зерттеулердің сипаты анықталды. Аталған ғылыми зерттеулер мен космонимдердің халықтың тұрмыс-тіршілігіндегі маңызын ескере отырып, олардың қызметін де ерекше көрсетуге болады:
1) Космонимдердің танымдық, ақпараттық қызметі. Тілдің танымдық қызметі туралы ғалым А.Мурзинова «Әрбір ұлт өзінің танымдық іс-әрекеті арқылы концептуалды дүние бейнесін ғана емес, сонымен бірге ұлттық-мәдени дүние бейнесін қалыптастырады»,- деп тұжырымдайды [36,28-б.]. Осы тұжырымға сүйене отырып, Д.Г.Орынбаева этномәдени норма туралы зерттеуінде оның танымдық қызметін:дүние бейнесін қалыптастырады, ұғымды жүйелейді, мәдени жадыны саақтайды және мағынаны сақтайды деп, төртке бөледі [42:23-2-бб.]. 
Халықтық қарапайым білім халықтық космологиялық ғылым туралы түсініктің қалыптасу негізінде жинақталған.Лексика құрамында әр халықтың ұлттық дүниетанымына бай: Аспан, Ай, Күн, Жұлдыз халықтық космонимдері және одан тарайтын тілдік бірліктері де бар. Философияда «Мәдениет - адам әрекетінің, саналы қызметінің нәтижесі. Олай болса, оған рухани байлық та, материалдық жетістіктер де жатады. ... Міне, сол алғашқы еңбек құралдары, сондай-ақ  мақал-мәтелдер ежелгі мәдениет ескерткіштері болып табылады» 43,326-б.,- деп түсіндіріледі. Сол «ескерткіштің» қазақта «Күн ерте күркіресе, арты не құрғаққа, не сырғаққа айналады», «Жұлдыз қалың болса, ертесіне күн ыстық болады» дейтін мақалдары табиғат құбылысын, әсіресе аспан әлемін тұрақты бақылаудан туған түсінік пен тағлымын танытады: 
- біріншіден, аспандағы жұлдыздың қалың не сирек көрінуі - олардың «көбеюі», не «азаюы» емес, аспанның бұлтты не бұлтсыз болуына қарай жердегі адам көзіне аз-көп, қалың-сирек болып көрінуіне байланысты. Мұндай құбылысты көрініс аспанның жауын-шашыннан таза болуының бір дерегі саналады; 
- екіншіден, күннің күркіреуі көктемнің тууын, жаңбыр жауып, көктің көтерілуін аңғартады; күннің тым ерте не кеш күркіреуі көктемгі ауа райының өзгерісін, яғни алдағы жылы не құрғақшылық, не сырғақшылық болатынын ескертеді. Сырғақшылық - мұз, жер бетінің көк тайғақ болу мағынасын білдіреді 44:372-374-бб.. Малшы, егінші қауым үшін бұның екеуі де қолайсыз, аспан сырын білетін халық астрономдарының ақпараты ауа райы тудырған ауыртпалықты жеңілдету мүмкіншілігін алдын-ала қарастыруға бағыттайды. Бұл - қазақтың ежелгі дәстүрлі мәдениетінің тілдік таңбадағы ақпараты, ұлттық дүниетанымды айшықтайтын этномәдени семантиканың бір мөлтегі. Ә.Т. Қайдардың пайымдауынша, ұлттың болмысы туралы деректерді «тек тіл ғана өз бойына сыйғызып, сары майдай сақтап, шашпай-төкпей ұрпағына жалғастыра алады», сондықтан ғалым тілдің бұл қасиетін «тіл феномені», «тіл әлемі» деп атайды. «Этностың дүниеге келуіне ұйытқы болған да - тіл, рухани-мәдени өмірінің өзегі де, өзін-өзі танып білудің өлшемі де - сол тіл»; «Тіл әлемі» дегеніміз - этнос болмысына қатысты мыңдаған, тіпті миллиондаған мағыналық бірліктердің жиынтығы, синтезі» 45,11-б.. 
2) Космонимдердің тілдің кумулятивтік қызметімен байланысы.Тіл ұлттық тәжірибені, байлықты сипаттап қана қоймайды, оны ұрпақтан-ұрпаққа сақтап жеткізу қызметін де атқарады. Мұндай пайым тілдің тек «қарым-қатынастың аса маңызды құралы» ғана емес, тіл иесі қауымның саналы әрекеті нәтижесінде туған мәдениетінің көрінісі, ұлттық болмысының мазмұны екенін дәлелдейді.
Х.Әбішев - қазақ халқының ауыз әдебиетіндегі астрономия мен ауа райына қатысты ұғымдарды ұғымдарын жинап ғылыми тұрғыда жүйелеп зерттеген ғалым. Осы еңбегінде: «Айдай ашық түнде алдымен аспаннан көрінетін – Ай. Бірақ Күндей емес, Ай бірде толып, бірде солып, түрі (фазасы) өзгеріп отырады. Айдың толып-солуы, яғни Ай түрінің алмасуы белгілі мерзім сайын күн мен түннің, қыс пен жаздың алмасуы сияқты жазбай қайталанып отыратын табиғат құбылысы. «Айдан ай өтті, жылдан жыл өтті, Темір таяқтан тебендей, Темір етіктен теңгедей қалды» деп, халық ертегісіндегі айтылғандай, Ай түрінің айнымай алмасып, оралып келіп отыру құбылысын адам баласы тіпті ертеден-ақ уақыт өлшеу үшін пайдаланды»,-деп түсіндірсе,
Қыз Назымға таласып,
Екі батыр соғысты,
Бұлт шайқап, мұз бүркіп,
Үркер мен Айдай тоғысты (Қамбар батыр). Халық үшін уақыт есептеудің түп қазығы туар аймен қатар жұлдыз болған. Жұлдыз есебі бойынша жүргізілетін күнтізбе ыңғайлы болған, сонымен қатар, адамзат өмірінде Айдың да маңызы үлкен, сондықтан жұлдызбен қатар, Ай есебін де жүргізді [13,176-179-бб.].
Қазақтың дәстүрлі мәдениетінде жылдың он екі айындағы табиғат құбылысына байланысты қалыптасқан халықтық қағидалар мен болжамдар, оладың атаулары қазақ дүниетанымы бойынша, әдетте наурыз айынан басталады, дегенмен қазақ үшін маңызды жұлдыздың бірі Таразы жұлдызының кей ерекшліктеріне тоқталып көрейік:
· «Таразының тууы» - тамыз айының ортасында ауа райы салқын тартып, аспанды қою бұлт торлап, күздің нышаны біліне бастайды, «Таразы туса, таң суыр», «Шөп қатаятын, гүл қартаятын таразы туды» дейтін мақал-мәтелдер жыл мезгіліне байланысты ауа райында болатын өзгеріс себебінен хабар беріп тұр. Бұл – күздің алғашқы белгісі. Қазақ есепшілерінің пайымдауынша, «таразы туса, таң салқын, бидай, тары піседі» [46,71-б.] Қазіргі астрономия ғылымында «Орион» жұлдызы аталып жүрген осы Таразы жұлдызы екен;
· қазақ есепшілері жаз ортасы ауа бастап, аспандағы жұлдыздарға көз тігеді. Қай күні аспаннан жарқ етіп таразы жұлдызы туа қалса, күздік жиын-терімге кіріседі. Қазақ дүниетанымындағы «таразы туған түні шөп сабағы дәрі», «ем іздесең, таразының шөбінен ізде, жем іздесең таразының шөбін күзе» дейтін мән-мағынасы терең мәтел осы мезгілдің ерекшелік қасиетін нақты көрсетеді. Тумысынан зерек, жыл мезгіліне қарай ауа райының қас-қабағынан мәлімет іздеп-табуға бейім малшы қауым енді малдарын қырдың ақ отына қарай айдап бағады. Бір жұма ойдың көк отына, бір жұма қырдың ақ отына баққан малдың еті мен сорпасы дәріге айналып, емдік қуаты жоғарылап, жұғымды болатынын зерделі халық өмірдің өзінен үйренген. Сонымен қатар, «таразы туды, қымыз дәрі», «сары қымыз - дәрі қымыз» деп ұғынған да сүт өнімдерін молынан пайдаланған, құрт май, ірімшіктерін қысқа сақтаған;
· қазақтың Таразы жұлдызын «күз жұлдызы», «салқын жұлдыз» атайтыны аталған ерекшелігіне байланысты екен. Қазақтың түсінігі бойынша, Таразы жұлдызы жаз бен қыстың, көктем мен күздің, ыстық пен суықтың, салқын мен жылының арасын таразылап тұрады, Осыған орай, бұл жұлдызды «таразы жұлдызы» немесе «қазы жұлдыз» деп те атап кеткен. Таразы жұлдызы туған күннен бастап, күздің алғашқы ұсақ, маржан салқын жаңбыры басталады Қырдың қара оты таразы жаңбырымен қайта жайқалып өсіп толады. Артынан тез сірге айналады да, жайылым малға ерекше жұғымды бола байстайды. Төрт түлік мал тез қоңданады, шілденеді, шыныланып, жұп-жұмыр болып семіреді.
	Таразыда таң салқын, самал болар, Қора-қалтқы малдарға қамал болар.
	Көкте туған Таразы жұлдыз болса, кіретін қыркүйекте «амал» болар (Халық өлеңі). «Амал» деп жыл он екі айда белгілі бір уақытта қайталанып келіп отыратын: ыстық пен суық, қар мен жаңбыр, жел мен боранға қатысты ауа райындағы өзгерісті айтады. Халық өлеңінде Таразы жұлдызының араға ай салып, амал болып келетінін меңзеп тұр [47,13.08.2021], сонымен қатар, «тоғыс», «тоқсан», өліара» терең дүниетаным көрінісі болып табылатын халықтық терминдер.Ал оларды зеректікпен зерделеп, жүйелеп халықтық космонимиканыңнегізін салушыларды «есепші»,«жұлдызшы» атаған. 
С.Тер-Минасованың: «Тіл идиоматикасында, яғни тілдің ұлтқа тән белгілері сақталған бөлігінде, құндылықтар жүйесі, қоғамдық мораль, сол халықтың әлемге, адамдарға, жат жұртқа деген қатынасы сақталады. Фразеологизмдер мен мақал-мәтелдер бір мәдениет аясында шоғырланған белгілі бір қоғамның өмір салтын, географиялық орналасқан жерін, тарихы мен салт-дәстүрін барынша көркем бейнелейді» [48,92-б.],-дейтін тұжырымы халық дүниетанымынан туған қарапайым білім көріністеріне қатысты болса керек. Сөйтіп, астрономия ғылымы мен космонавтиканың дамуына байланысты пайда болған  көптеген терминдерді және оларды зерттейтін тіл ғылымының саласын жаңаша терминмен, жалпы жиынтық атаумен атау қажеттілігі бұл күнде ономастикада космонимия және космонимика терминдерінің бір жүйеге, бір ізге түсіріліп, ғылым саласының қалыптасуына жол ашты.

1.2 Халықтық космонимдер жүйесін антропоөзекті бағытта зерттеудің теориялық-әдіснамалық негізі. Когнитивтік лингвистика мамандары қазіргі антропоөзектік парадигма шеңберінде тілге адамның ойлау әрекетіне қатысы тұрғысынан қарау қажеттілігі мәселесі пісіп-жетілді деп есептейді. Бұл қажеттілік тілдің функционалды табиғатымен тікелей байланысты, өйткені халықтың өмір сүруін қамтамасыз ететін адам әрекетінің қай түрі болмасын тілсіз жүзеге аспайды. Тілдің қоғамдық мәні мен маңызын оның орталық тұлғасы болып табылатын адамның сөйлеу әрекетінсіз түсіну мүмкін емес. А.Е.Карлинский «При этом речь идет не о речевой деятельности конкретного человека, а о человеке идеальном, об усердненном представителе данной языковой общности, обладающем всеми необходимыми признаками homo sapiens и homo loquens, относящегося к данной исторически сложивщейся культурно-языковой группе» деп, ендігі кезектегі мәселе тілдің жүйелі құрылым ретіндегі субстанционалды қасиетін ғана зерттеу емес, оның  ортақ бірегей тілді индивидтер мен топтардан құралған қоғамда өмір сүру тәсілі мен қызметін зерделеу деп есептейді. 
Тіл - әртүрлі деңгей бірліктері мен олардың байланысу ережелерінің жиынтығы. Сөйлеу үдерісінде адам тіл бірліктеріне, тілдік құбылыстарға жаңа қасиет үстейді, ол предикативтілік деп аталады. Ғалымның ойынша, предикаттылық грамматикалық категория емес, логика-семантикалық категория. Соның арқасында тілдік құбылыстар біртұтас бірлікке, сөйлемге, айналады. Сыртқы лингвистика салалары бірімен-бірі байланысты бола отырып, адам қоғамындағы тілдің өмір сүруінің негізгі аспектілерін  айқындайды. Осы үдерістің барлық кезеңінде сөйлеудің орталық тұлғасы Адам болып табылады. Адамның ролі бұнымен ғана шектелмейді. «Адам әлемнің тілдік бейнесін жасаушы, белгілі кезеңдегі тілдік өзгерістердің қайнар көзі» [49:82-84-бб.],- деп тұжырымдайды. Сондықтан қазіргі біршама «жаңа» тәсіл тілдің субстанционалды табиғатын зерттеуден оның қоғамдағы қызметін, орнын зерттеуге көңіл аударылып келеді.
ХХ ғасырдың басында осы кезге дейінгі көзқарастар мен ойлар толымды тұжырымдалып, тұтас идеяға айнала бастады. Бұл тіл ғылымында тілді ішкі элементтері бірімен-бірі тығыз байланысты біртұтас жүйе, бір бүтін құрылым санайтын В. Гумбольдт, Ф.Соссюр т.б. еңбектерінен бастау алады. Бұл бағыт тіл білімінің міндеті «тілдің құрылымын» зерттеу деп түсіндірді. Тілдің құрылымын  зерттеушілер, көп жағдайда, Ф.Соссюр еңбектеріне сүйенді. Ф.Соссюр тіл ғылымының нысанын айқындаудан бастап, тілді зерттеудің көптеген мәселелеріне тоқталды. Соның бірі - «тілдің қоғамдық сипаты, әлеуметтік мәні» туралы көзқарасы еді. Лингвистикада бұл «жаңаша» көзқарас саналды. Ғалым тілдің қоғамдық құбылыс екенін мойындаумен қатар, оны өз концепциясының өзегіне айналдырды. Ф.Соссюр тілдің қызметтерін саралай келе, тіл коммуникативтік қызметпен қатар экспрессивтік қызметті де атқарады, маңыздысы - коммуникативтік қызмет, тілдің әлеуметтік сыры қатысым әрекетінде деп есептейді. Тілдің дүниемен, қоғаммен байланысын зерттейтін дербес ғылым болуы керек, ол - «сыртқы лингвистика» деп аталуы тиіс деп көрсетеді. Бұл зерттеуші тұжырымдарының нақты тұтас идеяға айналуының көрінісі еді: оның  бірі – тілдің құрылымын, ішкі жүйесін, яғни субстанционады қасиетін зерттеу; екіншісі – оны тіл иесінің өмір сүріп отырған ортасымен байланыстыра, функционалды табиғаты тұрғысынан  зерттеу, тілдік туындыларды тіл иесінің  ақыл, ой-санасының жемісі деп қарау идеясы еді [50:44-62-бб.]. Осы екі идея тіл ғылымындағы негізгі бағыт – структурализмнің іргесін берік қалады да, антропоцентризмнің негізін салды. Тіл ғылымы осы ежелгі мәселеге ХХ ғасырдың ортасына қарай қайта «жаңғырып» оралды.
Ф. Соссюр тіл ғылымында қазіргі тіл ғылымында өзекті мәселеге айналып келе жатқан парадигма түсінігін енгізген. Бұл идея тіл мен сөйлеу және синхрония мен диахрония дихотомиясына байланысты туған. Ф. Соссюрдің пайымдауынша, тіл жүйесі бірліктерінің бәрі белгілі қатынаста болады: оның бірі - сөйлеу үстінде бірінен соң бірі келетін синтагма, синтагма екі мүшеден тұрады, екіншісі - сөйлеуден тыс адам санасында ассоциацияланатын бір-біріне жақындығы бар сөздер [50,156-б.],-дейді. Профессор Қ.Ө. Есенова осы мәселеге орай: «Қазіргі тіл ғылымына әртүрлі бағыттардың тоғысуы, ұштасуы тән. Осымен байланысты ХХ ғасырдың соңында ғылымдағы қалыптасқан үрдісті өзгертіп, күн тәртібіне жаңа мәселелерді қою және оларды шешуге қатысты амал-тәсілдер жиынтығын айқындау қажеттілігі туындайды. Осы үрдіс парадигма ұғымымен сәйкеседі» [51,7-б.],-деп есептейді. Кез келген сөз-атауыш адам санасында мағыналық жақтан байланысу мүмкіндігі бар ассоциативті бірліктер қатарын құрай алады. Олардың адам санасында жалпы сан-мөлшері де, берілу реті де жоқ, өйткені парадигма мүшелері әртүрлі ретте кездейсоқ шығуы мүмкін. Сөйтіп, бастапқыда грамматикада, грамматикалық формаларға қатысты қолданылған ассоциативті қатынас, парадигмалық қатынас термині қазіргі тіл ғылымында  негізгі  ұғымдардың біріне айналып, ғылыми парадигма мәніне ие болып келеді.
Қалыптасып дамуына қарай антропоөзекті бағыт бірінші орынға тілдік қоғам (қауымдастық) мен тілдік тұлғаны шығарады. Антропоцентризм - тілді адамның саналы әрекетінің құралы, таным нәтижесін қалыптастырушы құрал ретінде қарастырады, адамның қоғамдық қызметінің, өмір сүру ортасының барлық саласымен байланыста, тұтас жан-жақты зерттейді, сондықтан бұл бағыт салалары антропоцентристік парадигма атауына ие болып отыр. Т.Куннің ойынша, парадигма барша жұртшылық мойындаған ғылыми жетістіктер жиынтығы, олар белгілі уақыт аралығында зерттеушілер мен олар үшін өзекті болатын мәселелер мен оларды шешу жолын белгілейтін модельдерді құрайды [52,17-б.] 
Жалпы тіл білімінде антропоцентризм ХІХ ғасырда В.Гумбольдт, Г.Штейнталь, К.Фослер т.б. ғалымдардың еңбектерінен басталады деп есептеледі. Дегенмен, А.Е.Карлинский В.Гумбольдты «тіл ғылымындағы антропоөзекті парадигманың негізін салушы санайды». Сыртқы лингвистика (функционалды) салалары арқылы көрініс тапқан антропоөзектік  парадигмада  тіл - белгілі ұлттың саналы әрекетінің құралы: тіл иесі қоршаған ортаны өзінше танып-түсінетін, өз әлемінің тілдік бейнесін жасаушы, базалық тіл иесінің ментальділігін айқындаушы ретінде қарастырылады. Тілді тіл иесінің қоғамдық қызметінің, өмір сүру ортасының барлық саласымен байланысты, тұтас жан-жақты зерттейді. Өмірдегі жаңаның бәрі тілге жеке индивид арқылы келіп, қоғамдық сананың қабылдауынан өтеді. Қазіргі тіл ғылымындағы антропоцентристік бағыт өмірге осылай келді. 
Сонымен, қазіргі ғылым арнасына жаңа емес, «жаңғырып» келген антропоцентристік  бағыт үшін тілдік қауымдастық пен тілдік тұлға маңызды. Адамның танымдық әрекеті ақиқат болмысты танып-білуге, қоршаған ортаны түйсініп, жинақталған білімдер негізінде әлемдегі өзінің орнын түсінуіне бағытталады. Бұл тұжырымды мәдениеттанушылар қай ұлттың да  мәдениетінің түп тамыры - тіл, ал мәдениет бос кеңістікте емес, тек  «адамдандырылған»  ортада әрекет ете алады деп түсіндіреді [53:238;339-б.]  
Антропоөзектік тіл ғылымының басты мәселесі - әлемнің тілдік бейнесі туралы түсінік қалыптастыру. Адам өзіне дейінгі жинақталған білім қорын игеру арқылы этномәдени қауымдастықтың өмір сүру тәжірибелерін де қабылдайды. Антропоөзекті бағыт зерттеулерінің тұжырымы бойынша, ғалам бейнесі ұғымы адам баласының қоршаған орта мен дүниеге деген өзіндік көзқарастарын  зерттеуге негізделеді [54]. Айнала қоршаған дүние немесе адам мен оның өмір сүретін ортасы өзара тығыз байланысты. Ғалам бейнесі оның концептуалды негізі ғылымдағы «адам мен оның ортасы жайлы ақпараттарды өңдеудің нәтижесі» деген тұжырымдама негізіне топтасады. Егер ғаламның тілдік бейнесі түрлі деңгейдегі тілдік бірліктерде ғаламның ұлттық бейнесін көрсетсе, онда космонимиялық деңгейдегі жалқы есімдер ғаламның ұлттық, тілдік бейнесінің фрагменті болып табылады да, ғаламның ұлттық космонимиялық бейнесін  құрай алады.
Көпшпелі халықтың космонимдер жүйесінің қалыптасу жолы оның табиғаттың тілін түсініп, тыныс-тіршілігін, өмір сүру салтын реттеуінен, басты ойтүйінін, өмірінің өзегін этностың шаруашылығымен, оның географиялық ортасымен тікелей, тығыз байланыстырып, өзектестіруінен көрінеді. Бұл өзектестікті нығайтатын бірнеше себеп-факторы болатыны анық, соның алғашқысы тікелей табиғатпен, шаруашылықпен байланысты, сондықтан оны шартты түрде төмендегіше таратуға болады:
1) табиғатпен үйлесе өмір сүру салты: әлеуметтік-шаруашылық себеп-факторы. Көшпелі мал шаруашылығымен айналысқан халық өзі мекен еткен, тіршілік құрған географиялық ортаға бейімделген, осыған орай, қажетіне қарай сол ортаның табиғи ресурстарын пайдалана да білген. Шаруашылықтың бұл түрімен айналысқан қазақтар жердің ландшафтық ерекшеліктерін, әсіресе, ең негізгі қажеттілігі - мал жайылымына байланысты табиғи ерекшеліктерді жан-жақты меңгерген. Көшпелі елдің барша тұрмыс болмысы Жер мен Көктің арасындағы тіршілік атаулымен тамырлас. Осыған орай, табиғат құбылыстары, қоршаған ортамен қарсыласпай, онымен үйлесе, табиғат сырын терең танып, қолайлы өмір сүруді үйренген. Табиғатпен тіл табысуды таным-тәжірибе деңгейінде ғана біліп қоймай, нәтижесін өзінің моральдық-этикалық қалыптарына айналдырған. 
Көрнекті этнограф-ғалым Ақселеу Сейдімбековтің пайымдауынша, көшпелілердің этникалық тарихы да, қоғамдық өмірдегі тыныс-тіршілігінің барлық саласы да, ең алдымен, табиғи орта мен әлеуметтік жағдайдың өзара байланысы арқылы көрініс табады. Өйткені көшпелі елдің барша тіршілік болмысы табиғатпен тамырлас, осыған орай, ғалым көшпелі қазақтың тіршілік-болмысының табиғатпен тамырлас болуын олардың тарихи даму барысындағы өмір сүруінің кепілі ретінде қарастыру керектігін айтады [55:194-196-бб.]. Демек көшпелі тұрмыс белгілі этнос үшін артықшылық та, кемшілік (адамзаттың «балаң-сәби» кезінен қалған) те емес, олардың өмір-сүру тәсіл-қалпы, сондықтан көшпелі халық табиғат құбылыстарын, қоршаған ортаны әріптес-пікірлес ретінде қабылдап, үйлесе өмір сүруді мақсат еткен. Табиғатпен тіл табысу арқылы жақсы өмір сүруді таным-тәжірибе деңгейінде білумен қатар, оны моральдық-этикалық қалып-дағдыларына айналдырған. Көшпелілер үшін қошаған орта, тау-тас, өзен-көл,табиғат құбылыстары, тіптен аспан денелеріне дейін баршасы «тұлғаланған», «кейіптенген» емесе «жанданған» қалпында қабылданады. Аспандағы айдың өзгерістерін қалт жібермей бақылап отыратын халық: ай туды, ай толды, ай сола бастады, ай өлді деп, Айдың көріну фазаларын белгілеген.
Қазақтар Ай тігінен туса, ауа райы шаруаға жайлы, қыс жылы болады деп сенеді, ал Ай шақасынан жатса, қыс суық, жан-жануарға да, адамға да жайсыз өтеді. Астрономиялық тұрғыдан, Ай қыстыгүні шалқаймай туа алмайды екен, өйткені қыстыгүні эклиптика (Күн жолы) аспанда жоғары тұрады, оған Ай жолы жақын, жуық, сондықтан Күн сәулелері Айдың «астыңғы», төменгі бетін ала жарық береді де, жердегі адамға Ай шалқалап жатқан сияқты көрінеді. Ал жаздыгүні Айларда эклиптика  түнде төмен тұрады, Күн Айдың оң жақ бүйірін ала жарық түсіреді де Ай тік туған болып көрінеді [10:29-31-бб.].Ежелгі қазақтардың да астрономиялық білімі терең болғанын осындай тіл бірліктері айқындайды. 
Қазақ тұрмысында «Күн ортақ,  Ай ортақ, жақсы ортақ» дейтін мақал Аймен Күннің оларды қадір тұтуға дәлел болатынын көрсетеді.Ай болмаса, түн қараңғысын жамылып аң-құс тағысы да, ұры-қарылар да қауіп келтіреді әрі жазда егінді түнде суару, малын түнде жаю, көшу тәрізді шаруалар да ойдағыдай жүзеге аспайды. Оған қоса, Ай мен Күн сұлулық символы, ел арасында аңыз-әңгіме, өлең-жыр, мақал-мәтел көп:
Бұл туған Ай, Нәсіпті Ай бола гөр; Халыққа тынышты Ай бола гөр! (тілек, табыну); 
«Ай қырынан туса, айбалтаңды сайла, Ай шалқасынан туса, күрегіңді сайла», «Жақсы Ай мен күндей, жарығы әлемге бірдей» мақалдары шаруа адамына табиғат құбылысын бақылай білуді үйретеді, қамсыз қалмауды ескертеді;
...Ай туа тоғайдың арасына кіріп аламын да, жалғыз сиыр мен бес-алты қой-ешкіге шөп шабамын. ...Енді бір сағаттан соң, ай тумай ма? Ай туғанша сырласып отырдық. Ай жарығына шағылысқан шалғының жүздері жалтылдап, ұйысқан шөпті жайпап барады (О.Бөкей). Қазақтың көрнекті жазушысы Оралхан Бөкейдің «Бәрі де майдан» повесінің кейпкері-Алмаға өмірінің қысылтаяң кезеңінде халықтық астрономиялық білімінің қаншалықты қажет болғаны көрсетіледі. Соғысқа кеткен күйеуінің орнына шиеттей бала-шаға мен кәрілік меңдеген ата-енесінің, оған қоса, колхоздың жұмысынан кейін, кешке Айдың жарығын пайдаланып, азын-аулақ малына шөп шауып алу әрекеті сипатталады. Ол үшін әрбір сәт қымбат, елдің іші де майдан, қорқыту-үркіту т.б. жайсыз жағдай жетіп жатыр. Алайда Алма болашаққа сенеді, оған отағасының аман келуі мен бала-шағасының тыныштығынан артық ештеңе жоқ: «Ай көрдім, аман көрдім, баяғыдай заман көрдім. Жаңа айым жарылқа, Ескі Айым есірке» деген тілекке сенім, табиғатпен тілдестік, табиғатпен үндестік алға жетелейді.
2)Халықтық космонимдер жүйесіндегі уақыт пен кеңістік факторы. Тілдің құрылысы мен қызметін анықтап тұратын негізгі «болмыстық категориялар»: бар болу, кеңістік, уақыт, сан, сапа – ұғымдық категориялар болып табылады Космонимдік кеңістік - кез келген ұлттың ономастикалық кеңістігінің құрамдас бөлігі, сондықтан осы жүйелерді зерттейтін ғылым салалары да бірімен-бірі тығыз байланысты, бірімен-бірі сабақтас, өзектес болып табылады.Лингвистикада ғаламның тілдік бейнесіндегі «кеңістік» концептісі, негізінен, географиялық кеңістікті қабылдау мәселелерімен тығыз байланыстырылып келеді, себебі қазақ ономастикасында біршама жан-жақты зерттелгені топонимдік кеңістік пен антропонимдер жүйесі екені байқалады.
Философтардың түсіндіруінше, кеңістік пен уақыт та қоғалыс сияқты материяның ішкі ажырамас (атрибуттық) қасиеттері, өмір сүру формалары болып табылады. ҮІІІ ғасырда өмір сүрген неміс философы И.Кант кеңістік пен уақытты адамдардың сырттан алған әсерін қабылдаудың априорлық, яғни тәжірибеге дейінгі сезімдік формасы санаған, өйткені кеңістік пен уақыт санадан тыс, объективті өмір сүре алмайды деп қараған. «Уақыт пен кеңістікті ретімен тізілген түйсіктер жүйесі» деп есептеушілік те болған.«Кеңістік» – ішінде заттары қозғалыста болатын, бірақ ол заттармен ешқандай байланысы жоқ қойма ретінде қарастырылған (И.Ньютон) [43:131-132-бб.].
Жалпы дүниенің құрылымдық қасиеттерін, материалдық нысандар мен олардың жүйелерін құрайтын бөлшектердің аумағын, өзге заттардың, денелердің, құбылыстар мен үдрістердің арасында алатын орнын, олардың өзара орналасуы мен байланысын кеңістік ұғымы сипаттаса, материя бір қалыпта тұрмайтын, үнемі қозғалыста өзгеріп, дамып, бір күйден екінші күйге, бір жағдайдан екіншісіне ауысып жататын  үдерісін уақыт ұғымы сипаттайды. Анығырақ айтқанда, уақыт материалдық нысандардың өмір сүру ұзақтығын, жай-күйінің өзгері ретін білдіреді. Сөйтіп, «кеңістік пен уақыт санадан тыс, объективті өмір сүреді», оның өзгеруі қозғалыстағы материяға байланысты деп есептеледі. Кеңістік - ұзындық, ен және биіктік - үш өлшемнен тұрады. Ал уақыт бір өлшемді, қайта оралмайды, «сынаптай сырғиды». Ж.А. Жұмашева «Нумеративтер әлем бейнесі көрсеткіші ретінде» деп аталатын зерттеуінде нысанды қазақ және ағылшын мәдениеті негізінде талдайды.Ғалымның айтуынша, «уақыт» пен «кеңістік» ұғымы жалпы мәдениеттің дүниетанымдық ерекшеліктерін айқындайтын іргетасын қалыптастырады, себебі уақыт пен кеңістік ұғымдары физикалық сағатпен өлшенетін уақытпен де, метрикалық жүйемен өлшенетін кеңістікпен де бірдей емес. Әр мәдениет өз уақыты мен кеңістігін өзінің әлемді қабылдау ерекшелігіне, өмір сүру салтына, кеңістікті игеру деңгейіне, құндылық жүйелеріне, шаруашылық жүргізу ерекшелігіне, географиялық орналасу жағдайына сай айқындайды [35.:22-23-бб.]. Философ Қ.Т. Анасова: «Канттық түсініктегі трансдентальдық жүйеде кеңістік пен уақыт жай қабылдаудың априорлық формасы дәрежесіне дейін көтеріледі; диалектикалық материализмде кеңісітік пен уақыт жалпылама өмір сүру формасы ретінде қарастырылады, ал қазақтардың дәстүрлі дүниетанымында кеңістік пен уақыт болмыстың құрамдас бөлігі ретінде алынады»,-деп,әр мәдениеттегі кеңістікті сезіну ерекшелігін атап көрсетеді [56,333-334-бб.].

Сызба – 2. С.Ш. Аязбекованың зерттеуі бойынша түркі халықтарының кеңістікті қабылдау ерекшелігі.
Қазақ мәдениетінде уақыт пен кеңістік мәселесі жайлы пікір, көзқарастар А.Сейдімбек, С.Қондыбай, Т.Ғабитов, Қ.Т.Анасова, Ж.А.Жұмашова тәрізді т.б ғалымдардың еңбектерінде айтылып жүр. Қазақ мәдениетін зерттеушілер қазақ мәдениетіндегі кеңістікті жабық шеңбер құрылымында қабылдау ерекшелігін атап көрсетеді.
Қазақтың дәстүрлі мәдениеті көктеу, жайлау, күздеу, қыстау аталатын маусымдық жайылымдарды пайдалану арқылы көшпелі сипатқа ие болған, жылдың төрт мезгілінде өзінің тіршілік ететін кеңістігін жылына бір айналып өтеді. Жазық дала мен аспан аясын дөңгелек пішінде қабылдау үрдісі ежелгі сақ көшпенділері дүниетанымымен байланысты болатын. Жоғарыдағы сызбаны қазақтың дәстүрлі мәдениетімен байланысты қарастырғанда, шеңберлік бейне анықтала түседі: 

Сызба-3.Қазақ дәстүрлі мәдениетіндегі кеңістік-уақытты қабылдау көрінісі.

Қазақтардың өзі өмір сүретін кеңістікті игеруі дөңгелек үлгісіндегі шексіздік мағынасын білдіретін киіз үйдің құрылымынан көрінеді. Бұл жолда қазақтар жер бедерін меңгерумен қатар, мал шаруашылығының қамына орай, аспан әлемі сырларын да түсінуге бейімделген. Ақселеу Сейдімбеков оны: «көшпелілер үшін қоршаған орта, тау-тас, өзен-көл, дала-орман, табиғат құбылыстары, тіптен, аспан денелеріне дейін – баршасы «тұлғаланған», «кейіптенген» немесе «жанданған» қалпында қабылданады» [55,194-б.]-деп сипаттайды. Ғалымның пайымдауынша, Евразия көшпелілерінің соңғы тұяғы қазақтар күні бүгінге дейін: күн күлімдеді, жұлдыз жымыңдады, күннің көзі, таудың басы, жердің төсі, жылдың басы, жылдың аяғы, долы дауыл, қатал қыс, ерке самал т.б. немесе аспандағы айдың өзгерісін қалт жібермей бақылап: ай туды, ай толды, ай сола бастады, ай өлді деп белгілеген. Айдың тууы мен солуының және толысуы мен солып жоғалуының арасы он төрт тәуліктен жиырма сегіз тәулік болады, демек төрт апта. Осыған қоса, «өлген ай» мен «туған айдың» арасында көзге көрінбейтін екі тәулік бар, сөйтіп, қазақ тұрмысындағы «өліара» атауы пайда болған. Бұлар - халықтың дүниетаным нәтижесінің тілдік көрінісі космологиялық білім жинақтаған атаулар, номинатив.Тіл адам мен қоршаған ортаны байланыстыратын «көпір» екендігін ескерсек, қазақтардың астрономиялық білімі ежелден-ақ мол болғаны олар қалыптастырған халықтық космонимдерден көрінеді.
Ж.А. Жұмашева кеңістік ұғымының әр мәдениетке сай өзгеше болуын ежелгі грек, батыстық және түркілік уақыт пен кеңістікті қабылдау ерекшеліктері мысалында салыстырып көрсетеді.Атап айтқанда, ежелгі грек мәдениетінде кеңістік геометриялық пішінде, сол сәттегі көзге көрінетін әлем арқылы сипатталады. Уақыт осы шақ категориясына басымдық береді.Гректер үшін хронологиялық, түзу (ұзындық) сызықты тарихи уақыт түсінігі батыстық мәдениеттегідей аса маңызды емес.Ал батыстық уақыт пен кеңістікті қабылдау түсінігі түзу (ұзындық) сызық секілді алға қарай даму үрдісін елестетеді. Уақыт келер шақ категориясына басымдық береді [35:23-24-бб.].  
Ежелгі Түркілердің бірегей өкілі қазақ халқы кеңістікті шеңбер үлгісінде қабылдағандығы туралы С.Ш. Аязбекова мен С. Қондыбай еңбектерінен көруге болады. С.Ш Аязбекова көшпелілердің уақыт пен кеңістік жайлы түсініктерін: «Номадтың өмірлік циклдері бір кеңістік-уақыттан екінші кеңістік-уақытқа белгілі бір рәсімдер арқылы өтуімен сипатталады. Бұл өтпелі кезең қатаң белгіленген нақтылығымен ерекшеленеді және ол өтпелі рәсімге аса үлкен мән берілген»,-деген тұжырым жасайды [57,114-б.].Егер осы түсініктерді темпоралдық категориясында қарастырғанда, ежелгі гректер үшін осы шақ, батыстық дүниетанымда келер шақ маңызды болса, көшпелі қазақтар үшін өткен шақ маңызды екен, мезгілдің үшеуі де ядро қызметін атқарады.Екі суретте де шеңберлерге ортақ бір нүктені көруге болады, ол бастаманың рәмізі саналады. Сол рәмізді «таным кілті» десек, негізден алыстамау «көшпелі өмірде бақытты болудың сырын білдіреді» деген түсінік маңызды болған деп есептеледі.Өтпелі кезеңнің қатаң сақталуы ауа райы өзгерістеріне қарай реттелген жүйенің бұзылмауына үлкен мән берілгендіктен туған рәсімдер жиыны деп түсінген дұрыс. Жүйенің бұзылуы мал-жанның қиындыққа ұшырап, тұрмыс-тіршіліктің жағдайы нашарлауына әкеледі [58].
Қараша, желтоқсанмен сол бір екі ай,
Қыстың басы бірі ерте, біреуі жай.
Ерте барсам, жерімді жеп қоям деп, 
Ықтырмамен күзеуде отырар бай,- деп ұлы Абай айтпақшы, қазақ үшін  мал-жанының амандығы басты мәселе. Б.Г.Нұржановтың пайымдауынша,  егер отырықшылық өмір салты «жаңа болған сайын жақсырақ» деген ұстаныммен жүретін болса, көшпелінің санасында «көне болған сайын ақиқат, сенімді және қауіпсіз» деген түсінік берік орныққан.Қазақтың дәстүрлі мәдениетінде уақыт пен кеңістік өзгермелі құбылыстар ретінде бірге қарастырылған. Қазақтың дәстүрлі мәдениеті
Функционалдық тұрғыдан грамматикалық категорияның ұғымдық категорияға негізделуі этникалық тілдердің қай қайсысына да тән құбылыс саналады. Тілдің дамуы дегенді «қарапайым түсініктің бірте-бірте күрделеніп, кең ұғымға ұласуы» деп түсінгенде, кез келген ұғымның қалыптасуы үнемі жетілуде болатын сана-сезіммен байланысы бары да аңғарылады [59:43-61-бб.]. Бұл байланыс лексика мен грамматикада, идиоматика мен мақал-мәтелдерде, фольклорда, ауызша және жазбаша түрдегі көркем және ғылыми әдебиетте мәдени құндылықтарды сақтайды. 

Сызба - 4.Уақыт-кеңістік категориясының лингвомәдени өрісі.

А.Сейдімбеков «Этномәдени пайымдауында» көшпелілердің табиғатпен тілдес өмір сүру үшін «уақыт пен кеңістікке» қатысты таным-түсінік қалыптастыру қажеттілігін ежелден-ақ терең түсінгенін атап көрсетеді. Ғалымның тұжырымдауынша, «өзі мекен еткен кеңістіктің барша қадір-қасиетін танып-білу, сол кеңістіктегі құбылыстарды уақытпен шендестіре зерделеуге машықтану – Еуразия көшпелілері үшін өмір сүрудің кепілі еді»,-дейді [55:195-196-бб.]. Белгілі философ Д.С.Раев қазақтың шешендік өнері және оны философиялық тұрғыда пайымдау жайлы еңбегінде қазақ даналарының геожүйе туралы ойларын тарқатып зерделеген. Жер бетіндегі барлық жаратылыстың түпкі тегі төрт нәрседен: топырақ, су, от және желден (ауадан) жаратылған. Қазақ ұғымында «топырақ» түсінігі, негізінен, «жер» ұғымы баламасында қолданылады. Жер - табиғат болмысының құрамдас бөлігі, оны құрайтын субстанция, субстраттың бірі.Топырақ немесе жер дүние бастамасының бірі ретінде горизантальді тіршілік табан тірер тиянақ, тіршілік пен өлі дүние орнығатын геоорта, тіршілік мекені, тірі әлем қозғалатын кеңістік ретінде танылады [60:43-44-бб.]. 
Қазақтың би-шешендері болмысты ұдайы қозғалыста болатын жаратылыс ретінде мойындаған. Қозғалыс болмыстың өмір сүру заңдылығы, тіршілік формасы екендігін шешендік тілмен көрсете білген. «Ай не болар күннен соң, күн не болар айдан соң. Құлпырып тұрған бәйшешек, қурай болар солған соң» дейтін Бұқар жырау танымы  табиғаттың құбылуын, болмыстың болмай қоймайтын заңдылық құбылыстарын мойындатады. Бұл адамзат жаралғаннан бері қалыптасқан таным, әлеуметтік сана болып есептеледі. Қозғалыс пен уақыт кеңістікке тәуелді,  сонымен қатар оны мағынаға толтырады. Шешендік сөз: «Сәуір болмай, тәуір болмас», «Сәуір болса, күн күркірер, күн күркіресе, көк дүркірер» деп, болмыстың мүмкін болатын стратегиясын, әлемнің жаңа жорамалын негіздеу моделін жасайды. Қазақ халқының табиғатпен қоян-қолтық өмір сүруінің, табиғи ортаға бейімделу ерекшелігінің нәтижесінде шындықты алдын ала бейнелеп білу дәрежесін көрсетеді, жан-дүниесіндегі ғарыштық уақыт иірімін терең игеріп, халық болмысындағы генетикалық тамыры мен бағдарламасын айқындайды. Д.С.Раев шешендік сөз өнерінің болмыс пен уақытты феномендік айғақ ретінде қабылдау мәдениеті санайды. «Қылышын сүйретіп қыс келер», Жаздың бір күні-қыстың мың күнімен тең» шешендік мақалдар қазақ халқының алдағы уақытты болжаудағы ойлау үлгісін көрсетеді.Қазақ халқы күннің ұзару және қысқару мерзімін күн сағатымен немесе заттардың көлеңкесімен өлшеген, уақыт өлшемінің ерекше контентін қалыптастырған. Күн тоқсанда төрт адым, қатарда қарға адым, ақпанда ат адым ұзарады, шілдеде шіл адым қысқарады деп пайымдаған [60:60-62-бб.].
Аспан әлемі атаулары нақты, деректі нысан атаулары тобында да, ойдан қиялдан шығарылған атаулар қатарында да кездеседі, соған орай аспан әлемі атаулары да ономастиканың ежелгі көне қабатына жатқызылады. 
3) Халықтық космонимдер жүйесіндегі - ұлттық дүниетанымдық негіз. «Дүниедегі ең ғажап, керемет құбылыс – адамның рухани дүниесі, сана, ақыл, ой!» Адам игілігіндегі барлық материалдық және рухани жетістіктер, түрлі техникалық табыстар: өнер, дін, әдебиет, философия ғылым – бәрі Адамға ғана тән «объективтік дүниеде баламасы жоқ» сананың құдіреті болып табылатыны шындық. Объективті бастауында ғылымда «кешеуілдеу қолға алынғанымен», әр этномәдениеттің дүние өзегін құрайтын әлем/ғалам бейнесінің бір бөлшегі - Адам баласының өзі өмір сүретін кеңістігін зерттеп, игеріп тануы жатады. Ғаламның ономастикалық бейнесі жайлы еңбектерінде Б.Тілеубердиев ұлттық дүниетанымды мәдени-тарихи әлеуметтік құндылықтарды түсіну үшін жалқы есімдердің антропоним, топоним, зооним т.б. категорияларына сүйену арқылы антропонимиялық, топонимиялық, этнонимиялық, ғаламның басқа да бейнелері құрылатынын айтады [61,26-б.]. Ғалымның тұжырымына қарағанда, солардың ішінде, «ғаламның топонимиялық бейнесі адам өмір сүріп, тіршілік еткен шаруашылығы мен танымдық қызметі іске асатын географиялық орта туралы ойлау, сөйлеу ақпаратын бекітеді». Ұлттық әлемнің топонимиялық бейнесінде кеңістік категориясының маңызы туралы айтылып жүр, өйткені кеңістік категориясы адам мен оның өмір болмысы арасын біріктіре қарастырады. Осыған орай, ономастикалық кеңістіктің маңызды бөлігі – космонимдік кеңістік екені анықталады. Аспан, Ай, Күн, Жұлдыз, - атауларынан халық арасында көптеген эпитет, метафора мен фразеологизмдер туындаған, олар халық танымына орай әр түрлі мағыналарды білдіреді, халықтық космонимдерді жете танудан туған ұғым-түсінік атаулары олардың мағыналық өзгеріс, даму нәтижесінің тілдегі көрінісі лингвистикалық зерттеу өзегі болады.
Дала философтары, қазақ шешендері, әлемді тек материалдық қатынастармен шектемеген, әлемді тұтас, бүтін кеңістік ретінде қарастырған. Д.С. Раев әлем (табиғат) кеңістігін көлденең әрі тік тіршілік өрісі деп түсінген. «Биіктікте көк тәңірі, төменде айғыз жер жаралғанда, екі ортасында адам баласы жаралған» дейтін аңыздан туған нақыл сөз Ғалам болмысын: Көк аспан, Жер, Адам – үштік өлшемімен анықталатын адамзаттың тіршілік кеңістігін көрсететін таным тегін білдіреді» деп есептейді [60:62-64-бб.].Кебекбай шешеннің:
«Асыл менен жасықтың аспан жердей арасы. Әр алуан адамның әртүрлі екен бағасы» тұжырымында үштік кеңістігіндегі қашықтық, қол жетпес биіктік өлшемімен салыстырылған адам баласының бағасы берілген. Байсерке шешен оны:
«Аты шықпаған таудан,
Аты әйгілі төбе артық.
Бәйге алмаған тұлпардан,
Белі берік бесті артық.
Мұнарланған күндізден,
Жұлдызы жарық түн артық» деп көрсетеді.
Қазақ халқының
Аякөз қаласының бір төресі ат-шанамен салып ұрып келе жатып бір кедейдің қойын басып кетеді. Кедей әлгі төреден қой даулайды. Екеуі дауласып Едіге биге барады. Едіге екі жақты тыңдап болып:
Күн ортақ, ай ортақ, 
Патша ортақ, бай ортақ. 
Әділ төре ортақ,
Биік төбе ортақ, Жол ортақ!
Тар жолда кездескенде, 
Бір-біріңе жол берулерің керек. 
Сыйласқанға сол ортақ! 
Төрем, кедейдің қойын төле! – Ақыл иесі-Адам болып жаралған соң адамшы өмір сүр, жақсы мен жаманды алыс пен жақынды ажырата біл,билік пен байлыққа алданбай,  сыйластықпен өмір сүр деген адамдық қасиет таным көзі көрінеді. Д. С.Раев: «Қазақ даласындағы космогенез далалар мен таулар кеңістігінде қалыптасып, дүниені екі желінің қиылысы ретінде қабылдауды қамтамасыз етті:тік бағытты және көлбеулі, жоғары және төменгі әлемдер»,-деп, шығыстан батысқа, оңтүстіктен солтүстікке дала бойымен қозғалу арқылы тік және көлбеу кеңістіктіктің қиылыстарындағы өмір түзілістерін бейнелейді деп есептейді [60:65-66-бб.]. Жалпы, ғарыш кеңістігі, қоршаған орта көшпелі қазақ үшін тіршілік ету мекені болды. Ғарыш кеңістігіндегі айналым тізбегі үзілмейтін шексіз үдеріс ретінде қабылданды. Осыған орай, аспан денелері туралы түсінік қалыптасып, нығайып, космокеңістіктік таным әлеуеті орнықты. Космокеңістіктік таным: «Көк», «Аспан», «Көк Аспан», «Көк тәңірі», «Ай», «Күн», «Жұлдыз» т. б. категорияларда таңбаланған.
...Есенкелді биді ауылдастары кейде «есепші ата» дейді екен. Өйткені ол ауа райын күні бұрын болжап айта беретін болыпты. Айтқаны дәл шығып, жаңбыр жауады деген күні – жаңбыр, қар жауады деген күні қар жауады екен:
Үркер үйден көрінсе, Үш ай тоқсан қысың бар.
Үркер іңірде жамбасқа келсе, Жаз шықпаған несі бар?- жыл мезгілдерінің ауысуына байланысты танымдық ақпарат беріледі.
«Жеті қарақшыны аңғарсаң, Жеті қараңғы түнде адаспайсың» Жеті қарақшы жұлдызы көшпелілердің түнг уақытты белгілейтін «сағаты» қызметін атқарған. Сөйтіп, «ғарыш кеңістігі - көшпелі қазақ үшін тіршілік ету мекені» танымы анықталды. Космокеңістік туралы алғашқы таным-түсінік ежелгі дәуірде Түрік қағанатында қаланған деп есептеледі, бұл сол кезеңдермен орайлас Тәңірлік түсінікпен ұштасады.«Аспан» Көк тәңірі болса, «Күн» - қасиетті құбылыс. 
«Ай не болар күннен соң, Күн не болар айдан соң,
Құлпырып тұрған бәйшешек
Қурай болар солған соң»  дегенде, Ай мен Күн  аспан кеңістігінің аритбуты ретінде маңызды орынға ие болады да, Бұхар жыраудың нақылында қос кеңістіктің бір-біріне тәуелді байланысын көрсетеді. Ал келесі нақылдағы этносемантика аспан денелерінің тұтас кеңістік әлемін құрайтыны туралы танымды пайымдайды.
«Ай мен күннің өлгені Еңкейіп барып батқаны.
Айдын шалқар өлгені – Мұз болып қатқаны. 
Қара жердің өлгені – Қар астында қалғаны, 
Өлмегенде не өлмейді?
Жақсының аты өлмейді, Әлімнің хаты өлмейді». Ай мен Күннің «өлгені мен батқаны» шексіздік, айналып келіп отыратын жалғастық. Ұлт үшін өлмейтін – білім. Білім – ұлттық дүниетаным көрінісі, Құндылық!
Ақыл-парасат, сезім иесі ретіндегі адамның ең басты қасиеттерінің бірі - өзін қоршаған ортаны танып-білуге деген ұмтылысы. Абай философиясында: «Жас бала анадан туғанда екі түрлі мінезбен туады. Біреуі - ішсем, жесем, ұйықтасам деп тұрады. Бұлар - тәннің құмары, бұлар болмаса, тән жанға қонақ үй бола алмайды, һәм өзі өспейді, қуат таппайды. Біреуі - білсем екен демеклік... ... Мұның бәрі - жан құмары, білсем екен, көрсем екен, үйренсем екен деген. Дүниенің көрінген һәм көрінбеген сырын түгелдеп, ең болмаса денелеп білмесе, адамдықтың орны болмайды» («Жетінші сөзінде») [62:103-104-бб.],-дейді. Ал қазақтың көрнекті жазушы, этнограф С.Мұқанов халықтың  материалдық және  рухани байлығы  жайлы пайымдауларында: «Мәдениеттің … … қай саласын алсаңыз да, сансыз адамның «табан ақы маңдай терімен» жасалғаны мәлім»,-дейді тән азығы – материалдық, жан азығы – рухани мәдениет, табиғаттың бойындағы әсемдікті, күш-қуатты адамның қажетіне  сәйкестендіріп, қол не тіл  өнері арқылы көріктендіріп жіберу, сондықтан ұлы Абай оны «жан азығы» санаған [63:8-б;126-б.]. Жан азығының халықтық түрлеріне: фольклор, халықтық ән-би т.б. өнер халықтық білім жүйесі, дін, салт-дәстүр, әдет-ғұрып жатқызылады. 
Көшпелілерге де, отырықшы егін шаруашылығы үшін де аса қажет ақпарат ауа райындағы өзгерістердің себебін, жыл мезгілінің ауысуын, таңның атып, қүннің батуына орай, тұрмыс-тіршілігін АЙ мен КҮН, Жұлдыздың бағыт-бағдарын бақылап білу аса қажет болды. Дала даналары аспан шырақтарының туып, батуы сияқты құбылыстар мен жердегі өзгерістерді салыстырып, олардың арасындағы сабақтастықты табуға тырысты. Сүмбіле жұлдызы туған кезде шөп, егін пісіп, түн ұзарып, маса, шыбын азайып, малдың қатты семіре бастағанын аңдайды. Түннің ұзарғанын қазақтың қадірлі жануары жылқы жақсы біледі, ұзақ түнде маса-шыбынсыз рахат тауып жайылады, сондықтан семіреді. «Сүмбіле туар жылтиып, Ат семірер құнтиып» мақалы малшының көңіл-күйін танытады. Жаз айларында жаңа Ай тігірек тұрады да, қыс айларында Ай шалқасынан жатады, өйткені қыстыгүні түнге қарай эклиптика (Күн жолы) аспанда жоғары тұрады. Ал жаз айларында эклиптика түнде төмен тұрады. Ай шалқалап туса, күн суық болады, Ай тіктеу туса, ауа райы жылы, жайлы болады деп есептейді, соған сенеді [13:20-35-бб.]. Халық айдың фазасына қарап, жыл мезгілін, оның ауа райын ажыратады: «Ай қырынан туса, айбалтаңды сайла, Ай шалқасынан туса, күрегіңді сайла; «Туған айдай иілген екі қастың арасы» («Қыз Жібек»). «Туған айдай иілген қас» - жаңа Ай тәрізді жастық пен сұлулық көрінісі. Айдың қырынан туғаны - жаздың жақындап қалғанының белгісі, Күн жылынып, жер құрғайтын шамада жау бас көтеріп, шапқыншылық басталады. Мақал соны ескертеді, «жау келсе, қару-жарағың дайын болсын» деген мағына беріледі. Бұл - халықтық қарапайым дүниетаным, білім, халықтың жадында сақталған Жер мен Көктің арасын танып-түсіну моделі. Бұл модель халық жырларындағы бейнелі тіркестер мен образдарда, мақал-мәтел, жұмбақ, фразеологизмдерде көрініс тапқан (Таразы туса, таң суыр, Сүмбіле туса, су суыр; Үркер үйден көрінсе, Үш ай тоқсан қысың бар; Үркер іңірде жамбасқа келсе, Жаз шықпағанда несі бар).
Қазақ халқының аспан әлемі, астрономия, жайындағы ұғымдарын оның тілдік көріністері арқылы танытып жүрген, астроном Х. Әбішевтің еңбектері 1959 жылдардан басталады. Оның «Аспан сыры» еңбегінде астрономияның негіздерімен қатар, қазақ халқының ежелгі астрономиялық білімдері жинақталып, жүйеге келтірілген [13]. Қай халықтың да шаруашылығы мен мәдениеті, тарихындағы ұлы өзгерістер уақыттан тыс бола алмайды. Осы өзгерістерді реттеп, жүйеге келтіріп отыратын халық есепшілері (жұлдызшылар) болды. М. Исқақовтың «Халық календары» (1963) аталатын еңбегінде жалпы күнтізбе қағидалары мен оның жаңа жобасы, халықтың уақытты сағатсыз анықтау жолдары мен оның ғылыми негізделуі, күнтізбе халықтың зор мәдени табысы, рухани байлығы, өмірінің өзегі ретінде баяндалған [29].Қазақ мәдениетін зерттеуші Су Бихай қазақ ұлтының тарихы, әдебиеті, діні, салт-дәстүрі, әдет-ғұрпы, жартастағы суреттер сыры, руларының таңба-ұрандары - бәрінің халық мәдениетінің арналары екендігін атап көрсетеді, оларды жеке-жеке сипаттайды. Ежелгі заманда қазақтар мекен еткен аймақтардағы: Еренқабырға, Алтай, Тарбағатай, Барлық т.б. таулардың жартастарында бедерленген адам бейнелерін қазіргі заман адамы бойындағы сұлулықты сипаттайтын сурет пен мүсін өнерінің алғашқы үлгілері санайды. «Бұған қоса қазақ халқы мал шаруашылығын дамытты, егін егіп, астық дақылдарын тұтынды. Қазақтар күлте жалды арғымақтар өсіріп, ат мәдениетін дүниеге әкелді. Біз қиялдап байыбына жете алмайтын тұрмыстық қолөнері ыдыс-аяқтан бастап, айыл-тұрман әбзелінде, киім-кешекте, үй жиһаздарында көрініс тапты. Қазақтар металл қорытып, одан әртүрлі өндіріс құрал-саймандарын, қолөнер бұйымдарын жасай білді. Ықылым замандар бойында төрт түлікті бағып-қағудың ғылыми-практикалық әдістемесін жасады» [64:11-12-бб.],- дейді. Ең бастысы, ғалым  қазақ дүниетанымын терең танып, қазақ халқының жаратылыспен үндесе, үйлесе өмір сүргенін табиғат үнін дәп басып болжап, «қазаққа ғана тән халықтық астрономияны» қалыптастырғанын дәлелдейді. Сонымен қатар, Су Бихай: «Солтүстік үйек жұлдызын қазақтар «Темірқазық»деп атайды. Бұл оның бір орыннан жылжымайтын тұрақтылығына байланысты қойылған. Оның айналасындағы екі жұлдыз «Ақбоз ат» пен «Көкбоз ат» Темірқазықтың екі тұлпары делінеді» тәрізді т.б. деректермен қатар, қазақтардың астрономиялық білімдерінің терең де мол болғандығы туралы айта келіп, «Темірқазық қазақтардың түнде жол жүргенде бағыт-беталысын белгілейтін астрономиялық компасы болды. Қазақ арасында Темірқазық адамға тіршілік және ұзақ өмір бағыштайды деген ұғым бар» [64:11-12;392-393],-деп тұжырымдайды. Шындығында, қазақтар үшін Темірқазық - тұрақтылық, шынайлық, мықтылық белгісі, белгілі нәрсенің өзегінің мықтылығын танытқысы келгенде де, Темірқазыққа теңейді. Темірқазық қазақтар үшін адасқанда жол табатын компас болса, «Жетіқарақшы» қазақ малшыларының астрономиялық сағаты еді, күздің ұзақ сар таңында күзетшілер Жетіқарақшыға қарап алмасады екен. Қазақ аңызында Жетіқарақшы Темірқазықтың екі тұлпары Ақбоз ат пен Көкбоз атты ұрламақшы болған жеті ұры ретінде сипатталады. Дегенмен «Жетіқарақшы» атауы «ұры», «қарақшы» мағынасында емес, «қорғаушы» ұғымын білдіреді дейтін де көзқарас қалыптасқан. Осыған орай, «Жеті қарақшы барда жерді сипасаң да, адаспайсың» дейтін мақал да бар. Халықтың мұндай сенімі қарақшыға байланысты тумайды, Жетіқарақшыны өзін уақыттан жаңылдырмайтын, мал-жанының аманаты, қорғаушысы деп түсіну идеясы басым көрінеді. Зерттеуші Су Бихайдың бұл тұжырымдарынан қазақ халқының материалдық мәдениетінің де, рухани мәдениетінің де бастаулары көрінеді. Ғ.Есімовтың пайымдауынша, Ұлы Абайдың айтпағы да осы - «жанның тамағын» көп қуып кетпей, жан құмарын «орнын тауып ізденіп, кісісін тауып сұранып, ғылым тапқандардың жолына салу» деп бағамдауға болады. Бұлай болмағанда, «Көкіректе сәуле жоқ, көңілде сенім жоқ. Құр көзбен көргеннен біздің хайуаннан неміз артық?» Ал «Адам ата-анадан туғанда есті болмайды: естіп, көріп, ұстап, татып ескерсе, дүниедегі жақсы, жаманды таниды-дағы, сондайдан білгені, көргені көп болған адам білімді болады. Естілердің айтқан сөздерін ескеріп жүрген кісі өзі де есті болады» («Он тоғызыншы сөз») дегенде, алдымен, ақыл-ой, сана туралы айтып отырғаны анық. Естілік - адамға дүниені тану нәтижесінде келетін қасиет, оны «естілердің сөзін ұғып-түсіну» арқылы, «тән құмары мен жан құмарының» шегін ажырата білу арқылы дамытуға болады [65,326-б]. 
Жаратылысынан адамның басты қасиеті - ақыл-ой-сана иесі болу қабілеті. Адам айналасындағы әлеуметтік дүниені, табиғи әлемді танып-білу барысында олардың ішкі құпиясына үңіледі, қасиеттерін анықтайды, даму заңдылықтарын біліп, сол өмірдегі өз орнын және өзге адамдармен қарым-қатынасын белгілейді. Соған сүйеніп, өзі белсенді әрекетке араласады, өмірде қажетті деген сұранымын қанағаттандырады. Сөйтіп, Адамның дүниені танып-білуі нақты әлеуметтік сипатқа ие болады. Дүниені танып-білудің негізінде құбылыстардың адам санасында бейнеленуі жатады». Адам санасындағы заттар мен құбылыстардың бейнесі арқылы қабылданған ақыл-ой  -  ол заттардың өзі емес, солардың әсерінен пайда болған білім, ақпарат саналады. Сол себепті «таным дегеніміз - сыртқы заттар мен құбылыстардың, олардың қатынастарының адам санасында идеалды образдар жүйесі ретінде бейнеленуінің қайшылыққа толы күрделі процесі»[43,215-б.],-деп сипатталады.
Сананың пайда болуы екі факторға байланысты: біріншісі - еңбек, екіншісі - тіл. Тіл - сананың, ойдың, материяның көрінісі, негізі. Тілсіз сана жоқ, ал санасыз, ойсыз адам да болмайды. Философияда сананың түрінің көптігі айтылып, оның түрлері көрсетіледі, атап айтқанда, жеке адам санасы және қоғамдық сана, қарапайым және теориялық, ғылыми-ғылымға қарсы,  прогресшіл және кертартпа сана болып бөлінумен қатар, бұлардың әрқайсысы іштей тағы жіктеледі. Сана адамның өзін және айналасындағы әлемді тануға бағытталған психикалық қызметі мен рухани белсенділігінің жоғарғы формасы. Адамның ойлау, түсініу, бағалау, қиялдау, шешім қабылдау сияқты әрекеттерін сана жүзеге асырады. Зерттеуші Д.Г.Орынбаева «Этномәдени норманың лингвокогнитивтік сипаты» аталатын зерттеуінде адамның өзін қоршаған әлеуметтік ортамен қарым-қатынасының дұрыс құрылуы, адамгершілік қағидаттарынан аттамауы, өзгеге қиянат жасамауы секілді нормалар адамның санасы арқылы қалыптасып, қоғамда қабылданады және ол ұжымдық сана арқылы жүзеге асады деп тұжырымдайды [42,13-б-б.]. Ұжымдық сана - жеке адам санасынан құралатын қоғамдық сана. Ұжымдық сана түсінігі туралы Э.Дюркгеймнің тұжырымына қарағанда, «Ұжымдық сана – белгілі бір қоғамның барлық мүшелері бөлісетін  сенімдер мен сезімдер жиынтығы. Ол қоғаның бірлігін қамтамасыз етеді [66,102-б.]. Ұжымдық санаға тән негізгі сипаттар: ортақтық, тұрақтылық, басымдық және мәдени негіз. А.С.Мурзинова оған қазақ қоғамында қалыптасқан: қонақжайлық, үлкенге құрмет, рухани бірлік түсініктері – ұжымдық сананың элементтерін жатқызады [36,13-б.]. 
Аспан-Жер, Ай-Күн - әлемге ортақ астрономиялық ұғым атаулары, әр этноұжымдық санада оның өзіндік тілдік бейнесі болады. Жалпы адамзат үшін астрономиялық зерде ортақ болғанымен, оның тілдік бейнесінде жеке ұжымдық сана нәтижесі маңызды. Психолог К. Юнг «ұжымдық сана» дегенге ұжымдық бейсаналық терминіні ұсынған [67,13-б.]. Ұжымдық бейсаналық - жалпы адамзатқа ортақ архетиптер мен тылсым бейнелердің жиынтығы. Мысалы, ежелгі қазақ дүниетанымында «Аспан» - Ай, Күн, Жұлдыздардың мекені, оны Көк-тәңірі деп сенеді. «Тәңір жарылқасын!» (Аспан жарылқасын!) түсінігі пайда болған, ол мейрім, қуаныш, бақыт, береке - бар жақсылық Көктен келеді дегенді білдіртетін тілек мәнді бірлік. Ұжымдық сана арқылы белгілі ұлтқа тән мәдени әлеуметтік ұғым-түсінік қалыптасса, ұжымдық бейсаналық арқылы бүкіл адамзатқа ортақ өмір сүру белгілер қалыптасады. Бұны алдымен, адамзат ортақ белгілерді қабылдайды, дамудың келесі сатысында өзіндік ұлттық дүниетанымына сай лингвомәдени бірліктері пайда болады деп түсінеміз. 
Қазақ тілінде:
Ауа райына байланысты фразеологизмдер: аспан айналып жерге түскендей, аспан аптап, күн шыжыды – аңызақ ыстық, қапырық, жер-көктің бәрі күйіп тұр дегенді білдіреді. Аспандағы құс ұшуын, жел есуін тоқтатып Қорқыттың күйін тыңдапты (ҚЕ) қиял-ғажайып ертегілеріндегі тыныштық, бейбіт, рахат сезіміне бөлену сәтін бейнелеу. Аспанның түбі тесіліп кеткендей – қатты, толассыз ұзақ жауған жаңбырдың сипаты. Аспан (әуе) шайдай ашық – көкте бір шөкім бұлт жоқ, мамыражай кез. Тағы да көктем, Ертістің сірескен қалың мұздары қапталдай аққанына талай күн өтті. Аспан шайдай ашық (Ә.Баймурзин).
Ағылшын тілінде:
Ауа райына байланысты фразеологизмдер: «Skies will clear - Аспан ашық болады» - бұл бұлтты ауа-райының күн сәулесіне ауысатынын білдіретін сөз тіркесі. Мысалы: After a week of relentless rain, the skies finally began to clear. A sense of peace washed over the town» - Бір апта бойы толассыз жауған жаңбырдан кейін аспан ақыры ашыла бастады. Қаланы тыныштық сезімі шайып кетті (С.М.); «The sky is the limit - Аспан – шегі». Біршама метафоралық қолданыс болғанына қарамастан, өте қалың қар жаууы немесе күшті дауыл сияқты экстремалды ауа райы жағдайларын бейнелеу үшін қолданылады.
Сана әрдайым тілдік негізде өмір сүреді, ол тілмен бірге дамиды. Тілге байланысты сана қоғамдық құбылыс ретінде дамып, қоғамдық рухани жеміске айналады. Осыған орай, қазіргі антропоөзекті бағыт зерттеулерінде «сананы» этномәдени сана мен этнотілдік сана байланысы тұрғысында анықтауға бағытталады. Зерттеуші А. Мурзинова ұлттық-мәдени стереотиптің тілдік-мәдени-танымдық-құндылықтық сипатын зерттеуге әдіснамалық тұрғыдан келу «этномәдени сана»,«этнотілдік сана», «ұлттық діл», «дүниенің тілдік бейнесі»,«аялық білім»,«скриптоним», «ұлттық-мәдени код», «фрейм», «символ», т.б. тәрізді негізгі ұғымдарға талдау жүргізуді қажет етеді деп есептейді [36,17-б.], cебебі мұндай ұғымдар типологиялық құрылымы әртүрлі (қазақ және ағылшын) тілдеріндегі ұлттық-мәдени ерекшеліктерді айқындауға мүмкіндік береді.
Ғалым А. Салқынбайдың пайымдауынша, этнотілдік сана дегеніміз – «танылған іс, зат не құбылыс адам санасында белгіленіп, ұғым болып бекіп, тілдік таңбаға айналады.Адамның табиғаттан үйренуі, оның тілінде мифосимволикалық бейнелер жүйесін қалыптастырады. Бұл таным ретінде тілде көрініс табады, сөз арқылы таңбаланады» [68,87-б.]. Халықтық қарапайым білім: 
«Қамбар жұлдызы мен Айдың «атысуы» кезінде жолға шықпа» дейді.
Қамбар мен Айдың тоғысуы кезінде жолаушы жолға шықса, 
Қамбар жүлдызы: «Білмегенді білдіремін, біле тұра, жол жүрсе, «бүлдіремін» депті. Бұл халықтың «Өзің білме, білгеннің тілін алма» дейтін мақалымен үндес.
Философияда сананың мәнінде әлем туралы білім жатыр деп есептеледі, оны туғызатын адамның танымдық ізденісі. Қазақ халқының ұлттық дүниетаным көрінісі-мақалында «апаттың алдын алу, сақтандыру» мәні бар, терең білім нәтижесі, табиғаттан үйренуі. Ал этномәдени сана,  О.Жұбаеваның айтуынша, тілдік таңба этнотілдік сананың көрсеткіші болып табылады да, мәндер жүйесі, мәдениет жүйесін айқындайды. Этномәдени сана белгілі қоғам үшін әлеуметтік мәні ерекше болатын білімдер жиынтығы, ол тіл арқылы көрініс тауып отырады [69:13-16-бб.].Зерттеуші А.С. Мурзинова: «Этномәдени сана мен этнотілдік сана бірлігінен этностың өзіне тән бірегей ұлттық-мәдени кеңістігі қалыптасады.Этномәдени сана – тілдік санада мәдениеттің интерпретациясы, құндылық бағдары, бағалар жүйесі ретінде ұлттық-мәдени маркерлі таңбалармен, яғни стереотиптермен кодталып обьективтенеді»,-деп түйіндейді [36,87-б.]. Қай халықтың да ұлттық-мәдени кеңістігінің өзегін құрайтын - космонимдер жүйесі, ол ұлттың дүниетанымын айшықтайтын, ұлттық мәдениеттің негізін қалайтын этнотілдікжүйе болып табылады.
Адам баласының әр нәрсені білуге, ұғынуға деген талпынысы сананы құрайды. Осындай тұжырымдардан «сана - бір жағынан жинақталған білім, ал екінші жағынан, таным үдерісі деп пайымдалады. Осы мәселеге орай, А.Байтұрсынұлының пайымдауында: «Сөз өнері адам санасының үш негізіне тіреледі: ақылға, қиялға, көңілге. Ақыл ісі – аңдау, яғни нәрселердің жайын ұғыну, тану, ақылға салып ойлау, қиял ісі – меңзеу, яғни ойдағы нәрселерді белгілі нәрселердің тұрпатына, бейнесіне ұқсату, бейнелеу, суреттеп ойлау; көңіл ісі – түю, талғау. Тілдің міндеті – ақылдың аңдауын аңдағанынша, қиялдың меңзеуін меңзегенінше, көңілдің түюін түйгенінше айтуға жарау. Мұның бәріне жұмсай білетін адамы табылса, тіл шама-қадарынша жарайды. Бірақ тілді жұмсай білетін адам табылуы қиын. Ойын ойлаған қалпында, қиялын меңзеген түрінде көңілдің түйгенін түйген күйінде тілмен айтып, басқаларға айтпай білдіруге көп шеберлік керек» [70,141-б.]. 
Демек, сөз өнерінің адам санасында сүйенетін негіз-тірегі бар, «Тіл қаруы - сөз» дегенде, көңілдегі көркем ойдың тыңдаушысына қалпы бұзылмай жетуі тілдің, тілдік қатынастың нәтижесі екенін дәлелдейді.
Лингвистикада тіл мен ойлаудың арақатынасы зерттеле бастағаннан бері оның бірнеше бағыты анықталғаны белгілі.Осы бағыттардың зерттеу нәтижелеріндегі: «Тіл мен ой-сана өзара тығыз байланысты, бірінсіз-бірі өмір сүре алмайды, алайда бұлардың арасындағы бірлік абсолюттік тепе-теңдік емес, әрқайсысының өзіндік дербестігі мен қайшылығы бар дейтін көзқарас. Тіл мен ой-сананың арақатынасы жөніндегі бірден-бір дұрыс шешім де осы бағыт деп есептеуге болады» [68,68-б.],-деген түсінік қалыптасқан. Өйткені тіл мен ой-сананың қарым-қатынасы екі жақты құбылыс:тіл - ой-сананы қалыптастыратын, оны материалдандырып, жарыққа шығаратын, басқаларға берілетін ой-сана табыстарын сақтап, оны кейінгі ұрпаққа жеткізетін құрал.
Тіл философиясының көрнекті өкілі В. Гумбольдтың ойынша, тіл - жеке адамның туындысы емес, әрқашан алдыңғы ұрпақтан белгілі біртұтас халыққа мұра болып қалып отыратын құбылыс. Индивидтің әлемді сезімдік таным арқылы қабылдау үдерісінде оның санасына әртүрлі жақындығы мен байланысы бар заттардың бейнесі түседі, тек тіл ғана оларды түр-тек қатынасына қарай белгілі категорияларға жіктеп, тілдің материалдық (сыртқы) формасына бекітеді [71,315-б.]. В.Гумбольдтың ойынша, тілдің мән-маңызы - «қатып» қалған нәтиже емес, әрекет, үдеріс. Тіл-ойды қалыптастырып, жарыққа шығарушы «орган», адамның әлемді және өзін тану құралы, тіл-құрал арқылы адам өмірді танып-біліп өзінің және өзгелердің игілігіне айналдырады. Кез келген халықтың өмірінде өзінің тілінен көрініс таппаған, тілден тыс қалған маңызды ешнәрсе жоқ. Бұл тілдің әлеуметтік табиғаты мен объективтілік (табиғат пен қоғам) және субъективтілік (индивид)  арасындағы  жанама қызметіне ерекшелеп көрсетеді. «Ойлау тілдің көмегімен халықтың материалдық және рухани қызығушылығын қанағаттандыруға бағытталады». Тілдің мазмұнды табиғаты сөздердің анық та нақты мағыналары арқылы ерекшеленуі керек, сонымен қатар, ойлау жүйесі грамматикалық формалардың ерекшелігі мен өзгешелігі арқылы анықталады. В.Гумбольдтың ойларында тіл «әлемнің айнадағы» тікелей бейнесі емес, әлемді тану адамның қабылдау мүшелері мен ойлау қызметі арқылы жүзеге асыратын құрал; тіл ғана жүйелі құрылым емес, адамды қоршаған әлем белгілі категорияларға жинақталып реттелген жүйелі құрылым екені баса айтылады. Алынған тұжырымдардан тілдің ішкі және сыртқы формасы болады деген ой анық көрінеді. «Әр халықтың өмірді тану арқылы қордаланған білімі оның лексика-фразеологиялық құрамында айшықталады». Бүкіл адамзаттың ойы белгілі категорияларға топталып жинақталған сыртқы әлем туралы білім негізінде құралады [71,345-б.].
Тіл ғылымында тілдің қоғамдық сипаты мен әлеуметтік мәні туралы идеяны өз концепциясына негіз еткен Ф. Соссюрдің пайымдауынша, таңбалар жүйесі ретінде тілдің, тілдік элементтердің, материалдық және идеялық жағы болады. Тілдік таңбаның идеялық жағы - ойлау нәтижесі, ұғым-түсінік, тіл арқылы берілетін мазмұнның негізі. Тіл мен ойлау бір бүтіннің екі саласы: бірі - материалдық жағы да, екіншісі - мағыналық жағы, сол себепті ойлаудың танытқыштық қызметін сөз еткенде, әңгіме тіл туралы екені дәлелдеуді қажет етпейді, ал тілдің семантикалық, функциялық жағы туралы сөз еткенде, сөз желісінің ойлаумен ұштаспауы мүмкін емес, өйткені «тіл - барлық элементтері бірігіп, бір бүтін болып тұратын жүйе. Тілдік таңбалар - сол жүйенің құранды элементтері» [50:98-102-бб.]. Мұнда ғалым тіл бірліктерінің парадигмалық  және синтагмалық қатынастары туралы айтады. 
Келтірілген тұжырымда Ф.Соссюрдің тілдің сыртқы дүниемен, қоғаммен байланысын  айтып тұрғаны  аңғарылады, осыған орай, тілдің сыртқы ортамен байланысын зерттейтін дербес ғылым «сыртқы лингвистика» аталатын саласы болуы керек деп есептейді. Ф.Соссюрдің тілдің материалдық және идеялық жағы туралы тұжырымдары одан көп бұрын айтылған В. Гумбольдтың тілдің ішкі және сыртқы формасы идеясымен ұштасып жатады, дегенмен А.Е. Карлинскийдің пайымдауынша, В.Гумбольдт тілді әр деңгейдегі тіл бірліктерінің  жиынтығы емес, оның барлық аспектісіндегі сөйлеу әрекеті деп түсінеді [71,223-б.].
Сөйлеу әрекетінде адам мағыналы-мазмұнды ақпарат алмасады, өйткені адамды қоршаған әлем бейнесі де, адамның өз бейнесі де тіл семантикасында материалданады. Бұл жағдайда адамның өзі емес, адамның тілдегі бейнесі ерекше маңызды болады. Тілді зерттеу арқылы адамзат өзін-өзі танып, түсінеді. Ай қораланса-арысыңды сайла мақалы шаруашылық факторына қатысты. Ай қораланғанда, қыс қатты болады, тебіндеп жайыла алмайтын малға шөпті тасып жеткізу керек, ал ол үшін арысты арба-шана қажет. Мақалдың ішкі мазмұны шаруа адамына қатысты «құрал сайман, ат-көлігің» әрдайым сай болсын дегенді білдіреді. Табиғаттың әр алуан мінезіне сәйкес өмір сүру идеясы көрінеді. Ал ай бетінде де секпіл бар мәтелі «ертедегі айға табынған, оған қарап, тағзым етіп, тілек тілеген қазақтардың заманынан қалған, «айды сұлу әрі әдемі» деп таныған. Нақтырақ айтқанда, зер салып қараған адамға сол әдеміліктің символы-сұлу айдың бетінен де қара қошқыл таңбалар байқалған. Ауыспалы мағынасы «кемшіліксіз адам болмайды» дегенді білдіреді. Ал «ондай-ондай хан қызында да болады» дегенмен сәйкеседі. Тіл иесі Адам алған әсерін өзі арқылы сипаттайды дегенде, осындай тілдік көріністі айтуға болады. 
Тілдік элементтердің мағыналық бөлігі  - тілді ойлаумен ұштастыратын дәнекер, мағыналық бөлігінің бір шетінде тіл тұрса, екінші шетінде ойлау тұрады. Ой-сана тұтастығы адамның танымын қалыптастырады, сондықтан - ақиқат болмыстың ойдағы көрінісі - Таным деп аталады. Адамның жиған-терген ақпараты тілде сақтаулы. Адам қоғамдық сана арқылы өзінің өмір сүру ортасын, өмір сүру әлемін тілде бейнелейді және сол арқылы этностың ментальділігін анықтайды. Тілдің осы тіл иесі табиғатын, этнос болмысын таныта алу қабілеті мен оны танытуға деген қажеттілігі тілдік ортаның қалыптасуын керексінеді. Бұл қажеттілік тілдің функционалды табиғатымен тікелей байланысты, өйткені тілсіз еш қоғам өмір сүрмейді, тіл - адам қоғамының өмір сүру құралы, ол тіл иесінің  тіршілік әрекетін қатынас, байланыспен қамтамасыз етуі арқылы көрінеді. Осы тұрғыдан алғанда, тіл мен ойлау қарым-қатынастың екі мүшесі, екі элементі саналады. А.Б.Салқынбай: «Ойлау - тіл арқылы таңбаланған идея мазмұнының негізі. Адам ойы ми қабаттарында пайда болып, сөз арқылы сәулелі көрінісін табады» [72,7-б.], өйткені тіл ойдың нақты көрінісі болғандықтан, ойдың жарыққа шығып іске асырылуы үшін тілдік материалдарға негізделуі қажет. Ой тіл арқылы, тілдегі сөздер мен сөз тіркестері, сөйлемдер, мәтін арқылы көрініс табады деп есептейді. 
Көрнекті ономаст-ғалым Т.Жанұзақов: «Осынау қасиетті де құдіретті жеріміз тұтас бір шежіре - оның беті құпиясы толық ашылмаған кітап, ғаламат сырлы сөз. Бұл сөздердің бәрі де халықтың өзі таққан, аялап қойған атаулар. Бұл қат-қабат атаулардың баршасы тарихи ескерткіш - ғасырлық мұрамыз» [73:3-4-бб.],-дейді. Бұны Қ. Жұбанов: «Адам баласының табиғатында әуелі басқаны біліп алып, өзін кейіннен білу қасиеті бар. Мысалы: адам фотографияны танып білгеннен кейін ғана өзінің басқа заттарға ат қоятыны, өзін сол басқаларға ұқсата атайтыны – өз басын кіші дүние деп біліп, оны ана үлкен дүниеге ұқсатуынан болған. Осы таным тілге де әсер еткен. Мысалы, орысша небо - аспан, неба - таңдай; қазақ тіліндегі таң - аспан әлемінің аты, яғни жоғары жаққа тән қасиеттің иесі; таңдай - адам денесінің жоғарғы жағы» [74:94-95-бб.],- дейді. Сол себепті «таным процесін ғылыми түрде түсіндіруде бейнелеу принципі шешуші роль атқарады... Бейнелеу - танып-білуге тиіс объекті мен танушы субъектінің арасындағы күрделі қарым-қатынас процесі» [43,218-б.],-деп сипатталады. Бұл, әсіресе, ономастиканың реалионимдер тобына жататын терең де мол қабаты жер-су атауларынан анық көрінеді. 
Ғылымда халықтық географиялық терминдер мен топонимдік атаулар қай аймақтың да физика-географиялық ерекшеліктерін дәл, айнытпай бере алады деп есептеледі. Жалпы, ежелден келе жатқан халықтық географиялық атаулардың жергілікті жер ерекшеліктерін дәл бейнелеген жағдайда ғана өміршең келетінін ғалымдар да растайды, өйткені атаулар ғасырлар бойы жасалып, лингвомәдени сипатқа ие болады. Қазақ жерінің әр аймағында кездесетін: Суықтоғай, Жылысай, Жаманқұм, Сорбұлақ, Ащысай, Тұздыбастау, Әулиекөл, Жыланды т.б атаулары да топонимдік кеңістіктің шаруашылықтың кей түріне жайлы-жайсыздығынан нақты ақпарат береді. Шығыс Қазақстан облысы Катонқарағай ауданында Ошағанды деген атауы бар. Халық ол жерді «Ошағанды» деп бекер атамаған, ол «малға жайсыз, ошағаны көп» деген семантикаға ие, ошаған – «тікен» екені белгілі, ол мал үшін азық болмайды, жаралайды, жүніне, терісіне де зиян. Ошаған - сол жердің маңызды белгісі, көшпелі мал шаруашылығымен айналысатын халық үшін ескерту беріп тұратын атау ретінде қалыптасқан. 
Қай халық болса да, өзі өмір сүретін кеңістігін сол жердің ерекшелігіне қарай таңбалайды, ал көшпелі өмір сүру салтын ұзақ сақтаған қазақ халқы үшін жер-су атауы олардың жадында сақтаулы тұрған географиялық картасының қызметін атқарған. Сол себепті әр атау сол жердің бедерін, қадір-қасиетін, айрықша белгілерін ұлттық дүниетаным, психология тұрғысынан аса дәлдікпен белгілеп отырған. Егер атау сол жердің ерекше белгілерін білдірмесе, көш адасады, мал арып-ашығып, шаруашылық күйзеліске ұшырайды. 
Халықтың дүниетаным нәтижесінде пайда болған атаулар халық өмірінің кейінгі кезеңдерінде де қызмет етеді, ғылымның басқа салаларына ақпарат береді. Мысалы, Алакөл ауданында Жыланды ойконимі бар, халық атауды сол жерде жылан көп болғандықтан қойған, ол да ескерту. Халық дүниетанымында ешбір тіршілік иесінің ұясын, ордасын бұзуға болмайды, жыланнның ордасына жақын мекен салмайды. Академик Қаныш Сәтбаев Жезқазған өңіріндегі Жыланды атауы туралы: «Бұл жерде түсті металл бар екен, өйткені жыландар түсті металл бар жерді мекендейді, себебі қыстыгүні ол жерлер жылы, жаздың ыстық аптаптарында салқын болады» деп жазған екен.
Тіл ғылымында Ф.Соссюрдің тілдің таңбалық сипаты теориясы бойынша, тіл - екі жақты құбылыс, тілдік таңбалардан осы екі жақты қасиетті толық сақтап, «атауыштық» қызмет атқаратын таңба - Сөз. Сөз - шындық өмірдегі болмыстың адам санасында бейнеленген тілдік таңбасы, осы тұрғыдан алғанда, атау теориясы мен сөзжасам теориясының байланысы туады. Ф. Соссюрдің «Тіл ерекше - таңбалар жүйесі» тұжырымын дамыта келе, А. Соломоник: «Сөз - кез келген тілдік жүйенің базистік  элементі» деп, осы жүйедегі сөздің алатын орнына айрықша мән береді [50,264-б.]. Бұл түйіннен сөздің тіл жүйесіне ену жолындағы алғашқы баспалдақ атауыштық қызметі, біріншілік номинация деген ой пайымдалады. Сонымен қатар, сөз - белгілі тілдік қауымдастықтың келісімі бойынша зат-құбылысқа ерікті түрде таңдалып таңылған шындық - бейнесі, таңбасы. Қайсыбір тілдік таңбаны қолдануда тілдік қауымдастықтың әр мүшесінің келісімі қажет етілмейді. Қауымдастық мүшесінің қатысым әрекетіне енуінің өзі оның тілдік кодты (кілтті) қабылдауға келіскенін білдіреді. 
Адамның өмірдегі жеткен жетістігі, ашқан жаңалығы, көз жеткізген өмірдің құпиясының бәрін де сөзбен таңбаланылып, атауға ие болған. Зат, құбылысқа ат беру - адамның болмыстың өзі танып білген сан алуан белгілерін, қимыл-әрекеттің сапасын, қадір-қасиетін бағалауы, әлем бейнесінің өзіндік қалыбын жасап, оны сөз мағынасына сыйғызып таңбалауы. Қ.Жұбанов айтқандай, «Ат болмаса, сөз де болмайды. Номинатив сөзді бір-бірінен айыру үшін ат қоямыз. Атты неге қоямыз? Оны заттардың өзі жоқ жерде сөз қылу үшін қоямыз» 74:94-98-бб.]. 
Зат, құбылыс атауы адам баласының қарым-қатынас нәтижесінде жүзеге асатын тұрмыс-тіршілігінің  ерекшелігіне орай, белгілі зат-құбылыс туралы ақпарат алмасу қажеттілігіне байланысты қойылады. Тілден тыс ақиқат-шындық материалдық және рухани әлем деп аталады. Сонымен, сөз-таңба, табаланушы, ұғым, оның адам санасындағы көрінісі арасында қатынас үш бағытта дамиды:
· таңбаланушы, оның сөздегі таңбасы - лингвистикалық байланыс; 
· ой-санадағы көрінісі - психологиялық байланыс;
· өз дәуірінің мәдениетіндегі жағдайын танытуы - мәдени-әлеуметтік байланыс. Осы үштұғырлы сабақтастық адамзат пен оның мәдениеті дамуында шешуші роль атқарады [75:264-265-бб.],- деп есептеледі. Бұл сабақтастықты Темірқазық атауының космонимдер жүйесіне ену себебін анықтау үшін жасалған қысқаша этимологиялық талдау арқылы түсінуге болады.
«Қозғалмайтын жұлдыз бар Темірқазық, Жүйрік келер бәйгеден бауырын жазып» дейтін ауыз әдебиеті үлгісіндегі таным субьектісі - Халық, таным объектісі - Темірқазық жұлдызы. Бұл мәтінде тіл иесінің сезімдік танымы да, бейнелеп тануы да анық көрінеді. Тіл иесі жердің қасиет, қадірін көзімен көріп, құлағымен естіп, зерттеп біліп бағалап, ақпарат жинады. Бұл философияда сезімдік таным деп аталады. Әр тілдік тұлға өзінің этникалық мәдениетін жеткізуші болып табылады. Тілдік таңбалар мәдениет таңбасы ретінде қолданылып, ұлттық мәдениеттің ерекшелігін білдіреді. Философияда таным үдерісін ғылыми тұрғыдан түсінуде бейнелеу ұстанымы шешуші роль атқарады деп есептеледі. Бейнелеу - танып-білуге тиіс нысан мен танушы субъект арасындағы күрделі қарым-қатынас үдерісі. Таным субъектісі деп, жеке адамдарды, әлеуметтік топтарды, тұтас нақтылы қоғамды айтуға болады. Ал табиғат, қоғамдық қатынастар субъектінің өндірістік, әлеуметтік және ғылыми қызметі арқылы таным объектісіне айналады. Басқаша айтқанда, таным объектісі дегеніміз - материалдық және рухани дүниенің қоғаммен практикалық және теориялық тұрғыдан қарым-қатынасқа түсетін, нақты тарихи іс-әрекет барысында субъект игерген бөлігі. Сөздің атауыштық қызметі оны таңба ретінде танудан туындайды. А.Салқынбай: «Халық танымында танылған ұғымның кез келгеніне атау тағуда, оның ішкі уәжділігіне, негізіне, тегіне мән берген»[68:122-123-бб.],-деп есептейді.Денотаттық мағына мен сигнификаттық мағынаны танытушы атаулар логикалық қисындылығымен, мағыналық және мазмұндық тереңдігімен, дыбыстық үйлесімділігімен ерекшеленеді. Мұндағы ішкі мән - мықтылық, тұрақтылық, халықтың соны адам бойынан көргісі келеді. Темірқазық жұлдызының ерекшелігі туралы Шоқан Уәлиханов: «Темірқазық деген атау, шамасы, оның тапжылмастан көрнекі жерге орналасуынан берілсе керек, өйткені оған жақын әрі оның айналасында қазыққа байланған аттың жүрісіне ұқсас қозғалыстағы екі жұлдыз «Ақбозат, Көкбозат» деп аталады» [22:61-63-бб.],- деп жазған. Темірқазықтың ерекшелігі - қозғалмайтын тұрақтылығы. Жұлдыз атауы - Темір+қаз+ық қалыбындағы екі түбірден жасалған күрделі сөз, екінші сыңар туынды. М. Қашқари «Түрік сөздігінде»: «Er arық қazdы: Ер арық қазды. Адам арық қазды. Басқаларға да осы секілді. At қazdы: Ат қазды (Ат жер тарпыды, ауыздығын шайнап, алдыңғы аяғымен жер қазды, тарпыды. Қazar-қazmaқ: Қазар-қазбақ)» [МҚ,2,21-б.]. Қазіргі түркі тілдерінің сөз түбірін зерттеуші ғалымдардың пікірінше, қаз - бір буынды тарихи түбір. Ә.Т. Қайдар қаз түбірінің төрт түрлі мағынасын көрсеткен. Соның қимыл мағынасы «қазу», «жер қазу» болса, «қаз», «тұру» көмекші етістігімен тіркесіп,  қаз тұру - күрделі етістігін  жасағанда, «стоймя, нечто стоящее вертикально» дегенді білдіреді деп түсіндіреді [76,214-б.]. Аяқ басып жүруге талпынған сәбидің өздігінен алғаш тұру сәтін қазақтар «қаз тұру» деп атайды. Е.Қажыбеков жалпытүркілік «қаз» түбірінің түркі тілдерінде: qaz-  /gas-/ gaz-тұлғаларында «рыть, копать, выкапывать, окапывать» мағыналарын білдіретінін айтады. Осы мағынада бұл түбір Көне түркі сөздіктерінде [ДТС,439-б.] кездеседі. Түбірдің  есім мағынасы тек гагауыз тілінде бар, qaz- «мотыга, который окапывают  землю» мағынасын білдіреді [77,162-б.]. Қазақ тілінде қаз түбірінен қазық (қазық қағу), қада (қада ағаш) есімдері де жасалады. Қазық туынды түбірі «жерге қағып, бір нәрсені байлауға арналған ұшы үшкір кішірек келген ағаш я темір» мағынасын білдіреді. Ауыспалы мағынада «Отбасының негізі, тірегі, таянышы» мәнінде қолданылады. Алтын қазық - «Айналасынан ұзап кете алмас тұрақ, мықты тірек»; ат қазық - «ат байлайтын мама ағаш»; жел қазық - «желдің тұратын ыңғайына қарай қағылатын қазық»; қазығына қара айналды «Адамға мал бітті, қорасына мал толды» (Құдай құрамаған соң, қол жайып сұрап, қазығыңа қара айналдырам дейсің бе? (Ә. Нұрейісов); қазық қағып, көлеңкесіне бұзау байлады - «күн көрсетпеді, аяқ-қолын жұмыспен байлап, еркіне жібермеді»; қазық+тай қақты - «сазайын тартқызды»; қаққан қазықтай - «шаншылды, тікесінен түсті», «тіп-тік, түп-түзу». Х.Әбішев бұл атаудың екінші сыңары қазықтың қазақ тұрмысындағы маңызын: «киіз үйлі қазақтың үйін дауылға жықтырмай, көгендегі қозысын, желідегі құлынын, арқандаулы атын бейсауат жібермей ұстап тұратын» мықтылығымен, мызғымайтын беріктігімен байланыстырады [13:69-70-бб.]. 
«Темірқазық Әлемнің мұнарасы», оны білген адам еш уақытта адаспайды, мақсатына жетеді» деп есептеледі. Бұл мағына тек сапарға шығуға, жолаушылауға байланысты ғана қолданылмайды. Таным субъектісінің өмір жолындағы тұрақтылығын, құрыштай беріктігін сипаттайтын символдық мәнге ие. Жоғарыда көрсетілгендей, аспан әлемін таңбалауда әр халық тұрмыс-тіршілігінің маңызды белгілерін негізге алады, сол белгілер этномәдени мағынаны ашудың негізі кілті болып табылады. Жұлдыздың Темірқазық аталуына себеп болып тұрған ұлттық дүниетаным екен. Өзін қоршаған шексіз әлемді игеріп, бақуатты өмір сүру үшін темірдей төзім керек. Темірқазық атауынан туындайтын тіл бірліктері арқылы жинақталған этномәдени мазмұнды анықтайтын кілт (ұлттық код) - қандай жағдайда да Адам болу. Темірқазық жұлдызы атауы мазмұнындағы этномәдени семантика қазақтың өзін қоршаған ортамен қатар, өзін-өзі танып, түсінуінен туған білім деуге болады. Рухы биік Адамды ешқандай жағадай жолынан тайдыра алмайды. Осыған орай, ономастиканың антропонимдер саласында: Темірбек, Темірхан, Темірболат, Теміртас, Темірлан,Теміржан т.б. тәрізді ер адам атаулар жиі ұшырасады, бұл қазақтың адам болу ұстанымымен үндес.
Әр адам белгілі ұлттың өкілі болғандықтан, ұлттық дәстүр, ұлттық мәдениет, тіл, тарихы, әдебиеті бөлек болатыны сияқты аспан әлемін, «таным әліппесі мен зертханасын»  да әр халық өзінше зерделеп, пайымдайды, тұрмыс-тіршілік жағдайына қарай таңбалап, бейнелейді. Осы «өзі» болғанымен, қарапайым адамның көзі толық жете бермейтін әлем - түнгі аспан, Жұлдыздар әлемі болды. Адамзат географиялық орналасуы, тұрмыс-тіршілігі «көзімен» қарай отырып, белгісіз әлем туралы аңыз, әңгіме, ертегі т.б. ойлап тапты. Ой-қиялдарынан туған ұғымды өзі білетін, өзі таныған ұғымдармен салыстырып, солардың бейнесіне ұқсатты. Мұндай атауларды атауыштық қызметі жағынан екіншілік, үшіншілік номинация деуге болады. Бұларға негіз болып тұрған - шартты түрде бастапқы темір, қаз т.б. тәрізді бастапқы атаулар.
Қай халықтың лексикасында болмасын, ұлттық дүниетанымға, сезімдік танымға бай атаулар мыңдап кезеседі: Ай, Күн, Жұлдыз, Аспан - атауларынан халық арасында көптеген эпитет, метафора мен фразеологизмдер туындаған, олар халық танымына орай әртүрлі мағыналарды білдіреді. Ай-айдың оты басқа - әр кезеңнің өзіне тән сипаты болады, «белгілі бір кезеңнің шөбі басқаша» деген халықтық астрономиялық ұғымнан шыққан деп есептеледі. Ай арасы толас болады - екі ай аралығындағы жауын-шашынсыз, саябыр кезең. Халықтық астрономияда ескі ай мен жаңа ай аралығын «өліара» деп атайды. Халықтың  «Ай арасы толас болды» дегені «өліара» мезгілімен сәйкеседі. Ай десе аузы, күн десе көзі бар - аса сұлу, өте көрікті. Аспан айналып жерге түсердей - аңызақ ыстық, қапырық. Айды аспанға шығарды - даңқы шықты, аты жер жарды. Ұнамсыз мағынада, орынсыз әрекет еткен кісіге арналады. Аспаның ашық болсын! Төбеңе бұлт айналмасын! - жақсы тілек. Күн айықты - күн райы жөнделді, жыли бастады. Күн еңкейді - түс ауып, күн кешкірді. Күн жайлатты - ескі наным бойынша сиқырмен жауын-шашын шақыру. Халық арасында «тасаттық» деген атау бар, халық мұнда Тәңірден бала-шағаны ризығынан айырмауды, еккен егінін шөлден сақтауды өтінеді. Жұлдыз толғанда - ел орынға отырған соң кеш түскен мезгіл. Жұлдыздай ақты - қатты жүгірді, қатты шапты. Жұлдызы түзелді - ісі түзелді, шаруасы оңғарылды т.б.  
Философтардың пайымдауынша, адамның табиғат заттары мен құбылыстарына ықпал жасап, оны да, өзін де өзгертуге бағытталған қызметі практика деп аталады, ол - адамның қоғамдық және материалдық қызметі. Қоғамдық практиканың негізі - материалдық игіліктерді жасау, сондықтан оның құрамы күрделі де алуан түрлі: әлеуметтік қызмет, ғылыми ізденіспен тәжірибе эстетикалық өзгертушілік қызмет т.б.Осыдан таным үдерісі, алдымен, сезімдік және ғылыми танымның бірлігі екені аңғарылады. Сезімдік таным - сезім мүшелері: көру, есту, сезіну арқылы жүзеге асатынын танып-білу. Таным үдерісінің механизмі күрделі деп есептеледі, өйткені ол нақты аңғарудан, түйсінуден (сезімдік танымнан) басталып, абстрактілі ойлауға (ақыл-ой таразысына) өтеді де, практикаға барады. Сезім мүшелері дүние, әлем туралы мәліметтердің адам санасына апаратын арнасы болып табылады. «Бұл -таным жолы» 43:218-221-бб.]. «Мәдениет - таным жемісі», әр мәдениет этносқа, халыққа қатысты болады. Әрбрі тарихи дәуірдің өзіндік мәдениеті болумен қатар, әр халықтың өзіне ғана тән  салт-дәстүрлері болады. Мәдениет – адам әрекетінің, саналы қызметінің көрінісі, сондықтан мәдениет ұғымына адам баласы жасаған рухани жетістіктер де, материалдық жетістіктер де жатады. Адамның қолы жеткен жетістіктері мен тіл дамуының негізгі заңдылығы –динамизм, яғни адамның өмір сүру формасы өзектес, өзгеру мен даму тілдің  тән қасиет 78:6-7-бб.]. Тілдің құрылымы мен қызметін анықтап тұратын  негізгі «болмыстық категориялар» бар болу, кеңістік, уақыт, сан, сапа ұғымдық категориялар болып табылады. Ай мен Күн, Жұлдыз бен Аспан – осы ұғымдық категориялар.Ай мен Күн, Жұлдыз бен Аспан - атауларынан туындаған эпитет, метафора мен фразеологизмдер семантикасы сезімдік және ғылыми танымның бірлігі болып табылады. Тілдің дамуы дегенді «қарапайым түсініктің бірте-бірте күрделеніп, кең ұғымға ұласуы» деп түсінгенде, кез келген ұғымның қалыптасуы үнемі жетілуде болатын сана-сезіммен  байланысы бары анықталады [43:43-61-бб.]. Мәдениет - таным жемісі дегенде осылай түсінеміз. Функционалды тұрғыдан грамматикалық категорияның ұғымдық категорияға негізделуі этникалық тілдердің қай қайсысына да тән құбылыс саналады.Танымның жоғары деңгейі ұғымдық категорияның мәдени категорияға ұластырады. 
Тіл ғылымы өзінің даму барысында тілді зерттеудің амал-тәсілдерін, бағыт-бағдарын да жетілдіріп келеді. Тілдің даму мәселесі оның ішкі және сыртқы себептерін байыпты пайымдауды қажет етеді. Қазіргі ғылымда ұдайы дәлелденіп келе жатқанындай тіл байлығында тіл иесі өмір сүрген кезеңдердің ізі сақталған. Олай болса, ономастиканың топонимика мен космонимика т.б. салаларының зерттеу нәтижелері халықтық космонимдердің пайда болу жолын тіл иесі тарихынан іздеуге мүмкіндік берері анық. 

1.3 Халықтық космонимдердің тілдегі көрінісі: семантикалық дамуы мен өзгерісі. Этномәдени сана мен этнотілдік сана сабақтастығында әр ұлттың өзіне тән ұлттық-мәдени кеңістігі қалыптасады. Осы кеңістіктің бір бөлігі болып табылатын халықтық космонимдер жүйесінінің тілдік-мәдени-танымдық-құндылық сипатын зерттеуге әдіснамалық тұрғыдан келу - «этномәдени сана», этнотілдік сана», «ұлттық діл», «дүниенің тілдік бейнесі», «аялық білім», «стереотип» «хрематоним», «скриптоним», «ұлттық-мәден код», «эталон», «символ» т.б. тәрізді негізгі ұғымдарға талдау жүргізуді қажет етеді деп есептеледі.
Тіл – сөйлеушінің дүниетаным ерекшеліктерін бейнелейтін құрал, ерекше ұлттық ділдің көрсеткіші, мәдениеттің негізі. Сол себепті М.Балақаев: «Кісі білімді, тәлім-тәрбиені тіл арқылы алады, мәдениетті, өнерді, ғылымды, техниканы тіл арқылы үйретеді. Тіл – ұлт ерекшеліктерінің бірі, ұлттық мәдениеттің бір формасы. Сондықтан онда әрбір халықтың ұлттық сана-сезімінің, ойлау тәсілінің, мінез-құлқының нысаналары сақталады. Халықтың сондай ерекшеліктері, мәдениеті, әдет-ғұрпы, әдеби мұралары, оның психикалық қалпы тіл арқылы ұрпақтан-ұрпаққа ауысып отырады» деген пайымында [79,3-4-бб.] ұлттық дүниетанымның пайда болуына деген қажеттілік және оның тарихи-әлеуметтік негізі болады деген ой аңғарылады. 
Атап айтқанда, тілдің кумулятивтік қызметі арқылы қордаланған байлығында, тіл бірліктерінде, ұлттық дүниетаным іздері тұнып жатады. Кез келген жаңа атау-есімнің тууы мен қалыптасып дамуы ұлт тарихының белгілі кезеңін сипаттайды. Жоғарыда айтылғандай, тіл ғылымында этномәдени сана мен этнотілдік сананың байланысын анықтау жайындағы тұжырымдар баршылық. Соның бірі ғалым Е.Ф.Тарасов этнотілдік сананы белгілі бір этностың ұлттық мәдениетімен байланысы айқындалатын тілдік сананың үлгісі ретінде қарастырады [80:45-53-бб]. Зерттеуші О.Жұбаева этнотілдік таңба - этнотілдік сананың көрсеткіші, осыған орай, мәндер жүйесі этномәдениет жүйесін айқындайды деп есептейді [59,16-бб.], өйткені этномәдени сана - белгілі қоғам үшін әлеуметтік мәні ерекше білімдер жиынтығы, тіл арқылы көрініс табады да, тілдің кумулятивтік қызметі арқылы этномәдени бірлік ретінде сақталып қордаланып отырады.
Бұл ретте көрнекті ғалым Ж. Манкееваның тұжырымын келтіре кеткен жөн:«Материалдық мәдениет атаулары да, рухани мәдениетпен қатар адамдардың тіршілік мұқтаждықтарын өтейді, өйткені материалдық мәдениет пен рухани мәдениет өзектес, бүтіннің екі жағы деп қарауға болады». Ғалымның пайымдауынша, заттық мәдениеттің дүниеге келуінің негізгі шарты – еңбек. Бұл өз кезегінде сол қоғамның этикалық, әлеуметтік, эстетикалық, символдық тәжірибесін көрсететін заттық атаулардың рухани өмірмен байланысын «материалдық мәдениет өнімдері рухани қажеттіліктен туындайды» деген пікірді нақтылай түседі. Демек, ғалымның айтуынша, «заттық (материалдық) мәдениеттің мәні дегеніміз адам әрекетінің нәтижесінде заттандыру.Оның ішкі мәні соны тұтынушы қоғам өкілдерінің санасында, рухани дүниесінде» [81:18-б.]. Мәдениет деректері әр этностың өмір сүру сипаты ұлттың рухани ерекшеліктері, ойлау ұғымдары мен бағыт-бағдарын сипаттайтын тілдік жүйесі арқылы ана тілінде сақталады. Ол әр халықтың материалдық, экономикалық, әлеуметтік жағдайына байланысты дамитын, қоғамдық санасына сәйкес негізделетін, «ұжымның жадында жинақталған жүйе»,осы «мәдени атаулардың жүйелі тілдік көрінісін мәдениеттің метатілі» деп қарауға болады деп есептейді.
Сонымен, этномәдени бірліктер алдымен заттық мәдениет және рухани мәдениет мәнді атаулар болып бөлінуі қалыптасқан.Қолданылуына байланысты заттық этномәдени лексика: скриптоним мен хрематонимге, эталон мен нормаға және символ түрлеріне сараланып зерттеліп келеді. Ал космонимдер жүйесі әзірге бұлайша нақты саралана қойған жоқ, аталған түрлер жеке зерттеу нысаны болған еңбектер жоғарыда айтылды.
Ұлттық-мәдени стереотиптердің ерекшелігі мен коммуникативтік сипатын салыстырмалы және салғастырмалы зерттеуінде ғалым А.С.Мурзинованың пайымдауынша, «этномәдени сана – стереотиптік таным мен қабылдау нәтижесінде жинақталған ақиқат туралы дәстүрлі білімнің қайнар көзі. Ол этнотілдік санамен тығыз байланысты болғандықтан, ұлттық тіл арқылы қалыптасып, ұлттық тіл арқылы репрезенттеледі [36]
Этномәдени сана этнотілдік санада мәдениеттің интерпретациясы, құндылық бағдары, бағалар жүйесі ретінде ұлттық-мәдени маркерлі таңбалармен, яғни стереотиптермен кодталып, объективтенеді. Ал стереотиптер болса, қайта декодталу  арқылы этнотілдік сана қабатын (ярус) түзеді. Яғни, ұлттық-мәдени стереотиптер – этномәдени сана мен этнотілдік сананың маңызды көрсеткіші ретінде тілдік коммуникацияда этностың жиынтық бейнесін танытатын этноменталды және этновербалды стереотиптер қызметін атқарады». А.Б.Әмірбекова Мұқағали Мақатаев поэзиясы бойынша жазылған концептілік құрылымдардың поэтикалық мәтіндегі ерекшелігіне қатысты диссертациялық зерттеуінде стереотипке «заттың не құбылыстың, тұлғаның өзіне ғана тән айрықша белгілерінен жинақталған ортақ түсінік, адам санасында алғашқы ақпар ретінде сақталған әрекеттер шаблоны, белгілі бір ұғым жайлы әлеуметтік стандартты тұжырым» деген анықтама жасайды [33,16-7-бб.]. Ал  А.О. Кәріпжанова: «стереотип – дүниенің белгілері мен қасиеттерінің жиі қайталанып, автоматты түрде дағдылы түсінікке айналған танымын таңбалау көрсеткіші болып табылады. Ол өз семантикасында ұлт мәдениеті дамуының ұзақ уақыттық үдерісін көрсетеді, ұлттық сипат, тарихи және колоритті береді деп тұжырымдайды [83]. Стереотип туралы түсінікті Г.О. Сейдалиева «белгілі бір топ (ұлт) немесе тұлға туралы қоршаған ортаның санасында таңбаланған түсініктер жиынтығы»,-деп, түсіндірумен қатар, стереотиптің ұжымдық санада бекіген «танымдық әрі лингвомәдени таңба моделі» ретінде зерттелгендігін пайымдатады [84].
А.С. Мурзинова «стереотип» мәселесі жайында айтылған-жазылған ғылыми тұжырымдарды саралай келе, оның сегіз  қырын түйіндейді. Соның ішінен «стереотип – тұрпат (форма) пен мазмұнның (семантика) межелер бірлігінен тұрады», «стереотип - эксплицитті (ашық)  және имплицитті (жасырын) тәсілдер арқылы этносанада жасырынған, қордаланған мәдени деректерді бейнелеуші құрал», «стереотип – этнотілдік санада жатталған, ықшамдалған, бағалауыштық мәнге ие бірлік» және «стереотип - этнотілдік санада таптаурындалған лингвомәдени үлгі» тәрізді [36,16-б.].Осыған орай, ұлттық-мәдени стереотиптер – аялық білімнің көрсеткіші, әр ұлттың өмірлік тәжірибесі негізінде қалыптасып, этномәдени санасында қордаланып сақталған, бірнеше компоненттен тұратын экстралингвистикалық білім деп есептейді. Ұлттық-мәдени стереотиптердің ерекшелігін айқындауда елтанымдық аялық білім түрін саралап білу маңызды, себебі аялық білім мазмұны этнос өкілдеріне тән салт-дәстүр, діни наным-сенім, тарихи оқығалар, прецендентті есімдер, материалдық мәдениеттің ішкі иедеялық үлгілері, мінез-құлық нормалары туралы ұлттық-мәдени білімдердің тұтас жүйесін қамтиды. Ғылым кеңістігінде В.П. Фурманова оның: 1) тарихи-мәдени ая (этностың тарахи дамуы туралы ақпарат); 2) әлеуметтік-мәдени ая (этностың әлеуметтік жүйесі туралы ақпарат); 3) этномәдени ая (этностың салт-дәстүрі, тұрмыс-тіршілігі, әдет-ғұрпы туралы ақпарат); 4) семиотикалық ая (этностың рәміздері туралы ақпарат) тәрізді төрт комоненті көрсетілген [85].
Ұлттық тілдік жүйеде этнос мәдениетінің негізін құрайтын дүние бейнесі жатады. Әр ұлт өзінің танымдық әрекеті арқылы концептуалды дүние бейнесімен қатар, ұлттық-мәдени бейнесін қалыптастырады. Көрнекті ғалым Э.Д. Сүлейменованың тұжырымында, әлемнің тілдік бейнесі қарапайым дүние  бейнесімен тең емес, өйткені дүние бейнесі тек ойлау арқылы қалыптасады. Тіл ерекше ұйымдасқан әлемді бейнелеу тұлғасы болса, әлем бейнесі ойлау әрекетінің жемісі саналады [86,52-б.].Адам баласын қоршаған дүние туралы түсініктердің реалды дүние бейнесі, мәдени бейнесі, тілдік бейнесі болатыны белгілі, ғалым С.Т. Тер-Минасова оларды төмендегіше сипаттайды: 1) реалды дүние бейнесі – адамды қоршаған дүние, объектиті шындық; 2) мәдени дүние бейнесі – ұжымдық және жеке санада сұрыпталған түсініктер мен ұғымдар призмасы арқылы реалды дүние бейнесінің көрініс беруі; 3) тілдік дүние бейнесі - мәдени дүние бейнесі арқылы шындықты бейнелеу [48,41-б.]. 
Ұлттық-мәдени стереотиптер (этноменталды және этновербалды) әлемнің тілдік бейнесінің құрамдас бөлігін құрай отырып, тұрақты тілдік таңбалар (фразеологизм, теңеу, метафора, синекдоха, метонимия, паремия) арқылы бейнеленеді. Әр этностың ұлттық мәдени дүниесінің менталды бейнесі тұрақты таңбаларда тұтастай қамтылып айшықталады. Дүние бейнесі нәтижесінде қалыптасқан ұлттық-мәдени стереотиптер этновербалды бірліктер арқылы ұрпақтан-ұрпаққа беріліп отырады. Зерттеуші А.С. Мурзинова аялық білім-этномәдени ұжымның дүниетанымдық көзқарасы мен бағалау жүйесінен, тілдік және тілден тыс мінез-құлық нормалар жүйесінен құралады. Ол–этностың құндылықтарымен тығыз байланысты мәдени бейнесі туралы білім. Аялық білім – ұлттық-мәдени стереотиптердің айқындалуы мен тілде түсіндірілу кілті саналады деп есептейді [36,20-б.]. 
Аялық білім құраушы стереотиптер – денотативті ая мен коннотативті аядан тұрады. Денотативті ая – заттық мәдениет деректі атау, яғни хрематонимдер, ал коннотативті ая, рухани мәдениет деректі атаулар, яғни скриптонимдер. Стереотиптер ұлттық-мәдени құрылымы, хремотонимдермен  скриптонимдер – ұлттық кодтың ажырамас бөлігі саналады. «Мәдени код» - ұлттық-мәдени мәндерді тасымалдайтын заттық және рухани дүниелердің таңбалар жүйесі, этносанада шоғырланған мәдениет туралы дәстүрлі білімдер жүйесі. Ұлттық-мәдени кодтық жүйе – хрематонимдер мен скриптонимдердің тақырыптық топтары бойынша түзіледі. Тұрақты тілдік таңбалардағы ассоциативті-бейнелі компоненттер ретінде жұмсалатын, этнос өкілдеріне тұтастай таныс, құндылық және бағалауыштық мәндерге ие этнографиялық атаулар болып табылады әрі этномәдени санада символдық, эталондық бейнелер түрінде пайда болған қоршаған дүние туралы стандартталған түсініктерді, яғни ұлттық мәдени құрылымдарды анықтауда маңызды роль атқарады. 
А.С.Мурзинова ұлттық-мәдени кодтық жүйенің «үй», «баспана», «тұрмыстық зат», «гастронимдік», «вестонимдік», «музыкалық аспап», «салт-дәстүр», «діни рәсім», «мереке», «ойын» тәрізді топтарын қарастырған. Сөйтіп, аялық білім этнотілдік және этносемантикалық сабақтастығынан құралады, ұлттық-мәдени мазмұнды лексикалық бірліктердің семантикасы арқылы жеткізіледі. Осы ұлттық-мәдени мазмұнды лексикалық бірліктер құрамы аялық лексика деп аталады. Аялық лексика - белгілі бір ұлтқа, мәдениетке, қоғамға тән сөздер мен тілдік бірліктер. Олар сол халықтың дүниетанымы мен тұрмысын бейнелейді және стереотиптер, скриптоним, хремотонимдер, символдар арқылы танылады, халықтық космонимдер көп жағдайда символдарда көрініс табады. 
Халықтық космонимдер жүйесі адамзат өмірінің барлық саласымен байланысты, тұрмыс-тіршіліктің қозғаушы күші. Дегенмен халықтық космонимдер ұлттық-мәдени кодтық жүйе ретінде жеке қарастырылмаған, бұл мәселе жөнінде Қ.Т.Қайырбаева «қазақ тіліндегі этномәдени атаулардың символдық мәні» атты диссертациялық зерттеуінде «Сөз символдардың бір шоғыры – космосимволдар – Күн, Ай және жұлдыздар. Олар халықтың ғасырлар бойындағы жинаған тәжірибесінің , көңілге түйген пайымының, алған әсері мен терең танымының айнасы» [34,60-б.],- деп тұжырымдайды.
Мұндай талдау типологиялық жағынан әртүрлі (қазақ және ағылшын) тілдердегі лингвомәдени-этномәдени бірліктердің ерекшелігін анықтауға мүмкіндік береді, өйткені этностар тілінде оның дүниетанымын айшықтайтын өзгеше ұлттық жүйесі болады.
Ұлттық-мәдени-құндылық жүйесін танытатын этномәдени бірліктер – аялық білім көрсеткіші болып табылады. Аялық білімде ұлттық-мәдениет жайлы ақпараттың мәнді-маңызды, ұлттық бояуы қалың бөлігі жатады.
Халықтың күн көрісіне, оның материалдық және рухани дамуына әсер етуші экстралингвистикалық және лингвистикалық факторларды тарихтың қалың қатпарларынан табуға болады. Осы мәселеге қатысты Д.Г.Орынбаева аялық лексикада бейнеленетін этномәдени норманың тарихи және әлеуметтік негіздерінің бірнеше факторын көрсетеді: «географиялық және экологиялық фактор»; «тарихи оқиғалар мен саяси жүйелерінің ықпалы»; «дін мен дүниетанымның ықпалы»; «отбасы институты» [42,27-32-бб.]. Аталған факторлардың жалпы лексикаға, оның космонимдер жүйесінің қалыптасуында да орны бар. Атап айтқанда, космонимдердің қалыптасуының тарихи негізін дүниетаным бастауынан таратуға болады. Адамның қарапайым тұрмыстық өмірі сол өмір сүру ортасымен тығыз байланысты екендігі белгілі, осыған орай, олардың арасына шекара қойылуы шартты саналады. Осындай тарихи-әлеуметтік және дүниетанымдық факторлардың ықпалымен халықтың табиғат, қоршаған орта және ғарыш кеңістігі туралы түсініктері қалыптасты. Соның нәтижесінде аспан денелері халық санасында ерекше символдық мәнге ие болып, Қ.Т.Қайырбаева атаған космосимволдар жүйесінің негізін құрады [34, 60-б.].
Жалпы, көшпелі халықтардың дүниетанымында Ай, Күн, жұлдыздар және аспан ерекше сакралды мәнге ие болып, ғарыштық тәртіп пен жаратылыс үйлесімінің көрінісі ретінде қабылданған. Көптеген көне мәдениеттерде аспан шырақтары тек жарық пен жылу көзі ғана емес, адамның өміріне ықпал ететін киелі күш ретінде танылып, оларға қатысты әртүрлі наным-сенімдер мен ғұрыптық рәсімдер қалыптасқан. Осы дүниетанымдық негізде Күн мен Ай культтері пайда болып, аспан денелері жақсылық, құт-береке, сәттілік, сұлулық және үйлесім ұғымдарымен сабақтастырылған.
Бұл туралы Т. Жанұзақов: «Ай ертеден, көне заманнан-ақ дәмелік пен сұлулық, көркемдік символы болған, оған жұрт табынған, қасиет тұтқан. Ежелгі түркі тайпаларының аспанды, ай мен күнді «қасиетті», «құдіретті», «тәңірі» санап, оларға табынғаны тарихтан белгілі» деп көрсетеді [2, 5–6-бб.].
Аспан денелерінің символдық мәні туралы академик О. Марғұлан да құнды деректер келтіреді. Ғалымның көрсетуінше, көне түркі-монғолдық дүниетанымда Күн махаббаттың, әділеттің және ғашықтықтың белгісі ретінде танылса, Ай сұлулық пен парасаттың нышанын білдірген, ал жұлдыз мереке мен думанның символдық бейнесі қызметін атқарған [87, 199-б.]. Бұл деректер аспан денелерінің халықтық танымда тек табиғи нысан ретінде ғана емес, маңызды мәдени-символдық код ретінде де қабылданғанын көрсетеді.
Қазақ поэзиясында Күн образы сұлулықтың, көркемдіктің және асқақ эстетикалық құндылықтардың символы ретінде жиі қолданылады. Мәселен, Дулат ақын:
Қараса көз тойғандай,
Топты ортадан ойғандай,
Бұтағына шынардың
Күнді әкеп іліп қойғандай.
Сәндісің, жаным, сәндісің! –
деп, сұлу жанның бейнесін бейнелі түрде сипаттайды. Өлеңдегі «Күнді әкеп іліп қойғандай» тіркесі адамның ерекше көркі мен ажарын Күннің жарығы мен нұрындай асқақ құндылық ретінде танытады. Мұнда Күн физикалық нысан ретінде емес, сұлулықтың, нұрдың және кемелдіктің символы қызметін атқарып тұр.
Осыған байланысты Р. Сыздықова халық поэзиясында сұлу қыздың, жалпы сұлулықтың бейнесін күн, ай, таң, нұр образдары арқылы беру қалыптасқан дәстүр екенін атап көрсетеді. Ғалым аталған өлең жолдарындағы сәнділік пен сұлулық образының Күн арқылы берілгенін көрсетеді [89, 80-б.].
Күннің мұндай символдық мәні жалпы түркілік әрі әлемдік мифологиялық таныммен де сабақтасады. Бұл жөнінде А. Н. Афанасьев Күн, Ай және Жұлдызды адамгершілік тазалық пен рухани нұрлылықтың символдары ретінде сипаттайды [88, 199-б.]. Сондықтан қазақ поэтикалық дүниетанымында Күн бейнесінің сұлулық, ізгілік және рухани кемелдік ұғымдарымен ұштасуы кездейсоқ құбылыс емес.
А. Н. Афанасьев, Р. Сыздықова және басқа да зерттеушілердің еңбектерінде көрініс тапқан символдық мәндерді жинақтай келе, Қ.Т.Қайрбаева күнді – ізгіліктің, айды – сұлулықтың, жұлдызды – қуаныш пен мерекенің символы ретінде қарастырады [34, 61-б.]. Аталған символдық мағыналар Шәкәрім шығармаларында да айқын көрініс табады. Мәселен, ақынның төмендегі өлең жолдарында космонимдердің дәстүрлі символдық қызметі ерекше көркемдікпен бейнеленген:
«Аспанда жарық ай,
Келеді қозғалып,
Жақындап бері қарай»
деген жолдарда Ай сүйіктінің сұлулығына ынтық болып, оған жақындауға ұмтылған кейіпте суреттеледі. Мұнда ай дәстүрлі қазақ танымындағы сұлулықтың символы ретінде көрінеді. Ақын ғашық жардың көркін айдан да жоғары қоя отырып, оның ерекше сымбатын асқақтата бейнелейді. Ал:
«Күн батып жоғалды,
Нұрыңнан ұялып»
деген жолдарда Күн кейіптеу тәсілі арқылы адамға тән қасиет иесі ретінде суреттеледі. Ақын арудың нұрлы келбетін соншалық асқақ деңгейде бейнелейді, тіпті жарық пен нұрдың бастауы саналатын Күннің өзі оның сұлулығы алдында көмескіленіп, кейін шегінеді. Осылайша шығармада Күннің дәстүрлі түрде жарықтың, ізгіліктің және кемелдіктің символы ретіндегі мәні сақтала отырып, сүйіктісінің көркі одан да жоғары эстетикалық өлшем ретінде танылады.
Жұлдыз космонимі де бұл өлеңде ерекше көркемдік қызмет атқарады:
«Жұлдыз бен ай қалды
Сәулеңнен нәр алып», сондай-ақ,
«Үркер мен Таразы
Шашуды шашуға,
Темірқазық арқанда қос боз атын,
Жаратып ойы бар тойыңа қосуға»,
деген жолдарда жұлдыздар ақынның сүйіктісінің құрметіне ұйымдастырылған думанның қатысушылары іспетті бейнеленеді. Әсіресе Үркер, Таразы, Темірқазық тәрізді астралдық атаулардың тойға әзірленуі қазақ мәдениетіндегі жұлдыздың қуаныш, мереке, жақсылық және игі тілек ұғымдарымен сабақтасатын символдық табиғатын аңғартады.
Осылайша Шәкәрім поэзиясында Күн, Ай және жұлдыздар өздерінің дәстүрлі символдық мағыналарын сақтай отырып, ғашық жардың сұлулығын, қадір-қасиетін және ерекше болмысын асқақтата бейнелеуге қызмет етеді.
Мағжан поэзиясында Күн, Ай және жұлдыз космонимдері халықтық дүниетанымда қалыптасқан дәстүрлі символдық мағыналарымен көрінеді. Қазақ тіліндегі «күнім», «айым», «жұлдызым» тәрізді еркелету мәніндегі қаратпа сөздердің қолданысы аспан денелерінің халық санасында ерекше құндылық, жылылық пен ізгіліктің нышаны ретінде орныққанын аңғартады. Осыған байланысты ақынның:
«Келші, көзім, күн бетіңді көрейін», сондай-ақ,
«Жет, жұлдызым, жылысып қана жібектей» 
деген жолдарында сүйіктісі тіршіліктің мәні, жарық дүниенің сәулесі әрі ең қымбат жан ретінде бейнеленеді. Халықтық танымда Күн махаббаттың, ғашықтықтың, жылылық пен нұрдың белгісі болса, Ай сұлулық пен нәзіктіктің, ал жұлдыз бақ-талайдың, арман мен қуаныштың символы ретінде танылады. Сондықтан аталған космонимдер өлеңде ғашық жанның сүйгеніне деген ерекше ілтипаты мен шексіз сүйіспеншілігін жеткізетін көркемдік құрал қызметін атқарады.
Ал:
«Жұлдызды – жүзік, 
Айды алқа ғып берейін!» 
деген жолдарда Ай мен жұлдыз бағалы әшекейлердің баламасы ретінде жұмсалған. Ақын сүйіктісіне қарапайым сыйлық емес, бүкіл ғарыштағы ең сұлу әрі ең қымбат нысандарды тарту етуге даяр екенін білдіреді. Мұнда Ай сұлулықтың, көркемдіктің және нәзіктіктің символы ретінде көрінсе, жұлдыз асылдықтың, қадір-қасиеттің және қуаныштың белгісі ретінде танылады. Космонимдердің зергерлік бұйымдармен ассоциациялануы ғашықтық сезімнің шексіздігін, ал сүйген жанның теңдессіз құндылық ретінде қабылданатынын көрсетеді. Осылайша Мағжан өлеңінде Күн, Ай және жұлдыз космонимдері дәстүрлі мәдени-символдық мазмұнын сақтай отырып, махаббат сезімін, сүйіктінің сұлулығын және оған деген ерекше құрметті бейнелеуге қызмет етеді.
Күн мен Айдың сұлулық символы ретіндегі қолданысы Б. Күлеев поэзиясында да айқын көрінеді. Ақын:
«Көркің күн, жүзің жарқын, ажарың ай» –
деп, арудың сыртқы болмысын сипаттауда қазақ танымында қалыптасқан космонимдердің символдық мәніне сүйенеді. Мұнда Күн сұлулықпен қатар нұрдың, жылылықтың және тіршілік қуатының белгісі ретінде жұмсалса, Ай нәзіктік пен көркемдіктің эталоны ретінде көрінеді. Ақын сүйіктісінің көркін Күн мен Айға теңеу арқылы ғана шектелмей, оны ғарыштық сұлулық өлшемінен де жоғары қояды.
Бұл ой келесі жолдарда одан әрі тереңдей түседі:
«Аспанның ажарлысы Ай менен Күн,
Көркіңді көріп тағы күйінеді».
Өлеңде Ай мен Күн кейіптеу тәсілі арқылы адамға тән сезім иелері ретінде суреттелген. Қазақ дүниетанымында сұлулықтың ең жоғары өлшемдерінің бірі саналатын Ай мен Күннің өзі арудың көркіне қызығып қана қоймай, оған жете алмай күйінетін бейнеде беріледі. Осы арқылы ақын сүйіктісінің сұлулығын әсірелей отырып, оны ғарыштық кеңістіктегі ең көркем нысандардан да жоғары қояды. Демек, бұл шумақта Күн мен Ай космонимдері өздерінің дәстүрлі символдық мағыналарын сақтай отырып, арудың теңдессіз сұлулығын бейнелеудің көркемдік құралы қызметін атқарады. 
Демек, қазақ дүниетанымында Ай, Күн және жұлдыз сұлулықтың, махаббаттың және сүйіспеншіліктің символдары ретінде танылса, жұлдызды аспан ғашықтық сезіммен астасқан поэтикалық бейне қызметін атқарады. Соның нәтижесінде қазақ тілінің көркемдік жүйесінде әйел сұлулығын Ай, Күн және жұлдыз арқылы сипаттау тұрақты дәстүрге айналған. Мәселен, қазақ аруының көркін бейнелеуде айдай сұлу, жаңа туған айдай, толған айдай, ай қабақ, он төртінде туған айдай тәрізді теңеулер кеңінен қолданылса, оның нұрлы келбеті мен ажарын танытуда күндей көрік, күндей нұрлы, күндей балқу сияқты бейнелі қолданыстар жұмсалады. Бұл тілдік бірліктер қазақ халқының эстетикалық танымында Ай, Күн және жұлдыздың сұлулық пен көркемдіктің жоғары өлшемі ретінде қабылданғанын көрсетеді.
Ай, Күн, Аспан және Жұлдыз космонимдерінің символдық мәні қазақ антропонимиялық жүйесінен де айқын көрініс табады. Зерттеуші А. Әлиакбарованың еңбектерінде бұл космонимдердің адам есімдерін жасауда өнімді негіз болғаны көрсетіледі. Әсіресе Ай компоненті қазақ есімдерінде жиі кездесіп, сұлулық, нұрлылық және көркемдік ұғымдарымен сабақтасады. Бұған Айсұлу, Айжан, Айгерім, Айару, Айман, Айасыл, Айниса, Айлы, Айсу, Ақылай, Айқұт, Айсері, Айтас [00] сияқты антропонимдер дәлел болады. Ал Күн концептісіне қатысты Күнсұлу, Күнәй, Күнжан, Шуақ, Нұршуақ [00] тәрізді есімдер жарық, жылулық және өмірлік қуат семантикасымен байланысты қалыптасқан. Сонымен қатар космостық кеңістікпен байланысты Семанұр, Самғат сияқты антропонимдер аспанның биіктік пен кеңдік ұғымдарын танытса, жұлдыз семантикасына негізделген Румейса, Фатима-Зухра [00] тәрізді есімдер жұлдыздың жарықтық, сұлулық және ерекше қадірлілік мәндерін сақтаған. Демек, космонимдердің антропонимдер құрамында тұрақтануы қазақ халқының ғарыштық дүниетанымының тілдегі көрінісі ғана емес, сонымен қатар олардың символдық мәнінің ұрпақтан ұрпаққа жалғасып келе жатқанын көрсетеді. Қазақ антропонимиялық жүйесінде Ай сұлулық пен нәзіктіктің, Күн нұр мен жылылықтың, Жұлдыз бақ-талай мен қуаныштың, ал Аспан биіктік пен кеңдіктің символы ретінде көрініс тауып, адам есімдері арқылы ұлттық мәдени жадта сақталып келеді.
Қазақ дүниетанымында Күн мен Ай тек аспан денелері ғана емес, сұлулықтың, ізгіліктің, тіршіліктің және үйлесімнің символдары ретінде танылған. Сондықтан халық тілінде бұл ұғымдар жағымды бағалауыш мәнде жиі жұмсалады. Мәселен, адамның ерекше көркін сипаттауда ай мен күн қосарлана қолданылып, мінсіз сұлулықтың эталоны ретінде көрінеді: ай десе аузы, күн десе көзі, айдай мінсіз т.б. Ал жақсылық пен ортақ игілікті бейнелеуде ай мен күндей әлемге жарығы бірдей, Ай ортақ, Күн ортақ, жақсы ортақ тәрізді тіркестер қолданылады. Сондай-ақ халықтық танымда Күн мен Ай береке мен бақтың нышаны ретінде қабылданғандықтан, айың тусын солыңнан, күнің тусын оңыңнан деген тілектер адамның өмір жолының сәтті болуын меңзейді. Ал сүйіспеншілік пен іңкәрлікті білдіруде күнім, айым, жұлдызым сияқты қаратпа атаулар қолданылады. Бұл қолданыстар аспан шырақтарының халық санасында ең жоғары құндылықтармен байланыстырылғанын көрсетеді.
Күннің қазақ мәдениетіндегі ерекше орны оның тілдік репрезентацияларынан да айқын байқалады. Осыған байланысты Қ. Жұбанов қазіргі тілдегі күн көру, күнелту сияқты тіркестердің түпкі негізінде Күнді «тіршіліктің өзі» ретінде қабылдау жатқанын атап көрсетеді. Ғалымның пікірінше, күн байыды, күн батты, күн екіндіге талды, күн еңкейді, күн көтерілді, күн ұзарды, күн шықты сияқты қолданыстар да Күннің халық санасында тіршілік пен уақыттың басты өлшемі болғанын аңғартады [74, 399-б.].
Сондықтан қазақ тіліндегі күн көру, күнелту, күні туды, күні таусылды, күні жақындады, күні өтті, күні бітті тәрізді фразеологиялық бірліктерде Күн концептісі өмір, тағдыр және адамның ғұмырлық жолы ұғымдарымен астасып жатады. Бұл қолданыстар Күннің физикалық нысаннан мәдени символ деңгейіне көтерілгенін көрсетеді.
Алайда қазақ поэзиясында Күн образы тек сұлулық пен көркемдіктің ғана емес, сонымен қатар жылылықтың, мейірімнің және өмір нәрінің де символы ретінде қолданылады. Бұл оның символдық мағынасының кең әрі көпқырлы екенін көрсетеді. Мәселен, Мұқағали Мақатаевтың «Сәби болғым келеді» өлеңіндегі:
Сәби болғым келеді, сәби болғым –
Күн сәулесі ойнақтап тұлымымда,
Отыратын анасы құлынымдап, –
деген жолдарда Күн сәулесі балалық шақтың жылылығы мен мейірімін бейнелейтін символдық мәнде жұмсалған. Қазақ дүниетанымында Күн жарықтың, жылулықтың және тіршілік нәрінің көзі ретінде танылады. Өлеңде Күн сәулесінің баланың тұлымында ойнақтауы алаңсыз балалық кезеңді, ананың мейірімі мен қамқорлығына бөленген бақытты шақты елестетеді. Сондықтан мұндағы Күн образы ана мен бала арасындағы рухани жақындықты, жылылық пен мейірімді күшейте сипаттайтын көркемдік құрал қызметін атқарады.
Қазақ дүниетанымында Күн жарық пен жылудың табиғи көзі, тіршіліктің, уақыттың және өмірлік қуаттың символы ретінде де танылады. Бұл таным халықтық мәдениетте ғана емес, қазақ поэзиясында да тұрақты көрініс тапқан. Ақындар шығармаларында Күн көбіне адам өмірінің мәнін, уақыттың өтуін және тіршіліктің үздіксіз қозғалысын бейнелейтін көркемдік-символдық образ ретінде қолданылады. Мәселен, Мұқағали Мақатаевтың:
Күміс жалды күн дейтін көлікпенен,
Керіп келем өмірді, көріп келем, –
деген жолдарында Күн адамды өмір кеңістігімен алға жетелейтін тылсым күш ретінде сипатталады. Ақын өмір жолын «күн дейтін көлікпен» байланыстыру арқылы Күнді тіршіліктің қозғаушысы әрі өмірдің негізгі өзегі ретінде концептуалдайды. Мұнда Күн адамның ғұмырлық сапарын қамтамасыз ететін, тіршілікті алға жылжытатын күштің символы қызметін атқарады.
Ақынның «Моцарт. Жаназасы» реквиемінде Күн образының символдық мазмұны одан әрі тереңдей түседі. Шығармада Күн адамның өмірге деген сүйіспеншілігінің, тіршілікке құштарлығының және мәңгілік өмір мұратының көркем бейнесіне айналған. Ақынның:
Өмір дегенің бір күндік сәуле екен ғой!
Тамшыдай ғана нұрына, міне, зарықтым,
Өмір осы екен сырына, міне, қанықтым...
деген жолдарында Күн сәулесі өмірдің метафорасы ретінде қолданылады. Мұнда өмірдің өткіншілігі мен құндылығы Күн сәулесі арқылы танылады. Ақын үшін жарық Күн – тіршіліктің өзі, сондықтан өлім алдында тұрған лирикалық кейіпкердің де Күнге деген іңкәрлігі өмірге деген сүйіспеншіліктің көрінісі болып табылады.
Осы идея ақынның:
О, менің тірлігім, қуатым!
Неге сен батасың, шуақ-күн? –
деген жолдарында да жалғасын табады. Мұнда Күн тікелей «тірлігім» және «қуатым» ретінде аталып, өмірдің қайнар көзі деңгейіне көтеріледі. Сонымен қатар Күннің батуы тек жарықтың жоғалуы емес, уақыттың өтуін, ғұмырдың шектеулілігін және өмір кезеңдерінің алмасуын білдіретін символдық мәнге ие. Осылайша Күн бейнесі қазақ поэзиясында тіршілік пен уақыт категорияларын тоғыстыратын күрделі лингвомәдени символ ретінде көрінеді.
Күннің уақыт пен тіршіліктің өлшемі ретіндегі қызметі Ахмет Байтұрсынұлының шығармасында да айқын байқалады:
...Шақырды тауық мана әлдеқашан,
Қарап тұр терезеден күн жылтырап.
Адам да, ұшқан құс та, жүрген аң да,
Жұмыссыз тек тұрған жоқ ешбір жан да, –
деген жолдарда Күннің көрінуі жаңа тәуліктің басталуы мен қоса, бүкіл табиғаттағы қозғалыс пен тіршіліктің оянуын да білдіреді. Күннің шығуымен бірге адам да, құс та, аң да әрекетке көшеді. Сондықтан мұндағы Күн бейнесі уақыттың басталуын көрсететін табиғи белгі, еңбектің, қозғалыстың және өмірдің бастауын танытатын мәдени символ ретінде көрінеді.
Осылайша қазақ поэзиясында Күн образы көпқабатты семантикалық құрылымға ие. Ол бір жағынан тіршіліктің, өмірлік қуаттың және жасампаздықтың символы болса, екінші жағынан уақыттың ағымын білдіретін мәдени-танымдық код қызметін атқарады. Сондықтан Күннің шығуы өмірдің басталуымен, жаңарумен және қозғалыспен байланыстырылса, Күннің батуы уақыттың тоқтаусыз өтуін, ғұмырдың өткіншілігін және өмір кезеңдерінің аяқталуын меңзейтін символдық мәнде жұмсалады. Бұл қолданыстар қазақ дүниетанымында Күннің табиғат құбылысы деңгейінен асып, өмір мен уақыттың әмбебап символына айналғанын көрсетеді.
Осылайша символдану халықтық космонимдердің семантикалық дамуының ең жоғары сатысын құрайды. Бұл үдеріс барысында космонимдер өздерінің бастапқы астрономиялық мағынасынан асып, ұлттық дүниетанымның маңызды мәдени кодтарына айналады. Күн – өмірдің, жарықтың және ізгіліктің, Ай – сұлулық пен көркемдіктің, Жұлдыз – қуаныштың, үміттің және тағдырдың, Темірқазық – тұрақтылық пен бағдардың, Үркер – уақыт пен табиғи циклдердің символы ретінде ұжымдық мәдени жадта сақталып, тіл арқылы ұрпақтан ұрпаққа беріліп отырады.
Бірінші бөлім бойынша тұжырым
Атаулар өз дәуіріннің ерекшелігінен хабар береді. Адамның танымдық әрекеті ақиқат болмысты игеруге, қоршаған ортаны түйсініп, өзі жинақтаған білімдер негізінде әлемдегі орнын түсінуге бағытталады. Аспан, Ай, Күн, Жұлдыз - әлемге ортақ астрономиялық ұғым атаулары, сондықтан аспан әлемі атауларын бастапқыда астрономия ғылымы зерттеді. Ал халықтық космонимдер - жер бетіндегі қай халықтың да аспан шырақтарына  ғылымға дейін-ақ берген өзіндік атаулары, сондықтан олар астрономия ғылымы терминдерімен сәйкесе бермейді. Дегенмен астрономия ғылымының негізгі ұғымдарын халықтық атаулар құрайды. Адам баласы ежелгі заманның өзінде-ақ әлемнің қай түпкірінде де аспан әлемін еш құралсыз-көріп, олардың «мінез-құлқын», қыр-сырын терең зерттеп, шаруашылығын, тұрмыс-тіршілігін соған қарай үйлестірген. Бұл адам баласына қатал табиғат ортасында өмір сүру үшін өте қажет болды.
Аспан әлемі туралы «ғылым» тарихы ғасырлардың қатпар-қатпар қойнауларынан бастау алады. Алғашқы қарапайым түсінік мал жайылған жазық далаларда, жойқын күшті асу бермес өзендердің егін салынған аңғарларында сол жерлерді мекендеуші халықтардың тіршілік көзі - мал-жанын табиғат апатынан қорғап, өсіріп-жетілдіру мақсатынан пайда болды. Оның ғылымға алғаш жария болған отаны - Мысыр (Египет) еді. Мысыр абыздары өздерін күйзеліске ұшыратып келген Ниль өзенінің тасуы Сүмбіле (Сириус) жұлдызының туған кезімен байланысты екенін біліп, сол арқылы егін егетін уақытты анықтап отырған. 
Аспан, Ай, Күн, Жұлдыз - әлемге ортақ астрономиялық ұғым атаулары, осы ортақ ұғымды әр халық өзінше қабылдайды, өз тұрмыс-тіршілігінің көзімен көреді. Әлемінің екінші бір түпкірінде мал өсіріп, көшпелі тұрмыс кешіп жүрген қазақтар «Сүмбіле туа су салқындайды», «Сүмбіледе сорпа майлы» дейді екен, өйткені «Сүмбіле туса, жаз аяқталып мал семіреді». «Сүмбіле туа су салқындайды» да, түйе мен қой өкпе ауруынан аман қалады.Сүмбіле туғаны - қоңыр күздің белгісі. Сыр бойы малшылары «Сүмбіле туған соң Сырға кетеміз». Қаратаудың жоны салқын болады, шілдеде жонның ең биігінде боламыз, «Таразы тумай таудан түспейміз, Таразы туған соң етекке жылжимыз»  деп мал-жанына жайлы уақытты болжап межелеген. Мал шаруашылығы ғана емес, егін шаруашылығымен айналысқан қазақтардың егін салу, жинау мезгілін жұлдыздарға  қарап белгілеу тәжірибесі болған. «Үркер туды енді қауын піседі», «Үркер көтерілмей тары көтерілмейді» т.б. көптеген  тіркестер ұлттық таным деңгейінен хабар береді. Халықтың тұрмыс-тіршілігін бейнелейтін тіркестер ұлттық дүниетаным көрінісі болып табылады. 
Халық «есепшілерінің» астрономиялық білім нәтижесі көптеген ғылымның өзегіне айналды. Тіпті, арнаулы құралдар, уақытты белгілейтін сағаттар пайда болғаннан кейін де тіршілігін жұлдыздың тууы мен батуына қарап айыру қай халықтың дәстүрлі мәдениетіне тән. 

Қоғамдағы тарихи, саяси-экономикалық т.б. жағдайлар көрінісі тілдің лексика саласынан орын алады. Түркі халықтарының бірегей өкілі қазақ пен ағылшын халқының космонимдері олар өзалдына ұлт болып қалыптасқанға дейін көп уақыт бұрын пайда болғаны белгілі.Ең бастысы, халықтық космонимдер - ұлттық дүниетанымды айшықтайтын, таным жемісі болып табылатын этномәдени қойма. Жалпы,тіл лексикасын зерттеп тануда қолданылатын ежелгі «тақырыптық топ» [90], «семантикалық топ» [91,1964] терминдері қатар қолданылып жүр. С.Г. Щур индоевропа тілдерінің материалы бойынша сөз мағынасын талдауда лексиканы тақырыптық топтарға бөлген. Ал Н.А. Слюсарева [92,1986], т.б. ғалымдар тақырыптық топқа бөлуде заттардың табиғи белгілері, объективтік қатынастары тәрізділер негізге алынып, лингвистикалық ұстаным есептелмейді деп түсіндіреді.Тіл білімінде тақырыптық топ пен семантикалық топ терминдері қатар өмір сүреді. Лексика-семантикалық топ сөздердің лексикалық мағынасына негізделеді,сондықтан лексикалық мағынаның синонимдік, ұштас, антонимдік мағыналары ескеріледі. Мағыналық-тақырыптық топ өткен ғасырдың бас кезінен маңызды болды, себебі бұл тәсіл сөздерді тапқа бөлуде, лексикалық байлықты жинақтауда, лексикографияда маңызды болды.
С.Г.Щур сөздерді тақырыптық топқа бөліп топтастыруда өріс теориясын қолданған да [93,1974],, оған сөздердің парадигмалық қатынасын негіз еткен. Бір өріс құрамына енген сөздер семантикалық ерекшелігіне қарай бірізді болмайды, оны синонимдік қатардан көруге болады, Бұл - лингвистикалық белгісі,екінші – экстралингвистикалық белгісі, себебі мұндағы мағына қатысымнан туатындықтан тек заттық белгі ғана емес, тілдік заңдылықтармен де қалыптасқан дәстүрмен де байланысып жатады. Н.А.Слюсарева сөз мағынасының құрамындағы лингвистикалық мағына мен бейнелік мағынаны ажыратуда тіл функциясымен байланыстырады. «Тіл элементтерінің семантикасы мен функциясы яғни мағынасы ажыратып, тіл элементтерінің жүйеден тыс сыртқа бағытталуы ақиқат дүние бейнесі не сол бейнелеу үдерісінің қорытындысы ойлау ретінде, ал фунция тіл жүйесі элеметтерінің ішкі қасиеті, олардың қолданылу мүмкіндігін көрсететін элементтердің қарым-қатынасы деп түсіндіреді» [92,1986,32-б.]. Ғалымның айтуынша, «мазмұн мен таңбалаушы екі бөлімнен мағына мен мәннен тұрады. Мағына ақыл-парасат арқылы ойлаумен байланысады. Оны ұғым деп түсінеміз. Ал мән таңбаның жүйедегі орны арқылы анықталады, яғни оның басқа таңбалармен қатынасын және реляциялық қасиетін білдіреді» де анықталған [94,1973,108-б.]. М.Оразов осы айтылған пікірлерді жинақтай келе, алдымен, сөз мағынасы екі элементтен: бірі – мағына, екіншісі - мазмұн, алайда, мағына мен мазмұн тең емес, мазмұн тіл жүйесі мен тіл элементтерінің жүйедегі орнына байланысты анықталса, мағына тіл жүйесінен тыс адам ойы мен, ұғыммен байланысты анықталады [95]. Сонымен қатар, Н.А. Слюсарева қолданған мағына (значение) термині мен оқулықтарда қолданылып жүрген мағына терминдері бір емес. Сөз мағынасы әрі интерлингвистикалық элеметті, әрі экстралингвистикалық элементтерді қамтуы керек. Онсыз тіл қатынас құралы, сөз оның негізгі құрылымдық элементі қызметін атқара алмайды [92,131-б.]. Сонымен түйіндей қарағанда, сөз тіркеске түсіп те, жүйеден белгілі орын алып та, өздерінше бейнелік мағынаға сүйенбей мағына да , мән де жасай алмайды. Керісінше, бейнелік мағынаға сүйеніп өзара байланысады, сұрыпталып жүйедегі өз орнын белгілейді, лингвистикалық мағыналық элементтерге ие боады. Бейнелі мағына барлық уақытта толық көріндейді, лингвистикалық мағына - оның сөзсіз болатын ажырамас бөлігі. Бейнелік мағынаны этномәдени санада бейнеленетін этномәдени мағына деп түсінсек, оны мағыналық тақырыптық топтарда талдап түсіну тиімді болмақ., өйткені  мағыналық-тақырыптық топқа енетін сөз-атауыш бәріне бірдей ортақ мағына элементіне негізделіп топ құрайды да, белгілі парадигма қатарына енеді. 
	«Бейнелік» мағынада қазіргі функционалды бағыт зерттеулері бойынша сөйлеуші хабарлайын деп тұрған ойын жеткізуде қандай да бір тіл бірліктерін қолданады, дәстүрлі грамматикадағыдай Форма Мағынаға қарай түсіну моделінде емес, процес ішкі мазмұннан формаға қарай бағытталады, яғни мұнда ішкі мазмұн межесі алдыңғы орынға шығып, мазмұн мен мағына бірлігінде белгілі категорияларда Мағына Форма қарай моделінде көрінеді, сондықтан функционалды-семантикалық категория, ұғымдық категория деп аталады.

2.1 Қазақ, ағылшын тілдеріндегі «Ай/Moon» компонентті фразеологизмдердің мағыналық-тақырыптық топтары
1. «Ай» компонентті ауа-райына қатысты фразеологизмдер. Түркі халықтарының, соның ішінде қазақ этносының дәстүрлі дүниетанымында Күн мен Ай аспан шырақтары ретінде ерекше аксиологиялық мәнге ие болып қана қоймай, көшпелі тұрмыс салтында жыл мезгілдері мен ауа райының құбылыстарын дәл болжаудың негізгі диагностикалық құралы қызметін атқарды. Халықтық есепшілер Айдың кішірейіп, жаңа фазаға ауысу сәтіндегі атмосфералық өзгерістерді, соның ішінде циклондардың басталуын дөп басып таныған. Бұл құбылыстар, Г. Смағұлова атап көрсеткендей, халықтың климаттық заңдылықтарды терең лингвокогнитивтік деңгейде игергенін айғақтайды	 [96]. Қазақ тіліндегі ауа райын болжауға негізделген фразеологизмдер мен нанымдар, ең алдымен, Айдың орналасу формасына, яғни конфигурациясына тікелей тәуелді. Мысалы, аспан денесінің геометриялық бейнесі арқылы климаттық ақпарат беретін Ай шалқайып туса күннің суытатынын, малға жайсыздықтың белгісі, ал Ай еңкейіп туса қыс жылы болады, ыстық жаз сияқты қолайлы ауа райы, Ай мүйізденіп, шаншылып туса» қатты жел мен аяздың хабаршысы сияқты бірліктер халықтық тәжірибесінің тілдік көрінісі болып табылады. 
Ай арасы толас болады Екі ай аралығындағы жауын-шашынсыз, саябыр кезеңді білдіреді. Халықтық астрономияда «ескі ай мен жаңа ай» аралығын «өлара» дейді. Қазақ ай арасы толас болады деп жатады. Бұл өлара (өлі ара) деп аталатын мезгілмен бір. Мұнда «өліара» ұғымы Айдың ескіруі мен жаңаруы арасындағы өтпелі кезеңді білдіреді. Бұл уақыт аралығы ауа райының құбылмалылығымен, желдің күшеюімен немесе жауын-шашынның өзгеруімен байланыстырылған. Ай фазалары табиғаттағы уақытша және климаттық өзгерістердің көрсеткіші ретінде қолданылады. Сонымен қатар, «өліара» ұғымы тек астрономиялық құбылысты ғана емес, табиғаттағы тұрақсыздық кезеңін де сипаттайды. Сондықтан ол халықтық күнтізбеде ерекше мәнге ие уақыттық-метеорологиялық категория ретінде қалыптасқан.
Ай қораланса арысыңды сайла себебі: ай қораланғанда қыс қатты болады, тебіндеп жайыла алмайтын малға шөп тастап жеткізу керек, ал ол үшін арысты арба-шанаң қажет, оны алдын ала сайлау керек [44]. Бұл мысалда Айдың төңірегінде шеңбер тәрізді жарық сақинасының пайда болуы алдағы ауа райының өзгерісімен байланыстырылады. Берілген қолданыста «ай қоралану» атмосферадағы ылғалдылық пен ауа қысымының өзгеруінің белгісі ретінде қабылданған. Осы мысалда көрсетілгендей, Айдың сыртқы көрінісі алдағы суықтың немесе боранның жақындауын болжауға мүмкіндік беретін табиғи индикатор қызметін атқарады. 
Ай мүйізді алты күн, Ақпан-тоқпанның аязы - амал. Бұл атау белгілі бір кезеңдегі қысқы ауа райының ерекшелігін сипаттау үшін қолданылған. Берілген қолданыста Айдың пішіні мен фазалық ерекшеліктері белгілі бір табиғи құбылыстармен байланыстырылып отыр. Ауа-райын сипаттаумен қатар, Ай халықтық күнтізбедегі уақыт межелерін анықтайтын негізгі бағдарлардың бірі болған.
Ақпан-тоқпанның аязы қазақтың дәстүрлі уақыт есебінде Ай мен Үркердің тоғысуы ерекше мәнге ие. Айдың Үркермен келесі ұшырасуы қазіргі күнтізбе бойынша қаңтар айының ішінде өтеді. Бұл тоғыс кезеңі халықтық танымда «Ай мүйізді алты күн» амалымен және «Ақпан-тоқпанның аязы» деп аталатын суық мезгілмен байланыстырылады. Осы уақытта Үркер аспанның төбе тұсында көрінеді [97,44-57-бб.]. Атау қыс мезгіліндегі қатты суық кезеңді білдіреді. Халық белгілі бір мерзімде қайталанып отыратын табиғи құбылыстарды Ай қозғалысымен және тоғыс амалдарымен байланыстырып отырған. Осы қолданыста Ай климаттық циклдерді жүйелеудің маңызды құралы ретінде көрінеді. Лингвомәдени тұрғыдан алғанда, бұл амалдар басқа халықтардағы маусымдық атаулармен де сабақтас келеді. Мысалы, қазақ мәдениетіндегі «ақпан-тоқпанның аязы» ұғымы функционалдық тұрғыдан орыс мәдениетіндегі «крещенские морозы» түсінігімен ұқсас қызмет атқарады.
Жалпы алғанда, Айдың конфигурациясы, фазалық өзгерістері және атмосфералық құбылыстармен байланысы негізінде қалыптасқан тілдік бірліктер қазақ халқының табиғатты бақылауға негізделген эмпирикалық білімінің көрінісі болып табылады. Бұл атаулар мен фразеологизмдер халықтық метеорологияның дәлдігін ғана емес, этностың табиғи ортамен үйлесімді қарым-қатынасын бейнелейтін маңызды лингвомәдени код ретінде де қызмет етеді.
Ағылшын тілдік әлем бейнесінде Ай космонимі метеорологиялық кодтың ажырамас бөлшегі ретінде қарастырылады. Халықтық қолданыстағы бірліктер мен поэтикалық мәтіндердегі Ай бейнесін саралау нәтижесінде «қарапайым метеорология» идеяларының бірнеше бағытта вербалданатыны анықталды. 
From grove of moon-glint and fen-frost Ай жылтылы мен қырау басқан батпақ аяз... (Plath, 1965, 36-б.). Бұл мысалда fen-frost (батпақ аязы) тіркесі суық ауа райының тікелей көрсеткіші ретінде жұмсалған. Берілген контексте Ай сәулесі (moon-glint) мен аяздың (frost) қатар келуі ашық аспанды, бірақ метеорологиялық тұрғыдан өте суық түнді сипаттайды. Осы қолданыста көрсетілгендей, ағылшын тілдік санасында Ай мен жұлдыздар көбіне суықпен, аязбен және қатал климаттық жағдайлармен ассоциацияланады. Айдың жарығы бұл жерде климаттық агрессияның индикаторы ретінде көрінеді. 
«Old moon in a fog» (тұмандағы ескі ай) - халықтық қолданыста Айдың тұман арасындағы көрінісі алдағы ауа райының өзгерісін болжауға негіз болады. Берілген мысалда Айдың визуалды сипаты табиғаттағы болашақ өзгерістердің белгісі ретінде қабылданады. Сонымен қатар «red moon» секілді тіркестер Айдың қызыл түске енуі ерекше атмосфералық құбылыстардың немесе ауа райының өзгеруінің көрсеткіші ретінде танылады. Осы мысалдардан байқалғандай, Айдың түсі мен сыртқы көрінісі халықтық метеорологиядағы маңызды бақылау нысаны болып табылады.
Moon-blued crooks (Айдың көкшіл иілген таяғы) (Plath, 1965, 68-б.). Бұл мысалда Ай сәулесінің қоршаған ортаға көгілдір рең беруі бейнеленген. Идиоманың мағынасынан байқалғандай, Ай жарығының атмосферада шағылысуы ашық әрі таза ауа райының белгісі ретінде қабылданады. Қазақ тілінде бұл идиома мағынасы айдың орағы фазасына жақын келеді. 
Moon’s steely patinas (Айдың болаттай патиналары (металдық қорғаныс қабықтары) (Plath, 1965, 54-б.). Берілген қолданыста steely (болаттай) эпитеті арқылы Айдың суық әрі қатқыл реңкі суреттеледі. Айдың түсі аязды немесе қатты желді ауа райының символикалық көрсеткіші ретінде қызмет етеді. Бұл құбылыс қазақ тіліндегі Айдың «мүйізденіп» немесе «шаншылып» тууына қатысты халықтық болжамдармен когнитивтік тұрғыдан ұқсас келеді.
The moon with a circle brings water in her beak (Айналасында сақина бар Ай тұмсығымен жаңбыр әкеледі). Берілген сөйлемде Айдың айналасындағы шеңбер (halo) жауын-шашынның жақындауының белгісі ретінде түсіндіріледі. Берілген қолданыста атмосфералық ылғалдылық пен Айдың оптикалық көрінісі өзара байланыстырылады. Осы мысалда көрсетілгендей, Айдың айналасындағы шұғыла халықтық метеорологияда ауа райын болжаудың маңызды көрсеткіші болып саналған. Ал «Blue fog» дегенде бейне тұман мен атмосфералық тұрақсыздықты сипаттайды. Контекстен байқалғандай, көгілдір тұман алдағы ауа райының өзгерісіне қатысты халықтық бақылаулардың көрінісі болып табылады.
Sky curded over with clouds (Аспан беті іріген сүттей бұлтқа толды) (Plath, 1965, 28-б.). Бұл мысалда аспанның «іріген сүттей бұлттануы» бейнеленіп, бұлттардың қоюлануы арқылы жауын-шашын немесе ауа райының бұзылуы алдындағы атмосфералық жағдайды сипаттайды. Айға қатысты метеорологиялық бейнелер атмосфералық құбылыстармен тығыз байланыста қалыптасқан.
Of uncaged tigers and a tropical moon (Торға қамалмаған жолбарыстар мен тропикалық Ай туралы) (Plath, 1965, 94-б.). Бұл мысалда tropical moon (тропикалық ай) тіркесі белгілі бір климаттық кеңістіктің белгісі ретінде қолданылған. Берілген контексте Ай нақты географиялық ортаның, ыстық әрі ылғалды тропикалық климаттың концептуалдық нышанына айналады. Осы қолданыста көрсетілгендей, Moon тек аспан денесі ғана емес, белгілі бір табиғи ортаның мәдени-метеорологиялық маркері ретінде қызмет атқарады. Жалпы алғанда, ағылшын тілдік әлем бейнесінде Moon космонимі ауа райын болжаудың, климаттық ерекшеліктерді танудың және атмосфералық өзгерістерді сипаттаудың маңызды когнитивтік құралы болып табылады. Ай табиғат пен адам арасындағы байланысты реттейтін, суықты, жауын-шашынды, тұманды немесе белгілі бір климаттық ортаны алдын ала аңғартатын сенімді метеорологиялық белгі ретінде қабылданады.
З. Көвечештің метафоралардың мәдени контексті туралы теориясы [98] тұрғысынан алғанда, екі халықтың да танымында Айдың айналасында шеңбердің пайда болуы (оптикалық хало құбылысы) алдағы жауын-шашын мен ауа райының бұзылуының белгісі ретінде бірдей танылуы әмбебап физикалық-наивті бақылау негізі болып табылады (Когнитивтік шендесу). Бұған қазақтың «Ай қораланса арысыңды сайла» және ағылшынның «The moon with a circle brings water in her beak» тілдік бірліктері нақты дәлел.
Алайда, Ф.Шарифианның мәдени лингвистикалық концепциясы [99] негізінде тереңірек үңілсек, бұл топта мәдени алшақтық (дивергенция) басымдыққа ие. Қазақ когнициясында Ай жай ғана аспан денесі емес, көшпелі шаруашылықтың тыныс-тіршілігін, малдың жайлылығы мен қауіпсіздігін тікелей реттеп отыратын басты этноэкологиялық индикатор. Айдың әрбір геометриялық конфигурациясы (шалқайып тууы, еңкейіп тууы, мүйізденуі) көшпелі қазақ үшін тікелей практикалық іс-әрекетке (көшу, қыстауды таңдау, қамдану) көшудің сигналы болып табылады. Ал ағылшын тілдік әлем бейнесінде Ай көбіне обьективті физикалық құбылыс, атмосфералық-оптикалық индикатор және көркем-эстетикалық суреттеу құралы ретінде концептуализацияланады. Ағылшын танымында Айдың метеорологиялық коды шаруашылықты ұйымдастырушылық сипаттан ада, ол табиғаттың суықтығы мен атмосфералық тұрақсыздықты визуализациялайтын сыртқы обьективті фактор ретінде ғана бағаланады.
Кесте 7 – Қазақ және ағылшын тілдеріндегі «Ай/Moon» компонентті фразеологизмдердегі метеорологиялық болжамдардың салыстырмалы сипаты
	Қазақ тіліндегі мағыналық-тақырыптық топ
	Қазақ тілі фразеологизмдері (n=67) 
	Сәйкестік пен алшақтық 

	«Ай» компонентті фразеологизмдердегі табиғи-метеорологиялық болжамдардың көрінісі (7; 10,4%)
	Ай қораланса – арысыңды сайла; Өліара; Ай арасы толас болады; Ай шалқайып туса; Ай еңкейіп туса; Ай мүйізденіп туса; Ай мүйізді алты күн
	Алшақтық белгілері басым. Қазақ когнициясында Ай шаруашылықты, көшпелі тұрмысты тікелей реттейтін, прагматикалық сипаттағы басты этноэкологиялық индикатор. Ал ағылшын тілінде ол обьективті физикалық-атмосфералық құбылыс және поэтикалық-эстетикалық қабылдаудың нысаны ретінде көрінеді.

	Ағылшын тіліндегі мағыналық-тақырыптық топ 
	Ағылшын тілі фразеологизмдері (n=41)
	

	«Moon/Ай» компонентті фразеологизмдердегі метеорологиялық таным (5; 12,2%)
	The moon with a circle brings water in her beak; Red moon (presages rain); From grove of moon-glint and fen-frost; Moon’s steely patinas; Old moon in a fog
	


«Ай/Moon» компонентті фразеологизмдердегі табиғи-метеорологиялық болжамдардың салыстырмалы сипаты. Жүргізілген семантикалық-статистикалық талдау нәтижесінде қазақ тіліндегі 67 «ай» компонентті фразеологизмнің 7-і (10,4%) табиғи-метеорологиялық болжамдар мен амалдар жүйесін білдіреді. Ал ағылшын тіліндегі 41 идиоманың 5-і (12,2%) метеорологиялық танымды таңбалайтын құрылымдарды құрайды.
Қорыта айтқанда, жүргізілген салыстырмалы сараптама Ай космонимінің екі халықтың наивті метеорологиялық білімдерінің негізі екенін көрсетеді. Қазақ фразеологиясындағы шаруашылық-прагматикалық сақтық пен этноэкологиялық болжам коды адамның табиғатпен тұтастығын дәлелдесе, ағылшын тіліндегі оптикалық-климаттық сипаттамалар табиғат заңдылықтарын обьективті бақылау нәтижесін тілдік таңбалар арқылы нақты айғақталады. 
2. «Ай» компонентті фразеологизмдердегі сұлулық көрінісі. Қазақ тіліндегі «ай» компонентті фразеологизмдердің маңызды мағыналық-тақырыптық тобы адамның сыртқы келбетін, әсіресе әйел сұлулығын бейнелеуге қатысты қалыптасқан. Қазақ дүниетанымында Ай сұлулықтың, нәзіктіктің, кіршіксіз тазалықтың және үйлесімділіктің символы. Сондықтан аспан денесінің эстетикалық қасиеттері адамның бет-бейнесіне көшіріліп, фразеологиялық бірліктердің уәждік негізіне айналған. Халықтық эстетикалық танымда Айдың жарықтығы, дөңгелек пішіні, түнгі аспандағы ерекше көрінісі адамның сыртқы келбетін сипаттауда үлгі-эталон қызметін атқарған. Сондықтан қазақ тілінде қыз баланың көркін бейнелеуде Айға негізделген теңеулер мен тұрақты тіркестер кеңінен қолданылады. Бұл ерекшелік қазақ әдебиетінде де тұрақты түрде көрініс табады. Мәселен, 
Ай қабақ - өте көркем. Ә. Нілібаев «Аяулы ерке, ай қабақ, жігітке қонған бақ болып» (Ә. Нілібаев). Бұл контексте кейіпкер сұлулығын ай қабақ тіркесі арқылы сипаттайды. Мұнда Ай космонимі әйел сұлулығының эталоны ретінде қолданылып, эстетикалық тартымдылық пен бақыт ұғымдарын өзара байланыстырады. Сол сияқты І. Жансүгіров шығармаларында да Ай образы қыз келбетін бейнелеудің көркемдік құралы ретінде жұмсалады: «Өзі де мейлінше сұлу, жаңа туған ай секілді жіңішке қасын сүрмелеп тастаған» (І. Жансүгіров). Берілген мысалда жаңа туған айдың жіңішке пішіні қыз қасының формасымен салыстырылып, нәзіктік пен сымбаттылық идеясы беріледі. Мұнда Айдың физикалық белгісі адамның сыртқы келбетіне көшіріліп, метафоралық модель қалыптасады. Қазақ әдеби тілінде кең таралған тағы бір көркемдік формула:
Ай десе аузы, күн десе көзі бар - өте сұлу, көркем. Бұл қолданыс халық ауыз әдебиетінде де, көркем прозада да жиі кездеседі. «Оның ай десе аузы, күн десе көзі жоқ бойжеткен қарындасы бар екен дейді» (С. Мұқанов). Бұл тіркесте Ай мен Күн космонимдері қатар жұмсалып, қыздың сұлулығы әсірелене суреттеледі. Ай ауыздың, ал Күн көздің эталоны ретінде алынған. Нәтижесінде адамның сыртқы келбеті табиғи әлемнің ең көркем әрі жарық нысандарымен салыстырылып, гиперболалық бейне жасалады.
Аталған үлгі қазақ ертегілерінде де жиі ұшырасады. Қиял-ғажайып ертегілердегі Ай десе аузы, күн десе көзі бар сипаттамасы эстетикалық мінсіздіктің ең жоғары деңгейін білдіреді. Мұндай қолданыстарда Ай мен Күн нақты аспан денесі ретінде емес, мәдени символ деңгейінде қызмет етеді. Жинақтай айтқанда, қазақ тіліндегі айдай сұлу, ай қабақ, он төртінші айдай, жаңа туған ай секілді, ай десе аузы, күн десе көзі бар тәрізді тілдік бірліктердің барлығы Ай космонимінің негізінде қалыптасқан эстетикалық модельді көрсетеді. Бұл модельде Ай әйел сұлулығының, нәзіктіктің және мінсіздіктің символына айналып, қазақ дүниетанымындағы оң бағалауыштық мәннің негізгі көрсеткіштерінің бірі ретінде көрінеді.
Ағылшын лингвомәдениетінде Moon (Ай) космонимі қазақ мәдениетіндегідей адамның сыртқы сұлулығының негізгі эталоны қызметін атқармайды. Керісінше, ол көбіне заттардың формалық ерекшеліктерін, физикалық қасиеттерін немесе адамның эмоциялық күйін сипаттауға қатысады. Сондықтан ағылшын тіліндегі Moon концептісінің семантикалық өрісі эстетикалық сипаттаудан гөрі дескриптивтік және психоэмоциялық сипатта кеңірек көрініс табады.
Бұл ерекшелік ағылшын тіліндегі тұрақты теңеулер мен фразеологиялық қолданыстардан анық байқалады. Мысалы:
round as the full moon (толған айдай дөңгелек) Бұл тіркесте толық айдың сыртқы пішіні белгілі бір заттың немесе адамның формасын сипаттайтын өлшем ретінде қолданылады. Мұнда Moon космонимі сұлулықтың символы емес, визуалды эталон қызметін атқарады. Яғни космонимнің физикалық белгісі, оның дөңгелек формасы басқа нысанның сипаттамасына көшіріліп отыр. Сол сияқты:
mild as a moonbeam (ай сәулесіндей жұмсақ). Бұл теңеуде ай сәулесінің табиғи қасиеті адамның мінез-құлқы мен эмоционалдық әсерін сипаттауға негіз болады. Moon космонимі жұмсақтық, сабырлылық, байсалдылық және тыныштық сияқты қасиеттердің қайнар көзі ретінде көрінеді. Ай сәулесінің әлсіз әрі нәзік жарығы адамның ішкі болмысын бейнелейтін эмоционалдық модельге айналады.
Аталған мысалдар аспан денелерінің қасиеттері адамның психологиялық немесе әлеуметтік сипаттамаларына көшірілетінін көрсетеді. Мұндай құбылыс когнитивтік лингвистикадағы концептуалдық метафора теориясымен түсіндіріледі. З. Көвечештің пікірінше, метафоралардың белгілі бір бөлігі әмбебап сипатқа ие болғанымен, олардың мәдени интерпретациясы әр халықтың дүниетанымына байланысты өзгереді [98]. Осы тұрғыдан алғанда, Ай екі мәдениетте де ортақ табиғи нысан болғанымен, оның символдық мазмұны әртүрлі бағытта дамыған.
Қазақ мәдениетінде Ай әйел сұлулығының, көркемдіктің және эстетикалық мінсіздіктің символы ретінде орнықса, ағылшын мәдени санасында Moon космонимі көбіне эмоциялық ұстамдылықты, сабырлылықты және сыртқы әлемнен белгілі бір дәрежеде алшақтықты білдіреді. Сондықтан ағылшын тіліндегі айға қатысты теңеулерде адамның сыртқы келбетінен гөрі оның психологиялық күйі немесе белгілі бір нысанның физикалық ерекшелігі алдыңғы қатарға шығады.
Beautiful but cold as moonlight (Әдемі, бірақ ай сәулесіндей суық) Мұнда Moon космонимінің тағы бір маңызды семантикалық қыры оның қашықтық пен салқындық ұғымдарымен байланысы байқалады. Осы тәрізді қолданыстарда Moon адамның сыртқы тартымдылығы мен эмоциялық қолжетімсіздігін қатар бейнелейді. Мұнда сұлулық жағымды қасиет ретінде бағаланғанымен, ай сәулесінің суықтығы арқылы кейіпкердің ішкі әлеміндегі қашықтық, салқындық немесе эмоциялық бейтараптық көрсетіледі. Нәтижесінде сұлулық пен қолжетімсіздік өзара байланысқан күрделі мәдени модель қалыптасады.
Бұл ерекшелік ағылшын мәдениетіндегі Айдың табиғи қабылдануымен де сабақтас. Күн көбіне өмірдің, белсенділіктің және жылулықтың символы ретінде танылса, Ай түнгі кеңістікпен, үнсіздікпен, жұмбақтықпен және белгілі бір дәрежеде эмоционалдық дистанциямен байланысады. Сондықтан Moon космонимі көптеген көркем мәтіндерде романтикалық әрі жұмбақ бейне ретінде көрінгенімен, оның семантикасында белгілі бір салқындық пен қолжетімсіздік реңкі сақталып отырады.
Жалпы алғанда, ағылшын тіліндегі round as the full moon, mild as a moonbeam, beautiful but cold as moonlight сияқты қолданыстар Moon космонимінің мәдени семантикасын айқындайды. Бұл мысалдарда Ай адамның сыртқы сұлулығының эталоны ретінде емес, көбіне физикалық сипаттаманың, эмоциялық ұстамдылықтың, тыныштықтың және қашықтықтың символы ретінде көрінеді. Демек, ағылшын дүниетанымында Moon концептісі қазақ мәдениетіндегі абсолютті сұлулық моделінен өзгеше дамып, дескриптивтік және психоэмоциялық сипаттағы мәдени код қызметін атқарады.
Қазақ тілінде айдың «жарқырау», «нәзіктік», «кемелдік», «үйлесімді пішін» белгілері өзектеліп, олар әйелдің сыртқы келбетін сипаттауға көшіріледі. Нәтижесінде айдай сұлу, он төртінші айдай, ай қабақ, жаңа туған айдай сияқты метафоралық қолданыстар қалыптасады. Бұл қолданыстарда ай әйелдің тек физикалық сұлулығын ғана емес, қазақ мәдениетіндегі эстетикалық идеалдың, нәзіктіктің және жарасымдылықтың символы ретінде көрінеді. Қ.Жұмаділовтің «Тағдыр» романынан алынған мысалда «жаңа туған айдай иіле біткен жіңішке қасы» тіркесі айдың жартылай иілген пішіні мен қыздың қасының формасы арасындағы ұқсастыққа негізделген. Мұнда космоним адамның нақты дене мүшесін сипаттауға қатысып, көркем бейне жасаудың құралына айналған.
Ағылшын тілінде де moon космонимі тұрақты тіркестер құрамында қолданылғанымен, мұнда метафоралық ауысудың негізінде сыртқы сұлулық емес, ай сәулесінің физикалық және формалық қасиеттері көбірек маңыз алады. Round as the full moon тіркесінде дөңгелек пішін, Mild as a moonbeam қолданысында жұмсақтық пен нәзіктік, ал Beautiful but cold as moonlight үлгісінде ай сәулесінің салқын әрі қашық әсері адамның мінездік сипатын бейнелеуге жұмсалады. Сондықтан ағылшын тіліндегі moon космонимі көбіне сыртқы сұлулыққа қарағанда, эмоционалдық ұстамдылық, қолжетімсіздік, жұмбақтық сияқты коннотацияларды қамтиды.
Ф. Шарифианның мәдени лингвистика теориясы [99] тұрғысынан алғанда, бұл айырмашылықтар жеке қолданыстар емес, тұтас этностардың ұжымдық тәжірибесінен туындаған мәдени концептуализацияның (cultural conceptualization) нәтижесі болып табылады. Соның нәтижесінде қазақ тіліндегі «Ай» фразеологизмдерінде антропоөзектік және аксиологиялық сипат айқын көрінсе, ағылшын тіліндегі «moon (Ай)» компонентті тұрақты тіркестерде дескриптивтік және эмоциялық-бағалауыштық қызмет басым екендігі анықталады. Яғни қазақ мәдениетінде айдың бағалауыштық қызметі негізінен позитивті эстетикалық мәнде көрінсе, ағылшын мәдениетінде оған «салқындық», «қашықтық», «қолжетімсіздік» сияқты қосымша мағыналық реңктер жүктеледі.
Осылайша екі тілдегі ай/moon космонимдері бірдей денотаттан туындағанымен, олардың метафоралық дамуы әр мәдениеттің дүниетанымдық ерекшеліктеріне сәйкес әртүрлі бағытта жүзеге асқан. Бұл құбылыс халықтық космонимдердің ұлттық-мәдени кодтарды сақтаушы және бағалауыштық мән тудырушы тілдік құрал екенін айқындайды.
«Ай/Moon» компонентті фразеологизмдердегі сұлулық және сипаттамалық көріністердің салыстырмалы сипаты. Жүргізілген талдау нәтижесінде қазақ тіліндегі 67 «ай» компонентті фразеологизмнің 10-ы (14,9%) адамның сыртқы сұлулығы мен эстетикалық кемелдігін бейнелеуге қатысты екендігі анықталды. Бұл көрсеткіш қазақ дүниетанымында Ай концептісінің ең алдымен антропоөзектік сипатқа ие болып, әйел сұлулығының ұлттық эталоны ретінде танылатынын көрсетеді.
Ал ағылшын тіліндегі 41 «moon (ай)» компонентті фразеологизмнің 6-ы (13,0%) нысанның формалық, физикалық және эмоционалдық сипаттарын білдіруге қызмет етеді. Мұнда Moon космонимі адамның сұлулығын дәріптеуші мәдени символ ретінде емес, көбіне сипаттамалық көрсеткіш ретінде қолданылады.
Сондықтан екі тілдегі көрсеткіштердің пайыздық арақатынасы өзара жақын болғанымен, олардың концептуалдық мазмұны едәуір ерекшеленеді. Қазақ тілінде Ай эстетикалық идеалдың мәдени коды қызметін атқарса, ағылшын тілінде «Moon (ай)» физикалық пішін мен эмоциялық реңкті сипаттайтын когнитивтік эталон ретінде көрінеді.
Кесте 2 – Қазақ және ағылшын тілдеріндегі «Ай/Moon» компонентті фразеологизмдердің сұлулық және сипаттамалық көріністерінің салыстырмалы сипаты

	Қазақ тіліндегі мағыналық-тақырыптық топ
	Қазақ тілі фразеологизмдері (n=67) 
	Сәйкестік пен алшақтық 

	«Ай» компонентті фразеологизмдердегі әсемдік көрінісі (10; 14,9%) 
	Айдай сұлу; Ай қабақ, алтын кірпік; Он төртінші айдай; Ай десе аузы, күн десе көзі бар
	Концептуалды алшақтық байқалады. Қазақ тілінде Ай абсолютті сұлулықтың, әйел әсемдігінің және эстетикалық кемелдіктің эталоны ретінде танылады. Ал ағылшын тілінде Moon көбіне нысанның физикалық пішінін, жарықтық реңкін немесе эмоциялық салқындықты сипаттайтын индикатор қызметін атқарады. Яғни қазақ мәдениетінде Ай антропоөзектік мәдени код болса, ағылшын мәдениетінде сипаттамалық-бағалауыштық когнитивтік модель ретінде көрінеді. 

	Ағылшын тіліндегі мағыналық-тақырыптық топ 
	Ағылшын тілі фразеологизмдері (n=41)
	

	«Moon» компонентті фразеологизмдердегі формалық және сипаттамалық көрінісі (6; 13,0%)
	Like a full moon (face); Moon’s celestial onion; Beautiful but cold as moonlight; Moon’s steely patinas; A silver moon; Mild as a moonbeam
	



Осы кестеден байқағанымыздай, екі тілдегі пайыздық көрсеткіштердің айырмашылығы айтарлықтай үлкен емес (14,9% және 13,0%). Алайда олардың семантикалық уәжділігі мен мәдени интерпретациясы әртүрлі. Қазақ тілінде Ай космонимі адамның, әсіресе әйелдің сұлулығын бағалаудың ұлттық эстетикалық өлшеміне айналса, ағылшын лингвомәдениетінде Moon космонимі көбіне нысанның формалық ерекшеліктері мен эмоциялық сипаттарын бейнелеуге бағытталған. Бұл екі халықтың дүниені тіл арқылы концептуалдауындағы ұлттық-мәдени ерекшеліктерді айқын көрсетеді.
3. «Ай» компонентті фразеологизмдердегі мінез-құлық пен психологиялық-эмоционалдық күй көрінісі
Қазақ тіліндегі Ай компонентті фразеологизмдер адамның мінез-құлқын, психологиялық күйін, әлеуметтік мәртебесін және эмоциялық жағдайын бейнелеуде белсенді қолданылады. Бұл бірліктерде Ай космонимі әртүрлі мәдени-символдық мағыналарға ие болып, адамның ішкі және сыртқы болмысын сипаттайтын танымдық модельдердің негізіне айналады.
Азуын айға білеу - қаһарлану. «Ақсақ Темір көреген, Азуын айға білеген, Дұшпанын саздай таптаған, Досын майдай сақтаған» (Д. Бабатайұлы, «Замана»). Бұл мысалда «азуын айға білеу» фразеологизмі тарихи тұлғаның асқан айбары мен қаһарын сипаттау үшін қолданылған. Берілген тіркесте Ай қолжетімсіз биіктіктегі аспан нысаны ретінде алынып, оған қатысты «азу білеу» әрекеті ерекше күш пен өшпенділіктің көрсеткіші ретінде концептуализацияланады. Осы қолданыста көрсетілгендей, адамның әскери қуаты мен үстемдігі космостық кеңістікпен байланыстырылып, оның қаһары қарапайым адамдық өлшемнен жоғары деңгейге көтеріледі. «Азуын айға сан білеп, Ерлер жортқан сары бел» (С. Бегалин). Өлең жолдарында «азуын айға білеу» тіркесі батырлықтың, қайсарлықтың және күрескер рухтың символы ретінде көрінеді. Контекстен байқалғандай, Айға азу білеу әрекеті адамның ешкімнен қаймықпайтын мінезін көрсетсе, келесі мысалда: «Азуын айға білеген, Елде айбарлы ер болды» (Ж. Жабаев) «азуын айға білеу» тілдік бірлігі адамның жеке қасиетін ғана емес, оның қоғамдағы беделі мен ықпалын да сипаттайды. Осы тіркесте көрсетілгендей, Ай адамның ерекше күш-қуаты мен әлеуметтік үстемдігін бейнелейтін мәдени символ қызметін атқарады.
Азуын арыстандай айға білеу (қазақ фольклоры). Бұл мысалда фразеологизм арыстан бейнесімен күшейтіліп, қаһар мен күш көрсету мағынасын одан әрі нақтылай түседі. Контексте Ай адамның шексіз қуаты мен агрессиясының символдық өлшеміне айналған. Осылайша, арыстандай азуын айға білеу фразеологизмі қазақ тілдік санасында аң патшасы арыстанның бейнесімен агрессияны, өшпенділікті, батырлықты және айбарды білдіретін тұрақты мәдени модель ретінде қалыптасқан. Дж. Лакофф пен М. Джонсонның концептуалдық метафора теориясы [100] тұрғысынан алғанда, мұнда «аспан денесінің қолжетімсіз биіктігі → адамның асқан айбары мен қаһары» түріндегі метафоралық модель жүзеге асады.
Адамның вербалды мінез-құлқы мен әлеуметтік әрекетін бағалауда Ай компонентті бірліктердің келесі тобы кездеседі.
Айын аспанға шығару - мадақтау, дәріптеу. «Біреуді мақтаса Айын аспанға шығарып, жер-көкке сыйғызбай көтермелейтін қазақ...» (І. Есенберлин). Бұл мысалда «айын аспанға шығару» фразеологизмі біреуді шектен тыс мақтау, асыра дәріптеу мағынасында қолданылған. Берілген тіркесте Айдың аспандағы биік орны адамның әлеуметтік беделімен ассоциацияланып, оның мәртебесін қолдан жоғарылату әрекетін білдіреді. Осы қолданыста көрсетілгендей, Ай әлеуметтік бағалаудың символдық өлшеміне айналады.
Ауызбен айды алу мақалы да осы семантикалық қатарға жатады. Бұл бірлікте Ай мүмкін емес істің символы ретінде көрінеді. Фразеологизм нақты әрекеттен гөрі бос сөзге, мақтаншақтыққа және орындалмайтын уәделерге бейім мінезді сынау мақсатында қолданылады. Ал аталған модельге қарама-қарсы мағынадағы бірлік ретінде «аяғы аспаннан келу» фразеологизмі қолданылады.
Аяғы аспаннан келу - күйреу, мәртебесінен айрылу. «Ертең болыс сайлауында аяғың аспаннан келгелі тұр» (Ә. Нұрпейісов, «Қан мен тер»). Бұл мысалда берілгендей, тіркес адамның жоспарының күйреуін, жеңілуін немесе әлеуметтік мәртебесінің төмендеуін білдіреді. Контексте Ай мен аспан биіктік пен мәртебенің символы болса, сол биіктіктен құлау жеңіліс пен сәтсіздіктің метафоралық көрінісі ретінде танылады.
Қазақ дүниетанымында Ай кей жағдайда адамның психологиялық күйі мен әрекетсіздігін де сипаттайды.
Ай қарау - бос жүру. «Ай қарау», «Ай қарап жүрсің бе?» тәрізді тіркестер мақсатсыз жүруді, селқостықты және іске немқұрайлы қарауды білдіреді. Бұл қолданыстарда Ай адамның сыртқы әлемді бақылап, нақты әрекетке көшпеуін бейнелейтін мәдени модель ретінде көрінеді. Осы тіркестерде көрсетілгендей, Айға қарау әрекеті психологиялық шашыраңқылық пен енжарлықтың символына айналған.
Экзистенциалдық мазмұндағы бірліктер де кездеседі. 
Айдан ұл тудырып, күннен қыз тудыру - фразеологизмі адамның ерекше қажыр-қайратын, үлкен мақсатқа ұмтылысын және қол жетпес нәтижеге жетуге деген талпынысын білдіреді. Бұл қолданыста Ай мен Күн мүмкін еместей көрінетін жетістіктің символдық көрсеткіші ретінде жұмсалады.
Ағылшын тілдік әлем бейнесінде Moon космонимі адамның психологиялық күйін, эмоциялық жағдайын және бағалауыштық қатынасын бейнелеуде маңызды қызмет атқарады. Қазақ тіліндегі Ай көбіне сұлулық пен эстетикалық мінсіздіктің символы ретінде көрінсе, ағылшын мәдениетінде Moon адамның ішкі эмоциялық тәжірибесін, иррационалдық күйін және психологиялық ерекшеліктерін сипаттайтын мәдени код ретінде қалыптасқан.
Be (jump) over the moon (айдың үстінде болу, қатты қуанды) Позитивті эмоциялық күйді білдіретін фразеологизмдердің бірі. “She was over the moon when she heard the news” («Ол бұл жаңалықты естігенде төбесі көкке жетті. Бұл мысалда over the moon фразеологизмі адамның ерекше қуанышқа бөленген күйін білдіреді. Берілген тіркесте Ай адамның сезімі жеткен ең жоғарғы нүктенің метафоралық өлшемі ретінде көрінеді. Осы қолданыста көрсетілгендей, қуаныш деңгейі жер кеңістігінен асып, космостық биіктікке көтерілгендей бейнеленеді. Сондықтан Moon бұл жерде эмоционалдық шарықтаудың символына айналған.
Love someone to the moon and back - шексіз сүю. Сезімнің тереңдігі мен эмоционалдық жақындықты сипаттауда да Ай ерекше қызмет атқарады. “I love you to the moon and back” (Сені Айға барып қайтқандай ұзақ әрі үлкен махаббатпен жақсы көремін). Бұл мысалда to love someone to the moon and back (біреуді Айға барып қайтқандай ұзақ әрі үлкен махаббатпен жақсы көру) тіркесі махаббаттың шексіздігін білдіреді. Берілген қолданыста Ай кеңістік пен қашықтықтың ең жоғарғы өлшемі ретінде алынып, адамның сезімі сол қашықтықпен салыстырылады. Осы тіркесте көрсетілгендей, Moon эмоциялық байланыстың күшін бағалайтын символдық шкала қызметін атқарады.
Адамды шектен тыс жоғары бағалау немесе идеализациялау да Moon космонимі арқылы беріледі.
To think someone hung the moon - керемет деп ойлау.“He thinks she hung the moon” (Ол оны айды іліп қойған деп ойлайды). Осы тіркесте to think someone hung the moon фразеологизмі біреуді ерекше қадірлеуді, мінсіз тұлға ретінде қабылдауды білдіреді. Берілген қолданыста Ай әлемдегі ең әдемі әрі ерекше нысан ретінде қарастырылып, оны аспанға орналастырған адам абсолютті мінсіз тұлға деңгейіне көтеріледі. Осы мысалда көрсетілгендей, Moon жоғары бағалау мен таңданудың символы ретінде қызмет етеді.
Алайда ағылшын мәдениетінде Moon тек жағымды эмоцияларды ғана емес, меланхолия мен психологиялық күйзелісті де бейнелейді.
Moon about somebody / moon over somebody фразеологизмі ағылшын тілінде белгілі бір адамды немесе жағдайды үздіксіз ойлап, оған деген сағыныштан, өкініштен не қол жетпеген арманнан туындайтын меланхолиялық күйді білдіреді. Мысалы, He spent months mooning about her after she left (Ол кеткеннен кейін оны сағынып, айлар бойы мұңға беріліп жүрді) сөйлемінде фразеологизм айырылысудан кейінгі эмоционалдық күйзеліс пен сағыныш сезімін сипаттайды.
Лингвистикалық тұрғыдан алғанда, фразеологизмнің құрамындағы moon лексемасы өзінің бастапқы «аспан денесі, Ай» мағынасынан алыстап, екіншілік символдық мәнге ие болған. Мұнда семантикалық дамудың негізінде Айдың түнгі уақытпен, тыныштықпен, жалғыздықпен және ойға шомумен ассоциациялануы жатыр. Нәтижесінде Ай адамның ішкі эмоциялық әлемін, әсіресе мұң, аңсау, сағыныш және романтикалық толғаныс күйлерін бейнелейтін мәдени символ ретінде концептуалданады. Фразеологизмнің когнитивтік негізінде «ай → мұң/сағыныш» концептуалдық сәйкестігі жатыр. Бұл модельде аспан нысаны ретінде қабылданатын Ай адамның психологиялық күйін сипаттайтын абстрактілі эмоциялық доменге проекцияланады. Басқаша айтқанда, нақты физикалық объектінің белгілері адамның ішкі сезімдік тәжірибесін түсіндіру құралына айналады. Мұндай метафоралық трансфер ағылшын тілдік санасында Айдың романтикалық қиялмен, жалғыздықпен және орындалмаған тілекпен байланысуына негізделген.
Аталған фразеологизм ағылшын мәдениетіндегі Ай символикасының эмоционалдық-экспрессивтік қырын айқын көрсетеді. Ағылшын фразеологиялық жүйесінде ол адамның субъективті эмоционалдық тәжірибесімен, әсіресе сағыныш, махаббат және меланхолия сезімдерімен тығыз байланыста көрінеді. Сондықтан moon about somebody фразеологизмі тек мұңаю әрекетін ғана емес, ағылшын лингвомәдениетіндегі Айдың эмоционалдық осалдықтың, романтикалық аңсардың және өткенді аңсаудың символы ретінде қалыптасқан мәдени-концептуалдық мәнін де репрезентациялайды.
moon away (қиялдау)
She mooned away her youth dreaming of impossible things (Ол жастық шағын қол жетпес нәрселерді армандаумен өткізді) сөйлемінде moon away фразеологизмі өмірдің белгілі бір кезеңін нәтижесіз қиялдарға, орындалмайтын армандарға немесе шынайылықпен ұштаспайтын үміттерге арнап өткізу мағынасында жұмсалған. Контексте уақыттың қайтарымсыз өтуі мен адамның белсенді әрекеттен гөрі арман әлеміне берілуі алдыңғы қатарға шығады.
Аталған қолданыста moon компоненті адамның эмоционалдық күйін ғана емес, оның өмірлік белсенділігінің төмендеуін және шынайы әрекетті қиялмен алмастыруын білдіреді. Фразеологизмнің семантикалық құрылымында «ай → қиялға берілу / нәтижесіз уақыт өткізу» концептуалдық сәйкестігі көрініс табады. Мұнда адамның нақты мақсатқа ұмтылудан гөрі қол жетпейтін армандарға беріліп, уақытын бос өткізуі концептуалданады.
Лингвомәдени тұрғыдан бұл фразеологизм ағылшын мәдениетіндегі Ай символикасының меланхолия мен сағыныштан бөлек, шектен тыс қиялшылдықты, өмірден оқшаулануды және әрекетсіздікті білдіретін семантикалық қырын танытады. Сондықтан moon away қолданысында Ай адамның шынайы өмір талаптарынан алшақтап, иллюзорлық мақсаттарға берілуін бейнелейтін мәдени-символдық код ретінде көрінеді.
a moon-calf (ессіз) The villagers thought him a moon-calf” (Ауылдастары оны ессіз деп ойлады). moon-calf идиомасы ақыл-есі кем немесе аңғал адамды сипаттау үшін қолданылған. Берілген тіркесте ежелгі халықтық нанымдардың ізі сақталған. Ортағасырлық түсініктер бойынша Айдың әсерінен туған бала ақыл-есі толық дамымаған болады деп есептелген. Осы себепті Moon бұл қолданыста адамның рационалды ойлау қабілетінің бұзылуын білдіретін мәдени символға айналады.
Moon космонимінің негативті бағалауыштық сипаты адамның сыртқы келбетін немесе психологиялық ерекшелігін сипаттауда да байқалады.
Lids his moony eye (Ол өзінің ай тәрізді (дөңгелек, нұрлы) көзін қабағымен жабады (жұмады). (Sylvia Plath)
Мұнда moony eye (ай тәрізді көзін) тіркесі адамның бұлдыр көзқарасын немесе шынайылықтан алшақтаған күйін білдіреді. Контексте қолданылған moony эпитеті сананың тұмандануын, ойдың шашыраңқылығын және иррационалдық күйді меңзейді. Осы қолданыста көрсетілгендей, Moon адамның ақыл-ойына ықпал ететін метафизикалық күш ретінде қабылданады.
Жалпы алғанда, ағылшын тіліндегі Moon компонентті фразеологизмдер адамның эмоциялық қуанышын, махаббатын, таңданысын, сағынышын, меланхолиясын және психологиялық ауытқуын сипаттайтын көпқабатты мәдени модельдер жүйесін құрайды. Қазақ тіліндегі Ай компонентті бірліктер көбіне батырлық, айбар және әлеуметтік мінез-құлықпен байланысса, ағылшын мәдениетінде Moon адамның ішкі әлемін, эмоциялық тәжірибесін және иррационалдық күйін бейнелеуге көбірек қызмет етеді.
Ф. Шарифианның мәдени лингвистика теориясы тұрғысынан алғанда, бұл айырмашылықтар жекелеген фразеологиялық бірліктердің жиынтығы емес, тұтас этностардың ұжымдық мәдени концептуализациясының (cultural conceptualization) [99] тікелей көрінісі болып табылады. Қазақ тілдік ұжымдық тәжірибесінде Ай ең алдымен әлеуметтік-аксиологиялық, батырлық және вербалды мінез-құлық аспектілерімен байланысады. Мұнда космоним адамның айбатын, қаһарын (азуын айға білеу) немесе әлеуметтік мақтаншақтық пен даңғазалықты (ауызбен айды алу, айды аспанға шығару) таңбалайтын прагматикалық индикатор қызметінде танылады.
Ал ағылшын тілдік бейнесінде Moon/Ай космонимі адамның ішкі психологиялық депрессиясының, иррационалды иелінудің, ессіздіктің (moonstruck, moon-calf) және сонымен қатар эмоционалдық максимализмнің (to love to the moon and back, be over the moon) метафоралық бейнесін қалыптастырады. Батыс мәдениетіндегі Ай бейнесі адамның рационалды танымына қарама-қайшы келетін, оның психо-эмоционалдық тепе-теңдігін бұзатын немесе шексіз сезімталдық тудыратын когнитивтік субстрат ретінде қабылданады. Осылайша, қазақ және ағылшын тілдеріндегі космонимдердің семантикалық дамуы әр халықтың өзіндік дүниетанымдық фильтріне сәйкес әртүрлі бағытта өрілген.
«Ай/Moon» компонентті фразеологизмдердегі мінез-құлық пен психо-эмоционалдық күй көріністерінің салыстырмалы сипаты. Жүргізілген статистикалық және семантикалық талдау нәтижесінде қазақ тіліндегі 67 «ай» компонентті фразеологизмнің 11-і (16,4%) адамның мінез-құлқы мен психо-эмоционалдық күйін бейнелеуге бағытталғаны айқындалды. Ал ағылшын тіліндегі 41 «Moon (Ай)»компонентті фразеологизмнің 10-ы (24,4%) психологиялық және бағалауыштық сипаттамалық көріністерді құрайды.
Көрсеткіштердің пайыздық үлесі ағылшын тілінде жоғары екендігі байқалады, бұл ағылшын лингвомәдениетінде Moon концептісінің адамның ішкі психологиялық-эмоционалдық әлемін суреттеудегі когнитивтік белсенділігін көрсетеді.
Кесте 3 – Қазақ және ағылшын тілдеріндегі «Ай/Moon» компонентті фразеологизмдердің мінез-құлық пен психо-эмоционалдық күй көріністерінің салыстырмалы сипаты

	Мәдени алшақтық (дивергенция) айқын. Қазақ тілдік санасында «Ай» компоненті мінез-құлық деңгейінде мақтаншақтықты, асқан қаһар мен айбатты немесе пассивтілікті білдіреді. Ал ағылшын лингвомәдениетінде бұл космоним терең сезімталдыққа, эмоционалдық максимализмге, сонымен қатар иррационалдыққа, психикалық ауытқу мен ессіздікке (lunacy) қатысты модельдерді түзеді.

	Ағылшын тіліндегі мағыналық-тақырыптық топ 
	Ағылшын тілі фразеологизмдері (n=41)
	

	«Moon» компонентті фразеологизмдердегі психологиялық және бағалауыштық сипаттамалық көрінісі (10; 24,4%) 
	Moonstruck; To moon about; To love to the moon and back; Reach for the moon; Cry for the moon; To think one hung the moon; Moon-calf; Be over the moon
	



Осылайша, екі тілдегі пайыздық көрсеткіштер мен семантикалық құрылымдарды саралау барысында айтарлықтай ұлттық-дүниетанымдық өзгешеліктер көрініс тапты. Қазақ тілінде Ай космонимі мінез бен вербалды әрекеттің сыртқы, прагматикалық және әлеуметтік көріністерін (айбат, мақтан, селқостық) бағалаудың өлшемі болса, ағылшын лингвомәдениетінде ол адамның ішкі жан дүниесінің, иррационалды психологиялық күйлері мен шексіз сүйіспеншілік сезімдерінің метафоралық индикаторы ретінде сипатталады. Бұл заңдылықтар халықтық космонимдердің этностың ішкі рухани тәжірибесі мен танымдық ерекшеліктерін сақтаушы басты тілдік құрал екенін дәлелдейді.
«Ай» компонентті фразеологизмдердегі уақыт пен қашықтық көрінісі. Қазақ тілдік әлем бейнесінде Ай космонимі уақытты есептеудің, кеңістікті бағдарлаудың және адамның өмірлік циклдерін танудың негізгі өлшемдерінің бірі болып табылады. Бұл ерекшелік қазақ халқының табиғат құбылыстарымен етене байланысты көшпелі өмір салтымен сабақтасып жатыр. Соның нәтижесінде Ай компонентті фразеологизмдер уақыттың өтуін, кеңістіктің ауқымын және адамның биологиялық даму кезеңдерін бейнелейтін күрделі лингвомәдени жүйе қалыптастырған.
Өлі ара – жаңа ай мен ескі айдың арасындағы өтпелі кезеңді білдіретін халықтық астрономиялық атау. «Ай кешігіп туатын өлі араға таянып еді» (С.Б.). Берілген контексте өлі ара тіркесі Айдың көрінбей қалатын аралық фазасын білдіреді. Фразеологизмнің семантикалық құрылымында уақыттың өтпелі, шекаралық кезеңі концептуалданған. Мұндағы өлі компоненті нақты физикалық өлімді емес, уақытша тоқырауды, үзілісті және қозғалыстың көзге көрінбейтін күйін білдіреді. Қазақ халқы Айдың тууы мен батуын уақыт межесі ретінде тұрақты бақылағандықтан, жаңа ай мен ескі айдың арасындағы бұл кезең арнайы атауға ие болған. Сондықтан аталған қолданыста Ай уақыттың үздіксіз қозғалысын ғана емес, оның аралық және өтпелі сатыларын да таңбалайтын табиғи хронометр ретінде көрінеді. Тіркестің негізінде «ай → өтпелі уақыт» танымдық моделі жатыр. Бұл қазақ дүниетанымында уақыттың тек сызықтық емес, табиғаттағы циклдік өзгерістер арқылы қабылданғанын көрсетеді.
Ай артынан ай өтті - уақыт озды. Күн артынан күн, ай артынан ай, жыл артынан жыл өтеді (ҚЕ) контексінде ай артынан ай өтті фразеологизмі уақыттың үздіксіз әрі қайтымсыз қозғалысын білдіреді. Мұнда Ай уақыттың табиғи өлшем бірлігі ретінде көрінеді. Айлардың бірін-бірі алмастыруы өмір ағысының тоқтаусыз жалғасуын бейнелейді. Сондықтан бұл қолданыста Ай уақыттың циклдік ұйымдасуын және тіршілік сабақтастығын таңбалайтын мәдени символ ретінде танылады.
Айдың бір жаңасы - Жұлдыздың, айдың алғашқы күні. Айдың бір жаңасы тіркесі жаңа айдың туу мезгілін білдіреді. Мұнда Ай фазалары уақыт межесін анықтаудың дәстүрлі құралы ретінде көрінеді. Қазақ халқы уақытты табиғаттағы астрономиялық өзгерістер арқылы есептегендіктен, жаңа туған Ай жаңа уақыт кезеңінің басталуын білдіретін маңызды белгіге айналған. Сондықтан тіркес «ай → жаңа кезеңнің басталуы» танымдық моделін репрезентациялайды.
Ай көрген күн тұрақты тіркесі әр айдың алғашқы күнін білдіреді. Бұл қолданыста Ай күнтізбелік уақытты жүйелеудің негізгі көрсеткіші ретінде көрінеді. Тіркес қазақ халқының уақытты табиғи құбылыстар арқылы межелеу тәжірибесін сақтап қалған. Мұнда Ай уақыттың басталу нүктесін белгілейтін мәдени маркер қызметін атқарады.
Айдың қараңғысы - Айдың отырып туатын кезеңі. Бүгін айдың нешесі, Ай қараңғы кешесі. Жазығы қатын демесең, Қартайса да ілгері, Әлгі қыздан мүшесі (ҚЖ) контексінде айдың қараңғысы жаңа ай тууының алдындағы кезеңді білдіреді. Тіркес Айдың көрінбейтін фазасына негізделген халықтық уақыт өлшемін бейнелейді. Мұнда Айдың физикалық күйі уақыт межесін анықтайтын танымдық белгі ретінде қолданылады. Сондықтан бұл қолданыста Ай табиғи циклдердің көрсеткіші әрі уақыттың ауыспалы сипатын таңбалайтын символ ретінде көрінеді.
Айдан-айлар жүрді - Ұзақ сапар шекті. Айдан-айлар жүрдім, астымдағы атым зорығып өлді (ҚЕ) контексінде айдан-айлар жүрді фразеологизмі ұзақ уақытқа созылған сапарды білдіреді. Мұнда Ай жол ұзақтығының өлшемі ретінде алынған. Қолданыста уақыт пен кеңістік өзара сабақтас категориялар ретінде көрінеді, өйткені жүрілген жолдың ауқымы айлар арқылы сипатталған. Сондықтан бұл тіркесте Ай әрі уақыттың, әрі кеңістіктің көрсеткіші қызметін атқарады.
Айлар өтті, жылдар өтті - ұзақ уақыт. Айлар өтеді – келмейді, жылдар өтеді – келмейді (ҚЕ) контексінде айлар өтті, жылдар өтті тіркесі уақыттың ұзақ әрі қайтымсыз өтуін білдіреді. Мұнда ай мен жыл уақыттың әртүрлі деңгейдегі өлшемдері ретінде көрініп, өмір ағысының тоқтаусыз қозғалысын бейнелейді. Сондықтан бұл қолданыста Ай адамның еркінен тыс өтетін уақыттың символы ретінде концептуалданады.
Ай-күні болды/ ай-күні жетіп отыр/ Ай-күні жақындады - босану мерзімі/ жүктіліктің аяқталу кезеңі. Ай-күні болып, күн өткен сайын әйелдің аяғы ауырлай беріпті (ҚЕ) контексінде ай-күні болды тіркесі босану мерзімінің жақындауын білдіреді. Мұнда Ай адамның физиологиялық даму циклін өлшейтін табиғи уақыт көрсеткіші ретінде көрінеді. Тіркес қазақ дүниетанымындағы биологиялық уақыттың табиғат циклдерімен сабақтастығын бейнелейді. Сондықтан бұл қолданыста Ай жаңа өмірдің дүниеге келуін межелейтін биологиялық хронометр қызметін атқарады. Сондықтан бұл тіркес «ай → өмірдің басталу уақыты» моделін репрезентациялайды.
ай балтаның сабындай - қысқа уақыт. Білегінің шырайы ай балтаның сабындай (ҚЖ) контексінде ай балтаның сабындай тіркесі адамның білегінің жұмыр, сұлу әрі келісті пішінін сипаттайды. Мұнда Ай уақыт немесе кеңістік өлшемі ретінде емес, эстетикалық эталон ретінде қолданылған. Фразеологизмнің бейнелік негізінде Айдың тегіс, жұмыр және үйлесімді пішіні жатыр. Сондықтан бұл қолданыста Ай сұлулықтың, үйлесімділіктің және мінсіз форманың мәдени символы ретінде көрінеді.
Жыл он екі ай - жыл бойы. Бұл фразеологизм уақыттың толық бір циклін білдіреді. Берілген қолданыста Ай жылдық уақыт жүйесінің негізгі құрылымдық бірлігі ретінде көрінеді. Осы тіркесте көрсетілгендей, қазақ халқы уақытты табиғи астрономиялық құбылыстар арқылы өлшеген.
Айшылық алыс жер - бір айда басып өтетін жер. Мұнда кеңістіктің үлкен ауқымы уақыт өлшемі арқылы сипатталған. Берілген тіркесте «айшылық» бір ай ішінде жүріп өтетін қашықтықты білдіреді. Осы қолданыста көрсетілгендей, қазақ тілдік санасында кеңістік пен уақыт өзара тығыз байланыста қабылданады. Дж. Лакофф пен М. Джонсонның концептуалдық метафора теориясы тұрғысынан бұл «уақыт – кеңістік» (time is space) моделінің көрінісі болып табылады [100].
Айшылық жолды алты аттады - қысқа уақыт. Берілген тіркесте өте қысқа уақыт ішінде ұзақ қашықтықты еңсеру мағынасы көрінеді. Осы мысалда көрсетілгендей, кеңістік пен уақыт арасындағы қатынас салыстырмалы сипатқа ие болып, адамның немесе кейіпкердің ерекше мүмкіндігін көрсету құралына айналады.
Ай батқан айында, күні жеткен күнінде - Бұл мысалда өмірлік циклдің аяқталуы бейнеленген. Контексте Айдың батуы адамның өмірінің аяқталуымен ассоциацияланып, экзистенциалдық метафора қалыптастырады. Осы қолданыста көрсетілгендей, Ай тек өмірдің басталуын емес, оның аяқталуын да таңбалайтын әмбебап символ ретінде көрінеді.
Ай толғанын білмес, жігіт болғанын білмес - кемелдену, жетілу. Берілген мақалда Айдың толуы мен адамның есейіп, кемелденуі арасындағы ұқсастық негізге алынған. Мұнда адамның биологиялық және әлеуметтік жетілу процесі Ай фазалары арқылы түсіндіріледі.
«Тоғыз ай, тоғыз күн» - даму мерзімі. Бұл фразеологизм адамның құрсақтағы даму мерзімін білдіреді. Берілген қолданыста Ай уақытты өлшеудің ғана емес, биологиялық процестерді бақылаудың да негізгі құралы ретінде көрінеді. Қазақ халқының дәстүрлі танымында адамның дүниеге келуі мен дамуы табиғаттағы циклдік құбылыстармен, әсіресе Ай қозғалысымен тығыз байланыста қарастырылған. Қазақтың дәстүрлі акушерлік тәжірибесінде әйелдің жүктілік мерзімі Ай циклдері негізінде есептелген. Халық арасында «аққол ана» атанған тәжірибелі кіндік шешелер әр айды 27 күндік кезең ретінде қарастырып, жүктіліктің жалпы мерзімін тоғыз айға сәйкестендірген. Босану мерзімін дәл анықтау үшін арнайы есептеу жүйесі қолданылып, жүкті болған күннен бастап 243 құмалақ арқылы күн санау тәжірибесі кең тараған. Осы есептің нәтижесінде халықтық дүниетанымда баланың ана құрсағында «тоғыз ай, тоғыз күн» жетілетіні туралы түсінік қалыптасқан [101].
Ағылшын тілдік әлем бейнесінде Moon космонимі уақыт категориясын таңбалаудың маңызды құралы болып табылады. Алайда қазақ тіліндегі сияқты нақты уақыт өлшемі немесе күнтізбелік жүйе ретінде емес, көбіне табиғи-биологиялық ритмдерді, маусымдық өзгерістерді және уақыттың субъективті қабылдануын бейнелеуге қатысады. Осыған байланысты Moon космонимі ағылшын тілдік санасында уақыттың физикалық ағынынан гөрі оның эмоционалдық және психологиялық қабылдануымен тығыз байланыста көрінеді. Ағылшын лингвомәдениетінде Moon космонимінің уақыттық семантикасының маңызды қырларының бірі оның маусымдық және визуалдық қызметімен байланысты. Айдың фазалық өзгерістері мен аспандағы көрінісі табиғи уақыттың ағымын бейнелейтін символдық көрсеткіш ретінде танылып, белгілі бір маусымдардың басталуы мен аяқталуын, сондай-ақ уақыттың циклдік сипатын концептуализациялауға негіз болады.
A harvest moon - егін жинау айы. A harvest moon, full and orange, hung in the dusk (Ымырт құшағында егін жинау уақытының толық, қызғылт-сары Айы асылып тұрғандай еді) сөйлемінде harvest moon күзгі егін жинау науқанының басталуын көрсететін табиғи уақыт индикаторы ретінде көрінеді. Осы қолданыста Moon космонимі ауылшаруашылық циклімен байланысып, белгілі бір маусымның символына айналған. Бұл таным көптеген дәстүрлі мәдениеттерге тән: мысалы, Майя, Ацтек және Инка өркениеттерінде шаруашылық пен ғұрыптық іс-әрекеттердің мерзімі Күн мен Ай фазаларына сәйкес белгіленіп отырған. Сондықтан аталған қолданыста Ай тек астрономиялық нысан емес, маусымдық жұмыстарды реттейтін және табиғи-аграрлық циклдердің сабақтастығын қамтамасыз ететін уақыттық бағдар қызметін атқарады. [102,66-б.].
The moon slivered smaller and smaller - уақыт өтті. At night, the moon slivered smaller and smaller” (Түн қараңғылығында Ай бара-бара жіңішкеріп, кішірейе берді). Мүнда Айдың біртіндеп жұқаруы уақыттың өтуін және белгілі бір циклдің аяқталуға жақындауын білдіреді. Контекстен байқалғандай, Ай фазаларының өзгеруі табиғи уақыттың визуалды көрінісі ретінде қабылданады. Осы қолданыста Moon уақыттың үздіксіз қозғалысын бейнелейтін символдық көрсеткіш қызметін атқарады.
To delay the moon’s course - уақытты тоқтату. The gods have the power to delay the moon’s course and spin a single night the length of many” (Құдайлар Айдың бағытын (циклін) кешіктіруге және жалғыз түнді бірнеше түннің өлшеміне дейін ұзартуға қауқарлы). Берілген сөйлемде Айдың қозғалысын тоқтату немесе баяулату арқылы уақытты басқару идеясы көрінеді. Берілген контексте Moon табиғи уақыттың өлшемі ретінде қабылданып, оның қозғалысына ықпал ету уақыттың өзін өзгерту мүмкіндігімен теңестіріледі. Осы қолданыста көрсетілгендей, Ай метафизикалық уақыттың символына айналған.
The moon paced her weary course (Ай өзінің шаршаңқы сапарында баяу аяңдап барады)”. Бұл мысалда Айға адамға тән әрекет телінген. Контекстен байқалғандай, paced етістігі арқылы Ай антропоморфтандырылып, уақыттың баяу әрі ауыр өтуі бейнеленеді. Мұнда уақыттың объективті ағыны емес, адамның оны субъективті қабылдауы алдыңғы орынға шығады.
To see the moon high - түн ортасы. I was surprised to see the moon high in the sky (Аспанда биік тұрған Айды көріп, таңырқап қалғаным бар). Айдың аспандағы орны түннің қаншалықты кеш болғанын көрсететін уақыт көрсеткіші ретінде қолданылған. Берілген қолданыста Moon табиғи «аспан сағаты» қызметін атқарады. She slipped out of the tent when the moon was high” (Ай аспанда тым биіктеп кеткен кезде, ол шатырдан ақырын ғана шығып кетті). Бұл мысалда да Айдың аспандағы орналасуы түн ортасы Айдың биіктігі арқылы анықталып отыр.
In the blue hour before sunup”- түн аяқталып таң атуға жақын уақыт. Күн шыққанға дейінгі көгілдір уақытта (көк сағатта). (Sylvia Plath). Осындағы blue hour ұғымы түн мен таң арасындағы өтпелі кезеңді білдіреді. Берілген контексте Ай жарығы мен Күн сәулесінің тоғысқан сәті уақыттық шекараның ауысуын көрсетеді. Осы қолданыста Moon тәуліктік циклдің маңызды кезеңдерінің бірін белгілеуші символ ретінде көрінеді.
Moon космонимі ағылшын тілінде оқиғалардың қайталану жиілігін және уақыттың субъективті қабылдануын бейнелеуге қатысады. Мұндай қолданыстарда Ай уақыттың сандық емес, бағалауыштық көрсеткіші ретінде көрінеді. 
Once in a blue moon - сирек. Can once in a blue moon catch the shadows” (Көк Ай туған сирек сәтте көлеңкелерді ұстап алуға болады). Бұл мысалда once in a blue moon фразеологизмі оқиғаның өте сирек жүзеге асатынын білдіреді. Берілген қолданыста Ай нақты уақыт өлшемі ретінде емес, белгілі бір әрекеттің қайталану жиілігін бағалайтын мәдени символ қызметін атқарады. Осы мысалда көрсетілгендей, уақыттың сандық мөлшерінен гөрі оның сапалық бағасы маңызды болып отыр.
Many moons ago - көп айлар бұрын. Бұл фразеологизм өте ертеде болған оқиғаны білдіреді. I used to be quite the athlete, many moons ago (Мен осыдан көп жыл бұрын, өте жақсы спортшы болғанмын.) Мұндағы many moons ago фразеологизмі «өте ерте кезде», «көп уақыт бұрын», «баяғыда» деген мағынаны білдіреді. Ағылшын тілінде moon уақыттың дәстүрлі өлшемі ретінде қолданылып, айлардың ауысуы арқылы ұзақ уақыт аралығын білдіреді. Сондықтан бұл қолданыстың негізінде «ай → уақыттың өтуі» танымдық моделі жатыр. Контексте Ай нақты астрономиялық нысан ретінде емес, өткен уақыттың ұзақтығын білдіретін мәдени-символдық көрсеткіш қызметін атқарады.
Month in, month out - уақыттың монотонды әрі бірқалыпты өтуі. Фразеологизм белгілі бір әрекеттің үздіксіз, тұрақты және ұзақ уақыт бойы қайталануын білдіреді. Қолданыста month лексемасы нақты күнтізбелік уақыт бірлігі ретінде сақталғанымен, фразеологиялық деңгейде ұзақ мерзімділік пен тұрақтылық мәндерін иеленеді. Сондықтан бұл тіркес уақыттың циклдік қайталануын және белгілі бір жағдайдың өзгеріссіз жалғасуын бейнелейді. Тіркестің семантикалық құрылымында «ай → қайталанатын уақыт циклі» танымдық моделі көрініс табады. Контекстен байқалғандай, ағылшын тілдік санасында ай уақыттың ұзақтығын ғана емес, белгілі бір әрекеттің жүйелі түрде жалғасуын білдіретін мәдени-танымдық көрсеткіш қызметін атқарады.
A month of Sundays - жексенбілер айы; өте ұзақ уақыт. Бұл шын мәнінде мүмкін емес немесе шексіз ұзақ болып көрінетін уақыт аралығын білдіреді. Бұл тіркес көбіне белгілі бір оқиғаның болмағанын немесе біреуді ұзақ уақыт көрмегенін әсірелеп жеткізу үшін қолданылады. I haven't seen him in a month of Sundays (Мен оны өте көп уақыттан бері көрген жоқпын.). Берілген қолданыста month лексемасы нақты күнтізбелік уақыт өлшемінен алшақтап, субъективті уақыт ұзақтығын білдіретін бейнелі мәнге ие болған. Фразеологизмнің негізінде «жексенбілерден тұратын ай» сияқты шынайы өмірде мүмкін болмайтын уақыттық модель жатыр. Осы арқылы уақыттың қалыпты ағыны бұзылып, оның шектен тыс ұзақтығы экспрессивті түрде көрсетіледі. Сондықтан бұл тіркестің семантикалық құрылымында «ай → шексіз ұзақ уақыт» танымдық моделі көрініс табады. Контекстен байқалғандай, ағылшын тілдік санасында уақыт объективті хронологиялық өлшем ретінде ғана емес, адамның субъективті қабылдауына тәуелді психологиялық категория ретінде де концептуалданады. Мұнда month компоненті ұзақтықтың нақты көрсеткіші емес, уақыттың созылыңқы әрі шексіз болып қабылдануын білдіретін мәдени-танымдық символ қызметін атқарады.
The moon’s man now works his hell of Mondays” (Айдың тұрғыны енді өзінің тозақы дүйсенбілерін өткеруде). (Sylvia Plath). Бұл мысалда Mondays (дүйсенбілер) ұғымы күнделікті қайталанатын ауыр еңбектің символына айналған. Контекстен байқалғандай, Monday сөзінің этимологиялық негізі (Moon’s day – Ай күні) Ай космонимімен байланысты. Осы қолданыста Moon адамның өміріндегі қайталанатын міндеттер мен уақыттың тоқтаусыз айналымын бейнелейтін экзистенциалдық метафора қызметін атқарады.
Жалпы алғанда, ағылшын тіліндегі Moon космонимі уақытты тікелей өлшеудің құралы ретінде емес, маусымдық өзгерістерді, уақыттың субъективті қабылдануын, оқиға жиілігін және адамның экзистенциалдық тәжірибесін бейнелейтін мәдени-танымдық модельдер жүйесінің негізі ретінде көрінеді. Қазақ тіліндегі Ай көбіне уақыттың нақты өлшемі мен өмірлік циклдердің көрсеткіші қызметін атқарса, ағылшын дүниетанымында Moon уақыттың психологиялық, метафизикалық және символдық қырларын бейнелеуге көбірек қатысады.
Ф. Шарифианның мәдени лингвистика теориясы (Sharifian, 2011) тұрғысынан алғанда, уақыт пен кеңістікті Ай арқылы өлшеу үдерісі қазақ және ағылшын этностарының қоршаған ортамен байланысынан туындаған мәдени концептуализацияның (cultural conceptualization) тікелей нәтижесі. Екі тілдік жүйеде де Ай әмбебап хронологиялық өлшем ретінде танылғанымен (90% мәдени сәйкестік), олардың ішкі танымдық бағыттары мүлде бөлек сипат алады. Қазақ тілдік ұжымдық тәжірибесінде Ай уақыт пен кеңістіктің тұтастығын айқындайтын прагматикалық индикатор қызметінде көрінеді. Мұнда кеңістік қашықтығы уақыт континуумына телініп (айшылық алыс жер), көшпелі тұрмысқа тән категориялау механизмін құрайды.
Кесте 4 – Қазақ және ағылшын тілдеріндегі «Ай/Moon» компонентті фразеологизмдердегі уақыт пен қашықтық көріністерінің салыстырмалы сипаты
	Қазақ тіліндегі мағыналық-тақырыптық топ
	Қазақ тілі фразеологизмдері (n=67) 
	Ағылшын тіліндегі мағыналық-тақырыптық топ 
	Ағылшын тілі фразеологизмдері (n=41)
	Сәйкестік пен алшақтық 

	«Ай» компонентті фразеологизмдердегі уақыт пен қашықтық көрінісі (9; 13,4%)
	Айшылық алыс жер; Жыл он екі ай; Алты ай жаздай; Ай артынан ай өтті; Айдың бір жаңасы
	«Moon/Ай» компонентті фразеологизмдердегі уақыттық категориялардың таңбалануы (7; 17,1%)
	Many moons ago; Month in, month out; Once in a blue moon; A harvest moon; A month of Sundays
	90% Мәдени сәйкестік. Қос тілде де Ай әмбебап хронологиялық өлшем және сирек мерзімділік индикаторы ретінде көрінеді.

	Биологиялық мерзім (өмір-өлім циклі) (6; 9,0%)
	Айы-күні жетті; Айы жақындады; Ай - толғанын білмес; Айы-күні батты (ажал)
	-
	-
	Абсолютті мәдени алшақтық. Қазақ тіліндегі жүктілік, босану уақытын және адам өмірінің соңын (ажалды) Аймен есептеу бірегей этно-биологиялық код. Ағылшын фразеологиясында бұл модель мүлдем кездеспейді.



Ең басты мәдени алшақтық адамның биологиялық уақытын таңбалау деңгейінде байқалады. Қазақ дүниетанымында жүктілік, босану сәті және адам өмірінің соңы тікелей Ай мен Күннің қозғалысымен, толуы және батуымен өлшенеді (айы-күні жету, айы-күні бату). Бұл ағылшын тілінде кездеспейтін, тек қазақ халқына ғана тән бірегей этно-биологиялық код. Ал ағылшын тілдік бейнесінде Moon концептісі көбіне оқиғаның жүзеге асу жиілігіне сапалық баға беруге (once in a blue moon, a month of Sundays) және уақыттың ішкі психологиялық ұзақтығы мен маусымдық сипатын суреттеуге бейімделген.
«Ай/Moon» компонентті фразеологизмдердегі уақыт пен қашықтық көріністерінің салыстырмалы сипатын семантикалық-статистикалық талдау нәтижесінде қазақ тіліндегі 67 «ай» компонентті фразеологизмнің 9-ы (13,4%) уақыт пен физикалық қашықтықты бейнелеуге, ал 6-ы (9,0%) бірегей биологиялық мерзімді (өмір-өлім циклін) таңбалауға бағытталғаны анықталды. Ағылшын тіліндегі 41 «Moon (Ай)» компонентті фразеологизмнің 7-і (17,1%) уақыттық категорияларды білдіру қызметін атқарады.
«Ай» компонентті фразеологизмдердегі мүмкіндіктің шегі және бос әурешіліктің көрінісі. Қазақ тіліндегі «Ай» компонентті фразеологизмдер негізінен пейоративті (болымсыз) бағалауыштық реңкке ие: 
Айға шапты - бос әуре болу. «Халықтың туып талай арыстаны, Арындап айға шауып сан мерт болған» (С.Бегалин). Бұл жолдардағы Ай бейнесі жеңілмейтін, жете алмайтын нысан. Бұл жерде «шабу, шабуыл жасау» әрекеті Айдың асқақтығына қайшы келіп, адамның ақылға емес, құр ашуға берілгендігін айқындайды. Қазақ дүниетанымында Ай - биіктіктің эталоны, сондықтан оған ұмтылу адамның өз қауқарын ескермеуі ретінде қабылданады. Қазақ және ағылшын тілдеріндегі Ай космонимі көбіне қолжетпестік, орындалуы қиын мақсат және адам мүмкіндігінің шегі сияқты ұғымдарды бейнелеуге қатысады. Алайда екі мәдениетте бұл модельдің бағалауыштық сипаты әртүрлі қалыптасқан. Қазақ дүниетанымында Айға ұмтылу көбіне орындалмайтын әрекет пен бос әурешіліктің символы ретінде көрінсе, ағылшын мәдениетінде reach to the moon (айға жет) ол жоғары мақсат қою мен жеке жетістікке ұмтылудың көрсеткіші ретінде де бағаланады.
Айласыздың батыры айға шабады - бос әуре болу. Бұл мысалда «айға шабу» фразеологизмі адамның тығырыққа тіреліп, шынайы шешім таба алмауынан туған нәтижесіз және бос әуре болу әрекетті білдіреді. Берілген қолданыста Ай қолжетпес нысан ретінде алынып, оған ұмтылу стратегиялық ойлаудың жоқтығын және бос әурешілікті көрсетеді. Осы мысалда көрсетілгендей, қазақ дүниетанымында Айға шабу нақты нәтижеге жеткізбейтін әрекеттің символына айналған. Жерді жер, айды ай деп ұғындым да, Айға ұмтылып, жерге кеп жығылдым да (М. Жұмабаев). Бұл мысалда Ай асқақ арман мен қолжетпес идеалдың символы ретінде көрінеді. Контекстен байқалғандай, кейіпкер нақты өмір шындығынан алыстап, мүмкін емес мақсатқа ұмтылудың салдарынан жеңіліске ұшырайды. Дж. Лакофф пен М. Джонсонның концептуалдық метафора теориясы тұрғысынан алғанда, мұнда «жер – нақты шынайылық», «ай – қолжетпес идеал» оппозициясы [100] жүзеге асқан. Осы қолданыста көрсетілгендей, Айға ұмтылу қолда бар мүмкіндіктен айырылудың метафоралық көрінісі ретінде жұмсалған.
Айға шапқан арыстан сияқты - бос әуре болу. Бұл мысалда тіркес адамның асау мінезін, қайтпас қайсарлығын және күш-жігерін сипаттайды. Дегенмен, берілген қолданыстың астарында белгілі бір прагматикалық шектеу де жатыр. Контекстен байқалғандай, арыстан қаншалықты айбарлы болғанымен, оның Айға жетуі мүмкін емес. Сондықтан бұл қолданыс бір мезгілде әрі қайсарлықты, әрі нәтижесіз әрекетті меңзейді.
Ағылшын тілдік әлем бейнесінде Moon көбіне адамның жоғары мақсат қою қабілетімен байланыстырылады.
Reach for the moon (Айға қол созу; қол жеткізуі қиын мақсатқа ұмтылу) фразеологизмі адамның алдына өте жоғары мақсат қоюын, қиын немесе қолжетуі екіталай жетістікке ұмтылуын білдіреді. My parents always taught me to reach for the moon when I was growing up that I could be anything I set my mind to! (Ата-анам бала кезімнен маған әрқашан биік мақсат қоюды, егер талпынсам, кез келген нәрсеге қол жеткізе алатынымды үйретті.). Берілген қолданыста moon компоненті нақты аспан денесін емес, адамның қолы жете бермейтін биік арманды, асқақ мақсатты білдіреді. Фразеологизмнің семантикалық құрылымында мақсаттың қиындығы мен оған жетуге деген ұмтылыс идеясы алдыңғы қатарға шығады. Айдың жерден алыста орналасуы мен қолжетпейтін нысан ретінде қабылдануы оның жоғары мұраттың символына айналуына негіз болған.
Сондықтан бұл тіркестің негізінде «ай – қолжетпес идеал» танымдық моделі жатыр. Контекстен байқалғандай, ағылшын лингвомәдениетінде Ай адамның амбициясын, болашаққа деген ұмтылысын және өз мүмкіндіктерінің шегінен шығуға деген талпынысын бейнелейтін мәдени символ ретінде концептуалданады. Мұнда Ай қол жеткізу қиын болғанымен, ұмтылуға лайық асқақ мақсаттың метафоралық бейнесі қызметін атқарады.
To cast beyond the moon (Айдан әріге көз тігу; шектен тыс қиялдау, мүмкін емес нәрсені көздеу) фразеологизмі шынайы мүмкіндіктерден асып түсетін мақсаттар қоюды немесе орындалуы екіталай нәрселер туралы ойлауды білдіреді. He is always casting beyond the moon with his grand schemes. (Ол үнемі жүзеге асуы қиын алып жоспарлар құрып жүреді.). Берілген қолданыста moon компоненті адамның қолы жететін шектің ең жоғарғы нүктесін білдіреді. Ал beyond the moon («айдан әрі») кеңістігі нақты шынайылықтан тыс жатқан, қолжетпейтін немесе қиялдағы мақсаттар аймағын меңзейді. Сондықтан фразеологизмнің семантикалық құрылымында адамның өз мүмкіндігінен асып түсетін жоспарларға немесе шектен тыс амбицияларға ұмтылуы бейнеленеді. Тіркестің негізінде «ай – қолжетпес идеал» және «айдан әрі – мүмкін еместің кеңістігі» танымдық модельдері жатыр. Контекстен байқалғандай, ағылшын лингвомәдениетінде Ай қолжетуі қиын мақсаттың символы болса, одан арғы кеңістік шынайылық шегінен тыс жатқан арманның, утопиялық идеялардың немесе орындалуы күмәнді жоспарлардың метафорасы ретінде концептуалданады. Сондықтан бұл қолданыста Ай адамның ұмтылысы жететін шекті межені білдіретін мәдени-символдық бағдар қызметін атқарады.
Ask for the moon (айды сұрау) идиомасы орындалуы қиын, шектен тыс немесе негізсіз талап қою мағынасын білдіреді. I just asked them if we could go to lunch a little earlier, and they're acting like I'm asking for the moon! (Мен тек түскі асқа сәл ертерек баруға бола ма деп сұрадым, ал олардан мен мүмкін емес нәрсе сұрағандай болып отырмын.); I'm not taking out all the green jellybeans for him, he's asking for the moon! (Мен ол үшін барлық жасыл кәмпиттерді теріп бермеймін, ол тым артық нәрсе талап етіп отыр.). Берілген қолданыстарда moon компоненті адамның қолы жете бермейтін, жүзеге асуы қиын немесе шынайы мүмкіндіктерден тыс жатқан нысанды білдіреді. Фразеологизмнің семантикалық құрылымында талап етіліп отырған нәрсе мен оны орындау мүмкіндігі арасындағы сәйкессіздік көрініс табады. Айдың алыстығы мен қолжетімсіздігі адамның шектен тыс талабын бейнелеудің негізіне айналған. Сондықтан бұл тіркестің негізінде «ай – қолжетпес нәрсе» танымдық моделі жатыр. Контекстен байқалғандай, ағылшын лингвомәдениетінде Ай қол жеткізу қиын мақсаттың ғана емес, орынсыз жоғары талаптың да символы ретінде концептуалданады. Мұнда Ай шынайы мүмкіндіктер шегінен шығатын тілек пен талаптың мәдени-символдық бейнесі қызметін атқарады.
Bark at the moon (Айға қарап үру) - нәтижесіз қарсылықты немесе бос әурешілікті білдіреді. Good luck talking to the principal, but I think you'll just be barking at the moon I doubt you'll get a better grade (Директорға барып сөйлесуге сәттілік, бірақ бұл бос әурешілік болады деп ойлаймын – бағаңның жақсаратынына күмәнім бар.). Берілген контексте bark at the moon фразеологизмі нәтижеге жеткізбейтін әрекетті білдіреді. Мұнда адамның әрекеті мен күтілетін нәтиже арасында байланыс жоқ екендігі алдыңғы қатарға шығады. Иттің Айға қарап үруі Айға ешқандай әсер ете алмайтыны сияқты, кейбір әрекеттер де жағдайды өзгертуге қабілетсіз болып көрінеді. Контекстен байқалғандай, Ай үнсіз әрі қолжетпейтін нысан ретінде қабылданып, оған бағытталған әрекет мағынасыз іс ретінде бағаланады.
Moonshine in the water (Судағы бейне). Берілген қолданыста Ай сәулесінің судағы бейнесі орындалмайтын үміт пен жалған иллюзияның символы ретінде көрінеді. Осы мысалда көрсетілгендей, адам қол жеткізе алмайтын елеске ұмтылып, шынайылықтан алшақтайды. Жалпы алғанда, қазақ және ағылшын тілдерінде Ай космонимі адамның мүмкіндігінің шегін, орындалуы қиын мақсаттарды және қолжетпес мұраттарды бейнелейтін ортақ когнитивтік модельге негізделеді. Алайда қазақ дүниетанымында Айға ұмтылу көбіне бос әурешілік пен нәтижесіз әрекет ретінде бағаланса, ағылшын мәдениетінде ол өршілдік пен өзін-өзі дамыту идеяларымен де сабақтасып жатады.
Кесте 5 – Қазақ және ағылшын тілдеріндегі «Ай/Moon» компонентті фразеологизмдердегі мүмкіндік пен шектеу көріністерінің салыстырмалы сипаты
	Қазақ тіліндегі мағыналық-тақырыптық топ
	Қазақ тілі фразеологизмдері (n=67) 
	Сәйкестік пен алшақтық 

	«Ай» компонентті фразеологизмдердегі мүмкіндіктің шегі және бос әурешіліктің көрінісі (4; 6,0%)
	Айға шапты; Арыстан айға шауып мерт болыпты; Айласыздың батыры айға шабады; Айға ұмтылып, жерге жығылу
	Концептуалды сәйкестік пен мәдени дивергенция қатар көрінеді. Екі мәдениетте де «Ай» алыс, қол жетпейтін асқақ мақсат. Алайда, қазақ мәдениетінде айға ұмтылу тек бос әурешілік пен ақылсыз тәуекел ретінде пейоративті бағаланса, ағылшын тілінде бұл модель позитивті батыл мақсат, өршілдік (ambition) ретінде де жоғары бағаланады.


	Ағылшын тіліндегі мағыналық-тақырыптық топ 
	Ағылшын тілі фразеологизмдері (n=41)
	

	«Moon/Ай» компонентті фразеологизмдердегі мүмкіндік пен шектеу категорияларының көрінісі (6; 14,6%)
	Shoot the moon; Aim (level) at the moon; Reach for the moon; To cast beyond the moon; Ask (cry) for the moon; Bark at the moon
	



З. Көвечештің метафоралардың мәдени контексі туралы теориясы (Kövecses, 2005) тұрғысынан алғанда, екі халықтың да танымында Ай «алыс, қол жетпейтін асқақ мақсат (нысан)» ретінде бірдей қабылданады (Концептуалды сәйкестік). Алайда, осы нысанға бағытталған адам әрекетіне берілетін мәдени-аксиологиялық баға екі түрлі бағытта өрбиді.
Ф. Шарифианның мәдени лингвистикалық тұжырымдарына (Sharifian, 2011) сүйенсек, қазақ тілдік ұжымдық санасында Айға ұмтылу әрекеті негізінен прагматикалық реализм тұрғысынан сыналады. Қазақ кодында өз шамасын білмей айға шабу стратегиялық ойлаудың жоқтығы, ақылсыздық пен бос әурешілік ретінде бағаланып, адамды апатқа (жерге құлау) әкелетін теріс қылық ретінде таңбаланады. Ал ағылшын тілдік мәдени модельде бұл космоним тек қана бос әурешілікті білдіріп қоймайды, ол жеке тұлғаның даму қозғаушысы, батыл амбициясы мен биік өршілдігінің (ambition, achievement-oriented) басты символы. Ағылшындықтар үшін қолжетімсіз биіктікті көздеу ішкі әлеуетті арттырудың позитивті белгісі.
«Ай/Moon» компонентті фразеологизмдердегі мүмкіндіктің шегі мен шектеу көріністерінің салыстырмалы сипаты. Салыстырмалы семантикалық және статистикалық сараптама нәтижесінде қазақ тіліндегі 67 «ай» компонентті фразеологизмнің 4-і (6,0%) мүмкіндіктің шегі мен бос әурешілікті бейнелеуге бағытталғаны анықталды. Ал ағылшын тіліндегі 41 идиоманың 6-ы (14,6%) мүмкіндік пен шектеу категорияларын таңбалайтын құрылымдарды құрайды.
«Ай» компонентті фразеологизмдердегі түнгі әрекет пен әшкерелеу көрінісі. Қазақ тілдік әлем бейнесінде Айдың жарығы мен оның болмауы адамның әлеуметтік әрекеттерін, кеңістікті қабылдауын және моральдық бағалау жүйесін бейнелеуде маңызды қызмет атқарады. Әсіресе Ай жарығы қауіпсіздік, бақылау, құпиялық және ақиқат ұғымдарымен тығыз байланыста көрінеді.
Мен ұрлық қылғанда ай жарық болды - әшкере болу [17, 181-б.]. Бұл сөйлемде Ай жарығы адамның жасырын әрекетін жүзеге асыруына кедергі келтіретін фактор ретінде көрінеді. Берілген қолданыста ұрлық жасау ниеті мен сыртқы ортаның жағдайы өзара сәйкес келмейді. Осы мысалда көрсетілгендей, Айдың жарығы құпия әрекетті әшкерелеуші күш ретінде концептуализацияланған. Сондықтан бұл тіркес сәтсіздік пен жолы болмаушылықтың белгісін білдіреді.
Ай жарық – қоян арық. Бұл мақалда да Ай жарығы қауіп пен бақылаудың символы ретінде көрінеді. Контекстен байқалғандай, жарық түнде жасырыну немесе қауіптен қашу қиын болады. Осы қолданыста Ай еркін әрекет ету мүмкіндігін шектейтін бақылаушы күш ретінде танылады.
Ай сүттей жарық - анық, айқын. Бұл мысалда Айдың жарығы түнгі кеңістікті толық жарықтандырып тұрған күйде сипатталады. Берілген тіркесте «сүттей» теңеуі жарықтың молдығын, тазалығын және анық көрінетіндігін білдіреді. Осы қолданыста көрсетілгендей, Ай кеңістікті айқындаушы негізгі жарық көзі ретінде қабылданады.
Ай тастай қараңғы. Мұнда керісінше, түнгі кеңістіктің қараңғылығы сипатталады. Контекстен байқалғандай, «тастай» компоненті жарықтың жоқтығын және көру мүмкіндігінің шектелгендігін күшейтіп көрсетеді. Мұнда Айдың болмауы немесе жарығының әлсіздігі қауіп пен белгісіздік ұғымдарымен байланыстырылады.
Бетін айдай қылды. Бұл мысалда фразеологизм адамның жасырын әрекетін немесе айыбын көпшілікке жария ету мағынасында қолданылған. Берілген қолданыста Ай жарықтың, анықтықтың және ақиқаттың символы ретінде көрінеді. Осы тіркесте көрсетілгендей, құпия болған нәрсе жарыққа шығып, көпшілікке мәлім болады. Дж. Лакофф пен М. Джонсонның концептуалдық метафора теориясы тұрғысынан қарастырғанда, мұнда «ай жарығы – ақиқат», «қараңғылық – құпия» моделдері жүзеге асады [100]. Айдың жарығы физикалық кеңістікті ғана емес, моральдық кеңістікті де жарықтандырып, шындықты ашушы күш ретінде қызмет етеді.
Жалпы алғанда, қазақ дүниетанымында Ай жарығы екі түрлі қызмет атқарады. Бір жағынан, ол түнгі кеңістікті жарықтандырып, адамның әрекетін бақылаушы күш ретінде көрінсе, екінші жағынан, құпияны ашатын, ақиқатты жария ететін моральдық-этикалық символға айналады. Сондықтан Ай көшпелі мәдениетте қауіпсіздік пен қоғамдық бақылаудың, ал тілдік санада ақиқат пен әшкерелеудің маңызды мәдени коды ретінде қалыптасқан.
Ағылшын тілдік мәдениетінде «Ай» космонимі арқылы берілетін жарық пен қараңғылық семантикасы да күрделі символикалық жүйені құрайды. Алайда, мұнда Ай құпиялықтың, жасырын әрекеттің және экзистенциалдық үрейдің индикаторы ретінде өзіндік өзгешелікпен сипатталады.
Moonlighting (қосымша жұмыс істеу) Бұл мысалда moonlighting бірлігі адамның негізгі жұмысынан тыс уақытта жасайтын жасырын немесе ресми тіркелмеген еңбегін білдіреді. Берілген қолданыста Moon түнгі уақытпен байланысып, әрекетті көпшілік назарынан тасалаушы кеңістік ретінде көрінеді. Осы мысалда көрсетілгендей, Ай жарығы әрекетті әшкерелеуші емес, керісінше, оны жасыруға мүмкіндік беретін символдық орта қызметін атқарады.
Moonlight flit (түнде жасырын көшіп кету).
Бұл фразеологизм қарызын төлемей немесе ешкімге білдірмей түнде көшіп кету әрекетін білдіреді. Контекстен байқалғандай, Moon адам әрекетін көзден таса ететін қорғаныш кеңістік ретінде қабылданып, құпиялық пен жасырын қозғалыстың мәдени белгісіне айналған.
Escaped among moon-plumaged strangers (Ай қауырсынды бейтаныстар арасында қашып кетті) (S. Plath).
Бұл мысалда ағылшын тіліндегі «moon-plumaged» күрделі эпитеті Айдың сәулесіне шағылысқан ақшыл, күміс түсті, тылсым әрі қасиетті бейнені білдіреді. Қазақ поэзиясында бұл суретті «ай қауырсынды» немесе «ай түсті қанатты» деп беру түпнұсқаның метафоралық бояуын толық сақтайды. Берілген контексте кейіпкер күнделікті шынайы кеңістіктен алыстап, құпия және мистикалық ортаға өтеді. Осы қолданыста көрсетілгендей, Moon белгісіздік пен жасырындықтың поэтикалық бейнесін қалыптастырады.
Ағылшын лингвомәдениетінде Ай жарығы көбіне табиғаттың бейтарап әрі эмоциясыз бақылаушысы ретінде қабылданады.
Beautiful but cold as moonlight (Әдемі бірақ айдай суық) (Miller, 2011). Бұл мысалда ай сәулесі сұлулық пен суықтықтың қатар көрінісін береді. Берілген қолданыста Moonlight сыртқы әсемдікті білдіргенімен, жылылық пен эмоционалдық жақындықты қамтымайды. Осы мысалда көрсетілгендей, Ай жарығы адамның жан дүниесіне әсер ететін жылы күш емес, сырттай бақылаушы бейтарап құбылыс ретінде қабылданады.
Moon-blanched and implacable (Айдан асқан аппақ нұр құшағындағы рақымсыз бейне) (S. Plath). Бұл мысалда Ай жарығы қаталдық пен мейірімсіздік сипаттарымен байланыстырылған. Контекстен байқалғандай, Moon адамның ішкі әлеміне жанашырлық танытпайтын салқын табиғаттың символына айналған. Осы қолданыста көрсетілгендей, Ай жарығы батыстық дүниетанымдағы адам мен табиғат арасындағы экзистенциалдық алшақтықты бейнелейді.
Dark of the moon (Айдың қараңғысы).Бұл тіркес Ай көрінбейтін қараңғы кезеңді білдіреді. Берілген қолданыста Айдың жоқтығы кеңістіктегі бағдардың жоғалуын және белгісіздік сезімін туғызады. Осы мысалда көрсетілгендей, Moon адамның қоршаған ортаны қабылдауындағы маңызды визуалды тірек ретінде көрінеді.
I woke in terror… there was no moon I could see (Қорқып ояндым ... ай көрінбеді) (Miller, 2011).
Бұл мысалда кейіпкердің үрей сезімі Айдың жоқтығымен байланыстырылған. Контекстен байқалғандай, Moon тек жарық көзі ғана емес, адамның психологиялық қауіпсіздігін қамтамасыз ететін символдық бағдар қызметін атқарады. Айдың көрінбеуі жалғыздықты, қорғаныссыздықты және белгісіздік алдындағы қорқынышты күшейтеді.
Ағылшын тілдік әлем бейнесінде Moon космонимі жарық пен қараңғылықтың ғана емес, құпиялықтың, жасырын әрекеттің және адамның психологиялық қауіпсіздік сезімінің де маңызды символы ретінде көрінеді. Қазақ дүниетанымында Ай жарығы көбіне бақылаушы және әшкерелеуші күш ретінде қабылданса, ағылшын мәдениетінде ол кей жағдайда құпия әрекеттерді бүркемелеуші немесе адамды сыртқы әлемнен оқшаулаушы кеңістік ретінде концептуализацияланады.
Ф. Шарифианның мәдени лингвистика теориясы [99] тұрғысынан алғанда, екі тілде де түн мен ай жарығы жасырын әрекеттердің (ұрлық, қашу, қосымша жасырын жұмыс) фоны ретінде сипатталуы - әмбебап ортақ когнитивтік негіз (Семантикалық сәйкестік). Бірақ бұл фонның мәдениеттердегі концептуализациялану (cultural conceptualization) стилі мүлде басқа. Қазақ тілдік ұжымдық санасында «жарық - ашықтық/әшкерелеу» және «қараңғылық - жасырындық/қауіп» деген когнитивтік оппозициялық модель үстемдік етеді. Қазақ кодында Ай - түн ішіндегі әділдік пен ақиқаттың символы, кез келген заңсыз немесе моральға жат жасырын әрекетті әшкерелейтін әлеуметтік-бақылаушы индикатор (бетін айдай қылды, мен ұрлық қылғанда ай жарық болды). Космоним ұры мен қарының жолын кесуші белсенді субъект рөлінде танылады.
Ал ағылшын лингвомәдениетінде Ай жарығы әрекетті әшкерелеп, адамды масқаралаушы күш емес, керісінше, оның құпия істерін күндізгі көзден жасырушы, бүркемелеуші «қалқан» (shield/concealment) қызметін атқарады (moonlighting, moonlight flit). Сондай-ақ, ағылшын кодында Айдың визуалды сипаты моральдық бағалаудан ада, ол табиғат пен адам арасындағы алшақтықты білдіретін эстетикалық суықтықтың (beautiful but cold) және оның жоқ болуы ішкі бағдардан айырылу мен экзистенциалдық үрейдің (dark of the moon) индикаторы болып табылады.
Кесте 6 – Қазақ және ағылшын тілдеріндегі «Ай/Moon» компонентті фразеологизмдердегі түнгі әрекет пен әшкерелеу көріністерінің салыстырмалы сипаты
	Қазақ тіліндегі мағыналық-тақырыптық топ
	Қазақ тілі фразеологизмдері (n=67) 
	Сәйкестік пен алшақтық 

	«Ай» компонентті фразеологизмдердегі түнгі әрекет пен әшкерелеу көрінісі (5; 7,5%)
	Бетін айдай қылды; Ай жарық – қоян арық; Мен ұрлық қылғанда ай жарық болды; Ай сүттей жарық; Ай тастай қараңғы
	Семантикалық сәйкестік бар, бірақ прагматикалық дивергенция айқын. Екі тілде де түн мен ай жарығы жасырын әрекеттердің фоны болып табылады. Алайда, қазақ танымында Ай жарығы заңсыздықты әшкерелеуші, ақиқат пен моральдық бақылаудың белсенді эталоны. Ал ағылшын тілінде ол құпия әрекетті бүркемелейтін «қалқан» және адамнан алшақ тұрған эстетикалық суық бақылаушы.

	Ағылшын тіліндегі мағыналық-тақырыптық топ 
	Ағылшын тілі фразеологизмдері (n=41)
	

	«Moon/Ай» компонентті фразеологизмдердегі жасырын әрекеттің және экзистенциалдық үрей көрінісі (5; 12,2%)
	Moonlight flit; Moonlighting; Dark of the moon; Beautiful but cold as moonlight; Moon-blanched
	



«Ай/Moon» компонентті фразеологизмдердегі түнгі әрекет пен әшкерелеу көріністерінің салыстырмалы сипаты. Жүргізілген семантикалық-статистикалық талдау нәтижесінде қазақ тіліндегі 67 «ай» компонентті фразеологизмнің 5-і (7,5%) түнгі әрекет пен әшкерелеу мағынасын білдіреді. Ал ағылшын тіліндегі 41 идиоманың 5-і (12,2%) жасырын әрекет пен экзистенциалдық күйлерді таңбалайтын құрылымдарды құрайды.
«Ай» компонентті фразеологизмдердегі мифо-ритуалдық және сакральды-тұрмыстық көрінісі
Қазақ лингвомәдениетіндегі Айдың семантикалық өрісін тереңірек зерделеу барысында, оның тек аспан денесі емес, адамның өмірлік циклі мен діни наным-сенімдерін бағыттап отырушы киелі субъект екендігі айқындалды. Зерттеу нәтижелері көрсеткендей, «Ай» космонимінің мұндай терең діни-нанымдық және ритуалдық қолданысы қазақ тілдік әлем бейнесіне тән эксклюзивті сипаттардың бірі болып табылады.
А) Регенерация коды және мифо-ритуалдық тағзым: Зерттеуші Г. Смағұлованың тұжырымына сүйенсек, исламдық және исламға дейінгі түсініктердің тоғысуы нәтижесінде Ай рухтар әлемімен байланыс орнатушы нысан ретінде концептуалданған. Мәселен, зираттар басына Ай белгісін қою ұрпақтар сабақтастығы мен мәдени тұтастықтың лингвомәдени коды болып табылады [96,134-б.]. Бұл сакральдылық қазақ фразеологиясындағы жаңару (регенерация) коды арқылы айқын көрінеді. Жаңа туған айды көргенде айтылатын: «Ай көрдім, аман көрдім... Жаңа айда жарылқа, Ескі айда есірке!» деген бата-тілектер Ай фазаларының ауысуын адам өміріндегі жаңа мүмкіндіктермен және рухани тазарумен шендестіреді. Көшпенділердің жаңа Айға қарап тағзым етіп, жерден шөп алып отқа тастау немесе мал амандығы үшін «Ай тұяқ шалу» (құрбандық шалу) жоралғылары жоралғысы космонимнің береке беруші киелі күшіне деген сенімнің көрінісі болып табылады [103]. 
Ә) Табу (тыйым салу) жүйесі және когнитивтік байланыс: Айдың физикалық белсенділігі мен адамның шаруашылық-тұрмыстық әрекеті арасындағы тығыз байланыс қазақ тіліндегі бай тыйым (табу) жүйесі арқылы дәлелденеді. Мысалы:
«Ай толғанда желі тартпа», «Ай толғанда көшпе», «Жаңа ай туғанда қойға қошқар жіберме» 
Айдың толысу кезеңдеріне байланысты қалыптасқан осы сияқты фразеологиялық тыйымдар Айдың табиғатқа әсерін ескерген прагматикалық бақылаулардан туған. Сонымен қатар, «Ай сәулесін бетіңе түсіртпе» деген сияқты сақтық шаралары Айдың иррационалды-мистикалық қуатынан қорғану инстинктін көрсетеді. Бұл тыйымдар қазақ халқының космос пен адам арасындағы үйлесімді бұзбауға бағытталған лингвокогнитивтік моделін құрайды.
Қазақ дүниетанымында «Ай» космонимі адам өмірінің барлық сатыларын туғаннан бастап о дүниеге аттанғанға дейінгі аралықты бақылаушы және реттеуші сакральды субъект қызметін атқарады. Шарифианың когнититивтік лингвистикасы тұрғысынан “сакральды субъект” мәдени концептуализацияның көрінісі болым табылады [99]. Бұл бағыттағы тілдік бірліктер қазақ мәдениетінің космогониялық тереңдігін көрсетеді.
«Moon/Ай» компонентті фразеологизмдердегі ирониялық код және аңғалдық семантикасы. Ағылшын тілінде Айға қатысты нанымдар көбіне қисынсыз әрекеттерді немесе бос сенімдерді келемеждеу (ирония) құралы ретінде қызмет етеді. Мысалы: 
Like old Mode of Mobberley, that saw the new moon i’ th’ morning» (Таңертең жаңа айды көрген Мобберлидің ескі режимі сияқты)
Бұл бірлік ақымақтық пен қисынсыз сенгіштіктің метафорасы болып табылады [104, 423-б.]. Идиоманың астарында жаңа туған айды таңертең көруді (бұл астрономиялық тұрғыдан мүмкін болса да, ырымдық тұрғыдан мағынасыз) жақсылыққа балаған «оңай алданатын» адамның бейнесі жатыр. Мұндай фразеологизмдердің пейоративті (жағымсыз) реңкі адамның рационалды ойлаудан алшақтығын көрсетуге бағытталған.
Ағылшын тілінде Айға қатысты бірліктер сакральды реттеуші емес, көбіне адамның мінез-құлқы мен әлеуметтік статусын айқындайтын құрал ретінде вербалданады. Егер адам қандай да бір ырымға сеніп, Айдан белгі іздесе, ол ағылшын тілдік қоғамында «Superstition» (соқыр сенім) категориясына жатқызылады. Бұл жерде Ай Киелі (Sacred) емес, тек адамның интеллектуальды деңгейін немесе «аңғалдығын» көрсететін фон ретінде ғана алынады.
Кесте 8 – Қазақ және ағылшын тілдеріндегі «Ай/Moon» компонентті фразеологизмдердегі сакральды-ритуалдық және ирониялық кодтардың салыстырмалы сипаты
	Қазақ тіліндегі мағыналық-тақырыптық топ
	Қазақ тілі фразеологизмдері (n=67) 
	Сәйкестік пен алшақтық 

	«Ай» компонентті фразеологизмдердегі мифо-ритуалдық және сакральды-тұрмыстық көрінісі (6 бірлік; 9,0%)
	Жаңа айда жарылқа, ескі айда есірке; Ай тұяқ шалу; Ай толғанда желі тартпа; Ай толғанда көшпе; Жаңа ай туғанда қойға қошқар жіберме; Ай сәулесін бетіңе түсіртпе.
	Абсолютті дивергенция сол — қазақ мәдениеті Айды шаруашылық пен тағдырды бағыттап отыратын космостық КҮШ деп таныса, ағылшын мәдениеті оны реалистік өмірден алшақ, ақылға қонымсыз қиял мен аңғалдықтың МЕТАФОРАСЫ ретінде қолданады. Екі тілдегі бұл компоненттер бір-біріне ешқандай логикалық тұрғыдан сәйкес келмейді, сондықтан да бұл — абсолютті мәдени алшақтық болып табылады.

	Ағылшын тіліндегі мағыналық-тақырыптық топ 
	Ағылшын тілі фразеологизмдері (n=41)
	

	«Moon» компонентті фразеологизмдердегі ирониялық код және аңғалдық семантикасы (3 бірлік; 7,3%)
	Like old Mode of Mobberley, that saw the new moon i' th' morning; Moonshine in the water; Cast beyond the moon.
	


Қазақ лингвомәдениетінде Ай адамның өмірлік циклін, тұрмыстық қауіпсіздігі мен рухани тазаруын бағыттайтын сакральды субъект. Бата-тілектер мен қатаң тыйымдар (табу) адам мен ғарыш үйлесімін сақтауға бағытталған. Ағылшын тілінде Айдың мистикалық мәртебесі толықтай жойылып, десакрализацияланған. Айға қатысты нанымдар мен идиомалар адамның рационалды ойлау деңгейін сынауға, аңғалдық пен соқыр сенімді (superstition) келемеждеуге қызмет ететін прагматикалық фон рөлін атқарады. 
«Ай» компонентті фразеологизмдердегі адамгершілік көрінісі. Қазақ тілдік әлем бейнесіндегі Ай гуманистік теңдік пен шарапаттың басты символы. Қазақ фразеологиясында Айдың «қол жетпестігіне» (алыстығына) қатысты семантикалық мағынаға қарама-қайшы, оның «ортақтығын» дәріптейтін альтруистік модель басым көрініс табады.
Қазақ халқының әлеуметтік теңдік пен игіліктің бәріне бірдей болуы туралы концепциясы төмендегі фразеологизм арқылы репрезентацияланады:
«Ай ортақ, Күн ортақ, жақсы ортақ» Бұл оралымда Ай жеке-дара меншіктелмейтін, таптық немесе рулық шектеулерге бағынбайтын, елдің бәріне тең түсетін жақсылық пен нұрдың метафорасы. Бұл когнитивтік модель қазақ қоғамындағы «жақсы адамның» (тұлғаның) әлеуметтік қызметін де анықтайды: Ай мен Күн бүкіл әлемге қалай жарық шашса, парасатты тұлға да өз шапағатын ешкімді алаламай, бүкіл халыққа теңдей тигізуі тиіс.
Академик Ә. Қайдар атап көрсеткендей, бұл тіркес жер бетіндегі игі жақсылардың шапағаты мен ұлылық қасиетін аспан шырақтарымен шендестіру арқылы адамгершілік мұратты көрсетеді [44,180-б.]. Жақсы адамның шарапатын Ай мен Күннің сәулесіне теңеу таза түркілік дүниетанымдық ерекшелікті айқындайды. «Ай» компонентті гуманистік фразеологизмдер қазақ мәдениетінің жоғары этикалық құндылықтарын паш етеді. Бұл бірліктер арқылы халық адамгершіліктің ең биік шыңы айналасына пайдасы тиетін, жақсылығы «айдай ортақ» тұлға екенін когнитивтік деңгейде бекіткен. 
Ағылшын тілдік әлем бейнесіндегі «Ай» космонимі көбіне интеллектуалды-инструменталдық және иерархиялық сипатқа ие. Бұл тілдік ортада Ай әлеуметтік статус, мінез-құлықтың рационалды модельдері мен билік иерархиясын таңбалайтын когнитивтік құрал.
Ағылшын тіліндегі Ай мен Күннің қарым-қатынасы көбіне әлеуметтік статус пен билік иерархиясын білдіру үшін жұмсалады. 
«The moon is not seen when the sun shines» (Күн шыққанда ай көрінбейді) .
Берілген тіркес әлеуметтік басымдық концептісін ашады. Интеллектуалды-әлеуметтік деңгейде бұл бірлік «үлкен тұлғаның қасында кішінің байқалмауы» немесе «күшті биліктің жанында әлсіздің көмескіленуі» сияқты қоғамдық шындықты бейнелейді. Ай мұнда Күнге (жоғары статусқа) тәуелді, екінші деңгейлі нысан ретінде иерархиялық жүйені құрайды.
Ағылшын тілдік танымында Ай концептісінің интеллектуалды әлеуеті жоғары, ол тіпті саяси және дерексіз ұғымдарды таңбалауда қолданылады. Мәселен, «Lunar politics» (Ай саясаты) термині ағылшын тіліндегі Ай бейнесінің тек табиғи нысан емес, әлеуметтік-саяси метафораға айналғанын аңғартады. Сонымен қатар, «Cover with the moon» (Айды жамылу / Ашық аспан астында түнеу) тіркесіндегі Ай баспанасыздықтың немесе еркіндіктің прагматикалық индикаторы ретінде көрінеді.
Кесте 9 – Қазақ және ағылшын тілдеріндегі «Ай/Moon» компонентті фразеологизмдердегі гуманистік және әлеуметтік-иерархиялық кодтардың салыстырмалы сипаты
	Қазақ тіліндегі мағыналық-тақырыптық топ
	Қазақ тілі фразеологизмдері (n=67) 
	Сәйкестік пен алшақтық 

	«Ай» компонентті фразеологизмдердегі адамгершілік (гуманистік) көрінісі (2 бірлік; 2,9%)
	Ай ортақ, Күн ортақ, жақсы ортақ; Айдай ортақ.
	Терең аксиологиялық дивергенция (алшақтық). Қазақ тілдік санасында Ай жеке меншіктелмейтін, таптық шектеулерге бағынбайтын, бүкіл адамзатқа тең түсетін жақсылықтың метафорасы; Ағылшын тілінде Ай концептісі гуманистік сипаттан ада, ол таза прагматикалық тұрғыда қоғамдық теңсіздікті, билік құрылымын, лауазымдық басымдықты және әлеуметтік-саяси шындықты таңбалайды.

	Ағылшын тіліндегі мағыналық-тақырыптық топ 
	Ағылшын тілі фразеологизмдері (n=41)
	

	«Moon» компонентті фразеологизмдердегі әлеуметтік статус пен билік иерархиясы (4 бірлік; 9,8%)
	The moon is not seen when the sun shines; The moon does not heed the barking of the dog; Lunar politics; Cover with the moon.
	



«Ай» компонентті фразеологизмдердегі тағдыр мен сәттілік көрінісі. Қазақ тілдік әлем бейнесінде Ай адамның оңтайлы тағдыры мен сәттілігінің символы. Бұл космоним қатысатын фразеологизмдердің басым бөлігі мелиоративті (жағымды) мағынаға ие және халықтың астрономиялық бақылаулары мен наным-сенімдерінен бастау алады.
Қазақ халқының дәстүрлі дүниетанымында жаңа туған айға тағзым етіп, жақсылық тілеу және туған айдың аспандағы қалпына қарап алдағы ауа-райын болжам жасау үрдісі қалыптасқан. Осыған орай, 
Айы оңынан туды фразеологизмі істің сәтті басталуын, адамның бағы жанғанын білдіреді. Дж. Лакофф пен М. Джонсонның концептуалдық метафора теориясы аясында (Lakoff & Johnson, 1980) бұл құбылысты «оң жақ – тұрақтылық/береке» және «айдың тууы – жаңа кезең/бақыт» деген екі түрлі когнитивтік доменнің тоғысуынан туған күрделі бағдарлық (ориентациялық) метафоралық модель ретінде түсіндіруге болады. «Оң» жақ концептісі қазақ мәдениетінде әрқашан тура жол мен берекенің нышаны болғандықтан, Айдың осы бағытта көрінуі бақыттың келуімен теңестіріледі. Тіпті, бақ-дәулеттің еселеп артуын қос нысанды (Ай мен Күн) қоса бейнелейтін тіркес арқылы сипатталады:
Оң жақтан айы, сол жақтан күні туды Бұл адам өміріндегі абсолютті гармония мен толыққанды сәттіліктің метафорасы болып табылады.
Айдан іздегені жерден табылды фразеологиялық бірлігі арқылы адамның іздеген затының немесе ұзақ уақыт бойы аңсаған арманының күтпеген жерден орындалуы таңбаланады. Мұндағы «Айдан іздеу» тым алыс, қол жетпес жерден үміт етуді білдірсе, «жерден табылу» сол үміттің кездейсоқ әрі оңай жүзеге асқанын көрсетеді. Бұл тіркес Айдың асқақтығы мен адамның жердегі прагматикалық сәттілігі арасындағы метафоралық байланысты айқындай түседі.
Кесте 10 – Қазақ және ағылшын тілдеріндегі «Ай/Moon» компонентті фразеологизмдердегі тағдыр мен сәттілік көріністерінің салыстырмалы сипаты
	Қазақ тіліндегі мағыналық-тақырыптық топ
	Қазақ тілі фразеологизмдері (n=67)
	Сәйкестік пен алшақтық

	«Ай» компонентті фразеологизмдердегі тағдыр мен сәттілік көрінісі (3; 4,5%)
	Айы оңынан туды; Оң жақтан айы, сол жақтан күні туды; Айдан іздегені алдынан табылу
	Абсолютті мәдени алшақтық (дивергенция). Қазақ дүниетанымында сәттілік пен бақтың келуі Айдың тууымен және оның бағытымен тікелей байланыстырылған.



Жүргізілген семантикалық-статистикалық талдау нәтижесінде қазақ тіліндегі 67 «ай» компонентті фразеологизмнің 3-і (4,5%) адамның тағдыры мен сәттілік сәттерін таңбалауға бағытталғаны айқындалды. Ағылшын фразеологиялық қорында (41 бірлік) бұл мағыналық топты құрайтын идиомалар тіркелмеген (0%).
З. Көвечештің метафоралардың этно-мәдени ерекшелігі туралы теориясы (Kövecses, 2005) мен Ф. Шарифианның мәдени лингвистикалық тұжырымдары (Sharifian, 2011) тұрғысынан алғанда, бұл алшақтық екі халықтың қоршаған орта құбылыстарын өзіндік мәдени концептуализациялау (cultural conceptualization) айырмашылығынан туындаған. Қазақ тілдік ұжымдық тәжірибесінде Айдың тууы мен аспандағы қозғалысы адамның тікелей тағдырымен, бақ-дәулетімен және күнделікті сәттілігімен тығыз байланысты когнитивтік субстрат ретінде қабылданады. Қазақ дүниетанымында Ай адам өміріне позитивті ықпал етуші, игіліктің бастауы болатын мелиоративті нысан (айы оңынан туды).
Қорыта айтқанда, Ай космонимінің қазақ тіліндегі айрықша танымдық-иеліктендіру сипатын айқындайды. Қазақ фразеологиясындағы сәттілік пен бақ-дәулетті Айдың тууымен байланыстыру коды көшпелі халықтың табиғатпен етене жақындығын, аспан денелеріне құрметпен қараған дәстүрлі наным-сенімінің тілдік таңбалар арқылы бүгінгі күнге дейін сақталып келген бірегей ұлттық ерекшелігін толық дәлелдейді.
«Ай» компонентті фразеологизмдердегі шаруашылық-тұрмысқа қатысты этномаркерлер
Қазақ тіліндегі «Ай» космонимінің шаруашылық қызметіне қатысты халықтың тарихи қалыптасқан кәсіби бағдары мен тұрмыс салтынан, атап айтқанда, көшпелі мал шаруашылығы байланысты, фразеологизмдердің басым бөлігі төрт түлік малдың сыртқы пішінін сипаттауға және шаруашылықтың мерзімдік циклдерін реттеуге бағытталған. Бұл құбылысты ғылыми тұрғыдан этно-шаруашылық таным деп сипаттауға болады.
Қазақ тілдік бейнесінде Айдың жарты фазасы мал мүйізінің мінсіз формасын білдіретін эстетикалық және шаруашылық эталон қызметін атқарады. Мәселен, 
Ай мүйізді қошқар, 
Ай мүйізді көк серке 
Мұндай морфологиялық теңеулерде Ай сұлулықтың, іріліктің және асыл тұқымдылықтың нышаны ретінде жұмсалады. Сонымен қатар, көшпелі халықтың экономикалық әлеуеті Ай күнтізбесімен тығыз байланысты болғандықтан, «Баһар айда қырқары» немесе боталық табысқа қатысты есептер («Атан айына бір боталайды») сияқты мерзімдік белгілер тілде тұрақты қалыптасқан. Мұнда Ай тек аспан денесі емес, малдың «болмысын» және шаруашылықтың ритмін анықтаушы басты этномаркер рөлінде көрінеді.
Кесте 11 – Қазақ және ағылшын тілдеріндегі «Ай/Moon» компонентті фразеологизмдердегі шаруашылық-тұрмыстық маркерлердің салыстырмалы көрінісі
	Қазақ тіліндегі мағыналық-тақырыптық топ
	Қазақ тілі фразеологизмдері (n=67) 
	Сәйкестік пен алшақтық 

	«Ай» компонентті фразеологизмдердегі шаруашылық-тұрмысқа қатысты этномаркерлер (4 бірлік; 6,0%)
	Ай мүйізді қошқар; Ай мүйізді көк серке; Баһар айда қырқары; Атан айына бір боталайды.
	Абсолютті мәдени лакуна. Қазақ тілдік әлем бейнесінде Айдың жарты фазасы (кресцент) мал мүйізінің мінсіз формасын, ірілігі мен асыл тұқымдылығын білдіретін эстетикалық-номадтық эталон қызметін атқарады. Сондай-ақ Ай циклі көшпелі шаруашылықтың мерзімдік және экономикалық ритмдерін анықтайтын басты құрал болып табылады.



Ағылшын фразеологиялық қорын саралау барысында бұл бағыттағы тілдік бірліктердің мүлдем кездеспейтіні анықталды. Батыстық мәдениетте мал шаруашылығы мен оның сыртқы бітімін Ай фазаларымен байланыстыру үлгісі идиоматикалық деңгейде таңбаланбаған.

2.2 Қазақ, ағылшын тілдеріндегі «Күн/Sun» компонентті фразеологизмдердің мағыналық-тақырыптық топтары 
«Күн» компонентті фразеологизмдердегі сұлулық пен әсемдік көрінісі. Қазақ лингвомәдениетіндегі сұлулық концептісінің ең жоғарғы нүктесі Күн космонимімен тікелей байланысты концептуалданады. Халықтық танымда эстетикалық нысан тек физикалық пішінмен шектелмей, жарық, нұр және өміршеңдік энергиясының жиынтығы ретінде қарастырылады. Осы тұрғыдан алғанда, «Күн» компоненті қатысатын фразеологизмдер мен тұрақты тіркестер қазақ тілінің эстетикалық жүйесінде бірнеше мағыналық парадигманы құрай отырып, әйел затына тән сұлулықпен қоса, ер жігіттің айбатын, тіпті заттық әлемнің асқақтығын таңбалайтын әмбебап индикатор қызметін атқарады.
Ай десе аузы бар, күн десе көзі бар - Асқан сұлу, мінсіз көркем, еш мін тағуға келмейтін хас ару. Бұл ауылда Салиха деген қыз бар. Өзі ай десе аузы, күн десе көзі бар, көрген жанның көңілін тоқтата алмайтын біреу. Соған Базарбайдың баласы Төлеген ғашық болып, артынан іздеп шығыпты дегенді естіген соң, Хорен де іштей тынып, соңынан аңдып жүрген еді.» (І. Есенберлин, «Ғашықтар»). Берілген мысалда көріп отырғанымыздай, Қазақ этнолингвистикасында Күн мен Ай - сұлулықтың ең жоғарғы абсолютті эталоны. Бұл тіркестегі «күн десе көзі бар» метафорасы арудың жанарынан күннің нұры мен жылуы сезіліп тұратынын, оның көркіне ешқандай мін тағу мүмкін емес екенін сипаттайды. Адамның бет-әлпетін тікелей ғарыштық алып шырақтармен шендестіру арқылы оның сұлулығын асқақтата үлкейтіп (гипербола) көрсететіндігі байқалады.
Ай маңдайлы, жұлдыз көзді - Жүзінен нұр шашыраған, жанары оттай жанып тұрған көркем бейне. Сұлулықтың символындай болған ханымның үстіндегі жібек көйлегі, үкілі кәмшат бөркі өзіне сондай жарасымды. Ай маңдайлы, жұлдыз көзді осы бір үлбіреген аруға қарап отырып, ханның жүрегі алғаш рет дір еткендей болды. (Ә. Кекілбаев, «Үркер»). Берілген контексте адам портретінің эстетикалық доминанттары маңдай мен жанардың ажары аспан денелерімен сипатталған. Қазақтың әсемдік концепциясында «Ай» мен «Жұлдыз» ұғымдары тазалықтың, биязылық пен ақсүйектік бекзаттықтың символдық коды болып табылады. Тілдік санадағы бұл үлгі әйел келбетінің ғарыштық үйлесімділігін (космикалық гармониясын) паш етеді.
Күн тимеген, жел тимеген / Маңдайына күн тимеген - Шектен тыс аялап, мәпелеп өсірілген, аққұба, нәзік сұлу қыз. Мысалы: «Бай ауылының еркесі, күн тимеген, жел тимеген ақ білек Сұлушаш осы уақытқа дейін тағдырдың тауқыметін көріп көрмеген жан еді. Оның маңдайынан сипаған әкесі қызын жат көзден де, суық желден де қорып өсірді.» (С. Мұқанов, «Сұлушаш»). Мысалдан көрінгеніндей, көшпелі дала тұрмысында күннің ыстығы мен желдің қаруы тән физиологиясына тікелей әсер етіп, теріні қарайтады. Осы орайда, «күн тимеген» фраземасы қыз баланың ауыр еңбекке салынбай, тек сыртқы эстетикалық тазалығы мен нәзіктігін сақтау үшін қоғамнан, табиғаттың агрессивті факторларынан оқшаулана, аялана өсірілгендігін айқындайтын лингвомәдени модельді құрайды.
Күндей болған жүзі / Күндей күлген сұлу - Жүзі күлімдеп, айналасына шуақ шашып тұратын ажарлы адам. Есіктен кіріп келгенде-ақ ауылдың бүкіл үйін нұрландырып жібергендей болған, күндей күлген сұлу Шұғаны көргенде, Әбдірахманның тілі байланып, не айтарын білмей абдырап қалды. (Б. Майлин, «Шұғаның белгісі»). Тілдік фактіде Күн компоненті адамның сыртқы реңімен қатар, оның эмоционалдық-психологиялық күйінің (күлкісінің) эстетикалық қуатын білдіреді. Сұлудың күлкісі мен жүзінің жарығы қараңғы бөлмені, психологиялық кеңістікті «нұрландырушы» қасиетке ие. Мұнда Күн қоршаған ортаға жылу мен позитивті энергия таратушы эстетикалық доминант ретінде көрініс табады.
Жазғы күндей жарқын - Ашық-жарқын, мінезі жайдары, ажары құлпырған сұлулық. Мысалы: Ұлпанның мінезі де, ажары да жазғы күндей жарқын еді. Ол күлгенде айналасындағы адамдардың бәрі іштей жылып, өздерінің мұң-мұқтажын ұмытып кететіндей болатын (Ғ. Мүсірепов, «Ұлпан»). Мәтіндік үзіндіде әйел затының сыртқы көркі мен ішкі мінез-құлқының синтезі қарастырылған. Қазақ дүниетанымында ең жайлы мезгіл саналатын «жазғы күннің» атрибуттары сұлудың бойына телінеді. Күн сәулесінің жылытушылық қасиеті адамның әлеуметтік тартымдылығы мен айналасына сыйлайтын рухани жайлылығының метафоралық бейнесіне айналған.
Ажарланып өңдері, күндей болып жайнаған» / «Күндей жану - Ерекше құлпырып, ажары ашылып, жайнап кету. Қадиша соңғы күндері ерекше құлпырып, күндей жанып барады. Оның жүзіндегі бақыт ұшқыны мен қызыл шырайы махаббаттың құдіретін сездіргендей. (Ж. Аймауытов, «Қартқожа»). Берілген контекстен «күндей жану/жайнау» тіркесінің динамикалық сипаты аңғарылады. Сұлулық бұл жерде статикалық бейне емес, ішкі сезімдік (махаббат, бақыт) факторлардың әсерінен сыртқы физиономияның лаулап, өзгеру процесі ретінде сипатталады. Күннің отты, жалынды табиғаты адам өңіндегі қызыл шырай мен эстетикалық жарылысты көрсету үшін жұмсалған.
Ал ағылшын тілінің фразеологиялық қорында тек қана сыртқы сұлулықты (бет-әлпет, мүсін сұлулығын) тікелей суреттейтін, құрамында «sun» сөзі бар идиомалар жоққа тән немесе өте шектеулі. Себебі ағылшын мәдениетінде (батыс танымында) әйел затының немесе адамның көркі көбіне Күнмен емес, гүлдермен (rose, daisy, lily), табиғатпен немесе қымбат тастармен бейнеленеді. 
Дегенмен, ағылшынның өзіндік идиоматикасында «sun» компоненті арқылы ішкі сұлулықты, тартымдылықты, адамның айналасына шуақ шашып тұратын көркемдігі мен эстетикалық келбетін сипаттайтын ұлттық танымдық мысалдар бар:
A ray of sunshine - Өзінің жылылығымен, позитивті қуатымен, жарқын мінезімен кез келген ортаның көркі болатын, адамды өзіне баурайтын тартымды жанды сипаттайды. Мысалы: In those dark and dreary days of the war, Mary's letters and her rare visits were the only comfort left for him. She was a ray of sunshine in his broken world.
Ағылшын лингвомәдениетіндегі бұл тіркес сұлулықтың соматикалық (бет-әлпет) деңгейін емес, персоналды-ішкі тартымдылық деңгейін репрезентациялайды. Тұманды, суық климаттық белдеуде өмір сүретін ағылшын ұлтының танымында күн сәулесі өмірлік маңызды дефицит, үлкен қуаныш көзі. Сондықтан ортаның сәні мен көркі болған, адам жанына шуақ сыйлайтын әдемі тұлға тікелей күннің бөлшегіне («ray») теңеледі.
The sunshine of someone's life - Біреудің өміріндегі ең қымбат, ең сүйкімді, көз қуанышы мен бақыты саналатын ерекше көркем жан. Мысалы: You must understand, Christopher, that without her, this house is just an empty shell. She is the sunshine of my life, the old man said with tears in his eyes. Берілген тілдік контексте Күн тіршілік пен экзистенциалдық жарықтың қайнар көзі. Ағылшын менталдығында адамның көркемдігі мен тартымдылығы оның біреудің өміріне шуақ беру, оның әлемін қараңғылықтан (жалғыздықтан) құтқару функциясымен бағаланады. Сұлулық мұнда терең эмоционалдық-психологиялық құндылық ретінде Күн метафорасы арқылы тұрақтанған.
Sun-kissed skin/ «Sun-kissed beauty - Күн нұрымен алтын түске малынған, табиғи, ешқандай жасандылығы жоқ, аса тартымды сыртқы сұлулық. Мысалы: Growing up by the southern coast, Teresa possessed that rare, sun-kissed beauty that needed no makeup. Her sun-kissed skin glowed with perfect health under the summer evening light. Сөйлемде батыс мәдениетінің заманауи эстетикалық стандарты вербализацияланған. Қазақ санасындағы «күн тимеген» (аппақ) идеалға қарама-қарсы, ағылшын тілдік танымында күн сәулесімен тотыққан тері денсаулықтың, белсенділіктің және табиғи тартымдылықтың белгісі. Тілдегі «күннің сүюі» (sun-kissed) антропоморфты метафорасы Күн мен адам тәнінің үйлесімді эстетикалық өзара әрекетін сипаттайды.
Кесте 12 – Қазақ және ағылшын тілдеріндегі «Күн/Sun» компонентті фразеологизмдердегі эстетикалық кодтардың салыстырмалы көрінісі
	Қазақ тіліндегі мағыналық-тақырыптық топ (n=175)
	Қазақ тілі фразеологизмдері мен тұрақты тіркестері (n=89)
	Мәдени сәйкестік пен алшақтықтың когнитивтік сипаттамасы

	«Күн» компонентті фразеологизмдердегі әсемдік көрінісі (15 бірлік; 8,6%)
	Ай десе аузы бар, күн десе көзі бар; Күндей болған жүзі; Әлемнің көзін тартқан күндей көркем; Ажарланып өңдері, күндей болып жайнаған; Күндей жану; Күн тимеген, жел тимеген; Маңдайына күн тимеген. 
	Салыстырмалы ұқсастық: Екі тілде де «Күн» адамның жоғары тартымдылығы мен әсемдігін айқындаушы ең жоғарғы лингвомәдени таңба.
Перцептивтік алшақтық: Қазақ тілінде күн сыртқы соматикалық келбеттің бағалау эталоны; Ағылшын тілінде ішкі рухани жылулық пен мінез көркінің өлшемі.
Термиялық әсерді қабылдау дихотомиясы: Қазақ санасында күн теріні қарайтушы агрессивті агент (Аққұбалық культі); Ағылшын санасында тәнге алтын реңк сыйлаушы романтикалық серіктес (sun-kissed эстетикасы). 

	Ағылшын тіліндегі мағыналық-тақырыптық топ
	Ағылшын тілі фразеологизмдері мен идиомалары
	

	«Sun/Күн» компонентті фразеологизмдердегі эстетикалық бағалау (6 бірлік; 6,7%)
	A ray of sunshine; A drop of sunshine; The sunshine of someone's life; Sun-kissed skin; Sun-kissed hair; Sun-kissed beauty. 
	



Қазақ тіліндегі «Күн» компонентті фразеологизмдердің жалпы саны 175 бірлікті құраса, соның 15-і (8,6%) әсемдік пен сұлулықты бейнелеуге бағытталғаны анықталды. Ағылшын тіліндегі 89 бірліктің 6-сы (6,7%) эстетикалық бағалау мағынасында қолданылады. Сандық көрсеткіштердің жақындығы екі лингвомәдениетте де Күннің әсемдік концептісін вербализациялауда маңызды қызмет атқаратынын көрсетеді. Дегенмен сапалық тұрғыдан алғанда, қазақ тілінде Күн көбіне адамның сыртқы келбетін, бет-жүзінің көркемдігін және физикалық сұлулығын сипаттайтын эталон ретінде танылса, ағылшын тілінде адамның ішкі жан дүниесінің жылуы мен тартымдылығын бейнелейтін эмоционалдық-бағалауыштық код ретінде көрініс табады. Осыған байланысты қазақ тіліндегі эстетикалық модель сыртқы портреттік сипатқа негізделсе, ағылшын тіліндегі модель психологиялық және эмоционалдық тартымдылықты алдыңғы қатарға шығарады.
2. Қазақ және ағылшын тіліндегі «Күн» компонентті фразеологизмдердегі тіршілік көзі және әлеуметтік жағдай көрінісі. Қазақ және ағылшын лингвомәдениетіндегі «Күн / Sun» космонимінің мағыналық өрісі тек эстетикалық парадигмамен шектелмейді. Ол адам баласының жер бетіндегі физикалық тіршілігін, материалдық әл-ауқатын және қоғамдық-иерархиялық мәртебесін айқындайтын ең басты әлеуметтік-экзистенциалдық индикаторлардың бірі. Қазақ ұлтының дәстүрлі шаруашылық үлгісі (көшпелі тұрмыс) мен ағылшын халқының тарихи-әлеуметтік даму жолы (саяси-құқықтық және прагматикалық жүйе) Күн метафорасының мүлдем ерекше когнитивтік үлгілерін қалыптастырған.
Осы тұрғыдан алғанда, зерттеліп отырған екі тілдегі «Күн» компонентті фразеологизмдер қоғамның әлеуметтік құрылымын, адамның кіріптарлығы мен бостандығын, кедейлік пен байлық дихотомиясын таңбалайтын маңызды мәдени код қызметін атқарады.
Күн көру» / «Күнелту - Таршылықта, қиындықпен өмір сүру, амалдап тіршілік ету, жан бағу. Мысалы: Бұл мал біздің жалғыз тірегіміз, осыдан айырылсақ, қалай күн көреміз, қалай күнелтеміз? - деп шешесі жыламсырап, балаларын құшақтай алды. Қазақ дүниетанымында «Күн» сөзі тікелей «өмір», «тіршілік» ұғымдарының эквиваленті ретінде жұмсалады. Жарық дүниеде күн кешудің өзі Күнді көрумен байланыстырылған. Күн көру мен күнелту тіркестерінде Күн адам ағзасы мен әлеуметтік болмысының сақталуын қамтамасыз ететін негізгі субстанция, ал оның жоқтығы немесе тарылуы кедейлік пен экзистенциалдық дағдарысты білдіреді.
Күн үшін» / «Күні үшін - Тек қана жан бағу, аштан өлмеу, тірі қалу мақсатында ғана әрекет ету, шарасыздық. Мысалы: Жалшылықта жүрген соң, байдың айтқанына көніп, айдағанына жүруге мәжбүр. Не істесін, бәрі де күні үшін, бала-шағасының аузына тығатын бір үзім нан үшін ғой. (С. Мұқанов, «Өмір мектебі») Тілдік фактіде байқалатындай, бұл тіркес адамның әлеуметтік тәуелділігі мен төменгі әлеуметтік жағдайын айқындайды. «Күні үшін» метафорасы адамның биік мақсаттардан бас тартып, тек физиологиялық деңгейде тірі қалу («бүгінгі күнді өткізу») деңгейіне түскен шарасыздығын бейнелейтін прагматикалық модельді құрайды.
Күні түсті - Біреуге ісі түсу, мұқтаж болу, өзгеге кіріптар, тәуелді күйге түсу. Мысалы: «Заман өзгеріп, кешегі маңдайын жел қақпаған асқақ байдың бүгін кедейге күні түсті. Өзі менсінбейтін жалшыдан көмек сұрауға намысы жібермей, іштей қорланып отыр». (Ғ. Мүсірепов, «Ұлпан»)
Мәтіндік контекстен көрінетіндей, бұл фразеологизмде адамның әлеуметтік мәртебесі мен иерархиялық қатынастары сипатталады. «Күні түсу» концепциясында Күн адамның бақыты мен еркіндігінің символы. Егер адамның «күні» (яғни өмірінің сапасы мен тағдыры) басқа адамның билігіне «түссе», бұл оның әлеуметтік тұрғыдан дәрменсіз, мұқтаж күйге енгенін бейнелейді.
Күнін салды» / «Күніне жарады - Басына қиындық туғызды, азап шектірді / Қысылтаяң сәтте көмегі тиді, қажетіне асқан пайдалы болды.
Мысалы: «Бұл ескі досы қиын-қыстауда қасынан табылып, мал-жанын аман алып қалды, сөйтіп нағыз күніне жарайтын азамат екенін дәлелдеді». (Ж. Аймауытов, «Ақбілек»)
Тілдік қолданыста бұл тіркестер әлеуметтік өзара көмек пен қатал өмірлік сынақтар контексін ашады. Адамның «күнін салу» оны өмір мен өлім арасындағы қиын жағдайға қалдыру болса, «күніне жарау» сол қараңғылықтан шығарып, оған қайтадан өмірлік шуақ (мүмкіндік) сыйлау деген когнитивтік метафораға негізделген.
«Күн мені шомылдырған асыл анам» / «Күн – атам, анық Жер – анам» - Күнді бүкіл тіршіліктің, өмірдің басы, жаратушысы, аялаушысы деп тану (Тәңірлік/мифологиялық код). Мысалы: «Күн - атам, анық Жер - анам! Менің де елім - Отан, жұртым -адамзат, дінім - ақиқат!» (Ш. Құдайбердіұлы, «Үш анық»).
Көркем мәтінде қазақ халқының ежелгі космологиялық және тәңірлік дүниетанымы толық көрініс тапқан. Күнді «атаға», ал Жерді «анаға» теңеу аспан мен жердің некесінен бүкіл тіршілік, адамзат баласы жаралды деген мифопоэтикалық модельді көрсетеді. Күннің нұрына шомылу ана құшағындағы аялау мен өмірлік қуат алудың символы ретінде антропоморфизацияланған.
«Атар таң, батар күн» - Уақыттың шексіз ағысы, өмірдің өтпелілігі, адам тағдырының циклдік сипаты.
Мысалы: «Дүние деген осы екен ғой: атар таң, батар күн, бірінің артынан бірі келіп, адам баласын да өз ағысымен мәңгілік сапарға жетелей береді». (М. Әуезов, «Абай жолы»)
Мысалдан аңғарылатындай, «атар таң, батар күн» тіркесі Күннің астрономиялық циклі арқылы адам ғұмырының философиялық тұжырымдамасын жасайды. Таңның атуы туу мен өмірдің басталуы, Күннің батуы қартаю мен экзистенциалдық ақыр (өлім) ретінде қабылданып, уақыт пен әлеуметтік тіршіліктің динамикасын сипаттайды.
«Күнің өшкір» - Қарғыс мәнді тіркес; өмірің бітсін, жарық дүниеден айырыл, құры, жоғал деген мағынада жұмсалады.
Мысалы: «Әй, күнің өшкір, не бетіңмен маған қарсы келіп тұрсың! - деп бай ашудан жарыла жаздап, қамшысын үйірді». (В. Майлин, «Шұғаның белгісі»)
Контекстен көрініп тұрғандай, «күннің өшуі» адамның тіршілік көзінен, өмір сүру мүмкіндігінен біржола айырылуын білдіреді. Күннің сөнуі бүкіл космостық тіршіліктің тоқтауымен тең болғандықтан, бұл метафора жеке тұлғаға бағытталғанда оның өмірлік функцияларының толық жойылуын тілейтін ең ауыр әлеуметтік-коммуникативтік санкция (қарғыс) коды ретінде жұмсалады.
The sun gives life to all things» / «Source of life» - Күн бүкіл жаратылыстың, тіршіліктің негізгі қайнар көзі, қозғаушы күші.
Мысалы: "The ancient druids believed that the sun gives life to all things, and without its holy warmth, the world would turn into a frozen wasteland." 
Ағылшын лингвомәдениетіндегі бұл ұғым қазақ тіліндегі «Күн атам» ұғымымен толық үндеседі. Батыс танымында Күн тіршілікті қолдаушы ең басты био-физикалық және метафизикалық фактор («source of life»). Бұл тіркес табиғат заңдылықтары мен адам болмысының күн сәулесіне тікелей тәуелділігін білдіретін базалық когнитивтік модельді құрайды.
«Sunshine Law» - Әлеуметтік-құқықтық термин; мемлекеттік органдардың, үкіметтің халық алдындағы ашықтығын, жариялылығын қамтамасыз ететін заң.
Мысалы: "Thanks to the Sunshine Law, journalists were able to access the government's financial reports and expose the hidden corruption." (From British/American political journalism)
Ағылшын тілдік ұжымдарының әлеуметтік-саяси санасында Күн сәулесі («sunshine») ақиқаттың, тазалықтың және ашықтықтың символы. Қараңғылықта жасалатын қылмыстар мен жемқорлықты Күннің сәулесімен әшкерелеу прагматикалық метафораға айналған. Бұл Күн компонентінің қоғамдық-әлеуметтік қатынастарды реттеудегі құқықтық репрезентациясы.
«Daylight robbery» - өте жоғары, негiзсiз баға қою арқылы халықты алдау (әлеуметтік әділетсіздік көрінісі).
Мысалы: "Charging twenty pounds for a single cup of coffee in this airport is absolute daylight robbery!" the tourist exclaimed. Тарихи тұрғыдан Англиядағы «терезе салығына» (үйдегі терезе санына қарай күн сәулесі үшін алынатын салыққа) байланысты туындаған бұл идиома әлеуметтік теңсіздікті сипаттайды. Күн жарығында («daylight»), жұрттың көзінше жасалған әділетсіздік адамдардың материалдық жағдайына нұқсан келтіретін агрессивті әрекет ретінде когнитивтік тұрғыдан бекіген.
«A place in the sun» - Өмірден өз орнын табу, қолайлы әлеуметтік жағдайға қол жеткізу, табысқа, байлық пен мәртебеге кенелу.
Мысалы: "After years of hard work in the factory, John finally found his place in the sun by becoming a successful partner in the firm."Батыс когнитивтік жүйесінде күн шуағы түсіп тұрған жылы орын («a place in the sun») әлеуметтік жайлылық пен бақыттың шыңы. Мұнда Күн компоненті қоғамдық иерархиядағы сәттілікті, жоғары материалдық деңгей мен мансаптық өсуді білдіретін аксиологиялық (құндылықтық) метафора қызметін атқарады.
Кесте 13 – Қазақ және ағылшын тілдеріндегі «Күн/Sun» компонентті фразеологизмдердегі әлеуметтік-экзистенциалдық кодтардың салыстырмалы көрінісі
	Қазақ тіліндегі мағыналық-тақырыптық топ
	Қазақ тілі фразеологизмдері мен тұрақты тіркестері
	Мәдени сәйкестік пен алшақтықтың когнитивтік сипаттамасы

	«Күн компонентті фразеологизмдердегі тіршілік көзі және әлеуметтік жағдай көрінісі» (28 бірлік; 16,0%) 
	Күн көру; Күнелту; Күні үшін; Күні түсті; Күнін салды; Күніне жарады; Күн – атам; Атар таң, батар күн; Күнің өшкір.
	Салыстырмалы ұқсастық: Екі тілде де «Күн» жер бетіндегі тіршіліктің биологиялық бастауы мен қайнар көзі («Күн - атам» → «Source of life»).
Перцептивтік алшақтық: Қазақ тілінде күн өмір сүрудің уақытша мерзімі мен кедейшілік жағдайында жан бағудың индикаторы; Ағылшын тілінде әлеуметтік лауазымның, мансап пен заңдылықтың символы.
Прагматикалық дихотомия: Қазақ санасында күннің батуы не өшуі өмірдің аяқталуы, қарғыс мәнінде қабылданса; Ағылшын санасында күн жарығы заңсыздықты әшкерелеуші құрал ретінде заңдастырылған (Sunshine Law). 

Қазақ тіліндегі «Күн» компонентті фразеологизмдердің 28 бірлігі (16,0%) тіршілік ету мен әлеуметтік жағдайды бейнелеуге бағытталғаны анықталды. Ал ағылшын тіліндегі 89 бірліктің 6-сы (6,7%) әлеуметтік-құқықтық мәртебе мен қоғамдық қатынастарды сипаттайды. Бұл қазақ дүниетанымында Күннің ең алдымен күнкөріс пен тіршіліктің негізі ретінде концептуалданғанын, ал ағылшын тілінде әлеуметтік мүмкіндік пен қоғамдық ашықтықтың символы ретінде танылатынын көрсетеді.
Қазақ лингвомәдениетінде Күн барша тіршіліктің бастауы, энергия мен рухани қуаттың қайнар көзі ретінде танылады. Күн мен Жердің байланысы туралы мифологиялық түсініктер түркі дәуірінен бері сақталып, кейін фольклор мен көркем әдебиетте маңызды поэтикалық символға айналған. С. Қасқабасовтың көрсетуінше, дәстүрлі дүниетанымда Күн еркектік бастау, Алланың нұры және тіршілік көзі ретінде қабылданады [105].
Қ. Жұбанов «күн көру», «күнелту» тәрізді тіркестердің қалыптасуын Күнді «тіршіліктің өзі» деп танумен байланыстырады [74, 399-б.]. Соның нәтижесінде Күн мен өмір ұғымдары мағыналық тұрғыдан жақындасып, «күн үшін», «күні үшін» сияқты фразеологизмдер адамның күнкөріс әрекетін білдіретін тұрақты бірліктерге айналған. Бұл таным поэзияда да көрініс тауып, М. Мақатаев шығармаларындағы өмірдің өткіншілігі мен жарық дүниемен сабақтастығын бейнелейтін метафоралармен ұштасады.
Қазақ тілінде Күн концептісі әлеуметтік тәуелділік пен адамаралық қатынастарды да сипаттайды. «Күні түсті», «күнін салды», «күніне жарады» тәрізді тіркестер біреуге мұқтаж болу немесе тәуелділік мәнін білдіреді. Г. Сыбанбаеваның пікірінше, мұндай бірліктер халықтың тұрмыстық тәжірибесі мен дүниетанымынан туындаған дәстүрлі метафоралар қатарына жатады [86, 65-б.]. Сонымен бірге М. Мақатаевтың «Күн мені шомылдырған асыл анам» және Шәкәрімнің «Күн – атам, анық Жер – анам» жолдарында Күн тіршіліктің бастауы ретінде анимистік сипатта көрінеді.
Күн образы өмір мен өлім туралы түсініктерді де таңбалайды. «Атар таң, батар күн» тіркесі адам тағдырының заңдылығын білдірсе, «күнің өшкір» қарғысында Күннің өшуі тіршіліктің тоқтауымен теңестіріледі. Бұл деректер Күн лексемасының екінші реттік номинация нәтижесінде өмірдің, тағдырдың және әлеуметтік болмыстың маңызды мәдени коды дәрежесіне көтерілгенін көрсетеді [106, 42-б.].
Осылайша, қазақ тілдік санасында Күн тіршіліктің генетикалық, әлеуметтік және рухани негізін білдіретін әмбебап лингвомәдени концепт ретінде қалыптасқан. Жоғарыда талданған деректерді жүйелеу мақсатында төменде «Күн - ьіршілік» когнитивтік-деривациялық моделі ұсынылады.
3. «Күн» компонентті фразеологизмдердегі адамның эмоционалдық жағдайының көрінісі. Қазақ және ағылшын тілдік бейнесінде Күннің аспандағы қозғалысы, жарығы, жылуы мен шуағы адамның ішкі жан дүниесінің, көңіл-күйі мен мінез-құлқының тікелей баламасы ретінде қарастырылады. Бұл бағыттағы фразеологизмдер мен идиомалық бірліктер Күннің физикалық-астрономиялық қасиеттерін адамның эмоционалдық әлеміне проекциялау арқылы қалыптасқан.
«Көңілі күншуақ болды» / «Көңілдің күнесі» - Іштей қатты қуану, рухани үйлесім мен жан тыныштығына кенелу, көңіл-күйдің көтерілуі.
Мысалы: «Ұлының аман-есен оралғанын естігенде, қарт ананың шерлі көкірегі қарсы айырылып, көңілі күншуақ болды». (Ж. Аймауытов, «Ақбілек»)
Бұл тіркестерде адамның ішкі қуанышы мен рухани серпілісі күншуақ образы арқылы беріледі. Күннің жарық пен жылу сыйлайтын қасиеті адамның жағымды эмоционалдық күйімен сәйкестендіріліп, «қуаныш – жарық», «жақсылық – күн шуағы» когнитивтік моделін құрайды.
«Жауар күндей күркіреу» / «Жауар күндей торлану» - Қатты ашулану, қаһарға міну, ренжу, қабағынан қар жауып, көңіл-күйі шұғыл бұзылу.
Мысалы: «Төрде отырған болыс хабарды ести сала, жауар күндей күркіреп, айналасындағыларға айбат шеге бастады». (М. Әуезов, «Абай жолы»)
Адамның ашуы мен қаһары табиғаттағы найзағайлы, бұлтты күннің күйімен шендестіріледі. Күннің уақытша бұлтпен жабылуы мен торлануы адамның ішкі дүниесіндегі ауыр сезімдердің, эмоционалдық шиеленіс пен психологиялық күйзелістің метафорасы болып табылады.
«Қара күн» - Орны толмас ауыр қайғы, бақытсыздық, трагедия, қасіретті кезең.
 Мысалы: «Ел басына күн туып, жау шапқан сол бір қара күн халықтың есінен мәңгі өшпестей болып таңбаланды». (І. Есенберлин, «Көшпенділер»)
 Қазақ дүниетанымында Күн өмірдің, жарықтың және үміттің абсолютті символы болғандықтан, оның қара түспен байланысуы ең ауыр қайғыны білдіреді. «Қара күн» моделі - өмір мен өлімнің, бақыт пен бақытсыздықтың шектік нүктелерін белгілеуші антитезалық код.
«Күндей балқып, майдай еріп» / «Күндей балқып, судай тасу» - Мінезі жібектей жұмсарып, елжіреу, мейірімділік таныту / Қатты шаттанып, рухани қуаттың тасуы.
 Мысалы: «Немересінің тәтті қылығын көргенде, қатал атаның өзі күндей балқып, майдай еріп сала берді». (Ғ. Мүсірепов, «Ұлпан»)
 Күн жылуының қатты заттарды ерітетін қасиеті адамның мінез-құлқына көшірілген. Адамның жақсы мінезі мен көтеріңкі көңіл-күйі айналасын жылытатын, өмірлік қуатты арттыратын біртұтас когнитивтік образ ретінде қабылданады.
«Ақымаққа күнде той, ақылдыға күнде ой» / «Далбасамен күн өтті» / «Құбылаға қарап күн өткізді» - Уақытты мақсатсыз, босқа өткізу, әрекетсіздік пен жалқаулыққа салыну.
 Мысалы: «Ешбір кәсіппен айналыспай, құбылаға қарап күн өткізген замандастарына Абай іштей қатты ренжитін». (С. Мұқанов, «Өмір мектебі»)
Мұнда Күн уақыттың циркадтық/тұрақты өлшемі ретінде қызмет етеді. Күннің күн сайын қайталанатын циклі адам өмірінің мүмкіндіктерімен теңестіріліп, нәтижесіз, бос өткен уақыт пен әрекетсіздікке прагматикалық тұрғыдан теріс этикалық баға беріледі.
«Қысқа күнде қырық жерге қойма койды» - Өте айлакер, қу, амалшыл болу, уақыт тапшылығына қарамастан астыртын әрекеттер жасап үлгеру.
 Мысалы: «Ол өзі сондай пысық, қысқа күнде қырық жерге қойма қоятын, ешкімге сыр алдырмайтын сұм еді». (Б. Майлин, «Шұғаның белгісі»)
 Күннің қысқалығы уақыттың тығыздығын көрсетсе, адамның сол уақыт ішіндегі «қойма қою» әрекеті моральдық тұрғыдан теріс бағаланатын қулық пен айлакерлік моделін бейнелейді.
«Басын күн шалды» / «Аузы күншығысқа қарап қалды» / «Қабырғасынан күн көрінеді» - Есеңгіреп қалу, абдырау, есінен тану / Тәннің тым жүдеуі, өте арық болу.
 Мысалы: «Ашаршылық жылдары қабырғасынан күн көрінген аш балаларды көргенде жүрегің тілінетін». (Т. Ахтанов, «Шырағың сөнбесін»)
 Күннің физикалық және кеңістіктік бағдарлау қасиеттері адамның психофизиологиялық және соматикалық күйлерімен байланыстырылған. Күн сәулесінің денеден өтіп кетуі мүмкін деген гиперболалық (әсірелеу) метафора тәннің шектен тыс әлсіреуін айқын көрсетеді.
Ағыдшын тіліндегі мысалдар:
«A ray of sunshine» / «Sunbeam» / «Warm as sunbeams» - Айналасына қуаныш, жылылық пен позитивті энергия сыйлайтын ақжарқын, көңілді жан.
 Мысалы: "Little Mary was a true ray of sunshine in their gloomy and silent house." 
Ағылшын мәдениетінде Күн сәулесі мен шуағы адамның рухани жылуы мен оң эмоционалдық энергиясының тікелей метафорасына айналған. Бұл тіркестер тұлғаның жағымды мінез-құлқын сипаттайтын базалық перцептивтік үлгілерді құрайды.
«Honest as the sun» / «As true as the dial to the sun» - Өте адал, сенімді, сөзінде тұратын, берік әрі нақты адам.
 Мысалы: "You can completely trust him with your money; he is as honest as the sun." 
Күннің аспан күмбезінде күн сайын ешбір өзгеріссіз шығуы мен күн сағатының (sundial) айнымас дәлдігі ағылшын прагматикалық танымында адам болмысындағы тұрақтылықтың, шынайылық пен адалдықтың эталоны ретінде бекіген.
«The sun is never the worse for shining on a dunghill» - Нағыз асыл, жақсы адам қандай лас немесе төмен ортада жүрсе де өзінің биік қасиеттерін жоғалтпайды.
 Мысалы: "He grew up in a criminal neighborhood but became a noble doctor; indeed, the sun is never the worse for shining on a dunghill." 
Күннің лас жерге түссе де өзінің табиғи тазалығы мен нұрын бұзбайтын физикалық қасиеті адамгершілік игіліктерді кодтауға негіз болған. Тіркестің негізінде этикалық кемелдікті қорғау идеясы жатыр. «Think the sun shines out of somebody's backside» - Біреуді шамадан тыс дәріптеу, табыну, оның бойындағы кемшіліктерді мүлдем көрмей, соқыр сезімге берілу.
 Мысалы: "She thinks the sun shines out of her husband's backside and refuses to see his obvious flaws." 
Бұл идиомада Күннің «кемелдік, мінсіздік» символы ретіндегі қасиеті адамның иррационалды, шектен тыс сүйіспеншілік психологиясын әжуалау, ирониямен сынау үшін қолданылған.
«To be in the sun / in the sunshine» / «As calm as a toad in the sun» - Қолайлы әлеуметтік жағдайда болу, назар ортасында жүру, толық психологиялық тыныштық пен қанағат күйін кешу.
 Мысалы: "After winning the award, he was finally in the sunshine, enjoying his long-awaited success." 
Күн астында жылынып, тыныш жатқан тіршілік иесінің бейнесі арқылы адамның ішкі психологиялық тепе-теңдігі, эмоционалдық және әлеуметтік жайлылығы бейнеленеді.
«Show the sun with a lantern» / «A sundial is of no use in the shade» - Онсыз да айқын нәрсені орынсыз дәлелдеуге тырысу / Адамның дарыны мен таланты ашылуы үшін міндетті түрде қолайлы ортаның қажеттілігі.
 Мысалы: "Trying to explain basic logic to him was like showing the sun with a lantern." 
Күн жарығының абсолюттігі мен оның көлеңкедегі дәрменсіздігі сияқты физикалық заңдылықтар адамның интеллектуалдық әрекеттері мен әлеуметтік мүмкіндіктерін бағалаудың прагматикалық метафорасына айналған.
«Worship the rising sun» / «Hail the rising sun» - Билік басына жаңа келген ықпалды тұлғаға жағыну, соның соңынан еру, әлеуметтік конформизм таныту.
 Мысалы: "Most courtiers were quick to worship the rising sun as soon as the old king passed away." (From English political drama)
 Ежелгі халықтардың шығып келе жатқан Күнге табыну ритуалы ағылшын тілінде саяси иерархиядағы жағымпаздық пен конформизм психологиясын, мансап үшін күрес этикасын сипаттайтын прагматикалық ауысуға ұшыраған.
«Highest sun casts least shadow» - Адамның әлеуметтік мәртебесі мен рухани биіктігі неғұрлым жоғары болса, оның мақтаншақтығы мен кемшілігі соғұрлым аз (кішіпейіл) болады.
 Мысалы: "The great scientist was incredibly humble; as the proverb says, the highest sun casts least shadow." (From British philosophical prose)
 Лингвомәдени талдау: Күннің зенитте (ең биік нүктеде) тұрғанда жердегі көлеңкені барынша қысқартатыны туралы астрономиялық факт адамның этикалық мінез-құлқын бағалауға негіз болған. Күн шынайы ұлылық пен кемелдіктің, ал көлеңке пендешілік пен жалған атаққұмарлықтың метафорасы ретінде қарама-қарсы қойылады.
Кесте 1 – Қазақ және ағылшын тілдеріндегі «Күн/Sun» компонентті фразеологизмдердегі эмоционалдық-психологиялық кодтардың салыстырмалы көрінісі
	Қазақ тіліндегі мағыналық-тақырыптық топ
	Қазақ тілі фразеологизмдері мен тұрақты тіркестері
	Мәдени сәйкестік пен алшақтықтың когнитивтік сипаттамасы

	«Күн» компонентті фразеологизмдердегі адамның эмоционалдық жағдайының, мінез-құлқы мен өмірлік прагматикасының көрінісі
	Көңілі күншуақ болды; Көңілдің күнесі; Жауар күндей күркіреу; Жауар күндей торлану; Қара күн; Күндей балқып, майдай еріп; Күндей балқып, судай тасу; Ақымаққа күнде той, ақылдыға күнде ой; Далбасамен күн өтті; Құбылаға қарап күн өткізді; Қысқа күнде қырық жерге қойма қойды; Басын күн шалды; Аузы күншығысқа қарап қалды; Қабырғасынан күн көрінеді.
	Ұқсастығы: Екі тілде де Күннің жылуы мен жарығы адамның ішкі қуанышын, мейірімділігі мен рухани жайлылығын білдіретін абсолютті позитивті метафора құрайды. 
Алшақтығы: Қазақ тілінде күннің бұлттануы мен қараюы ашу мен ауыр қасіреттің тікелей символы ретінде терең эмоционалды сипат алса, ағылшын тілінде жағымсыз эмоциялар көбіне ирония мен әжуалау (backside) арқылы беріледі. 
Дихотомиясы: Қазақ санасында этика уақытты дұрыс пайдалану мен айлакерлікке қарсылық арқылы көрінсе, ағылшын санасында Күн тұрақтылықтың, әділеттіліктің, кішіпейілділік пен рухани мінсіздіктің тікелей эталоны болып табылады. 
Концептуалды алшақтық: Қазақ тілі уақытты босқа өткізетін енжарлықты сынайды. Ағылшын тілі билік иелеріне жағынатын белсенді әлеуметтік конформизмді (rising sun) және орынсыз мақтау психологиясын әшкерелейді. 


	Ағылшын тіліндегі мағыналық-тақырыптық топ
	Ағылшын тілі фразеологизмдері мен идиомалары
	

	«Sun» компонентті идиомалар мен теңеулердегі тұлғалық қасиеттердің, этикалық нормалар мен психологиялық жайлылықтың көрінісі
	A ray of sunshine; Sunbeam; Warm as sunbeams; Honest as the sun; As true as the dial to the sun; The sun is never the worse for shining on a dunghill; Think the sun shines out of somebody's backside; To be in the sun / in the sunshine; As calm as a toad in the sun; Show the sun with a lantern; A sundial is of no use in the shade; Worship the rising sun; Hail the rising sun; Highest sun casts least shadow.
	



«Күн/Sun» компонентті фразеологизмдер екі халықтың тек физикалық дүниесін ғана емес, ішкі психо-эмоционалдық және этикалық болмысын бағалайтын басты индикатор болып табылады. Алайда, қазақ дүниетанымында Күн көбіне адамның ішкі жан дүниесінің атмосфералық құбылыстармен тұтастығын (шуақ шашу, күркіреу, торлану) және уақыт өлшемін білдірсе, ағылшын мәдениетінде ол жеке тұлғаның қоғамдағы беделін, айнымас адалдығын, әлеуметтік жайлылығы мен саяси конформизмін айқындайтын прагматикалық құрал ретінде көрініс табады.
Қазақ дүниетанымында Күннің аспандағы циркадтық және атмосфералық құбылыстары адамның ішкі эмоционалдық толқыныстарымен тікелей шендестіріледі. Адамның көңіл-күйі табиғатпен тұтастықта қарастырылып, шуақ шашу немесе жауар күндей күркіреу түрінде деривацияланады. Сонымен қатар, Күн уақыт өлшемі ретінде адамның күнделікті тіршіліктегі белсенділігі мен енжарлығын бағалайтын индикатор қызметін атқарса, ағылшын лингвомәдениетінде Күннің физикалық тұрақтылығы мен зениттік қасиеттері адамның тұлғалық этикасы мен әлеуметтік беделін бағалауға бағытталған. Мұндағы дериваттар прагматикалық сипатқа ие: Күн адалдықтың эталоны (honest), рухани ұлылықтың өлшемі (highest sun) және қоғамдық билік иерархиясындағы конформизм психологиясын (rising sun) әшкерелейтін әлеуметтік-этикалық ресурс ретінде құрылымдалады.
 4. «Күн» компонентті фразеологизмдердегі кеңістік және қашықтық өлшемі. Күн космонимі қазақ және ағылшын лингвомәдениетінде жаһандық кеңістіктік және уақыттық категорияларды айқындаушы маңызды танымдық құралдардың бірі болып табылады. Қарастырылып отырған екі дүниетанымда да Күн тек жарық пен жылу көзі ғана емес, сонымен қатар әлемнің кеңістіктік құрылымын ұйымдастырушы, адамның қоршаған ортамен байланысын реттеуші және арақашықтықты өлшеуші әмбебап бағдарлық нысан қызметін атқарады. 
«Күн астында», «Күн астында тіршілік ету» - Ортақ дүние, жарық әлем, бүкіл жер беті, адамзат мекендейтін жаһандық кеңістік.
 Мысал: «Бұл фәниде, Күн астында өзінің туған елі мен жерінен ыстық ештеңе жоқ екенін ол шет жұртта жүргенде терең ұғынды». (Ә. Кекілбаев, «Үркер»); «Күн астында тіршілік еткен әрбір пенденің өз арманы, өз соқпағы болады». (Ш. Мұртаза, «Қызыл жебе»).
Бұл тіркес қазақ дүниетанымындағы әмбебап кеңістік моделін бейнелейді. Әлем Күн сәулесі түсетін ортақ кеңістік ретінде қабылданып, «Күн астында» бірлігі белгілі бір нысанның немесе құбылыстың бүкіл адамзатқа ортақ сипатын білдіреді. Қолданыста Күн әлемдік кеңістіктің ғана емес, адам өмір сүретін ортаның да символы ретінде көрінеді. Мұнда адамның бүкіл ғұмыры Күн сәулесі түсетін кеңістікте өтеді деген көне мифологиялық танымның ізі сақталған. Сондықтан когнитивтік тұрғыдан Күн әлемді біріктіретін, тіршілік кеңістігінің шекарасын айқындайтын әрі баршаға ортақ дүниені қамтитын орталық мәдени концепт ретінде танылады.
«Күндік жер» / «Күншілік жер» - Адамның немесе көштің бір тәулікте (бір күнде) жүріп өтетін арақашықтығы, белгілі бір жақын-орташа қашықтық мөлшері.
 Мысал: «Ауылдан шыққан салт аттылар күн батқанша күндік жердегі көршілес қонысқа жетіп үлгерді». (М. Әуезов, «Абай жолы»)
 Бұл тұрақты тіркестер қазақ халқының дәстүрлі кеңістік өлшеу жүйесін бейнелейді. Мұнда қашықтық метр немесе шақырыммен емес, Күннің бір тәуліктік қозғалысына сәйкес өлшенеді. Кеңістік категориясы уақыт категориясы арқылы вербалданып, адамның жүріп өтетін жолы Күн циклімен өлшенеді. Бұл қазақ дүниетанымындағы антропоцентрлік кеңістік моделінің көрінісі болып табылады.
«Бір күндік жер» / «Екі күндік жер» - Бір немесе екі күн бойы тоқтаусыз жүргенде жетуге болатын нақты прагматикалық арақашықтық.
 Мысал: «Қарқаралыға дейін әлі екі күндік жер бар, сондықтан аттарды тынықтырып алған жөн». (Ж. Аймауытов, «Қартқожа»)
 Бұл қолданыстар көшпелі өмір салты жағдайында қалыптасқан кеңістік өлшемдерідин тілдегі көрінісі болып табылады. Қашықтық адамның қозғалыс жылдамдығымен және Күннің тәуліктік циклімен байланыстырылып, нақты географиялық өлшемнен гөрі тәжірибелік-тұрмыстық сипат алады.
Ағылшын тіліндегі фразеологизмдер мен идиомалардың лингвомәдени сипаттамасы
«Under the sun» (Күн астында) - Жер бетінде, дүниеде, жарық әлемде, барлық жерде.
 Мысал: "There is nothing new under the sun, every story has already been told before." (Күн астында /жер бетінде/ жаңа ештеңе жоқ, әрбір хикая бұған дейін де айтылған). 
Бұл ағылшын тіліндегі ең кең таралған тұрақты тіркестердің бірі. Мұнда әлем Күннің бақылауындағы және оның сәулесі жететін ортақ макрокеңістік ретінде қабылданады. Сондықтан бұл тіркес универсалдылық, жаһандық ауқым және жалпылық мағынасын береді.
«Beneath the sun» (Күн астында / төменінде) - Әлемде, бүкіл адамзат қоғамында, тірілер дүниесінде.
 Мысал: "He wandered to every corner beneath the sun to find his long-lost brother." (Ол өзінің көптен жоғалған бауырын табу үшін Күн астындағы /дүниедегі/ әрбір бұрышты шарлады). 
 Бұл қолданыс мағыналық жағынан under the sun тіркесіне жақын келеді. Мұнда да Күн бүкіл адамзат өмір сүретін кеңістіктің ең жоғарғы куәгер нүктесі ретінде қарастырылады. Дегенмен, бұл тіркес көбіне поэтикалық және философиялық мәтіндерде әлемнің тұтастығын көрсету үшін қолданылады.
«Everything under the sun» (Күн астындағының бәрі) - Дүниедегі барлық нәрсе, болуы мүмкін барлық құбылыстар, шексіз ауқым.
 Мысал: "They sat until midnight, discussing everything under the sun from politics to space travel." (Олар түн ортасына дейін отырып, Күн астындағының бәрін - саясаттан бастап ғарышқа саяхатқа дейін талқылады). 
Бұл идиомада Күн кеңістіктің толықтығы мен шексіздігін білдіретін масштабтық символ ретінде көрінеді. Когнитивтік тұрғыдан алғанда, әлемдегі барлық заттар мен құбылыстар Күн сәулесі жететін ортақ жаһандық кеңістікте орналасқан деген пайымдау жатыр.
«Nobody under the sun» (Күн астында ешкім жоқ) - Бүкіл әлемде ешбір адам, бүкіл адамзат арасында бірде-бір жан.
 Мысал: "Nobody under the sun could solve this complicated mathematical formula." (Бұл күрделі математикалық формуланы Күн астындағы ешкім /дүниеде ешбір адам/ шеше алмас еді). 
 Тіркес белгілі бір қасиетті немесе әрекетті бүкіл адамзат ауқымында абсолюттендіру немесе жоққа шығару үшін қолданылады. Мұнда Күн әлемдік масштабтың көрсеткіші ретінде қызмет атқарады және адамның қабілеті жаһандық кеңістік шекарасымен салыстырылады.
«A day's journey» (Бір күндік саяхат/жол) / «A day's walk» (Бір күндік жаяу жол) - Бір күн ішінде жүріп өтуге болатын арақашықтық, қашықтықтың уақыттық өлшемі.
 Мысал: "The nearest water source was a day's journey across the dry valley." (Ең жақын су көзі құрғақ аңғар арқылы бір күндік жол /қашықтықта/ болатын). 
Бұл тіркестерде кеңістік категориясы уақыт арқылы өлшеніп, адамның физикалық қозғалысы Күннің тәуліктік циклімен байланыстырылған. Күн кеңістіктің метрикалық өлшеміне айналып отыр. Бұл қолданыстар қазақ тіліндегі «күндік жер» тіркесімен когнитивтік деңгейде толық сәйкес келеді.
«From sunrise to sunset» (Күн шыққаннан күн батқанша) - Күні бойы, тоқтаусыз, белгілі бір кеңістік пен уақыт шекарасында толық қозғалыста болу.
 Мысал: "The farmers worked in the fields from sunrise to sunset during the harvest season." (Егін жинау науқанында диқандар Күн шыққаннан Күн батқанша далада жұмыс істеді) [107]. 
Бұл тұрақты тіркес белгілі бір кеңістік пен уақыт аясындағы үздіксіз әрекетті білдіреді. Күннің шығуы мен батуы адамның физикалық қозғалысын, еңбек қызметін және тіршілік кеңістігін шектейтін табиғи-космологиялық бағдар ретінде қарастырылады.
Қазақ тілдік санасында Күн негізінен прагматикалық және антропоцентрлік қашықтықты өлшеу құралы ретінде деривацияланады, яғни адамның көшпелі тұрмыстағы жүріп өткен жолы Күннің тәуліктік циклімен өлшенеді. Ал ағылшын тілдік санасында Күн сәулесі жететін аумақ универсалды макрокеңістік, жаһандық ауқым мен шексіздік метафорасының өзегі ретінде құрылымдалады.
Жоғарыда талданған екі тілдегі фразеологиялық бірліктердің кеңістіктік-метрикалық мазмұнын, мәдени сәйкестіктері мен когнитивтік ерекшеліктерін айқындау мақсатында төмендегі салыстырмалы кестелік жүйелеу ұсынылады.
Кесте 4 – Қазақ және ағылшын тілдеріндегі «Күн/Sun» компонентті фразеологизмдердегі кеңістік пен қашықтық кодтарының салыстырмалы көрінісі
	Қазақ тіліндегі мағыналық-тақырыптық топ
	Қазақ тілі фразеологизмдері мен тұрақты тіркестері
	Мәдени сәйкестік пен алшақтықтың когнитивтік сипаттамасы

	«Күн» компонентті фразеологизмдердегі жаһандық кеңістіктің, тіршілік аясы мен арақашықтық өлшемінің көрінісі
	 Күн астында; Күн астында тіршілік ету; Күндік жер; Күншілік жер;Бір күндік жер; Екі күндік жер.
	Концептуалды ұқсастық (Әлемдік макрокеңістік): Екі тілде де Күн сәулесі жететін аумақ бүкіл жер бетін, жарық дүниені және адамзат мекендейтін ортақ кеңістікті білдіретін әмбебап метафора ретінде толық сәйкес келеді («күн астында» - «under the sun»).
Метрикалық сәйкестік (Уақыт пен кеңістік синкретизмі): Көшпелі қазақ тұрмысы мен ертедегі ағылшын қоғамында географиялық қашықтықты Күннің тәуліктік циклі арқылы өлшеудің бірдей антропоцентрлік моделі қалыптасқан («күндік жер» - «a day's journey»).
Когнитивтік ауқым мен масштаб алшақтығы: Қазақ тілдік бейнесінде Күн көбіне прагматикалық-тұрмыстық қашықтықты нақты өлшеуге («екі күндік жер»), көш бағытын реттеуге бағытталса, ағылшын тілінде Күн кеңістіктің шексіздігін, логикалық толықтығы мен абсолюттілігін білдіретін глобалдық-философиялық идиомалардың өзегіне айналған («everything / nobodyunder the sun»). 

	Ағылшын тіліндегі мағыналық-тақырыптық топ
	Ағылшын тілі фразеологизмдері мен идиомалары
	

	 «Sun» компонентті идиомалар мен тіркестердегі әмбебап кеңістіктің, жаһандық ауқым мен арақашықтықтың көрінісі
	Under the sun; Beneath the sun; Everything under the sun; Nobody under the sun; A day's journey; A day's walk; From sunrise to sunset.
	


Кестедегі мәліметтер көрсеткендей, қазақ және ағылшын лингвомәдениеттерінде Күн кеңістік пен қашықтықты ұйымдастырушы әмбебап космологиялық бағдар ретінде маңызды рөл атқарады. Екі мәдениетте де Күн кеңістік пен уақыттың табиғи координаттық жүйесін қалыптастыратын негізгі космоним ретінде концептуалданған. Дегенмен, когнитивтік екпін салу тұрғысынан өзіндік өміршең айырмашылықтар бар: қазақ дүниетанымында Күн көшпелі тұрмыс салтына байланысты қашықтықты өлшеудің нақты дәстүрлі антропоцентрлік құралы ретінде айқындалса («күндік жер», «күншілік жер»), ағылшын лингвомәдениетінде ол бүкіл әлемді, жаһандық масштабты, универсалдылық пен шексіз макрокеңістікті қамтитын логикалық-абсолютті метафораның өзегі ретінде (everything under the sun, nobody under the sun) құрылымдалған. Бұл заңдылықтар екі халықтың қоршаған ортаны игерудегі тарихи-тәжірибелік ерекшеліктерін нақты көрсетеді. концептуалданады.
5. «Күн» компонентті фразеологизмдердегі физиологиялық және медициналық әсерінің көрінісі
Қазақ лингвомәдениетіндегі Күн космонимі адам ағзасына тікелей әсер етуші белсенді субъект ретінде сипатталады. Ф. Шарифианның мәдени схемалар теориясына сәйкес, бұл жерде Күн «белсенді агент» (active agent) рөлінде көрінсе, [99, p. 85]. Қазақ танымында Күннің физикалық әсері көбінесе агрессивті немесе интенсивті қимыл-қозғалыс метафоралары арқылы вербалданады.
Атап айтқанда, «күн қақты», «күн қарыды», «күн шалды» сияқты нағыз фразеологиялық бірліктерде Күн ұрушы, күйдіруші немесе тиісуші динамикалық субъект ретінде сипатталады. Тілдік санада Күннің теріге және жалпы ағзаға әсері адамның сыртқы келбеті мен денсаулығының өзгеруіне әкелетін негізгі себепші фактор болып табылады. Мәселен, халықтық тілдік материалдарда сақталған:
«Күн шағып тастайды ғой, айнам-ау, басыңа бір нәрсе жапсаңшы!» 
Бұл сөйлемдегі «шағу» лексемасы Күннің физикалық қуатын жанды табиғатқа тән қауіпті әрекетпен шендестіріп, оның адам тәніне тигізер зардабын экспрессивті түрде бейнелейтін фразеологиялық оралым қызметін атқарып тұр.
Дж. Лакоффтың «Адам денесі – контейнер (Body is a Container)» концептуалды метафорасы тұрғысынан келгенде [100, p. 78], «күн өту» және «күн тию» фразеологизмдері Күн энергиясының адам ағзасының ішкі кеңістік шекарасынан еніп, физиологиялық дисбаланс тудыруын таңбалайды. Медициналық антропология тұрғысынан «күн соқты болу» фразеологиялық тіркесі мен «күн өту» бірлігі нақты клиникалық күйді (hyperthermia) білдіреді. Көркем әдебиеттегі контекстік қолданысы:
«Ашық күн сәулесінің астында көп жүріп қалғандықтан, басы ауырып, жүрегі айнып, қызуы көтерілді, күн өтті. Үйге бар, дем ал!» (Қабдолов).
Мұндағы «күн өту» процесі сыртқы ортадағы жылу энергиясының антропоцентристік нысанның ішкі ортасына агрессивті түрде ауысуының нәтижесі. Сонымен қатар, қазақ тіліндегі «күн тию» фразеологизмі Күн (ыстық) мен адам арасындағы жанасудың кездейсоқ әрі зардапты сипатын ашады. Мысалы:
«Өзінің азды-көпті дәрігерлік тәжірибесінде күн тиген адамды емдеп көрмеген-ді» (Әбдіхалықов) 
Бұл сөйлемде «күн тию» құбылысы кәсіби медициналық контексте де қолданылып, ағзаның күн сәулесіне шамадан тыс ұшырауынан туындайтын экзистенциалдық қауіп ретінде категорияланады. Бұл жерде Күн тек климаттық нысан емес, адамның биологиялық шекарасын бұзушы белсенді күш схемасымен сипатталған. 
Көшпелілер мәдениеті мен көркем әдебиет континуумында «Күн» космонимінің бұл агрессивті де жойқын сипаты тек қалыпты биологиялық дисбаланспен (гипертермия) ғана шектелмей, адамның когнитивтік жүйесін толықтай деструкцияға ұшырататын, яғни сананы өшіретін абсолюттік экзистенциалды қауіп деңгейіне дейін трансформацияланады. Мұның ең айқын әрі классикалық үлгісін Ш. Айтматовтың «Ғасырдан да ұзақ күн» романындағы адамды ақыл-ойынан айыру, яғни мәңгүрттендіру процесінің сипатталуынан көреміз. Тұтқынның басына жаңа сойылған түйе терісін (шірі) кигізіп, Сарыөзек даласының аптап ыстығында, ашық күн астында қалдыру табиғат пен Күннің белсенді агенттік («ұрушы», «қарушы») қуатын зұлымдық мақсатта шегіне жеткізе пайдаланудың көрінісі болып табылады. Айтматовтың еңбегінде бұл былайша вербалданады:
«Аңызақ далада басқа кигізген шіріні Сарыөзектің аптап күні сорғызып, кептіре бастағанда, тұтқынның есі шығып, шыңғыратын» (Айтматов) Егер тұрмыстық деңгейдегі «күн өту» мен «күн қару» уақытша патологиялық симптомдар тудырса, бұл этнографиялық контексте Күннің көзі (жалындаған ыстық) шикі теріні тарылтып, адамның бас сүйегін қысу арқылы оның нейро-когнитивтік тұтастығын бұзатын, нәтижесінде адам санасын біржола жауып тастайтын басты қозғаушы механикалық және физикалық күш рөлін атқарады.
Осы үдерістің этно-мәдени астарын зерттеген ғалымдар өз еңбегінде бұл физиологиялық азаптың соңғы нүктесі адамның өзіндік «менін», тілі мен тарихи жадын ұмытып, соқыр сенімдегі биологиялық қуыршаққа (мәңгүртке) айналуымен аяқталатынын негіздейді [108, 76-б.]. Бұл құбылысты лингвокогнитивтік тұрғыдан талдасақ, «күн өту», «күн тию», «күн қарыды» деген қалыпты медициналық-соматикалық ұғымдар мен фразеологизмдер семантикалық деривацияға ұшырап, «сананың біржола жабылуы», «ұлттық-мәдени енжарлық» және «тарихи менталды кодтың жойылуы» сияқты терең әлеуметтік-метафоралық мағыналық өрістерге ие болады.
Дегенмен, Күннің позитивті аксиологиялық мәні оның регенеративті қасиетінен де байқалады. Фразеологиялану сатысында тұрған «күн шуағымен емделу» немесе «күнге шынығу» когнитивтік-модельдік тіркестері Күнді сауықтырушы ресурс ретінде таңбалап, оны «өмірлік қуат» метафорасымен ұштастырады. Халықтық медицина мен күнделікті тұрмыстық прагматикада Күн энергиясы ағзаны нығайтушы фактор ретінде қабылдануы ағылшын тіліндегі фразеологизмдер мен идиомаларда да көрініс табады:
«Catch the sun» (Күнді ұстап алу) - Ыстық күн астында терінің аздап қызаруы, күнге күю, жеңіл физиологиялық трансформацияға ұшырау.
"Be careful on the beach, or you will catch the sun on your shoulders." (Жағажайда абай бол, әйтпесе иығыңа күн өтіп /күйіп/ кетеді). (Dickens). Ағылшын тілдік бейнесінде бұл идиома Күн сәулесінің адам денесіне байқаусызда тиюін сипаттайды. «Ұстап алу» (catch) метафорасы Күннің агрессивтілігін емес, адамның сыртқы фактормен жанасудағы пассивті немесе абайсыз позициясын білдіреді.
«To expose oneself to the sunshine» (Өзін күн сәулесіне ашу) - Сауығу немесе демалу мақсатында күн көзінде саналы түрде ұзақ отыру, күн сәулесін қабылдау.
 "Doctors recommend to expose oneself to the sunshine for a brief period daily to synthesize vitamin D." (Дәрігерлер D витаминін синтездеу үшін күнделікті қысқа уақытқа өзіңді күн сәулесіне ашуды /күн көзінде отыруды/ ұсынады). 
Себеп-салдарлық метафоралар аясында бұл тіркес биологиялық нысанның сыртқы климаттық факторға өз еркімен ашылуын білдіреді. Мұнда Күн адамның бақылауындағы пайдалы табиғи ресурс.
«Sun-kissed» (Күн сүйген) - Күн көзінде биязы, әдемі тотыққан тән (тері), тартымды алтын түсті сыртқы келбет.
"She returned from her summer Mediterranean holiday with a beautiful, sun-kissed skin." (Ол Жерорта теңізіндегі жазғы демалысынан күн сүйген /әдемі тотыққан/ терісімен оралды). 
Бұл когнитивтік тіркес Күннің жағымды әсерін бейнелейді. Күн сәулесінің физиологиялық салдары «сүю» метафорасы арқылы жұмсартылып, Күннің «эстетикалық сауықтырушы» ретіндегі жоғары аксиологиялық мәнін ашады.
«To sun oneself» (Күнге қыздырыну) - Күн көзіне шығып жылыну, Күн энергиясын физиологиялық қажеттілік ретінде пайымдау.
"The lizards and the tourists alike love to sun themselves on the warm rocks." (Кесірткелер де, туристер де жылы тастардың үстінде күнге қыздырынғанды /күнге аунағанды/ жақсы көреді). [Lawrence, 1923, p. 45].
Ағылшын прагматикасында бұл фразеологизмдегі әрекет адам мен жануарларға бірдей тән табиғи-биологиялық рақаттану, демалу және ағзаны нығайту процесі ретінде қабылданады.
«Sun-struck bone» (Күн өткен /соққан сүйек) - Шөлден қатты қаталаған, аптап ыстықтан қатты қажыған және зардап шеккен физикалық күй.
"We dragged our sun-struck bones across the endless desert expanse." (Біз шексіз шөл дала арқылы күн өткен /қаталаған/ сүйектерімізді әрең сүйреттік). (Kipling). Бұл гиперболалау әдісіне негізделген қуатты авторлық-поэтикалық контекстік метафора. Бұл жерде Күннің әсері ағзаның ең терең деңгейіне (сүйекке) дейін жететін интенсивті күш ретінде сипатталады.
«Sun-burnt» (Күнге күйген) / «Sun-bleached» (Күнге оңған) - Күн сәулесінен терінің қатты күюі / Күн көзінде ұзақ тұрудан заттардың түсінің оңып, ағаруы.
"His face was sun-burnt and his shirt was sun-bleached from years of sea voyage." (Көп жылғы теңіз саяхатынан оның жүзі күнге күйген, ал жейдесі күнге оңған еді). (Hemingway). Бұл лексикаланған тұрақты тіркестер Күн сәулесінің тірі тән мен өлі нысандарға тигізетін химиялық-физикалық салдарын айқындайды. Күн қоршаған ортадағы заттардың түсі мен құрылымын өзгертуші фактор.
Қазақ тілдік деривациясы Күнді адам денесі мен санасының шекарасын бұзатын «белсенді агрессивті агент» деп таныса, ағылшын тілдік деривациясы Күнді адамның бақылауындағы және оған саналы түрде ашылуына болатын «қоршаған орта факторы немесе ресурс» ретінде құрылымдайды.
Жоғарыда талданған екі тілдегі фразеологиялық бірліктердің медициналық-соматикалық мазмұнын, когнитивтік схемалары мен мәдени ерекшеліктерін салыстыру мақсатында төмендегі кестелік жүйелеу ұсынылады.
Кесте 22 – Қазақ және ағылшын тілдеріндегі «Күн/Sun» компонентті фразеологизмдердегі физиологиялық кодтардың салыстырмалы көрінісі
	Қазақ тіліндегі мағыналық-тақырыптық топ
	Қазақ тілі фразеологизмдері мен тұрақты тіркестері
	Мәдени сәйкестік пен алшақтықтың когнитивтік сипаттамасы

	«Күн» компонентті фразеологизмдердегі физиологиялық және медициналық әсер 
	Күн өту; Күн тию; Күн соқты болу; Күн қақты; Күн қарыды; Күн шалды; Күн шағу; Басқа шірі кигізіп күн астында қалдыру; Күн шуағымен емделу; Күнге шынығу.
	Екі тілде де Күннің адам тәніне (соматикасына) тигізетін физикалық-термиялық және химиялық салдары (терінің өзгеруі, қызу көтерілуі) дескрипцияланады.
Қазақ тілдік санасында Күн адам денесінің «контейнерлік» шекарасын бұзып өтетін, «ұрушы», «қарушы» белсенді агрессивті агент. Оның экстремалды этно-мәдени салдары сананың біржола өшуіне (мәңгүрттікке) әкеледі.
Ағылшын санасында адам Күнге не өзі саналы түрде «ашылады» (expose), не оның әсерін пассивті-абайсыз түрде «ұстап алады» (catch). Күн мұнда бақыланатын климаттық қоршаған орта факторы және эстетикалық-емдік ресурс ретінде қабылданады.

	Ағылшын тіліндегі мағыналық-тақырыптық топ
	Ағылшын тілі фразеологизмдері мен идиомалары
	

	«Sun» компонентті бірліктердегі күннің физиологиялық әсері
	Catch the sun; To sun oneself;
To expose oneself to the sunshine; Sun-kissed; Sun-burnt; Sun-bleached; Sun-struck bone.
	


Талданған тілдік материалдар көрсеткендей, қазақ және ағылшын лингвомәдениеттерінде Күннің адамға ықпалы «сыртқы күштің ішкі күйді өзгертуі» сияқты ортақ когнитивтік модель негізінде концептуалданады. Алайда бұл модельдің жүзеге асуында елеулі менталдық айырмашылықтар байқалады. Қазақ тілінде Күн «соғу», «қағу», «қару», «шағу» сияқты етістіктер арқылы адам ағзасы мен санасына белсенді әрі агрессивті әсер етуші күш ретінде сипатталса, ағылшын тілінде адам Күннің әсерін «ұстап алады» (catch the sun), «күннің сүюне» бөленеді (sun-kissed) немесе оған саналы түрде «өзін ашады» (expose oneself). Бұл ерекшеліктер Күн космонимінің климаттық құбылыс қана емес, маңызды биологиялық әрі мәдени феномен ретінде танылатынын көрсетеді. Сонымен қатар олар қазақ дүниетанымындағы табиғатпен тұтастыққа негізделген экспрессивті қатынасты және ағылшын мәдениетіне тән функционалды-прагматикалық көзқарасты айқындайды.
Қазақ лингвомәдениетінде Күннің ықпалы себеп-салдарлық байланыстар жүйесі арқылы кодталады. Оның белсенді әрекеті адамның физикалық күйіне ғана емес, менталды-когнитивтік кеңістігіне де әсер етеді. Соның нәтижесінде бір жағынан емдеуді немесе сақтануды қажет ететін физиологиялық жағдайлар (күн өту) қалыптасса, екінші жағынан этно-көркемдік дискурста тарихи жадынан айырылған мәңгүрт бейнесін жасауға негіз болатын деструктивті күш ретінде де танылады.
6. «Күн» компонентті фразеологизмдердегі еңбекқорлық пен табиғи заңдылық көрінісі
Қазақ когнициясында Күнмен байланысты мүмкіндіктер көбінесе этикалық еңбекқорлық пен табиғат заңдылықтарына бейімделу арқылы көрінеді. Ф. Шарифианның мәдени схемалар теориясы тұрғысынан алғанда [99, p. 83], Күн мұнда адамның күнделікті тіршілік ырғағын белгілейтін «уақыттық бағдар» (temporal anchor) қызметін атқарады.
Атап айтқанда, «Күнмен бірге тұру (ерте тұру)» фразеологиялық оралымы Күннің шығуын тиімді пайдаланып, нәтижеге жетудің этикалық моделі болып табылады. Бұл тіркес қазақ халқының «Ерте тұрған әйелдің бір ісі артық, ерте тұрған еркектің ырысы артық» деген дәстүрлі паремиологиялық дүниетанымымен астасып, уақытты «береке» ретінде қабылдаудың когнитивтік схемасын ашады. Мәселен, көркем әдебиеттегі контекстік қолданысы:
«Ерте оянды. Күнмен бірге тұрып, келер түн жарымда жатып жүрмін» (Шәріпов). Бұл үзіндідегі «Күнмен бірге тұру» метафорасы адамның физикалық белсенділігін Күннің циклдік қозғалысымен толық үйлестіруін, яғни еңбек процесінің табиғи ырғаққа тәуелділігін көрсетеді.
Дж. Лакоффтың «Уақыт - бұл бағалы ресурс (Time is a Valuable Resource)» концептуалды метафорасы аясында Күннің шығуы жаңа мүмкіндіктердің басталу нүктесі ретінде категорияланады [100, p. 78]. Осы ретте «Таң атпайын десе де, күн қоймайды» паремиологиялық фразеологизмінде өмірдің объективті заңдылығы мен мүмкіндіктердің келуі сөзсіз екенін білдіретін экзистенциалдық оптимизм таңбаланады. Мұнда Күн адамның еркінен тыс жүретін, бірақ әрқашан таңның атуы арқылы жаңа мүмкіндік сыйлайтын тоқтаусыз процесс ретінде сипатталған:
«Таршылықтан қысылған шақта қарт: «Таң атпайын десе де, күн қоймайды, бұл қиындық та өтер», деп жұбатты» (Есенберлин) Күн концептісінің этикалық-психологиялық мазмұны адамның ішкі болмысы мен моральдық қасиеттерін бағалауда да басты рөл атқарады. Поэтикалық сипат алған тұрақты дидактикалық тіркес аясында Күн мен Түн оппозициясы арқылы «кемелдік» пен «менталды енжарлық» категориялары берілген:
«Ердің көңілі күнмен тең, / Ездің көңілі түнмен тең» (Тәжібаев). Мұндағы Күн ашықтықтың, мәрттіктің және жасампаздықтың символы болса, Түн енжарлық пен қараңғылықтың баламасы. Бұл салыстыру қазақ тілдік картинасында Күннің тек физикалық жарық көзі емес, адамның рухани және әлеуметтік статусын айқындайтын аксиологиялық нысан екенін дәлелдейді.
Қазақ лингвомәдениетінде Күннің мүмкіндік ретіндегі ұғымдық бейнесі табиғи заңдылық пен еңбек этикасына (күнмен бірге әрекет ету) негізделген. Егер Күннің аспандағы орны уақытты көрсетсе, оның шуағы адам көңілінің кеңдігі мен мүмкіндігінің шексіздігін білдіреді. Бұл тілдік деректер Күннің қазақ халқының прагматикалық тіршілігі мен моральдық құндылықтар жүйесіндегі маңызды орнын айғақтайды.
Ағылшын танымында Күн уақытты капиталдандырудың, стратегиялық жоспарлаудың және жеке жауапкершіліктің символы. Дж. Лакоффтың «Уақыт бұл ресурс (Time is a Resource)» концептуалды метафорасына сәйкес [100, p. 78], ағылшын тілдік бейнесінде Күн сәулесі шектеулі мүмкіндік ретінде категорияланады.
Бұл модельдің классикалық көрінісі ағылшын лексикографиясындағы төмендегі фразеологизмде айқын көрінеді:
«Make hay while the sun shines» (Күн жарқырап тұрғанда шөп шап).
Мұнда Күн сәулесі әрекет етуге қолайлы жағдай мен зор мүмкіндікті білдіреді, ал оны тиімді пайдалану табыстың басты кепілі. Күн өмір сүру сапасын жақсартуға берілген уақытша мүмкіндік ретінде концептуалданады. Мәселен:
«We have a unique opening in the market right now, so let's make hay while the sun shines» (Қазір нарықта біз үшін бірегей мүмкіндік туып тұр, сондықтан қолайлы кезеңнің игілігін көріп қалайық) (Galsworthy). Осыған ұқсас төмендегі мысалда тұрақты паремиологикалық тіркесте тіршіліктегі бақ пен сәттіліктің Күн сәулесі секілді баршаға ортақ, тең сипатын ашылады:
«Sun shines on both sides of the hedge» (Күн шарбақтың екі жағында бірдей жарқырайды).
Сонымен қатар, Күн прагматикалық сақтық пен тәуекелді бағалаудың бағдары қызметін атқарады. 
«Though the sun shine, leave not your cloak» (Күн шығып тұрса да, шапаныңды тастама) [109, p. 51].
Бұл мысал қазіргі қолайлы жағдайдың тұрақсыздығын ескертіп, мүмкіндікті дер кезінде пайдалануға негізделген сақтық моделін көрсетеді. Мұнда ағылшын мәдениетіне тән болашақты болжай білу және кез келген өзгеріске алдын ала дайын болу (foresight) қағидасы көрініс табады. Ал келесі мысалда, керісінше, мүмкіндік пен амбицияның шегін ажырата алмау Икар туралы көне мифке негізделген метафора арқылы бейнеленеді:
«Flew too near the sun» (Күнге тым жақын ұшу) 
Икар мифіне негізделген бұл когнитивтік модель шектен тыс өршілдік пен негізсіз тәуекелдің қайғылы салдары туралы ескерту қызметін атқарады:
«The young CEO flew too near the sun with his aggressive expansion plan and bankrupted the firm». Ресурстарды басқару мен интеллектуалдық прагматика деңгейінде Күн мағынасыз әрекеттерді сынау үшін де қолданылады. Дж. Свифттің сатиралық шығармасынан бастау алып, тілде идиома ретінде қалыптасқан төмендегі бірлік бос әурешілік пен мүмкін емес іске ресурс жұмсауды білдіретін теріс прагматикалық модель болып табылады:
«Extract sunbeams from cucumbers» (Қиярдан күн сәулесін алу) [109, p. 182].
«Out of God’s blessing into the warm sun» 
Ал бұл фразеологизмде Күннің жылуы шынайы қауіпсіздік пен қорғаныстың баламасы емес, алдамшы жайлылықтың символы ретінде көрінеді. Тіркес адамның тұрақты әрі сенімді жағдайдан бас тартып, сырттай тартымды көрінгенімен, ақыр соңында қолайсыз немесе қауіпті жағдайға тап болуын білдіреді.
«By leaving his secure job for a risky venture, he went out of God’s blessing into the warm sun» (Тұрақты әрі сенімді жұмысын тастап, тәуекелді кәсіпке бет бұрған ол Құдайдың жарылқауынан шығып, жылы күннің алдамшы шуағына тап болды.) Берілген мысалда кейіпкердің тұрақты жұмысын тастап, тәуекелі жоғары іске баруы оның жағдайын жақсартудың орнына қиындыққа ұрындырады. Когнитивтік тұрғыдан бұл фразеологизм ағылшын дүниетанымындағы жалған мүмкіндік пен шынайы қауіпсіздік арасындағы қарама-қайшылықты бейнелейді. Мұнда Күн жағымды өмірлік ресурс ретінде емес, адамның қате таңдауы нәтижесінде алданып қалуына себеп болатын уақытша әрі сенімсіз игіліктің метафорасы ретінде концептуалданады.
Күннің әмбебаптық сипаты «Everything under the sun» (Күн астындағының бәрі) идиомасында көрініс табады, мұнда Күн барлық қолжетімді ресурстар мен мүмкіндіктердің жаһандық шекарасын белгілейтін когнитивтік нысан рөлін атқарады:
«We discussed everything under the sun, from politics to ancient history» (Біз саясаттан бастап көне тарихқа дейінгі күн астындағының бәрін талқыладық) (Joyce)
Қорыта айтқанда, ағылшын когнициясында Күн әрекет етуге итермелейтін белсенді фактор. Егер қазақ тілінде Күн табиғи береке мен еңбек ырғағының өлшемі болса, ағылшын тілінде ол максималды пайда алуға бағытталған стратегиялық ресурс. Бұл деректер Күн концептісінің ағылшын халқының индивидуалистік прагматикасы мен рационалды дүниетанымындағы шешуші орнын айғақтайды.
Қазақ мәдени моделінде Күн уақыттық бағдар, еңбек этикасы, береке және рухани кемелдік ұғымдарымен сабақтасса, ағылшын моделінде стратегиялық ресурс, мүмкіндік, сақтық, тәуекелді бағалау, ресурсты басқару және әмбебап кеңістік концептілерінің негізін құрайды.
Кесте 23 – Қазақ және ағылшын тілдеріндегі «Күн/Sun» компонентті фразеологизмдердегі прагматикалық кодтардың салыстырмалы көрінісі
	Қазақ тіліндегі мағыналық-тақырыптық топ
	Қазақ тілі фразеологизмдері мен тұрақты тіркестері
	Мәдени сәйкестік пен алшақтықтың когнитивтік сипаттамасы

	«Күн» компонентті фразеологизмдердегі еңбекқорлық пен табиғи заңдылық 
	Күнмен бірге тұру (ерте тұру); Күнмен бірге әрекет ету; Таң атпайын десе де, күн қоймайды; Ердің көңілі күнмен тең; Күннің көзі жылыды.
	Екі лингвомәдениет те Күнді әрекет етудің, уақытты тиімді игерудің және мүмкіндікке қол жеткізудің негізгі бағдаршамы ретінде таниды.
Айырмашылығы: қазақ дүниетанымында Күн адамның тіршілігін табиғаттың циклдік заңдылығымен үйлестіретін уақыттық бағдар, еңбек этикасының өлшемі және берекенің символы ретінде көрінеді. Еңбекқорлық табиғатпен үйлесімде әрекет ету арқылы жүзеге асады. Күн адамның рухани кемелдігі мен әлеуметтік беделін бағалаудың аксиологиялық көрсеткіші қызметін атқарады («Ердің көңілі күнмен тең»).
Ағылшын мәдени кодында Күн әрекет етуге қолайлы уақытты білдіретін стратегиялық ресурс ретінде концептуалданады. Мұнда уақытты капиталдандыру, мүмкіндікті дер кезінде пайдалану, болашақты болжай білу, тәуекел мен амбицияның шегін бағалау, ресурстарды ұтымды жұмсау және жалған мүмкіндік пен шынайы қауіпсіздікті ажырату секілді прагматикалық модельдер басым. 

	Ағылшын тіліндегі мағыналық-тақырыптық топ
	Ағылшын тілі фразеологизмдері мен идиомалары
	

	«Sun» компонентті бірліктердегі мүмкіндіктер мен стратегиялық әрекет 
	Make hay while the sun shines; Sun shines on both sides of the hedge; Though the sun shine, leave not your cloak; Flew too near the sun; Extract sunbeams from cucumbers; Out of God’s blessing into the warm sun; Everything under the sun.
	



Күн космонимі екі мәдениетте де еңбек пен әрекетті ұйымдастырушы әмбебап мәдени код қызметін атқарады. Алайда оның концептуалдану бағытында елеулі айырмашылықтар байқалады. Қазақ лингвомәдениетінде Күн табиғи заңдылықпен үйлескен еңбек этикасын, береке мен рухани кемелдікті білдіретін аксиологиялық бағдар ретінде көрінеді. Мұнда адам табиғаттың циклдік ырғағына бейімделу арқылы табыс пен игілікке жетеді. Ал ағылшын тілдік санасында Күн мүмкіндікке қол жеткізуге жағдай жасайтын стратегиялық ресурс ретінде қабылданады. Сондықтан ағылшын мәдени моделінде уақытты тиімді пайдалану, болашақты болжау, тәуекелді басқару, амбиция шегін сақтау және ресурстарды ұтымды жұмсау идеялары алдыңғы орынға шығады. Сонымен қатар Күн жалған мүмкіндік, орынсыз тәуекел және нәтижесіз әрекет секілді теріс прагматикалық модельдерді қалыптастыруға да қатысады. Демек, қазақ дүниетанымында Күн көбіне табиғатпен үйлесімділік пен берекенің өлшемі болса, ағылшын мәдениетінде ол стратегиялық жоспарлау мен рационалды әрекеттің басты ресурсы ретінде концептуалданады.
«Күн/Sun» компонентті фразеологизмдердегі тілек, бата және экзистенциалды үміт кодтары. Күн қазақ және ағылшын халықтарының да танымдық жүйесінде жақсылықтың, болашаққа деген сенім мен позитивті дүниетанымның абсолютті эталоны қызметін атқарады. Алайда бұл концептінің тілдік репрезентациясы мен прагматикалық бағыты екі мәдениетте екі түрлі арнада дамыған. Қазақ тілдік әлем бейнесінде Күн трансцендентті (жоғары) күштің адамға беретін метафизикалық сыйы, құт пен онтологиялық бақ-дәулеттің баламасы ретінде бата мен тілек жанрында тұрақтанса, ағылшын тілінде ол уақытша дағдарыстан кейін келетін заңдылыққа негізделген жеке төзімділік пен рационалды оптимизмді таңбалайды. Аталған ерекшеліктердің деривациялық бағыттарын визуалды түрде көрсету үшін төмендегі когнитивтік модель ұсынылады.
«Күнің жарық болсын!» - Өмірің мағыналы, бақытты, қасіретсіз, жолың әрдайым ашық болсын деген мағынадағы ізгі тілек, бата сөзі. «Күнің жарық болсын, қарағым! – деп ақ батасын берген ақсақал жолаушының иығынан қақты». (М. Әуезов, «Абай жолы»)
Қазақ тілдік әлем бейнесінде бұл бата Күнді трансцендентті (жоғары) күштің адамға беретін метафизикалық сыйы ретінде сипаттайды. Жарық өмір мен бақыттың символы. Бұл бірлік адамды экзистенциалдық тұйықтықтан шығарып, болашаққа жетелейтін онтологиялық тұрақтылық коды қызметін атқарады.
«Күнің батпасын!» - Дәулетің таймасын, өмірің ұзақ болсын, бағың ешқашан қайтпасын деген ұғымды білдіретін баталық оралым.
«Тәңірім саған ұзақ ғұмыр берсін, күнің батпасын, әулетіңнің тірегі бол!» 	Күннің батуы өмірдің таусылуы немесе бақтың қайтуы ретінде концептуалданады. Сондықтан «күнің батпасын» фразеологиялық оралымы Күннің сөнбес физикалық қуаты мен мәңгілік ырғағын адам өміріне дарытуды көздейтін метафизикалық тілек болып табылады.
«Күндей күлімде» - Әрдайым қуанышты, жарқын жүзді, айналасына тек жақсылық пен шуақ шашып жүретін кемел болмысты болу.
«Анасы қызының шашынан сипап: "Әрқашан күндей күлімдеп жүрші, айналайын", - деді». (Ғ. Мүсірепов, «Ұлпан»)
Эстетикалық және эмоционалдық игіліктерді Күн сәулесінің жылылығы арқылы дарытуға бағытталған метафоралық модель. Күннің антропоморфтық сипат алып, «күлімдеу» лексемасымен тіркесуі оның қазақ танымындағы ең жоғары мейірімділік эталоны екенін көрсетеді.
«Күн нұрына бөлен» - Өте бақытты болу, шапағатқа, жақсылық пен рақатқа кенелу, жолы болу.
«Еліңнің елеулісі бол, күн нұрына бөленіп, арманыңа жет!» (Баталар жинағынан)
«Нұр» мен «шуақ» құт пен бақ-дәулеттің баламасы. Бұл когнитивтік модель социумның (бата берушінің) адамға бағыттаған рухани энергетикасының Күн сәулесі метафорасы арқылы вербалдануы болып табылады.
Ағылшын тілінде күн компонетті бата-тілектегі қолданылым кездеспегенімен, қиындықтың артында жақсылық болатындығын білдіретін фразеологизмдер кездеседі:
«Tomorrow the sun will rise» (Ертең күн қайта шығады) - Қандай қиындық болса да өтеді, ертең-ақ бәрі жақсы болады, болашақтан үміт үзбеу керек.
"Don't despair over today's failure; remember, tomorrow the sun will rise." (Бүгінгі сәтсіздікке бола таусылма; есте сақта, ертең күн қайта шығады). (Dickens).
Ағылшын прагматикалық дүниетанымында Күннің шығуы уақытша дағдарыстан кейін келетін бұзылмас табиғи заңдылық ретінде қабылданады. Мұндағы оптимизм трансформациялық метафизикалық тілектен гөрі, табиғат цикліне негізделген рационалды сенімге бағытталған.
«Sun-bright hope» (Күндей жарқын үміт) - Болашаққа деген өте үлкен, нық, ешқандай күмәнсіз таза әрі сенімді үміт.
"Despite the economic crisis, the workers held onto a sun-bright hope for recovery." (Экономикалық дағдарысқа қарамастан, жұмысшылар жағдайдың түзелетініне деген күндей жарқын үміттерін үзбеді). [Shelley, 1820, p. 94].
Лингвомәдени талдау: Болашаққа деген нық сенімді таңбалайтын когнитивтік схема. Күннің физикалық жарықтық қасиеті адамның психо-эмоционалдық күйіне (үмітке) проекцияланып, позитивті стимул рөлін атқарады.
«Every cloud has a silver lining» (Әр бұлттың күміс жиегі бар / әр бұлттың артында күн бар) - Әрбір жамандықтың, қиындықтың артында бір жақсылық, үміт сәулесі болады.
"Losing that job felt terrible, but every cloud has a silver lining, and I found a much better position later." (Ол жұмыстан айырылу өте ауыр тиді, бірақ әр бұлттың күміс жиегі бар /әр қиындықтың бір жақсылығы бар/, кейінірек мен бұдан әлдеқайда жақсы жұмыс таптым). (Milton).
Бұл паремиологиялық бірлікте бұлттың артынан Күн сәулесінің көрінуі уақытша дағдарысты сабырмен еңсеруді насихаттайтын дидактикалық фреймді құрайды. Оптимизм сыртқы күштің көмегіне емес, жағдайдың объективті түрде өзгеретініне бағытталған.
«After rain comes sunshine» (Жаңбырдан кейін күн шуағы келеді) - Қиындық пен көз жасы мәңгілік емес, оның соңы міндетті түрде қуаныш пен жақсылыққа ұласады.
"Dry your tears, my friend, for after rain comes sunshine and peace will return to your heart." (Көз жасыңды тый, досым, өйткені жаңбырдан кейін күн шуағы келеді /қиындықтың арты жақсылық/, сенің де жүрегіңе тыныштық ұялайды). (Chaucer).
Қиындыққа төзуді, табиғаттың циклдік заңдылығына сүйене отырып, психологиялық тепе-теңдікті сақтауды көздейтін прагматикалық модель. Күн дағдарыстың аяқталуының заңды белгісі.
Жоғарыда талданған қос тілдегі фразеологиялық және паремиологиялық бірліктердің мәдени сәйкестіктері мен когнитивтік алшақтықтарын жинақтау мақсатында төмендегі семантикалық кесте ұсынылады.
Кесте 23 – Қазақ және ағылшын тілдеріндегі «Күн/Sun» компонентті фразеологизмдердегі прагматикалық кодтардың салыстырмалы көрінісі
	Қазақ тіліндегі мағыналық-тақырыптық топ
	Қазақ тілі фразеологизмдері мен тұрақты тіркестері
	Мәдени сәйкестік пен алшақтықтың когнитивтік сипаттамасы

	«Күн» компонентті фразеологизмдердегі тілек пен бата кодтары
	Күнің жарық болсын!; Күнің батпасын!; Күндей күлімде; Күн нұрына бөлен. 
	Когнитивтік сәйкестік: Екі мәдениет те Күнді болашақтан күтілетін жақсылықтың, позитивті өзгерістердің және экзистенциалды үміттің абсолютті символы ретінде таниды. Қазақ тіліндегі «Күнің жарық болсын!» батасы мен ағылшын тіліндегі «Tomorrow the sun will rise» идиомасы адамды рухани тұйықтықтан шығарып, алға жетелейтін ортақ мағыналық платформаға ие.
Когнитивтік алшақтық (Мәдени кодтар): Ағылшын тіліндегі позитивті Күн фреймі адамның жеке төзімділігі мен табиғат заңдылығына сүйенетін рационалды оптимизмге негізделген. Сабыр сақтасаң, күннің шығуы заңдылық.
Қазақ тілінде Күн бата арқылы даритын, сыртқы жаратушы күш пен социумның адамға бағыттаған рухани энергетикасының көрінісі болып табылатын метафизикалық бақ ретінде кодталған. 

	Ағылшын тіліндегі мағыналық-тақырыптық топ
	Ағылшын тілі фразеологизмдері мен идиомалары
	

	«Sun» компонентті бірліктердегі үміт пен стратегиялық әрекет кодтары
	Tomorrow the sun will rise; Sun-bright hope; Every cloud has a silver lining; After rain comes sunshine. 
	



Күн космонимі екі мәдениетте де еңбек пен әрекетті, сондай-ақ болашаққа деген позитивті көзқарасты ұйымдастырушы әмбебап мәдени код қызметін атқарады. Алайда оның концептуалдану бағытында елеулі айырмашылықтар байқалады.
Қазақ лингвомәдениетінде Күн табиғи заңдылықпен үйлескен еңбек этикасын, береке мен рухани кемелдікті білдіретін аксиологиялық бағдар ретінде көрінеді. Мұнда адам табиғаттың циклдік ырғағына бейімделу арқылы табыс пен игілікке жетеді, ал Күннен келетін жақсылық бата арқылы трансформацияланатын метафизикалық сый болып табылады. Ал ағылшын тілдік санасында Күн мүмкіндікке қол жеткізуге жағдай жасайтын стратегиялық ресурс және қиындықтан кейін міндетті түрде орнайтын табиғи цикл ретінде қабылданады. Сондықтан ағылшын мәдени моделінде уақытты тиімді пайдалану, болашақты болжау, тәуекелді басқару, амбиция шегін сақтау және дағдарыс кезінде жеке төзімділікті (сабырды) сақтай білу идеялары алдыңғы орынға шығады. Демек, қазақ дүниетанымында Күн көбіне табиғатпен үйлесімділік, бата мен берекенің өлшемі болса, ағылшын мәдениетінде ол стратегиялық жоспарлау, рационалды оптимизм мен жеке жауапкершіліктің басты ресурсы ретінде концептуалданады.
«Күн» компонентті фразеологизмдердегі ауа-райы белгілерінің көрінісі. Қазақ және ағылшын лингвомәдениеттеріндегі метеорологиялық кодтар мен табиғи әсерлерді зерделеу барысында Күн космонимінің тек аспан денесі емес, сонымен бірге қоршаған ортадағы өзгерістерді болжайтын басты когнитивтік индикатор екендігі айқындалады. Бұл топтағы тілдік бірліктер Күннің визуалды сипаттарын метеорологиялық ақпарат ретінде пайдалану халықтың табиғи ортамен тікелей байланыста қалыптасқан үлестірілген білімінің (distributed knowledge) тілдегі айқын көрінісі болып табылады. Ф. Шарифианның мәдени-арнайы схемалар (culture-specific schemas) теориясы тұрғысынан қарастырғанда [99, p. 114], екі тілдегі Күн космонимінің концептуализациялануы этностардың шаруашылық тәжірибесімен және аспан денелерінің физикалық-оптикалық өзгерістерін кодтау дағдысымен тығыз байланысты. Аталған метеорологиялық индикаторлардың жүйелік құрылымын сипаттау үшін төмендегі когнитивтік модель ұсынылады.
«Күн қабағын бақты» - Ауа райының құбылмалы күйін, бұзылатынын немесе оңалатынын бақылау; сондай-ақ психологиялық деңгейде адамның көңіл-күйінің аңдысуын білдіреді.
«Ел іші қыстан қысылып шыққан соң, Күн қабағын бағып, көктің ерте шығуын тіледі». 
Қазақ лингвомәдениетінде ауа райын бағамдау процесі Күннің визуалды бейнесіне антропоморфтық сипат беру арқылы жүзеге асады. Бұл фразеологизм табиғат құбылыстарын адамның көңіл-күйіне теңеу (қабақ шыту → бұлттану) арқылы ауа райын аңдаудың терең когнитивтік үлгісін көрсетеді.
«Күн жадырады», «Күн айықты», «Күн [шайдай] ашық» - Ауа райының ашылуы, бұлттың тарауы, күннің жылынып, шуақты болуы.
«Түске таман аспандағы қою бұлт ыдырап, Күн жадырап қоя берді». Атмосфералық жағдайдың жақсаруы немесе тұрақтылығы бұл бірліктерде вербалданып, жағымды аксиологиялық мәнге ие болады. Күннің ашылуы адам жанының кеңеюімен, қуанышпен фреймдік деңгейде параллель сипат алады.
«Күн бұзылды», «Күн ажағайлап тұр», «Күн жарқылдады» - Ауа райының нашарлауы, боран, жаңбыр, найзағай мен нөсердің басталу сәті.
«Кенеттен батыстан соққан суық желмен бірге Күн бұзылып, Күн ажағайлап тұрды». 
Климаттық қолайсыздықтар метафоралық құрылымдар арқылы таңбаланады. «Ажағайлау» секілді көне метеорологиялық лексемалар Күннің жай-күйі мен ауа райының сапалық сипаттамасы арасындағы ажырамас байланысты айқындайды.
«Күн шыжыды», «Күн қақтады», «Күн күйді» - Жазғы аптаптың, аптап ыстықтың ең жоғарғы шырқау шегіне жетуі, ауаның тым ысып кетуі.
«Тал түсте Күн шыжып, далада жүрген адамды да, малды да қақтап жіберді». (І. Есенберлин)
Күн сәулесінің қарқындылығы мен қуаттылық деңгейі қазақ тілдік бейнесінде динамикалық етістіктер арқылы категорияланған. Суық кезеңнен кейінгі алғашқы жылудың пайда болуы «Күн жылт етті» тіркесімен берілсе, аптап ыстық Күннің «күйдіру», «қақтау» секілді агрессивті әрекеттері арқылы сипатталады.
«Күн май тоңғысыз» - Ауа райының өте жайлы, жылы, жұмсақ, тіпті май да тоңбайтындай қолайлы, майда қоңыр сәті.
«Күздің бұл күні Күн май тоңғысыз болып, мал жаюға өте қолайлы еді». (М. Әуезов)
Бұл тіркес ауа райының адам тәніне және қоршаған ортаға ерекше жайлы сәтін бейнелейтін бірегей лингвомәдени модель. Тұрмыстық заттардың (майдың) физикалық күйі арқылы атмосфераның жылылығын өлшеу көшпелі этностың эмпирикалық когнициясының айқын айғағы.
Ағылшын лингвомәдениетіндегі метеорологиялық Күн сипатын білдіретін фразеологиялық бірліктер:
«Drie sunne, drie winde» (Үш күн, үш жел) - Егінді, астықты немесе шабылған шөпті кептіруге, сақтауға арналған ең қолайлы, құрғақ әрі желді ауа райы.
"We need to finish harvesting this week, as the elders say we have 'drie sunne, drie winde' ahead." (Осы аптада егін жинауды аяқтауымыз керек, өйткені үлкендер алда 'құрғақ күн, құрғақ жел' /кептіруге қолайлы құрғақ ауа райы/ бар дейді). (Inwards) Ағылшын тілдік бейнесінде Күн лексемасы қоршаған ортаның құрғақтығын, жауын-шашын деңгейін және атмосфералық тұрақтылықты бағалаудың басты құралы ретінде қызмет етеді. Күн ылғалды жоюшы және өнімнің сапасын қамтамасыз етуші функционалдық ресурс ретінде категорияланып, пайда мен залал дихотомиясын көрсетеді.
«Orange sun» / «Red sun» (Сарғыш күн / Қызыл күн) - Ауа райының жақын арада бұзылуын (сарғыш күн) немесе атмосфералық қысымның тұрақты болып, күннің ашық, ыстық болуын (қызыл күн) білдіретін белгі.
 "Look at the orange sun tonight; it is a clear sign that the weather will break tomorrow." (Бүгін кешкі сарғыш күнге қарашы; бұл ертең ауа райының бұзылатынының анық белгісі). (Mitchell) 
Күннің түсі мен жарық беру сипаты жақын арадағы ауа райының өзгеруін болжайтын басты когнитивтік схемаларды құрайды. Ағылшын танымында Күннің түсі атмосфераның ылғалдылық деңгейімен шендестіріліп, «белгі → салдар» моделі бойынша жұмыс істейді.
«Diffuse and brilliant white sun» / «Pale or dull sun» (Шашыраңқы ақшыл күн / Солғын күңгірт күн) - Бату алдындағы шашыраңқы ақ түс дауылдың жақындағанын, ал солғын, күңгірт түс жаңбырдың жауатынын білдіреді.
"The sun set in a diffuse and brilliant white, warning the sailors of the approaching storm." (Күн шашыраңқы әрі ақшыл түспен батты, бұл теңізшілерге дауылдың жақындап қалғанын ескертті).
Күннің көкжиектегі оптикалық күйіне немесе жарық интенсивтілігіне негізделген метеорологиялық бақылау. Бұл визуалды метафоралар Күннің физикалық күйін климаттық салдармен байланыстыратын табиғи индикатор қызметін атқарады.
«The way sun ruins a trout» (Шортанды /балықты/ қақтаған күндей) - Күн сәулесінің нысандарды оңдырушы, кептіріп құртушы немесе бүлдіруші әсері; қатты қақталу.
"Left out in the open field, his skin was scorched by the red sun, the way sun ruins a trout." (Ашық далада қалған оның терісі, шортанды қақтаған күндей, қызыл күнге қақталып /күйіп/ кетті). (Hemingway).
Ағылшын когнициясында Күн тек тіршілік көзі емес, нысандарды оңдырушы, құртушы фактор ретінде де қарастырылады. Тіркес Күн сәулесінің биологиялық нысанға тигізетін химиялық-физикалық зардабын бейнелейді, бұл қазақ тіліндегі «күн қақты» немесе «күн жеді» деген мағыналық реңктермен үндеседі.
«Sun-glazed buttercup» (Күн нұрына малынған сарғалдақ) - Күн сәулесінің гүлдер мен өсімдіктер бетіне түсіп, оларды жылтыратып, құбылта көрсетуі, табиғаттың ерекше сұлу сәті.
"The meadow was covered with sun-glazed buttercups, shining like small gold coins." (Шалғын дала кішкентай алтын тиындардай жарқыраған, күн нұрына малынған сарғалдақтармен көмкерілді). (Wordsworth) Оптикалық эффектілердің тілдегі эстетикалық көрінісі. «Glazed» лексемасы Күннің заттар мен табиғатқа визуалды-эстетикалық қабық, жылтыр беретін өзіндік суреткерлік қасиетін паш етеді.
Жоғарыда талданған екі тілдегі метеорологиялық және климаттық болжамдық бірліктердің ұлттық-айрықша ерекшеліктерін жинақтау мақсатында төмендегі салыстырмалы кесте ұсынылады.
Кесте 25 – Қазақ және ағылшын тілдеріндегі «Күн/Sun» компонентті фразеологизмдердегі метеорологиялық индикаторлардың салыстырмалы көрінісі

Қорыта айтқанда, ағылшын және қазақ лингвомәдениеттеріндегі метеорологиялық Күн бақылаушы субъектінің табиғатпен диалогының тікелей нәтижесі. Тілдегі Күнге қатысты болжамдық бірліктер Ф. Шарифианның мәдени схемаларына сәйкес, халықтардың қоршаған ортаны жүйелеудегі ұлттық-арнайы тәжірибесін жинақтайды.
Қазақ дүниетанымында Күн космонимі қоршаған ортамен үйлесімді өмір сүрудің, табиғатпен эмпатиялық байланыс орнатудың басты координаттық жүйесі болса, ағылшын когнициясында Күннің аспандағы позициясы мен түстік белгілері адамның күнделікті іс-әрекетін, атап айтқанда егін егу, шөп кептіру, жолға шығу және қауіпсіздікті жоспарлауға мүмкіндік беретін сенімді, рационалды-прагматикалық когнитивтік бағдар қызметін атқарады. Күннің физикалық және оптикалық сипаттамаларының екі тілдегі бейнесі табиғат заңдылықтарын ұлттық діл тұрғысынан игерудің басты құралы болып табылады.
11. «Күн» компонентті фразеологизмдердегі уақыт пен мезгіл өлшемінің көрінісі 
Қазақ тілдік әлем бейнесінде Күн космонимі уақыттық интервалдарды (тәулік, мезгіл, дәуір) және әлеуметтік-мәдени мерзімдерді анықтауда шешуші рөл атқарады. Бұл құбылыстың лингвокогнитивтік негізі ретінде Дж. Лакофф пен М. Джонсонның «Уақыт - бұл кеңістіктік қозғалыс (Time is Spatial Movement)» концептуалды метафорасын алуға болады, себебі адамзат санасы абстрактілі темпоралдық ұғымдарды Күннің аспан күмбезі бойымен физикалық жылжып отыруы арқылы перцептивті түрде қабылдайды [100, p. 78]. Қазақ мәдениетінде Күн тек астрономиялық нысан емес, этно-тұрмыстық, әлеуметтік және діни уақытты реттеуші басты субъект.
Ф. Шарифианның мәдени схемалар теориясына сәйкес [99, p. 83], халықтың этно-тұрмыстық және көшпелілік тәжірибесі Күннің көкжиектен биіктігін нақты визуалды-заттық өлшем бірліктерімен таңбалауға әкелді. Тәуліктік уақыт өлшемі Күннің динамикалық қозғалысына негізделіп, «Күн шықты», «Күн ұясынан көтерілді» немесе бату сәтін білдіретін «Күн байыды» сияқты фразеологиялық оралымдарымен вербалданады.
Әсіресе, Күннің аспандағы биіктігін «арқан бойы көтерілу», «қазық бойы көтерілу», «найза бойы көтерілу» немесе «тұсау бойы көтерілу» деп дәстүрлі мөлшерлеу көшпелі өркениетке тән бірегей этно-метрологиялық когнитивтік өлшем болып табылады. Бұл модельдер абстрактілі уақыт парадигмасын нақты заттық-кеңістіктік бағдарлар (spatial anchors) арқылы лингвистикалық игерудің айқын мысалы:
«Күн найза бойы көтерілгенде, ауыл сыртындағы атқамінерлер атқа қонды» (Әуезов).
Тілдік деректерде Күн уақыттың созылыңқылығы мен жиілігін де категориялайды. «Күн ұзын», «Күні бойы» және «Таң атып, күн батқанша» фразеологизмдері үздіксіз темпоралдық процесті сипаттаса, «Күн құрғатпай» және «Күн аралатып» дистрибутивті бірліктері уақыттың дискретті (бөлшекті) сипатын көрсетеді.
Экзистенциалдық-философиялық деңгейде «Бес күн жалған» немесе «Бес күндік дүние» паремиологиялық метафоралары адам ғұмырының өткіншілігі мен қысқалығын Күннің қозғалысымен шендестіреді. Ал биологиялық-физиологиялық уақыт аясында «Күні толды» немесе «Айы-күні жетті» фразеологизмі әйел адамның босану сәтінің табиғи межесін білдіретін тұрақты когнитивтік фрейм ретінде жұмсалады.
Күн компоненті қоғамдық қатынастар мен діни дүниетанымды реттеуші қызмет атқара отырып, әлеуметтік хрононимдерді қалыптастырады. Сакралды-мерекелік уақыт ұғымы «Ұлыстың ұлы күні» (Наурыз мейрамы) немесе «Жеңіс күні» сияқты лексикаланған тіркестер арқылы лингвомәдени мәнге ие болады. Ал «Отыз күн ойын, қырық күн тойын қылды» мақалында мерекелік мерзімнің ұзақтығын гиперболалаудың дәстүрлі үлгісі Күн өлшемімен берілген. Әлеуметтік тәртіп пен еңбек этикасы аясында «Жұмыс күні», «Демалыс күні», «Күн тәртібі» және «Күн режимі» лексикаланған модельдері уақытты ұйымдастырудың прагматикалық схемаларын құрайды.
Қазақ лингвомәдениетінде Күннің батуы немесе соңғы нүктесі эсхатологиялық ұғымдармен де астасып жатыр. Тілдік санадағы «Мақшар күні» және «Қиямет күні» діни-мифологиялық тіркестері уақыттың ең ақырғы шегін, о дүниелік есеп беру сәтін таңбалайды. Бұл уақытты сызықтық бағытта қабылдаудың діни-мифологиялық көрінісі.
Ағылшын лингвомәдениетінде Күн космонимі уақыттық интервалдарды категориялауда және экзистенциалдық мерзімді анықтауда басты когнитивтік құрал қызметін атқарады. Поэтикалық және әдеби дискурстарда Күн тәуліктік межелерді нақтылаушы, әлеуметтік реттілікті қамтамасыз етуші және өмірлік ресурсты өлшеуші субъект ретінде вербалданады.
Ағылшын тілдік әлем бейнесінде уақыт индикациясы Күннің жарығы мен позициясына, сондай-ақ «sun» және «day» лексемаларының семантикалық диффузиясына (бірігуіне) негізделеді. Мұнда Күннің кеңістіктегі орны уақытты бекітудің басты құралы болып табылады. Тұрақты модельдік тіркестер жүйесінде:
«With the sun» - таңертең ерте, күнмен бірге ояну уақыты;
«Before the sun sets» - күн батқанға дейінгі темпоралдық шек.
Көркем дискурста, мысалы М. Митчеллдің туындысында:
«The sun was now below the horizon» (Күн көкжиектен төмен түсіп кеткен еді) (Mitchell). Бұл сөйлемде Күннің көкжиектен төмен түсуі арқылы іңір уақыты нақты категорияланады. Тәуліктік және мерзімдік фразеологизмдер қатарында «All day long» (күні бойы), «Day in and day out» (күн сайын, тоқтаусыз), «Between two days» (түн жарымында), «All one’s born days» (бүкіл саналы ғұмырында) және «A week of Sundays» (өте ұзақ уақыт) сияқты идиомалар уақыттың ұзақтығы мен созылыңқылығын сипаттайды (Apperson).
Сонымен қатар, апта күндері мен мерекелер атауының этимологиялық құрылымы: «Sunday» (Sun’s day - күн күні), «Monday» (Moon’s day - ай күні) және «Holiday» (A holy day - қасиетті күн) темпоралдық концептілердің аспан денелерімен тарихи-хронологиялық маңызын көрсетеді. Тілдік эрозияға қарамастан, бұл атаулар адамзат санасындағы «Аспан денесі = Уақыт бірлігі» сияқты базалық мәдени схеманың сақталғанын айғақтайды.
Тәуліктік уақыт өлшемі Күннің көкжиектен көрінуіне дейінгі және жоғалуынан кейінгі визуалды өзгерістерге негізделеді. Мәселен, «The blue hour before sunup» тұрақты тіркесі таң алдындағы уақытты Күннің физикалық пайда болуына дейінгі ерекше «түстік фаза» ретінде категориялайды. Мұндағы «blue hour» (көгілдір сағат) метафорасы Күннің жарық беру қарқындылығының уақытты сегменттеудегі маңызын көрсетеді.
Күн космонимі әлеуметтік және сакралды уақытты реттеуде де маңызды рөл атқарады. Поэтикалық контексте кездесетін «Sunday’s ghost of sun» (Жексенбілік күннің елесі) тіркесіндегі «Sunday» лексемасы Күннің апталық циклдегі тарихи-діни маңызын әлі де сақтап тұрғанын айғақтайды [110, p. 67]. Мұнда Күн белгілі бір әлеуметтік статусқа ие күннің, яғни демалыс пен рухани тазарудың символы.
Экзистенциалдық деңгейде Күн сәулесі өмір сүру мерзімі мен адамның жауапкершілігін өлшейтін құрал ретінде сипатталады. Көркем әдебиеттегі «Walk forth into sun-moneyed air» (Күнмен байытылған ауаға қадам басу) метафорасы Күн шуағын адамның иелігіндегі шектеулі өмірлік ресурс ретінде қарастырады.
«Sun-moneyed» (күн-ақшалы) күрделі сөзі Күн энергиясын «уақыт капиталы» ретінде қабылдайтын батыстық прагматикалық дүниетанымды аша түседі. Бұл модель Дж. Лакоффтың «Уақыт - бұл ресурс / ақша (Time is Money / Resource)» метафорасына толық сәйкес келеді: Күн астында өткізген әрбір сәт адамның жұмсайтын экономикалық капиталы ретінде бағаланады.
Кесте 27 – Қазақ және ағылшын тілдеріндегі «Күн/Sun» компонентті фразеологизмдердегі темпоралдық кодтардың салыстырмалы көрінісі

	Мәдени сәйкестік пен алшақтықтың когнитивтік сипаттамасы

	Екі тіл де Күннің аспан бойымен қозғалысын абстрактілі уақытты өлшеудің негізгі құралы ретінде пайдаланады. Айырмашылығы: Қазақ когнициясында уақыт кеңістіктік-геометриялық (найза бойы) және экзистенциалды-діни (бес күн жалған, мақшар күні) сипатқа ие. Көшпелі тұрмыс Күннің орнын тұрмыстық заттармен мөлшерлеуді қалыптастырған. 
Ағылшын кодында уақыт этимологиялық күнтізбелік (Sunday) және экономикалық-ресурстық (sun-moneyed) сипат алады. Тәулікті бөлу Күн жарығының түстік фазаларымен (blue hour) және уақытты прагматикалық капитал ретінде бағалаумен байланысты. 

Қорыта айтқанда, ағылшын және қазақ лингвомәдениеттеріндегі метеорологиялық Күн бақылаушы субъектінің табиғатпен диалогының тікелей нәтижесі. Тілдегі Күнге қатысты болжамдық бірліктер Ф. Шарифианның мәдени схемаларына сәйкес, халықтардың қоршаған ортаны жүйелеудегі ұлттық-арнайы тәжірибесін жинақтайды.
Қазақ дүниетанымында Күн космонимі қоршаған ортамен үйлесімді өмір сүрудің, табиғатпен эмпатиялық байланыс орнатудың басты координаттық жүйесі болса, ағылшын когнициясында Күннің аспандағы позициясы мен түстік белгілері адамның күнделікті іс-әрекетін, атап айтқанда егін егу, шөп кептіру, жолға шығу және қауіпсіздікті жоспарлауға мүмкіндік беретін сенімді, рационалды-прагматикалық когнитивтік бағдар қызметін атқарады. Күннің физикалық және оптикалық сипаттамаларының қос тілдегі бейнесі табиғат заңдылықтарын ұлттық діл тұрғысынан игерудің басты құралы болып табылады.
«Sun» компонентті фразеологизмдердің өзіндік когнитивтік-дидактикалық және бақылампаздық сипаты 
Nothing new under the sun» (Күн астында жаңа ештеңе жоқ) - Бұл дүниеде барлық нәрсе бұрын да болған, қайталанып отырады, адамзат баласы бастан кешіретін оқиғалар мен тәжірибелер ортақ, ештеңе де таңсық емес.
 "Politicians keep making the same empty promises; indeed, there is nothing new under the sun." (Саясаткерлер баяғы бос уәделерін беруін тоқтатар емес; шынында да, күн астында жаңа ештеңе жоқ). [King James Bible, Ecclesiastes 1:9].
 Бұл Күн жүйесіндегі тіршіліктің шектеулілігі мен қайталанбалылығын білдіретін, библиялық (Екклесиаст кітабынан бастау алатын) негізі бар терең философиялық фрейм. Күн мұнда бүкіл адамзат тарихы мен өркениетін қамтитын, уақыт пен кеңістіктің жаһандық шеңбері ретінде концептуалданады.
«To move the sun and the moon» (Күн мен Айды қозғалту) - Белгілі бір мақсатқа жету үшін қолдан келгеннің бәрін жасау, ең жоғарғы деңгейде барын салу, мүмкін емес нәрсені іске асыруға тырысу.
 "He promised to move the sun and the moon to get his daughter into the best university." (Ол қызын ең үздік университетке түсіру үшін күн мен айды қозғалтуға /қолдан келгеннің бәрін жасауға/ уәде берді). [Shakespeare, 1602, p. 74].
Бұл ғарыштық нысандардың мызғымас тұрақтылық заңдылығына әсер етуге тырысатындай үлкен амплитудалы әрекетті білдіретін гиперболалық фразеологизм. Батыстық санада Күн мен Ай реттілік пен заңдылықтың символы, сондықтан оларды «қозғалту» адамның мақсат жолындағы ең жоғарғы экзистенциалды талпынысын сипаттайды.
«Motes in the sun» (немесе «Rank as motes i’ t’ sun») (Күн сәулесіндегі шаң тозаңдары) - Тынымсыз, тоқтаусыз қозғалыстағы хаос; бір орында тұрмай қарбалас жұмыс істеп жатқан жұмысбасты адамдардың үздіксіз әрекеті.
"The workers in the stock exchange were moving about like motes in the sun." (Қор биржасындағы жұмысшылар күн сәулесіндегі шаң тозаңдары секілді тоқтаусыз қарбалас қозғалыста болды). [Hardy, 1891, p. 156].
 Ағылшын эмпиризміне тән бұл когнитивтік схема қараңғы бөлмеге түскен Күн сәулесіндегі тоқтаусыз қозғалатын ұсақ шаң бөлшектерін визуалды бақылау негізінде туған. Физикалық құбылыс әлеуметтік ортадағы хаостық динамиканы немесе адамдардың жұмысбастылық белсенділігін бейнелеу үшін метафораланған.
«There are spots even on the sun» (Күннің өзінде де дақтар бар) - Бұл әлемде мінсіз ештеңе жоқ, ең кемел деп танылған тұлғаның немесе ең үздік заттың өзінде белгілі бір кемшіліктер мен міндер болады.
"Do not expect him to be a perfect leader; after all, there are spots even on the sun." (Оның мінсіз көшбасшы болуын күтпе; ақыр соңында, күннің өзінде де дақтар бар). [Pope, 1711, p. 42].
Күннің физикалық құрылымына (астрономиялық күн дақтарына solar spots) сүйене отырып қалыптасқан дедуктивті фрейм. Батыстық ғылыми-эмпирикалық таным Күннің тек жарық көзі емес, өзіндік дефектілері бар физикалық нысан екенін ескере отырып, оны кемелдіктің абсолютті еместігін дәлелдейтін дидактикалық аргумент ретінде қолданады.
Кесте 24 – Ағылшын тіліндегі «Sun» компонентті бірліктердің мағыналық-концептуалды жіктелуі
	Ағылшын тіліндегі мағыналық-тақырыптық топ
	Ағылшын тілі фразеологизмдері мен идиомалары
	Мәдени сәйкестік пен алшақтықтың когнитивтік сипаттамасы

	«Sun» компонентті фразеологизмдердің өзіндік когнитивтік-дидактикалық және бақылампаздық сипаты
	Nothing new under the sun; To move the sun and the moon; Motes in the sun; There are spots even on the sun. 
	Ағылшын тіліндегі ғылыми-эмпирикалық бақылампаздық пен космологиялық детерминизмнің басымдығын көрсетеді. Физикалық және астрономиялық құбылыстарды (шаң қозғалысы, күн дақтары) тікелей әлеуметтік моральға дедукциялау дамыған.


Талдау нәтижесі көрсеткендей, ағылшын лингвомәдениетіндегі «Sun» компонентті фразеологизмдердің өзіндік сипаты олардың жоғары деңгейдегі прагматикалық-эмпирикалық табиғатымен айқындалады. Қазақ тілдік санасы Күнді көбінесе адамға жылулық, береке беруші субъект ретінде антропоморфтандырып, оны тілек-бата деңгейінде метафизикалық нысанға айналдырса, ағылшын тілі Күнді объективті заңдылықтары бар ғарыштық дене ретінде қабылдайды.
Ағылшын идиоматикасы Күннің астрономиялық қасиеттерін (тұрақтылығын, дақтарын, сәулесіндегі шаң микро-әлемін) дедуктивті логика арқылы адам мінезі мен қоғамдық қатынастарды реттейтін дидактикалық құралға айналдырған. Бұл дербес фреймдер батыстық рационализмнің, библиялық детерминизмнің және тәжірибелік бақылампаздықтың ағылшын тілдік әлем бейнесіндегі айрықша рөлін толық дәлелдейді.
2.3 Қазақ, ағылшын тілдеріндегі «жұлдыз/star» компонентті фразеологизмдердің мағыналық-тақырыптық топтары
Қазақ тілдік танымында «жұлдыз/star» компонентті фразеологизмдердің тобы: ауа-райы болжамдары; әлеуметтік мәртебе мен жеке жетістік; тағдыр, бақ-дәулет және әлеуметтік мәртебе; арман және биік мақсаттар және тұлғалық қасиеттер мен тұлғааралық қарым-қатынас сияқты бес топшаға бөліп қарастырылды. 
«Жұлдыз/star» компонентті фразеологизмдердегі ауа-райы болжамдары. Когнитивтік лингвистика мен лингвомәдениеттану тұрғысынан алғанда, аспан сферасындағы физикалық құбылыстарды тілдік кодтар арқылы бекіту адамзат баласының эмпирикалық бақылауларының тікелей нәтижесі болып табылады. Қазақ тіліндегі ауа-райы болжамдарын білдіретін бірліктер:
Жұлдыз жымыңдаса (боран болады) - Аспандағы жұлдыздардың жарығы бірқалыпты тұрмай, тым қатты дірілдеп, жыпылықтап көрінуі кешікпей боран соғатынының нақты белгісі.
С. Бекмұратұлының еңбегіне сәйкес, жұлдыздардың визуалды-оптикалық ерекшеліктері нақты метеорологиялық көрсеткіш мәртебесіне ие. Мәселен, жұлдыздардың жымыңдауы атмосфераның жоғарғы қабаттарындағы ауа ағындарының тұрақсыздығын, демек кешікпей боран болатынын таңбалайды [14]. Бұл бірлік атмосфералық оптика мен динамикалық құбылыстар арасындағы байланысты көрсететін визуалды фрейм. Тілдік санада жұлдыздың физикалық дірілі («жымыңдау» етістігі) жоғарыдағы ауа массасының қозғалысын сипаттайтын когнитивтік дескрипторға айналған.
Жұлдыз жарқырап (анық көрінсе – аяз болады) - Түнде аспан шырақтарының ешбір бұлдырсыз, өте айқын, өткір және жарық болып көрінуі қатты суықтың, саршұнақ аяздың белгісі. Қыс ортасында жұлдыздардың жарқырап анық көрінуі антициклондық күйді, яғни аяздың күшеюін білдіретін семантикалық индикатор болып табылады [14]. Мағына негізінде антициклондық атмосфералық жағдайды (бұлтсыз, ашық, бірақ суық ауа райын) эмпирикалық сезіну жатыр. «Жарқырау» люминесценттік белгісі арқылы қоршаған орта температурасының төмендеуі когнитивтік тұрғыдан бекітіледі.
Жұлдыз күңгірттенсе (күн жылиды) - Жұлдыздардың жарығы солғындап, бұлдырап, анық көрінбеуі ауада ылғалдылықтың артып, бұлт келетінін және күннің жылитынын білдіреді. Жұлдыз жарығының күңгірттенуі ылғалдылықтың артып, күннің жылитындығынан хабар береді [14]. Халықтық метеорологиялық танымда ылғалдылық деңгейінің жоғарылауы жұлдыздардың күңгірттенуі арқылы интерпретацияланады. Жарық қарқындылығының әлсіреуі атмосфераға жылы және ылғалды ауа массаларының енуінің индикаторы ретінде қабылданған.
Жұлдыз жиі болса, күн ашық болады немесе Жұлдыз қалың болса, ертесіне қатты ыстық болады тәрізді халықтық болжамдық оралымдар жұлдыздардың түнгі аспанда айқын әрі мол көрінуін алдағы ауа райының қолайлы болуымен байланыстырылады. Мұндай қолданыстарда жұлдыздардың сандық-сапалық сипаты жиі, қалың лексемалары арқылы заттық деңгейде категорияланады. Жұлдыздардың көп әрі анық көрінуі атмосфераның мөлдірлігін, бұлтсыз болуын және жауын-шашынның болмауын білдіретін халықтық метеорологиялық белгі ретінде қабылданған. Когнитивтік тұрғыдан бұл қолданыстардың негізінде «жұлдыздардың қалың көрінуі → ашық ауа райы → ыстық күн» түріндегі себеп-салдарлық модель жатыр. Осылайша, қазақ тілдік санасында жұлдыз табиғаттағы өзгерістер туралы ақпарат беретін маңызды метеорологиялық индикатор ретінде концептуалданады.
Үркер мен Ай тоғысса, қыс қатты болады, Үркер мен Айдың арасы алшақ болса – жайлы, жақын болса – қытымыр қыс деген халықтық болжамдар Ай мен Үркердің өзара орналасуын маусымдық өзгерістермен байланыстыра қабылдаудың нәтижесі болып табылады. Қазақ есепшілері Ай мен Үркердің тоғысу сәттерін, сондай-ақ олардың көрінерлік арақашықтығын ұзақ уақыт бақылау арқылы алдағы қыс сипатын болжаған. Бұл пайымдар халықтық астрономиядағы кеңістіктік бағдарлау мен уақытты межелеудің маңызды тетігі ретінде қызмет атқарған.
Үркер суға түссе – құт, жерге түссе – жұт мақалында Үркердің аспандағы орны мен шаруашылық жағдайы арасындағы себептік байланыс халықтық таным тұрғысынан бейнеленеді. Мұндағы құт және жұт ұғымдары көшпелі өмір салтындағы береке мен қиыншылықтың этномәдени көрсеткіштері болып табылады. Үркердің қозғалысын табиғаттағы ылғалдылық, жауын-шашын және жайылым жағдайымен сабақтастыра түсіндіру нәтижесінде қалыптасқан бұл модель халықтық астрономиялық білім мен шаруашылық тәжірибенің өзара байланысын көрсетеді.
Ағылшын тіліндегі индикациялық бірліктер:
Excessive twinkling of stars indicates rain and snow (Жұлдыздардың тым қатты жыпылықтауы жаңбыр мен қардың белгісі) – жұлдыздардың қалыпты деңгейден тыс, қарқынды жыпылықтауы алдағы уақытта жаңбыр немесе қар жауатынын білдіреді. Excessive twinkling of stars indicates rain and snow (Жұлдыздардың тым қатты жыпылықтауы жаңбыр мен қардан хабар береді) паремиясында жұлдыздардың ерекше жымыңдауы атмосферадағы ылғалдылықтың артуын білдіретін негізгі индикатор ретінде танылады. Ағылшын лингвомәдениетінде жұлдыздың физикалық-оптикалық сипаты атмосфералық өзгерістердің табиғи көрсеткіші ретінде қабылданады. Мұндағы excessive twinkling (шамадан тыс жыпылықтау) дескрипторы ауа райының өзгеруін ғарыштық нысандар арқылы болжаудың когнитивтік моделі ретінде көрінеді.
Falling stars indicate thunder or hot weather (Ақпа жұлдыздардың жиі көрінуі күннің күркіреуін немесе аптап ыстықты білдіреді) – аспанда ақпа жұлдыздардың (метеорлардың) жиі байқалуы найзағайлы ауа райының немесе қатты ыстықтың белгісі ретінде түсіндірілген [111]. Метеорлардың қозғалысы мен жазғы экстремалды климаттық құбылыстар арасындағы себеп-салдарлық байланыс бекітіледі. Бұл модельде метеорлардың динамикалық траекториясы найзағай мен аптап секілді табиғат құбылыстарымен ұштастырылып, халықтық метеорологиялық танымның құрамдас бөлігі ретінде көрініс табады.
When the stars begin to huddle, the earth will soon become a puddle (Жұлдыздар бір-біріне тығыз шоғырланып көрінсе, жер көп ұзамай шалшыққа айналады) – аспандағы жұлдыздардың шоғырланып көрінуі жуық арада жаңбыр жауып, жердің суланатынын білдіреді. Мұндағы huddle (бір-біріне тығыз жиналу, шоғырлану) етістігі жұлдыздарға антропоморфтық сипат беріп, олардың көрінісін адам әрекеті арқылы түсіндіреді. Бұл жұлдыздардың көмескіленіп, шоғырланып көрінуін жауын-шашынмен байланыстыратын эмпирикалық-когнитивтік модельді көрсетеді.
Қазақ тілдік танымында атмосфералық өзгерістер нақты маусымдық шоқжұлдыздардың (Үркер) динамикасымен және көшпелі экзистенцияның когнитивтік фреймдерімен (құт/жұт) тығыз байланысты болса, ағылшын лингвомәдениетінде жұлдыз бейнесі жалпылама атмосфералық барометр қызметін атқарып, теңіздік-жауын-шашындық климаттық заңдылықтарды (puddle, rain, snow) бекітуге бағытталған.
Кесте 1 – Қазақ және ағылшын тілдеріндегі «жұлдыз / star» компонентті фразеологизмдердегі метеорологиялық болжам көрінісі
	Қазақ тіліндегі мағыналық-тақырыптық топ
	Қазақ тілі фразеологизмдері мен тұрақты тіркестері
	Мәдени сәйкестік пен алшақтықтың когнитивтік сипаттамасы

	«жұлдыз» компонентті фразеологизмдердегі метеорологиялық болжам көрінісі
	Жұлдыз жымыңдаса (боран), жұлдыз жарқыраса (аяз), жұлдыз күңгірттенсе (жылыну). Жұлдыз жиі (қалың) болса, күн ашық (ыстық) болады. Жұлдыз ақса, жел болады. Үркер мен Ай тоғысы; Үркер суға/жерге түсуі. 
	Екі лингвомәдениетте де жұлдыздардың көрінісі, жарықтығы, жыпылықтауы және қозғалысы атмосфералық өзгерістердің табиғи көрсеткіші ретінде қабылданады. Жұлдыздар халықтық метеорологиялық білімнің негізгі нысандарының бірі болып табылады. Жартылай сәйкестік: Ақпа жұлдыздардың (метеорлардың) қозғалысы екі мәдениетте де ауа райының өзгерісімен байланыстырылады. Алшақтық: Қазақ танымында жұлдыздардың көрінісі көбіне аяз, боран, жел, қыс қаттылығы және маусымдық өзгерістермен байланыстырылса, ағылшын танымында жауын-шашын, ылғалдылық, найзағай және аптап ыстықпен сабақтастырылады. Қазақ дүниетанымында Үркер көшпелі шаруашылықтың уақыттық және маусымдық бағдаршысы ретінде қызмет атқарады.

	Ағылшын тіліндегі мағыналық-тақырыптық топ
	Ағылшын тілі фразеологизмдері мен идиомалары
	

	«star» компонентті фразеологизмдердегі метеорологиялық болжам көрінісі
	Excessive twinkling stars (жаңбыр/қар). When the stars begin to huddle, the earth becomes a puddle. Falling stars bring thunder / hot weather. 
	



Жүргізілген лингвокогнитивтік және салыстырмалы талдау қазақ және ағылшын тілдеріндегі «жұлдыз / star» компонентті фразеологизмдер мен паремиялардың ауа райын болжауға қатысты халықтық білім жүйесін бейнелейтінін көрсетті. Екі лингвомәдениетте де жұлдыздардың жарқырауы, жымыңдауы, шоғырланып көрінуі немесе қозғалысы атмосфералық өзгерістердің табиғи көрсеткіші ретінде қабылданып, метеорологиялық болжам жасауға негіз болған.
Сонымен қатар зерттеу нәтижелері екі халықтың қоршаған ортаны қабылдауындағы мәдени ерекшеліктерді де айқындайды. Қазақ дүниетанымында жұлдыздар мен шоқжұлдыздардың, әсіресе Үркердің қозғалысы көшпелі мал шаруашылығының жағдайымен, маусымдық өзгерістермен және құт–жұт тәрізді этномәдени ұғымдармен тығыз байланыста қарастырылады. Сондықтан жұлдыздарға қатысты болжамдар ұзақ мерзімді маусымдық бақылаулар мен шаруашылық тәжірибеге негізделген.
Ал ағылшын лингвомәдениетінде жұлдыздардың көрінісі көбіне жауын-шашынның, ылғалдылықтың, найзағайдың немесе аптап ыстықтың белгісі ретінде түсіндіріледі. Бұл ерекшелік Ұлыбританияның теңіздік климатына және халықтық метеорологиялық тәжірибесіне сәйкес қалыптасқан. Осылайша екі тілдегі жұлдыз компонентті паремиялар ортақ когнитивтік негізге сүйенгенімен, олардың мәдени интерпретациясы әр халықтың табиғи ортасы мен дәстүрлі шаруашылық тәжірибесінің ерекшеліктеріне байланысты сараланады.
2. «Жұлдыз / Star» компонентті фразеологизмдердегі уақыт пен кеңістіктік бағдарлау көрінісі. Аспан сферасындағы нысандардың орналасуын нақты хронологиялық межелер мен навигациялық нүктелерге айналдыру процесі адамзат баласының қоршаған ортаны игерудегі іргелі тәжірибесін фразеологиялық бірліктер мен паремияларда көрініс табады. 
Босаға жұлдызының тууы - қыстың аяқталу мерзімін білдіреді. Босаға жұлдызының тууы наурыз айындағы қыстың соңғы қауіпті кезеңінің аяқталып, малға жайлы уақыттың келгенін таңбалайды [14]. Тілдік санада жұлдыз атауы киіз үйдің «босағасымен» метафоралық түрде шендестіріліп, жылылықтың, жаңа маусымның үйге енуін білдіретін концептуалды фрейм ретінде категорияланады.
Қамбар туса, қар кетер - Аспанда Қамбар (Есекқырған/Юпитер) жұлдызының белгілі бір позицияға келуі көктемнің шынайы келуін, қардың еритін кезеңін білдіреді. Қамбар туса, қар кетер бірлігі көктемгі күн мен түннің теңесуін білдіретін хронологиялық нүкте қызметін атқарады [14]. Бұл бірлік көктемгі күн мен түннің теңесу сәтін нақты аспан денесінің тууымен байланыстыратын мезгілдік-хронологиялық дескриптор болып табылады.
Шолпан туа - Таң алдында, күн шығардан сәл бұрын Шолпан (жұлдызы) туатын өте ерте уақыт мерзімі. Тәуліктік локация тұрғысынан Шолпан туа тіркесі таң алдындағы уақыттың тұрақты индикаторы болып табылады» [14]. Шолпан планетасының таңғы жарқырау фазасы халықтық есепте тәуліктік уақыт өлшемінің тұрақты абсолюттік нүктесі ретінде концептуализацияланған.
Үркер ауып, Таразы батқанда - Түн ортасы ауып, түннің екінші жартысы басталған, таңға жақындаған серпінді уақыт кезеңі [14]. Аспан денелерінің кеңістіктік орнын ауыстыру («ауып», «батқанда» етістіктері) динамикасы арқылы уақыттың ілгерілеуін есептейтін кинетикалық фрейм.
Үркер үйден көрінсе, үш ай тоқсан болғаны - Киіз үйдің шаңырағынан немесе түндігінен Үркер шоқжұлдызының тікелей көрінуі қыстың қақ ортасы, яғни ең қатты суық үш айлық кезеңнің келгенін білдіріп, киіз үйдің сәулеттік құрылымы (шаңырақ) мен жұлдыз проекциясы арасындағы байланыс арқылы қыстың ортасын анықтайтын когнитивтік модельді ұсынады» [14]. Аспан координаттары мен тұрмыстық-архитектуралық кеңістіктің (киіз үйдің сәулеті) бірігуіне негізделген бірегей локациялық модель. Киіз үй «далалық обсерваторияның» материалдық когнитивтік проекциясы рөлінде.
Үркер жерге түспей, жер қызбайды - Көктемнің соңында Үркер шоқжұлдызы көкжиектен мүлдем батып, көрінбей кетпейінше, жер қызып, нағыз жаз келмейді дегенді білдіріп, аспан денелерін кеңістіктік және уақыттық тірек ретінде концептуализациялаудың жарқын үлгісі болып табылады» [14]. Аспан денесінің вегетациялық кезеңмен және топырақ температурасымен гео-космониялық байланысын көрсететін уақыттық-кеңістіктік модель.
Charles’s Wain is over the new chimney (Карлдың арбасы жаңа мұржаның үстіне келіп қалыпты - Жеті қарақшы шоқжұлдызының үй мұржасының тұсына келуі түннің белгілі бір уақытын (түнгі сағат төртті) білдіреді.
У. Шекспирдің «Генрих IV» драмасында тасымалдаушы: «Heigho: an’t be not four by the day... Charles’s Wain is over the new chimney» («Әй, сағат төрт болмаса, мені асып қойыңдар... Карлдың арбасы жаңа мұржаның үстіне келіп қалыпты») деп, түн мезгілін жұлдыздың тұрмыстық нысандарға қатысты орналасуымен есептейді. Ағылшын мәдениетіндегі «Charles’s Wain» (Карлдың арбасы) шоқжұлдызының тұрмыстық архитектуралық нысандармен (мұржамен) салыстырмалы орналасуы арқылы уақытты анықтау фреймі. Қазақтың «Үркер үйден көрінсе» моделімен құрылымдық-когнитивтік параллель мағынаны құрайды.
Star dials pointed to morn - Жұлдызды циферблаттар таңның атуын нұсқады. 
Бұл Эдгар Поның поэзиясындағы And star dials pointed to morn мысалынан аспандағы жұлдыздардың орналасу позициялары түннің аяқталып, таңның ататын уақыты келгенін көрсетіп, жұлдыздардың уақыт өлшеуіштік қызметін көркемдік метафора деңгейіне көтереді. Аспан күмбезі механикалық сағаттың циферблаты («star dials») ретінде қабылданады.
The Bear had wheel’d thro’ a great arc - Аю (Үлкен аю шоқжұлдызы) аспан күмбезінде үлкен доға жасап айналды (түн ауды). Яғни, Үлкен Аю шоқжұлдызының аспан шеңберін бойлай ұзақ қозғалуы түннің едәуір бөлігі өтіп, уақыттың жылжығанын білдіреді. А. Теннисон шығармасында жұлдыздардың аспан сферасындағы қозғалысы түннің өту динамикасын сипаттайтын мына мысалдан көруге болады: I paced the terrace till the Bear had wheel’d thro’ a great arc (Аю аспан күмбезінде үлкен доға жасап айналғанша террасада ары-бері жүрдім). Түн мезгілінің өту процесін «the Bear» (Аю) шоқжұлдызының геометриялық траекториясымен (great arc) өлшейтін серпінді кеңістіктік-уақыттық модель деп танимыз.
Қазақ тілдік танымында жұлдыздар нақты шаруашылық-маусымдық мерзімдерді межелейтін және тұрмыстық кеңістікпен (киіз үй, шаңырақ) проекцияланатын «далалық обсерваториялық» бағдарлар ретінде сипатталса, ағылшын лингвомәдениетінде жұлдыздар теңіз навигациясына және поэтикалық хронометрге («аспан сағаты») жаһандық кеңістіктің экзистенциалдық мекенжайына айналған.
Кесте 2 – «Жұлдыз / Star» компонентті фразеологизмдердегі уақыт пен кеңістіктік бағдарлау көрінісі
	Қазақ тіліндегі мағыналық-тақырыптық топ
	Қазақ тілі фразеологизмдері мен тұрақты тіркестері
	Мәдени сәйкестік пен алшақтықтың когнитивтік сипаттамасы

	«Жұлдыз» компонентті фразеологизмдердегі уақыт пен кеңістіктік бағдарлау көрінісі 
	Босаға жұлдызы (көктем), Қамбар (қар кету), Сүмбіле/Таразы (күз), Шолпан туа (таң алды), Үркер ауып, Таразы батқанда (түн аууы). Үркер үйден (шаңырақтан) көрінсе, үш ай тоқсан болғаны. Үркердің жерге түсуі. 
	Сәйкестік: Екі лингвомәдениетте де жұлдыздар мен шоқжұлдыздардың аспандағы орны уақытты анықтаудың табиғи көрсеткіші ретінде танылады. Жұлдыздардың тууы, батуы, ауысуы немесе белгілі бір кеңістіктік нысанмен салыстырмалы орналасуы тәуліктік және маусымдық уақытты межелеуге негіз болады. Жартылай сәйкестік: Қазақ және ағылшын деректерінде аспан денелерінің тұрмыстық кеңістікпен проекциялануы байқалады: қазақ тілінде Үркердің шаңырақтан/үйден көрінуі қыс ортасын білдірсе, ағылшын мәтінінде Charles’s Wain шоқжұлдызының мұржа үстіне келуі түнгі уақытты анықтауға қызмет етеді. Алшақтық: Қазақ танымында жұлдыздар көбіне көшпелі шаруашылыққа қажетті маусымдық мерзімдерді, малға жайлы не жайсыз кезеңдерді анықтайтын этнометеорологиялық бағдар ретінде көрінеді. Ағылшын мәтіндерінде жұлдыздар тәуліктік уақыттың өтуін, түннің ілгерілеуін және таңның жақындауын білдіретін поэтикалық хронометр қызметін атқарады.

	«Star» компонентті фразеологизмдердегі уақыт пен кеңістіктік бағдарлау көрінісі
	Star dials pointed to morn, The Bear wheel’d thro’ a great arc. Charles’s Wain is over the new chimney.
	



Қазақ және ағылшын тілдік танымында жұлдыздар уақыт пен кеңістікті бағдарлаудың маңызды когнитивтік құралы ретінде көрінеді. Екі халықтың лингвомәдениетінде де жұлдыздардың тууы, батуы және кеңістіктегі орны белгілі бір уақыт межесін анықтауға негіз болады. Сонымен қатар жұлдыздардың тұрмыстық кеңістікпен байланыста қабылдануы байқалады: қазақ дүниетанымында Үркердің шаңырақтан көрінуі маусымдық кезеңді білдірсе, ағылшын мәдениетінде Charles’s Wain шоқжұлдызының мұржаға қатысты орналасуы тәуліктік уақытты межелеуге қызмет етеді.
Сонымен бірге жұлдыздарды интерпретациялауда мәдени ерекшеліктер де анық байқалады. Қазақ тілдік санасында жұлдыздар көшпелі өмір салтымен, маусымдық өзгерістермен және мал шаруашылығының практикалық қажеттіліктерімен тығыз байланыста қабылданады. Ал ағылшын лингвомәдениетінде жұлдыздар мен шоқжұлдыздардың қозғалысы көбіне түнгі уақыттың өтуін, таңның жақындауын бейнелейтін хронометр қызметін атқарады. Осылайша екі халықтың дүниетанымында ортақ когнитивтік негіз сақталғанымен, жұлдыздарға қатысты білім жүйесі әр мәдениеттің өмір салты мен тарихи тәжірибесіне сәйкес өзіндік сипатқа ие болады.
3. «Жұлдыз / Star» компонентті фразеологизмдердегі тағдыр, бақ-дәулет және әлеуметтік мәртебенің көрінісі. Аспан шырақтарының физикалық, люминесценттік және динамикалық қасиеттері адамның экзистенциалдық өміріне, әлеуметтік иерархиядағы орнына және бақ-дәулетіне метафоралық түрде проекцияланады. 
Жұлдызы оңынан туды – жолы болды, бағы ашылды, сәті түсті деген мағынаны білдіретін фразеологизм. Адамның бағы жанып, ісінің алға басуын, өмірлік мақсатына жетуін бейнелейді. Өйткені бұл – жолы болып, жұлдызы оңынан туып келген жас адамдардың бірі (Ж. Жұмақанов); Несі бар, өмірі бағы ашылмай келген сорлының жұлдызы оңынан туып, неғұрлым қатарға тезірек қосылсын (Қ. Жұмаділов); Бұрынғы Далабай емес, аяғын алшаң-алшаң басады, жұлдызы оңынан туды (Р. Әутәліпов).
Фразеологизмнің уәждік негізі халықтық астрономиялық танымдағы «жұлдыздың оңы» ұғымымен байланысты. Дәстүрлі түсінік бойынша аспан шырақтарының қолайлы орналасуы сәттілік пен берекенің нышаны ретінде қабылданған. Тіркес құрамындағы оң лексемасы жақсылық, береке, дұрыс бағыт және игілік категорияларымен астасады. Соның нәтижесінде аспан денелерінің қолайлы орналасуы адамның өмір жолындағы табыс, бақ-дәулет және әлеуметтік мәртебе саласына метафоралық түрде көшіріледі. Осылайша жұлдыздың кеңістіктегі оң бағдармен байланыстырылған сипаты адамның тағдырының оңалуын, жолының ашылуын және қоғамдағы орнын нығайтуды бейнелейтін танымдық құрылымның негізіне айналады.
Бақ жұлдызы - Адамның маңдайына бұйырған ырыс-несібесі, бақыты, болмыстық бағы мен ажырамас рухани қорғаушысы. Адамның экзистенциалдық бақыты мен әлеуметтік жетістігінің өзара байланысы Бақ жұлдызы концептісінен айқын көрінеді. Ұлттық менталитеттегі ырыс пен несібе ұғымдарының аспан денесімен ажырамас бірлігін таңбалайтын тұрақты когнитивтік фрейм.
Жұлдызы жанды» / «Жұлдызы жарқырады» - Адамның мерейі үстем болып, атақ-абыройы өсіп, бағының ашылған сәті. Мұндағы «жану» мен «жарқырау» люминесценттік метафоралары жұлдыздың физикалық-энергетикалық қуатын адамның қоғамдық бақыты мен абыройының нышанына айналдырушы тетік болып табылады.
Жұлдызы аспандады - Жеке тұлғаның қоғамдық беделі мен әлеуметтік мәртебесінің өте жоғары деңгейге көтерілуі. Вертикальдық бағытты меңзейтін аспандау лексемасы тұлғаның әлеуметтік құны мен бағасының артуын айқындайтын аксиологиялық көрсеткіш қызметін атқарады.
Жұлдызы жарқын - Қоғамда үлкен жетістікке жеткен, танымал, беделді және абыройлы тұлғаның сипаты. Жұлдызы жарқын тіркесі тұлғаның жетістігін жарық метафорасымен ұштастырылып, адамның әлеуметтік жетістігін аспан денесінің визуалды-жарық дескрипторлары арқылы бейнелейтін сапалық модель.
Жұлдызы жоғары - Өзгелерден үстем болу, қоғамдық иерархиядағы немесе бәсекедегі басымдылыққа ие болу. Әлеуметтік иерархия мен қоғамдық басымдылықты аспан сферасындағы геометриялық биіктік категориясымен шендестіретін когнитивтік модель.
Жұлдызы түзелді - Нашарлап кеткен істің қайта оңғарылуы, тағдыр таразысының жақсылыққа қарай бет бұруы. Тұлғаның әлеуметтік деңгейдегі сапалық өзгеруі мен мансаптық өсу динамикасы жұлдыздың визуалды «түзелуі» (дұрыс траекторияға келуі) фреймі арқылы сипатталса, адам өміріндегі кез келген оқиғаның, тағдырдың алдын ала жоғары күштермен белгіленіп қоюы, өзгермейтіндігі:
Written in the stars (Жұлдыздарда жазылған) - Тағдырдың детерминистік сипатын, яғни өзгермейтін жоғары үкім екенін айқындап, жұлдыздар «ғарыштық қолжазба» рөлін атқарады.
Be born under a lucky star (Сәтті жұлдыз астында туылу) - Дүниеге келген сәттен бастап өмірде жолы болғыш, сәттілік пен бақыт серік болған адам. Адамның әлеуметтік жетістігі мен экзистенциалдық бақыты оның туған сәтіндегі аспан шырақтарының позициясына тәуелді екендігі Be born under a lucky star тіркесінен көрінеді, мұндағы «under» (астында) предлогы адамның аспан денелеріне иерархиялық тұрғыдан бағыныштылығын, жұлдыздардың бақылаушы және шешуші субъект екенін нақтылайды.
Be born under an unlucky (evil) star (Сәтсіз жұлдыз астында туылу) - Өмірі сәтсіздіктерге толы, тағдыры ауыр, бақытсыздыққа тап болған адам. Be born under a lucky star фразеологизмінің когнитивтік антонимі [112]. Астрологиялық тағдыр принципі бойынша, яғни адам тағдырының сәтті немесе сәтсіз жұлдыз астында туылуын сипаттайды.
Bless (thank) one’s star» / «Thank one's lucky stars - Өз жұлдызына алғыс айту / Өз сәтті жұлдыздарына рақмет айту. Өз өміріндегі сәттілікке, аман қалуына немесе оң нәтижеге ризашылық білдіру, жолы болғанына қуану. Субъектінің өз жұлдызына (тағдырына) деген белсенді эмоционалдық реакциясының көрінісі. Жұлдыз трансцендентті қамқоршы ретінде қабылданады.
Curse one’s star (Өз жұлдызына лағынет айту) - Басына түскен сәтсіздікке, ауыр тағдырына наразы болу, өмір жолын кінәлау. Субъектінің тағдырдың қолайсыздығына қарсылығы мен экспрессивті-негативтік эмоционалдық протестін таңбалайтын фрейм.
Believe in one’s star (Өз жұлдызына сену) - Өзінің болашағына, тағдырының сәтті болатынына және өзінің ішкі күшіне кәміл сену. Адамның «өзіне сенуі» мен «өз жұлдызына (тағдырына) сенуін» біртұтас ұғым ретінде қарастыратын экзистенциалдық когнитивтік құрылым.
Have one’s star in the ascendant (Жұлдызы көтерілу / ісі алға басу) - Адамның беделінің, мансабы мен сәттілігінің қарқынды түрде арта бастауы. Таза астрологиялық кәсіби терминнің фразеологиялануынан туындаған өнімді модель. Көкжиектен көтерілу әлеуметтік жетістіктің көрсеткіші.
The stars were against it (Жұлдыздар оған қарсы болды) - Істің жүзеге асуына тағдырдың, сыртқы жағдайлардың мүлдем жол бермеуі, сәтсіздікке ұшырауы. Аспан денелерін адамның мақсат-жоспарларына саналы түрде кедергі келтіруші, ерікті дербес субъект ретінде бейнелейтін антропоморфтық-астрологиялық модель.
Don't set sail on someone else's star (Біреудің жұлдызымен жолға шықпа (желкен көтерме) - Өзге біреудің сәттілігіне, бағына немесе мүмкіндігіне иек артпай, тек өзіңе ғана сену, өз өміріңе жауапты болу. Ағылшын мәдениетінде түн навигациялық және индивидуалистік таным Don't set sail on someone else's star сияқты дидактикалық бірліктерде сақталып, прагматикалық деңгейде түн навигациясының («желкен көтеру») тәжірибесін индивидуалистік этикалық межеге көшірген дидактикалық модель.
Жоғарыда талданған барлық әлеуметтік, мәртебелік және тағдырлық материалдарды жүйелеу мақсатында төмендегі біртұтас салыстырмалы кесте құрылды:
Кесте 2 – «Жұлдыз / Star» компонентті фразеологизмдердегі тағдыр, бақ-дәулет және әлеуметтік мәртебенің көрінісі
	Қазақ тіліндегі мағыналық-тақырыптық топ
	Қазақ тілі фразеологизмдері мен тұрақты тіркестері
	Мәдени сәйкестік пен алшақтықтың когнитивтік сипаттамасы

	«Жұлдыз» компонентті фразеологизмдердегі тағдыр, бақ-дәулет және әлеуметтік мәртебенің көрінісі
	Жұлдызы оңынан туды, Бақ жұлдызы, Жұлдызы жанды/жарқырады, Жұлдызы аспандады, Жұлдызы жарқын, Жұлдызы жоғары, Жұлдызы түзелді, Маңдайының жұлдызы. 
	Толық сәйкестік: Екі тілде де жұлдыздар қозғалысы мен сипаты адам өмірінің сәттілігі мен әлеуметтік мәртебесін өлшейтін басты құрал қызметін атқарады. Жартылай сәйкестік: Екі мәдениетте де жұлдыз биіктігі мен жарығы тұлғаның жетістігі ретінде ортақ танылған. Алшақтық: Қазақ танымы маусымдық, эмпирикалық бақылаулармен және ішкі тектілікпен (этикамен) байланыстырады. Ағылшын танымында тағдыр өзгермейтін жоғары үкім (fatalism) ретінде қабылданып, антикалық астрологиялық (ascendant) және индивидуалистік навигациялық координаттарға негізделеді.

	Ағылшын тіліндегі мағыналық-тақырыптық топ
	Ағылшын тілі фразеологизмдері мен идиомалары
	

	«Star» компонентті фразеологизмдердегі тағдыр, бақ-дәулет және әлеуметтік мәртебенің көрінісі.
	Written in the stars, Born under a lucky/unlucky star, Bless/curse one's star, Believe in one's star, Star in the ascendant, The stars were against it, Don't set sail on someone else's star. 

	



Жүргізілген лингвокогнитивтік талдау қазақ және ағылшын тілдік мәдениеттерінде «жұлдыз/star» компонентті фразеологизмдердің адамның тағдырын, қоғамдық мәртебесін және бақ-дәулетін айқындаудағы кешенді лингвомәдени таңбалық қызметін толық дәлелдейді. Екі халықтың тілдік санасында да аспан шырақтарының визуалды сипаттары (жарығы, биіктігі, позициясы) адам өмірінің серпінді өзгерістерімен тығыз шендестірілген. Бұл орайда, жұлдыздың биіктеуін немесе жарқырауын тұлғаның әлеуметтік жетістігі мен абыройы ретінде қабылдау адамзаттық когницияның ортақ әмбебап (универсалды) сипатын айғақтайды.
Алайда, ұлттық-мәдени контекст пен дүниетанымдық негіздерден туындайтын терең айырмашылықтар бар. Қазақ тілдік танымында тағдыр мен сәттілік тұрақты детерминистік үкім емес, көбіне халықтық есепшілердің тәжірибесіне негізделген, серпінді әрі өзгермелі когнитивтік құрылым ретінде көрінеді («Жұлдызы оңынан туды», «Жұлдызы түзелді»). Оған қоса, қазақ мәдениетіндегі жетістік ұғымы терең этикалық және рухани мазмұнмен ұштасып, адамның ішкі тектілігінің жиынтық таңбасына айналған («маңдайының жұлдызы»).
Керісінше, ағылшын тілдік танымы батыстық детерминистік философия мен антикалық астрологиялық мұраға арқа сүйей отырып, тағдырды адам еркінен тыс орныққан, өзгермейтін жоғары ғарыштық үкім (destiny) ретінде концептуализациялайды («Written in the stars», «Born under a lucky star»). Бұл жүйеде адам мен тағдыр арасындағы қатынастар белсенді эмоционалдық реакциялар (алғыс айту немесе лағынеттеу) және батыстық индивидуалистік танымның прагматикалық этикалық межелері арқылы таңбаланады. Бұл алшақтықтар қос халықтың әлеуметтік болмыс пен экзистенциалдық тағдыр құбылыстарын тілдік кодтар арқылы игерудегі өзіндік ментальді ландшафтын айқындайды.
4. «Жұлдыз / Star» компонентті фразеологизмдердегі арман мен биік мақсаттың көрінісі. Лингвомәдениет пен этноастрономиялық когниция тұрғысынан алғанда, аспан сферасындағы жұлдыздардың қол жетпес физикалық биіктігі, жарық деңгейі және бағдаршамдық қасиеттері адам баласының телеологиялық концептілеріне, яғни асқақ армандарына, өмірлік стратегияларына және ішкі рухани бағдарларына метафоралық түрде проекцияланады. Төмендегі тұжырымдамалық сызбада қазақ және ағылшын тілдік ұжымдарының «жұлдыз / star» космонимі арқылы армандар мен мақсаттарды концептуализациялау бағыттары модельденген.
Темірқазығы болды - адамның өмірлік, негізгі мақсатының айқын болуын немесе өзгені соңынан ерте алатын рухани бағдаршы тұлғаға айналуын білдіретін фразеологизм. Ойға мырза, образға бай, бос сөзге сараң кітап – ең үлкен арман... Бел астында ма, белдер астында ма, ол арман барлық қалам ұстағанның темірқазығы болары да даусыз (Ғ. Мүсірепов). Фразеологизмнің уәждік негізі қазақ халқының халықтық астрономиялық танымындағы Темірқазық жұлдызының бағдарлық қызметімен байланысты [114]. Көшпелі ортада Темірқазық тұрақтылықтың, бағыттан жаңылмаудың және сенімді бағдардың символы ретінде қабылданған. Осы қасиеттер адамның рухани әлеміне метафоралық түрде көшіріліп, өмірлік мақсаты айқын, ұстанымы берік тұлғаның бейнесін қалыптастырады. Мұндағы «қазық» компоненті орнықтылық, беріктік және ауытқымау семаларын жинақтай отырып, адамның дүниетанымдық тірегін білдіреді. Осылайша фразеологизмде «темірқазық - рухани бағдаршы» концептуалдық метафорасы көрініс табады.
Темірқазық жастанды – алға қойған мақсатына жету жолында қауіп-қатерден қаймықпай, таңдаған бағытынан таймай әрекет ету, ерік-жігердің беріктігін таныту мағынасындағы фразеологизм. Мысалы: Тебінгі теріс тағынбай, Темірқазық жастанбай, Қу толағай бастанбай, Ерлердің ісі бітер ме? (М. Өтемісов). Фразеологизмнің негізінде Темірқазықтың тұрақты бағыт нысанасы ретіндегі символдық мәні мен «жастану» етістігінің тәуекелге бел буу, қиындықты мойындау семантикасы тоғысады. Халықтық дүниетанымда Темірқазық адастырмайтын бағдар ретінде танылса, оны «жастану» адамның сол бағытқа толық берілуін, мақсаты жолында қандай да бір сынаққа дайын екендігін білдіреді. Нәтижесінде аспан кеңістігіндегі өзгермейтін бағдардың қасиеті адамның мінез-құлқы мен ерік сапасына ауыстырылып, табандылық пен қайсарлықтың тілдік бейнесі жасалады. Бұл жерде «Мақсатқа беріктік - тұрақты бағдар» концептуалдық метафорасы жүзеге асады.
Көкте тұрған жұлдыз – қол жеткізу қиын, бірақ адамды өзіне үнемі жетелеп отыратын асқақ арман мен биік мақсатты білдіретін фразеологизм. Мысалы: Көкте тұрған жұлдызбын, суда жүрген құндызбын, Хақтан белгі алғанмын, Нұрдан үлгі алғанмын... («Бозжігіт»). Фразеологизмнің мағынасы жұлдыздың аспан кеңістігіндегі биік орналасуы және физикалық тұрғыдан қолжетімсіздігі туралы халықтық танымға негізделген. Қазақ дүниетанымында аспандағы жұлдыз алыстықтың, асқақтықтың және ерекше құндылықтың символы ретінде қабылданады. Осы қасиеттер адамның рухани әлеміне ауыстырылып, қол жеткізу оңай емес, бірақ ұмтылуға тұрарлық мақсат пен идеал ұғымын бейнелейді. Мұнда жұлдыздың кеңістіктегі биіктігі мен алыстығы арманның асқақтығы мен оған жетудің күрделілігіне метафоралық түрде проекцияланады. Осылайша фразеологизмде «арман- көктегі жұлдыз» концептуалдық метафорасы көрініс табады. 
Жарық жұлдыз – адамның өмірлік бағдарына айналған ізгі мақсатты, биік арманды немесе болашаққа жетелейтін үмітті білдіретін поэтикалық фразеологизм. Мысалы: Жарық жұлдыз – сенің тартқан бағытың, Өлшеуі жоқ Тәңірі берген бақытың (М. Дулатов); Жұлдызым бар менің де, жарық жұлдыз (Т. Молдағалиев). Фразеологизмнің уәждік негізінде жұлдыздың жарық шашу қасиеті жатыр. Халықтық дүниетанымда жарық қараңғылықтан алып шығатын, жол көрсететін және үміт сыйлайтын құбылыс ретінде қабылданады. Осыған сәйкес жұлдыздың люминесценттік қасиеті адамның рухани әлеміне метафоралық түрде көшіріліп, оның өмірлік мұраты, игілікті мақсаты немесе болашаққа бағыт беретін бағдары ретінде концептуалданады. Мұнда жұлдыздың жарық тарату қызметі адамның өмір жолын нұрландыратын үміт пен мақсат ұғымдарымен сабақтасады. .
Аспандағы жұлдызды алумен бірдей [тең] – орындалуы өте қиын, зор күш-жігерді, төзімділік пен табандылықты қажет ететін істі немесе асқақ мақсатты білдіретін салыстырмалы фразеологизм. Мысалы: Қаржы табу аспандағы жұлдызды алумен бірдей болғаны да мәлім (А. Хангелдин). Фразеологизмнің негізінде жұлдыздың аспан кеңістігіндегі алыстығы мен физикалық тұрғыдан қолжетімсіздігі туралы таным жатыр. Халықтық дүниетанымда аспандағы жұлдыз адам қолы жетпейтін нысан ретінде қабылданады. Осы қасиет адамның іс-әрекетіне ауыстырылып, ерекше қиындықпен жүзеге асатын мақсаттар мен міндеттердің бейнесін жасауға қызмет етеді. Мұнда жұлдыздың қолжетімсіздігі мен алыстығы белгілі бір істің күрделілігі мен оған жұмсалатын күштің мөлшерін бағалайтын танымдық өлшем ретінде көрінеді. Соның нәтижесінде мақсатқа жету жолындағы ауыр еңбек пен табандылық жұлдызды қолға түсіру әрекетімен салыстыру арқылы концептуалданады. Ағылшын тіліндеге бағдарлауыш бірліктер:
Reach for the stars/ Shoot for the stars/ Aim for the stars («Жұлдыздарға қол созу», «Жұлдыздарды нысанаға алу») – адамның алдына өте биік мақсаттар қойып, қол жеткізуі қиын жетістіктерге ұмтылуын білдіретін фразеологиялық бірліктер. Мысалы: My parents always taught me to reach for the stars when I was growing up that I could be anything I set my mind to! (Ата-анам мені кішкентайымнан арманыма биік мақсат қоюға, өзім қаласам кез келген жетістікке жете алатыныма сеніп өсуге тәрбиеледі).; When choosing a career path, don't settle aim for the stars! (Мамандық таңдағанда азға қанағат етпе, ең биік мақсаттарға ұмтыл!). Бұл фразеологизмдердің семантикалық негізінде жұлдыздың аспан кеңістігіндегі биік әрі қолжетімсіз нысан ретінде қабылдануы жатыр. Ағылшын лингвомәдениетінде жұлдыз жоғары жетістік, ерекше мүмкіндік және ең үздік нәтижеге жету идеясымен ұштасады. Тіркестер құрамындағы reach, shoot, aim етістіктері мақсатқа бағытталған белсенді әрекетті білдіріп, субъектінің өз мүмкіндігін толық жүзеге асыруға деген ұмтылысын көрсетеді. Осылайша жұлдыздың физикалық тұрғыдан алыстығы мен биіктігі адамның кәсіби, әлеуметтік немесе тұлғалық жетістіктерінің жоғарғы деңгейімен ассоциацияланады. Фразеологизмдерде адамның мақсатқа қарай қозғалысы мен жетістікке ұмтылысы жұлдызға қол созу немесе оны нысанаға алу әрекеті арқылы концептуалданады. 
Hitch your wagon to a star («Арбаңды жұлдызға байлау») – биік мақсаттарға ұмтылу немесе табысқа жету үшін беделді, ықпалды тұлғамен не табысты ұйыммен байланыс орнату мағынасындағы ағылшын фразеологизмі. Тіркес алғашында адамның асқақ мақсаттарға ұмтылуын білдірсе, қазіргі қолданыста жетістікке жетудің стратегиялық жолын, яғни табысты тұлғалармен немесе құрылымдармен байланысу арқылы алға жылжуды да қамтиды.
Фразеологизмнің уәждік негізінде wagon (арба) және star (жұлдыз) образдарының байланысы жатыр. Жұлдыз ағылшын лингвомәдениетінде жоғары жетістіктің, беделдің, даңқтың және идеалдың символы ретінде танылады. Ал арбаны жұлдызға «байлау» адамның өз тағдырын немесе кәсіби жолын осы жоғары мәртебелі нысанмен байланыстыруын бейнелейді. Нәтижесінде жеке табысқа жету идеясы жоғары мәртебе мен ықпалға ие субъектілермен ассоциациялану арқылы концептуалданады. When I was trying to become a screenwriter, I hitched my wagon to a star by befriending some popular actresses (Мен сценарист атануға ұмтылған кезде, танымал актрисалармен араласып, табысты адамдардың ықпалына сүйену арқылы өз мақсаттарыма жетуге жол аштым). Бұл сөйлемде сөйлеуші өзінің кәсіби мақсатына жету үшін танымал адамдармен байланыс орнатқанын көрсетеді. Жұлдыз мұнда тек қолжетпес мақсаттың ғана емес, әлеуметтік бедел мен қоғамдық табыстың да символы ретінде қызмет етеді
One’s guiding star (Бағыт сілтейтін жұлдыз) – адамның өмірлік мақсатын, іс-әрекетіне бағдар беретін жетекші қағиданы, рухани ұстанымды білдіретін фразеологизм. Бұл тіркесте адамның өмірлік мақсаты мен оған бағыт-бағдар беретін негізгі құндылықтары one’s guiding star концептісі арқылы вербалданады [115; 116]. Фразеологизмнің негізінде жұлдыздың кеңістікте жол көрсетуші, бағдарлаушы қызметінің адам санасындағы рухани-танымдық бағдармен ұқсатылуы жатыр. Яғни аспан денесінің навигациялық функциясы тұлғаның ішкі рухани компасына, моральдық қағидаттарына және өмірлік ұстанымдарына проекцияланады. 
Stars in one's eyes (көзінде жұлдыздар болу) – адамның болашақ жетістіктерге деген зор сенімін, романтикалық үмітін, асқақ армандарын немесе бақыттан шабыттанған күйін білдіретін фразеологизм. Бұл тіркес көбіне шынайы жағдайдың күрделілігін толық бағаламай, болашаққа ерекше оптимизммен қарауды сипаттайды. He started the project with stars in his eyes, unaware of the challenges ahead (Ол алдағы қиындықтарды ескермей, жобаны үлкен үміт пен асқақ сеніммен бастады). Фразеологизм тұлғаның бақытқа бөленген сәтін, болашақ табысқа деген сенімін немесе идеалистік үміттерін бейнелейді. Фразеологизмнің когнитивтік негізінде жарық пен визуалды жарқырау феноменіне сүйенген психоэмоционалдық модель жатыр. Адам қуанышқа, шабытқа немесе ғашықтық сезіміне бөленгенде оның көз жанары ерекше нұрланып көрінетіні туралы әмбебап тәжірибе метафоралық түрде жұлдыз бейнесі арқылы вербалданады.
Кесте 5 – «Жұлдыз / Star» компонентті фразеологизмдердегі арман мен биік мақсаттың көрінісі 
	Қазақ тіліндегі мағыналық-тақырыптық топ
	Қазақ тілі фразеологизмдері мен тұрақты тіркестері
	Мәдени сәйкестік пен алшақтықтың когнитивтік сипаттамасы

	«Жұлдыз» компонентті фразеологизмдердегі арман мен биік мақсаттардың көрінісі

	Адассаң темір қазыққа бақ, Темір қазығы болды, Темір қазық жастанды, Көкте тұрған жұлдыз, Жарық жұлдыз, Аспандағы жұлдызды алу.
	Сәйкестік: екі лингвомәдениетте де жұлдыздың биіктігі, жарығы және бағдарлаушы қасиеті адамның асқақ арманының, өмірлік мақсатының, рухани бағдарының және жетістікке ұмтылысының әмбебап символы ретінде танылады. Алшақтық: қазақ дүниетанымында жұлдыз образы көшпелі өмір салтымен, нақты этноастрономиялық бағдарлау тәжірибесімен және мақсатқа жету жолындағы табандылық пен төзімділікпен сабақтасады (Темірқазық). Ағылшын лингвомәдениетінде жұлдыз көбіне индивидуалистік амбицияны, әлеуметтік жетістікке ұмтылуды, беделді тұлғалармен байланыс арқылы алға жылжуды және болашаққа деген оптимистік көзқарасты бейнелейді (reach for the stars, hitch your wagon to a star, stars in one's eyes). 

	Ағылшын тіліндегі мағыналық-тақырыптық топ
	Ағылшын тілі фразеологизмдері мен идиомалары
	

	«Star» компонентті фразеологизмдердегі арман мен биік мақсаттардың көрінісі
	Reach for the stars, Hitch your wagon to a star, One's guiding star, Stars in one's eyes.

	



Қазақ және ағылшын тілдік мәдениеттерінде «жұлдыз/star» компонентті фразеологизмдердің адамның армандары мен биік мақсаттарын, ішкі стратегиялық бағдарларын айқындаудағы терең телеологиялық сипатын ашады. Екі халықтың тілдік санасында да аспан денелерінің қол жетпес биіктігі мен жарқырауы адамгершілік мақсаттар мен кемелдікке ұмтылыстың әмбебап өлшемі болып табылады. Осы орайда, жұлдыздарды сыртқы кеңістіктік бағдарлауыштан ішкі рухани жол көрсетушіге (guiding star және темірқазығы болу) айналдыру метафорасы адамзат баласының қоршаған ғарыштық әлемді эмпирикалық игеруінен туындаған ортақ когнитивтік құбылыс.
Алайда, мақсатқа жетудің ішкі мазмұны мен прагматикалық сипаты екі лингвомәдениетте екі түрлі ландшафт түзеді. Қазақ тілдік танымында биік мақсат пен тура жол ұғымдары көшпелілердің тарихи тәжірибесімен суарылып, ұжымдық жадыға, ата-баба дәстүрі мен мызғымас қағидаларға бағынышты етілген (Адассаң темір қазыққа бақ). Сонымен қатар, мақсатқа ұмтылу процесі қазақ прагматикасында зор табандылықты, тіпті басын қауіп-қатерге тігетін ерекше ерік-жігерді талап ететін меһнатты әрекет ретінде концептуализацияланады (Темір қазық жастанды, Аспандағы жұлдызды алу).
Ал ағылшын тілдік танымында жұлдыз образы батыстық индивидуалистік «жетістікке ұмтылу» (striving for success) философиясының айқын тілдік коды ретінде қызмет етеді. Мұнда мақсат қою — тұлғаның өз мүмкіндіктерінің шекарасынан асып, максималды нәтижеге қол жеткізу амбициясымен («Reach for the stars»), сондай-ақ ұлы идеялардың серпінін прагматикалық түрде пайдалана білумен (Hitch your wagon to a star) сипатталады. Болашаққа деген көзқарас та қазақ танымындағыдай ауыр меһнат ретінде емес, шабытты, оптимистік және романтикалық иллюзия фреймдері арқылы беріледі (Stars in one's eyes). Бұл айырмашылықтар қос мәдениеттің тұлғалық амбициялар мен рухани идеалдар жүйесін тілдік құралдармен модельдеудегі өзіндік ерекшеліктерін айғақтайды.
5. «Жұлдыз / Star» компонентті фразеологизмдердегі тұлғалық қасиеттер мен тұлғааралық қарым-қатынастың көрінісі. Аспан сферасындағы жұлдыздардың люминесценттік сәулесі, жылулық пен салқындық деңгейі, өзара орналасу иерархиясы мен кеңістіктік қашықтығы адам баласының психо-эмоционалдық портретіне, эстетикалық идеалдарына және тұлғааралық қарым-қатынас модельдеріне метафоралық түрде проекцияланады. 
Сүмбіледей сұлу – адамның сыртқы келбетінің ерекше сұлулығын, сымбаттылығын, көркемдігін білдіретін теңеу. Фразеологизмнің уәждік негізінде Сүмбіле (Сириус) жұлдызының халықтық астрономиялық танымдағы ерекше орны жатыр. Сүмбіле аспан әлеміндегі ең жарық жұлдыздардың бірі ретінде көзге айрықша түседі және жарқырауымен ерекшеленеді. Осы қасиет адамның сыртқы болмысына ауыстырылып, ерекше сұлулық пен көркемдіктің эталоны ретінде концептуалданады. Халықтық дүниетанымда көз тартарлық жарық пен әсемдік адамның келбетін сипаттайтын эстетикалық өлшемдердің бірі болғандықтан, жұлдыздың жарқырауы мен адамның көркі арасында ассоциативтік байланыс қалыптасқан. Нәтижесінде Сүмбіленің жарықтығы мен ерекшелігі адамның сыртқы сұлулығын бейнелеуге қызмет етіп, жұлдыз образы эстетикалық бағалаудың тілдік құралына айналады. 	
Жұлдызы ыстық – айналасына жағымды әсер қалдыратын, сүйкімді, тартымды, көпшіліктің ықыласын өзіне аударатын адамды сипаттайтын фразеологизм.
Келіннің бетін кім ашса, сол ыстық деп, сенің анау келінге жұлдызың ыстық-ау, бала. Фразеологизмнің уәждік негізінде халықтық дүниетанымдағы жұлдыздың жарық шашатын, көзге жылы көрінетін және жағымды эмоция тудыратын қасиеттері жатыр. Қазақ мәдениетінде адамның «жұлдызы» оның тағдырымен ғана емес, жеке болмысымен, мінез-құлқымен және айналасына тигізетін әсерімен де байланыстырылады. Сондықтан «жұлдызы ыстық» деп табиғатынан адамдарды өзіне тартып тұратын, көпшілікке жағымды әсер қалдыратын жан туралы айтылады. Мұнда жұлдыздың физикалық жарығы мен жылуы адамның әлеуметтік-психологиялық тартымдылығына метафоралық түрде көшірілген. Нәтижесінде адамның ішкі қасиеттері, харизмасы мен жағымды энергетикасы жұлдыз образы арқылы концептуалданады. Фразеологизмде адамның сыртқы келбеті емес, оның тұлғалық сапалары мен өзгелермен қарым-қатынас орната білу қабілеті бағаланады. 	Жұлдызы жарасу – мінез-құлқы, дүниетанымы, ой-пікірі мен рухани болмысы үйлесіп, бір-бірімен тату-тәтті қарым-қатынаста болу, өзара түсіністік табу мағынасындағы фразеологизм. Орысша түсіндірмесі: «их звездам сочетаться», «быть созданным друг для друга», «жить в мире и согласии» (КРФС, 82-б.). Бұл тіркес көбіне адамдардың өзара жарасымды қатынасын, рухани жақындығын және табиғи үйлесімін сипаттау үшін қолданылады. Фразеологизмнің уәждік негізінде халықтық астрологиялық-астрономиялық таным жатыр. Дәстүрлі дүниетанымда әр адамның өз жұлдызы болады деген сенім қалыптасқан. Екі адамның «жұлдызының жарасуы» олардың тағдырының, мінезінің немесе өмірлік жолының үйлесімді болуын білдіреді. Осылайша аспан кеңістігіндегі жұлдыздардың өзара сәйкестігі адамдар арасындағы әлеуметтік-психологиялық үйлесімге метафоралық түрде көшірілген. 
Жұлдызы қарсы - адамдардың мінез-құлқының, дүниетанымы мен көзқарастарының үйлеспеуін, бір-біріне деген ішкі қарсылықты, психологиялық алшақтықты немесе өзара түсіністіктің болмауын білдіретін фразеологизм. Ескі әдет-ғұрыптың қандайымен болса да жұлдызы қарсы адамды мен осыдан көрдім (С. Мұқанов); Шіркін-ай, Еменалы екеуіңнің жұлдыздарыңның қай жерде шақырайысып, қарсы қарасып тұрғанын көрер ме едім бір (Ғ. Мүсірепов); Ә дегеннен молла екеуміздің жұлдызымыз қарсы болды (С. Көбеев). Фразеологизмнің уәждік негізінде халықтық дүниетанымдағы адамның тағдырын, болмысын және өмірлік жолын жұлдызбен байланыстыратын астрологиялық-мифологиялық түсініктер жатыр. Қазақ танымында адамдардың өзара жарасуы немесе жараспауы олардың «жұлдыздарының» сәйкестігімен байланыстырылған. Осыған сәйкес жұлдыздардың бір-біріне қарама-қарсы орналасуы немесе өзара үйлеспеуі адамдар арасындағы психологиялық үйлеспеушілік пен мінез қайшылығы ретінде ұғынылады.
Фразеологизм тұлғааралық қатынастардағы ішкі антипатияны, өзара түсіністіктің жоқтығын, кей жағдайда өшпенділік пен жаулық сезімдерін де білдіреді. Мұнда ғарыштық кеңістіктегі қарама-қарсылық адамдар арасындағы әлеуметтік-психологиялық конфликтке метафоралық түрде проекцияланған.
Сондықтан жұлдызы қарсы тіркесі жұлдызы жарасу фразеологизмінің антонимі ретінде қарастырылады. Егер жұлдызы жарасу өзара үйлесім мен рухани жақындықты білдірсе, жұлдызы қарсы тұлғалар арасындағы үйлеспеушілік пен эмоционалдық алшақтықты бейнелейді.
Жұлдызы жарасу және жұлдызы қарсы фразеологизмдері қазақ лингвомәдениетінде тұлғааралық қатынастарды бағалаудың бинарлық моделін құрайды: біріншісі – үйлесім мен жақындықты, екіншісі – қайшылық пен алшақтықты білдіреді. Мұнда адамдар арасындағы қарым-қатынас ғарыштық үйлесім немесе ғарыштық сәйкессіздік арқылы концептуалданады. 
 «Жақсы қыз - жағадағы құндыз, жақсы жігіт - көктегі жұлдыз» (мақал) - Лайықты ер азаматтың қоғамдағы орны биік, рухани болмысы таза, текті әрі асқақ болуы тиіс.
«Поэтикалық-дидактикалық деңгейде Жақсы қыз - жағадағы құндыз, жақсы жігіт - көктегі жұлдыз мақалы жұлдыз компонентін ер азаматтың қоғамдағы асқақтығы мен тектілігінің символы ретінде орнықтырады».
Поэтикалық-дидактикалық деңгейдегі гендерлік когнитивтік модель. Жұлдыздың вертикальді биіктік белгісі ер адамның әлеуметтік және рухани асқақтығының, тектілігінің аксиологиялық көрсеткіші ретінде қолданылған.
Stars in one's eyes (Көзінде жұлдыздар болу) – болашаққа ерекше үмітпен қарауды, тәтті қиялға берілуін, қандай да бір мақсатқа немесе арманға деген күшті эмоционалдық ынта мен шабытты білдіретін фразеологизм. Тіркес көбіне адамның шынайы жағдайды толық бағаламай, арманшылдық пен шамадан тыс оптимизмге берілуін сипаттайды. I doubt she'll actually become a famous actress, she just has stars in her eyes (Оның шынымен атақты актриса боларына күмәнім бар, ол әзірге тек тәтті қиялға беріліп жүр.). With stars in my eyes, I set about becoming a guitarist, singer and songwriter (Үлкен үміт пен шабытқа толып, мен гитарист, әнші әрі ән жазушы болуға кірістім.). Фразеологизмнің уәждік негізінде жұлдыздың жарқырауы мен адамның эмоционалдық күйі арасындағы ассоциациялық байланыс жатыр. Қуаныш, шабыт, ғашықтық немесе үлкен үміт жағдайында адамның көз жанары ерекше нұрланып көрінеді. Осы визуалды әсер метафоралық түрде жұлдыз бейнесі арқылы беріледі. Сонымен қатар ағылшын лингвомәдениетінде star компоненті атақ-даңқпен, кино және театр әлемімен де байланысты болғандықтан, фразеологизм кей жағдайда атақты болуға немесе шоу-бизнес әлеміне деген романтикалық құштарлықты да білдіреді. Нәтижесінде жұлдыз адамның ішкі жан дүниесіндегі шабыттың, арманның, романтикалық үміттің және идеалистік көзқарастың символына айналады. Мұнда адамның тұлғалық ерекшелігі мен эмоционалдық күйі жұлдыздың жарқырау қасиеті арқылы концептуалданады. 
Shining star (Жарқыраған жұлдыз) – белгілі бір салада ерекше жетістікке жеткен, қабілетімен, еңбегімен немесе жетістіктерімен өзгелерден дараланып көзге түсетін тұлғаны білдіретін фразеологизм. Madeline is a shining star in my class. As a teacher, you wish that all your students were as smart and talented as she is (Мэдлин – менің сыныбымдағы ең үздік оқушылардың бірі. Мұғалім ретінде барлық оқушыңның сондай ақылды әрі дарынды болғанын қалар едің); He had no experience when he joined the company. Now he's the shining star of the sales team (Компанияға келгенде оның тәжірибесі жоқ еді. Қазір ол сату бөлімінің ең үздік қызметкеріне айналды). Фразеологизмнің уәждік негізінде жұлдыздың аспан кеңістігіндегі жарықтығы мен өзгелерден ерекшеленіп көріну қасиеті жатыр. Ағылшын лингвомәдениетінде жарқыраған жұлдыз ерекше дарынның, жоғары кәсібиліктің және қоғамдық мойындаудың символы ретінде танылады. Сондықтан адамның қабілеті мен жетістігі жұлдыздың жарық шашу қасиеті арқылы бейнеленеді.
Starstruck – атақты адамға, танымал тұлғаға немесе даңқ феноменіне қатты таңырқап, ерекше әсерлену күйін білдіретін фразеологизм. I was absolutely starstruck that time I met Lady Gaga—I could barely say two words to her (Леди Гагамен кездескен кезде қатты әсерленгенім сонша, оған екі ауыз сөзді әрең айттым). Фразеологизмнің негізінде ағылшын мәдениетіндегі star сөзінің «жұлдыз» ғана емес, «әйгілі тұлға», «танымал адам» мағынасында қолданылуы жатыр. Мұнда жұлдыздың жарқырауы мен даңқы адамның психологиялық күйіне әсер ететін күш ретінде концептуалданады. Нәтижесінде танымал тұлғаның беделі мен атағы адамның эмоциялық толқуын туындататын фактор ретінде көрінеді.
Rising star (Жоғарылаған жұлдыз) – белгілі бір салада жылдам танылып келе жатқан, болашағынан үлкен үміт күттіретін, беделі мен ықпалы артып келе жатқан тұлғаны білдіретін фразеологизм. She is a rising star in the world of finance, having helped several firms achieve record-breaking profits (Ол бірнеше компанияның рекордтық табысқа жетуіне ықпал етіп, қаржы саласындағы болашағынан зор үміт күттіретін маманға айналды) немесе The tech company, once a rising star, just announced that it would be laying off employees. (Кезінде қарқынды дамып келе жатқан перспективалы компания қызметкерлерін қысқартатынын жариялады) мысалдарынан фразеологизмнің уәждік негізінде жұлдыздың көкжиектен көтерілуі мен оның біртіндеп көзге анық көріне бастауы туралы таным жатыр. Бұл құбылыс адамның мансаптық өсуімен, танымалдыққа ие болуымен және қоғамдық беделінің артуымен ұқсатылған. Мұнда жоғары қарай қозғалыс табысқа жету және әлеуметтік көтерілу ұғымдарымен сабақтасады.
Star-crossed lovers (Жұлдызы қарсы) – тағдырдың, сыртқы жағдайлардың немесе өз еркінен тыс күштердің әсерінен қосыла алмайтын, бірге болуына кедергілер туындайтын ғашық жандарды білдіретін фразеологизм. Бұл тіркес кеңінен Romeo and Juliet шығармасынан кейін таралған. Any high school couple forced apart by where they go to college will likely feel like star-crossed lovers for the first week or so. (Әртүрлі университеттерге түсуіне байланысты айырылысуға мәжбүр болған кез келген мектептегі ғашықтар алғашқы апталарда өздерін тағдыр айырған ғашықтардай сезінуі мүмкін). Фразеологизмнің уәждік негізінде адамның тағдыры мен өмір жолын аспан денелерімен байланыстыратын көне астрологиялық түсініктер жатыр. Мұндағы crossed компоненті «қиылысу», «қарсы келу», «сәтсіздікке ұшырату» мағыналарын білдірсе, star адамның тағдырын айқындайтын космостық күш ретінде көрінеді. Осыған сәйкес ғашықтардың бақытты қауышуына кедергі келтіретін сыртқы жағдайлар олардың «жұлдыздарының қолайсыз орналасуымен» түсіндіріледі.
Фразеологизм тұлғааралық қарым-қатынастың ерекше түрі өзара сүйіспеншілік болғанымен, тағдыр немесе әлеуметтік жағдайлар себепті жүзеге аспайтын махаббатты бейнелейді. Мұнда ғашықтардың эмоционалдық жақындығы мен сыртқы әлемнің кедергілері арасындағы қайшылық концептуалданады.
Кесте 2 – «Жұлдыз / Star» компонентті фразеологизмдердегі тұлғалық қасиеттер мен тұлғааралық қарым-қатынастың көрінісі. 
	Қазақ тіліндегі мағыналық-тақырыптық топ
	Қазақ тілі фразеологизмдері мен тұрақты тіркестері
	Мәдени сәйкестік пен алшақтықтың когнитивтік сипаттамасы

	«Жұлдыз» компонентті фразеологизмдердегі тұлғалық қасиеттер мен тұлғааралық қарым-қатынастың көрінісі
	Сүмбіледей сұлу, Жұлдызы ыстық, Жұлдызы жарасты, Жұлдызы қарсы, Жақсы жігіт - көктегі жұлдыз. 

	Сәйкестік: екі лингвомәдениетте де жұлдыз адамның жағымды қасиеттерін, ерекше қабілетін, эмоционалдық күйін және адамдар арасындағы қатынастарды бағалаудың символдық құралы ретінде қолданылады. Жұлдыздың жарығы мен ерекшелігі сұлулық, тартымдылық, дарындылық және әлеуметтік бедел ұғымдарымен сабақтасады. Алшақтық: қазақ дүниетанымында жұлдыз көбіне тұлғааралық үйлесім мен үйлеспеуді (жұлдызы жарасу, жұлдызы қарсы) және рухани жылылықты (жұлдызы ыстық) білдіреді. Ағылшын лингвомәдениетінде жұлдыз адамның дара жетістігін (shining star, rising star), атақ-даңққа қатынасын (starstruck), ішкі психологиялық күйін (stars in one's eyes) және тағдыр ықпалындағы романтикалық қарым-қатынасты (star-crossed lovers) бейнелейді.

	Ағылшын тіліндегі мағыналық-тақырыптық топ
	Ағылшын тілі фразеологизмдері мен идиомалары
	

	«Star» компонентті фразеологизмдердегі тұлғалық қасиеттер мен тұлғааралық қарым-қатынастың көрінісі
	Stars in one's eyes, Shining star, Starstruck, Rising star, Star-crossed lovers

	



Қазақ және ағылшын тілдік мәдениеттерінде «жұлдыз/star» компонентті фразеологизмдердің адамның тұлғалық қасиеттері мен тұлғааралық қарым-қатынастарын концептуализациялауда маңызды орын алатынын көрсетті. Екі халықтың тілдік санасында да жұлдыздың жарығы, жарқырауы және ерекшелігі адамның жағымды қасиеттерін, әлеуметтік беделін, эмоционалдық күйін және бағалау өлшемдерін сипаттайтын әмбебап когнитивтік модель ретінде қызмет етеді. Осы тұрғыдан алғанда жұлдыз адамның сыртқы сұлулығын, ішкі тартымдылығын, дарындылығын және өзгелерден ерекшеленетін қасиеттерін бейнелейтін ортақ лингвомәдени символ болып табылады.
Сонымен қатар екі мәдениетте жұлдыз тұлғааралық қатынастарды сипаттаудың да маңызды құралына айналған. Қазақ тіліндегі жұлдызы жарасу мен жұлдызы қарсы фразеологизмдері адамдар арасындағы үйлесім мен қайшылықты ғарыштық үйлесім немесе сәйкессіздік арқылы түсіндірсе, ағылшын тіліндегі star-crossed lovers тіркесі адамдар арасындағы сезімдік жақындықтың тағдыр ықпалымен жүзеге аспауын бейнелейді. Бұл екі мәдениетте де адамаралық қатынастардың космологиялық модельдер арқылы ұғынылатынын көрсетеді.
Алайда қазақ тілдік танымында жұлдыз көбіне әлеуметтік үйлесімнің, рухани жылылықтың және адамгершілік қасиеттердің көрсеткіші ретінде көрінеді. Сүмбіледей сұлу, жұлдызы ыстық сияқты бірліктер адамның эстетикалық келбетін, харизмасын және әлеуметтік-моральдық мәртебесін бағалауға бағытталған. Ал ағылшын лингвомәдениетінде жұлдыз образы тұлғаның дара жетістігін, қоғамдық танымалдылығын, кәсіби өсуін және психологиялық күйін бейнелеуге көбірек қызмет етеді (shining star, rising star, starstruck, stars in one's eyes). Осылайша қазақ мәдениетінде жұлдыз әлеуметтік-ұжымдық және аксиологиялық мазмұнмен астасса, ағылшын мәдениетінде ол көбіне индивидуалдық жетістік пен жеке тәжірибенің символы ретінде концептуалданады. 
2.4 Қазақ, ағылшын тілдеріндегі «Аспан/Sky» компонентті фразеологизмдерді мағыналық-тақырыптық топтары
1. «Аспан/Sky» космонимінің ауа-райын болжаудағы көрінісі. Қазақ тілдік дүниетанымында аспан тек ғарыштық кеңістікті білдіретін ұғым емес, сонымен қатар ауа райын бақылау мен болжаудың негізгі нысаны ретінде танылады. Көшпелі өмір салтында аспанның түсі, ашықтығы, бұлттану дәрежесі мен атмосфералық құбылыстары табиғаттағы өзгерістердің маңызды көрсеткіші қызметін атқарған. Осыған байланысты қалыптасқан тілдік бірліктер халықтың көпғасырлық метеорологиялық тәжірибесін бейнелейді.
А) Аптап ыстықты білдіретін бірліктер топшасына табиғаттағы шектен тыс ыстық пен қуаңшылықты сипаттайтын қолданыстағы тілдік бірліктер жатады. Аспан айналып жерге түскендей, аспан аптап, күн шыжыды бірліктерінде аспан кеңістігі ауа райының негізгі реттеушісі әрі адам өміріне тікелей әсер ететін табиғи күш ретінде концептуалданады.
Аспан айналып жерге түскендей фразеологизмінде аптап ыстықтың шектен тыс күшейген күйі гиперболалық тәсіл арқылы бейнеленеді. Августың орта шені. Аспан айналып жерге түскендей. Күннің аптабы 50 мен 60 градустан танар емес (Майдан). Түркстан төңірегі аспан айналып жерге түскендей ыстық. Төбеден күн күйдіріп тұр («Қаз. әдеб.»). «Қыста қалың түскен қар қайсы бір жылдары көктем шығар - шықпаста қауырт еріп, көл табанға жиналған ағыл - тегіл мол суға қаз - үйрек жаз бойы қанаты сатырлап ұшып - қонып қиқу сап жатар еді. Сонан сары шілденің әне бір аспан айналып жерге түскендей ыстығы шындап күшке мінгенше ауыл іргесіндегі сай, жыраларда қар суы кенерінен асып күркіреп жатар еді.» (Ә. Нұрпейісов). Мұнда қалыпты жағдайда бір-бірінен алшақ орналасқан аспан мен жер арасындағы кеңістіктік шекараның жойылуы адамның физикалық және психологиялық қабылдауындағы қолайсыз табиғи жағдайды көрсетеді. Көшпелі дүниетанымда мұндай аптап кезеңдер мал жайылымына, су көздерінің азаюына және шаруашылық тіршілігіне тікелей қауіп төндіретін құбылыс ретінде бағаланған.
Ал аспан аптап, күн шыжыды тіркесінде аспан мен күн өзара сабақтас метеорологиялық күштер ретінде көрінеді. Шілденің ми қайнатар ыстығы еді. Түс мезгілінде аптап сондай, аспан айналып жерге түскендей болып, тіпті қу медиен даладағы қозғалар ауа, қыбырлар жан иесі қалмады; жер-дүние шыжғырылып бара жатты. Бұл қолданыс табиғаттың агрессивті күйін сипаттап, қоршаған ортаның адам тіршілігіне әсерін бейнелейді. Мұнда күн жылу мен жарықтың көзі ғана емес, аптап ыстықтың тасымалдаушысы ретінде танылады.
Жалпы алғанда, аталған тілдік бірліктер қазақ халқының табиғат құбылыстарын ұзақ уақыт бақылау нәтижесінде қалыптасқан эмпирикалық тәжірибесін көрсетеді. Қазақ дүниетанымында аспан табиғаттағы температуралық өзгерістердің негізгі көзі әрі адамның күнделікті өміріне ықпал ететін метеорологиялық кеңістік ретінде қабылданады.
Ә) Жауын-шашын мен дауылды білдіретін бірліктер. Бұл топшаға табиғаттың қолайсыз атмосфералық құбылыстарын, атап айтқанда нөсер жауын, найзағай және дауылды жағдайларды сипаттайтын аспанның түбі тесілгендей, көк көбесі сөгілді сияқты тілдік бірліктер жатады.
Аспанның түбі тесілгендей фразеологизмі жауын-шашынның өте қатты әрі толассыз жаууын білдіреді. Енді үміт үзілді. Сондай бір аңылжыған ақырап түнінде аспанның түбі тесілгендей ағыл-тегіл ақ жауын құйып берді. Бұрынғы сел сел ме, шын топан енді қаптады (Ә.Кекілбаев). Түн ортасы ауа күн күркіреп, найзағай ойнады. Көп ұзамай-ақ аспанның түбі тесіліп кеткендей соққан нөсер жауын сай-сайды суға толтырып, таң атқанша басылмады.
Бұл қолданыста аспан шексіз кеңістік ретінде емес, белгілі бір шекарасы мен тұтастығы бар нысан ретінде бейнеленеді. Нөсер жауынның күшеюі аспан қабатының «тесілуі» арқылы метафораланып, табиғат құбылысының қарқындылығы экспрессивті түрде сипатталады. Мұнда халықтық танымдағы аспанның материалдық нысан ретінде қабылдануы байқалады.
Ал көк көбесі сөгілді тіркесі найзағай ойнап, күннің қатты күркіреуін және нөсердің басталуын білдіреді. Қара бұлттар аспанды торлап, кенеттен көк көбесі сөгілді. Жарқ еткен найзағайдың артынан жерді сілкіндіргендей күн күркіреп, алғашқы жауын құйып кетті. Қазақ дүниетанымында «көбе» сауыттың немесе қорғаныш қабатының бөлшегі ретінде танылған. Осыған байланысты көк аспан жер бетін сыртқы әсерлерден қорғап тұрған тұтас құрылым ретінде концептуалданып, найзағай оның уақытша «сөгілуі» немесе «жарылуы» түрінде бейнеленеді. Бұл қолданыс табиғат құбылыстарын мифопоэтикалық тұрғыдан түсіндірудің көрінісі болып табылады.
Жалпы алғанда, аталған тілдік бірліктерде аспан жауын-шашын мен атмосфералық құбылыстардың көзі ретінде қабылданады. Олар қазақ халқының табиғат күштерін бақылау тәжірибесін ғана емес, сонымен қатар аспан кеңістігін тұтас әрі әрекет етуші нысан ретінде танитын мифологиялық дүниетанымын да көрсетеді. Осы арқылы аспан концептісі табиғаттағы динамикалық өзгерістерді реттеуші әрі қауіпті құбылыстардың бастау көзі ретінде вербалданады.
Б) Ашық әрі қолайлы ауа райын білдіретін бірліктер. Ауа райының тұрақты, ашық әрі адам тіршілігіне қолайлы күйін сипаттайтын тілдік бірліктердің бірі – аспан шайдай ашық тіркесі. Aт алқынып қалды. Бөбек атты «шу-шулеп!», артына қайта-қайта жалтақтап қараумен келеді. Кейінгі жақтан әзір шаң көрінбеді. Түндегі ала бұлттың қазір етегі ыдырап, аспан шайдай ашылды. ... Бірақ, бүгін аспан шайдай ашық емес пе еді? (Ә. Нұрпейісов). Аспанда бұлттың болмауын, ауаның мөлдірлігі мен табиғаттағы тұрақтылығын білдіретін тіркес құрамындағы шайдай компоненті тазалық, мөлдірлік және кіршіксіздік семаларын күшейтіп, аспанның ерекше ашық күйін бейнелейді. Мұнда аспан кеңістігі адамның күнделікті іс-әрекетіне қолайлы жағдай туғызатын табиғи ортаның көрсеткіші ретінде көрінеді.
Қазақ халқының дәстүрлі дүниетанымында ашық аспан жайлы ауа райының, берекелі күннің және шаруашылыққа қолайлы кезеңнің белгісі ретінде қабылданған. Көшпелі өмір салтында ауа райының тұрақтылығы мал бағу, көшу-қону және тұрмыстық жұмыстарды ұйымдастыру үшін ерекше маңызды болғандықтан, ашық аспан жағымды эмоциялық-бағалауыштық мәнге ие болған. Сондықтан бұл тіркес тек метеорологиялық жағдайды ғана емес, адамның табиғатпен үйлесімді қарым-қатынасын да бейнелейді.
Жалпы алғанда, аспан шайдай ашық қолданысы қазақ тілдік санасында аспанның тазалықтың, тұрақтылықтың және қолайлылықтың символы ретінде концептуалданатынын көрсетеді. Мұнда аспан табиғаттағы үйлесім мен қалыпты жағдайдың көрсеткіші қызметін атқарады. 
Жоғарыда талданған тілдік бірліктер қазақ халқының табиғатты ұзақ уақыт бақылау негізінде қалыптасқан эмпирикалық білімінің тілдік репрезентациясы болып табылады. Аспан айналып жерге түскендей, аспан аптап, күн шыжыды, аспанның түбі тесілгендей, көк көбесі сөгілді, аспан шайдай ашық тәрізді қолданыстарда аспан ауа райының өзгерістерін айқындайтын, табиғаттың түрлі күйін бейнелейтін негізгі концептуалдық нысан ретінде көрінеді. Бұл бірліктерде аспан бірде аптап ыстықтың көзі, бірде жауын-шашын мен дауылдың бастауы, енді бірде табиғаттағы тұрақтылық пен үйлесімнің көрсеткіші ретінде танылған.
Осылайша, қазақ дүниетанымында аспан тек физикалық кеңістік қана емес, табиғат құбылыстарын түсіндіретін және адам мен қоршаған орта арасындағы байланысты реттейтін маңызды лингвомәдени код қызметін атқарады. 
Ал ағылшын лингвомәдениетіндегі метеорологиялық кодты сипаттайтын тілдік деректердің халықтық метеорологиялық бақылаулар мен болжамдық формулалардан тұрады. Сондықтан төменде талданатын В, Г, Ғ, Д топшасындағы тілдік деректер ағылшын халқының табиғатты ұзақ уақыт бақылауы нәтижесінде қалыптасқан халықтық метеорологиялық білімнің тілдік көрінісі ретінде қарастырылады. Оларды талдау ағылшын дүниетанымындағы «аспан» космонимінің метеорологиялық кодын неғұрлым толық ашуға мүмкіндік береді. 
В) Аспан түсіне негізделген метеорологиялық болжамдар. Ағылшын халықтық метеорологиясында аспан кеңістігінің түрлі түстік реңктері алдағы табиғи құбылыстар туралы ақпарат беретін маңызды белгі ретінде қабылданған. Light yellow sky at sunset (күн батардағы ашық сары аспан), Pale yellow sky at sunset (күн батардағы бозғылт сары аспан), Sea-green sky during rain (жаңбыр кезіндегі теңіз түстес жасыл аспан) бірліктерінде аспанның түсі атмосфералық өзгерістердің негізгі көрсеткіші ретінде концептуалданады. 
Light yellow sky at sunset (күн батардағы ашық сары аспан) қолданысында күн батар сәтте аспан жиегінің ашық сары түске боялуы күшті желдің жақындауының белгісі ретінде танылады. The old sailor noticed a light yellow sky at sunset and told the crew to prepare the ship for strong winds tonight - Қарт теңізші күн батардағы ашық сары аспанды байқап, экипажға бүгін түнде кемені күшті желден сақтауға дайындауды бұйырды. Мұнда аспанның түсі атмосферадағы динамикалық өзгерістерді бейнелейтін визуалды индикатор қызметін атқарады. Әсіресе теңізшілер мен саяхатшылар үшін мұндай белгі ауа райының өзгеруін алдын ала болжауға мүмкіндік берген.
Ал Pale yellow sky at sunset (күн батардағы бозғылт сары аспан) бірлігінде аспанның бозғылт сары реңк алуы атмосферадағы ылғалдылықтың артуымен байланыстырылып, жаңбырдың жақындауын білдіреді. A pale yellow sky at sunset warned the farmers that heavy rain would likely ruin their open harvest by morning - Күн батардағы бозғылт сары аспан фермерлерге таңға қарай нөсер жауын ашық аспан астындағы өнімді бүлдіруі мүмкін екенін ескертті. Бұл қолданыста түстің қарқындылығы мен өзгеруі табиғаттағы алдағы құбылыстардың көрсеткіші ретінде қабылданып, сақтық шараларын жасауға қызмет етеді.
Sea-green sky during rain (жаңбыр кезіндегі теңіз түстес жасыл аспан) тіркесінде жаңбыр кезінде аспанның теңіз толқынына ұқсас жасылдау реңкке енуі нөсердің күшейіп, ұзаққа созылуы мүмкін екендігін аңғартады. As the storm raged on, a sea-green sky during rain made it clear that the downpour wouldn't stop anytime soon - Дауыл өршіп тұрғанда, жаңбыр кезіндегі теңіз түстес жасыл аспан нөсердің жақын арада тоқтамайтынын айқын аңғартты. Мұндағы sea-green (теңіз түстес жасыл) компоненті ағылшындардың теңізшілік мәдениетімен сабақтасып, аспан мен теңіз құбылыстары арасындағы байланысты көрсетеді. Сондықтан бұл бірлік тек метеорологиялық бақылауды ғана емес, ұлттық мәдени тәжірибенің тілдегі көрінісін де бейнелейді.
Аталған тілдік бірліктер ағылшын халқының табиғат құбылыстарын ұзақ уақыт бақылау нәтижесінде қалыптасқан эмпирикалық білімін көрсетеді. Ағылшын дүниетанымында аспанның түсі ауа райының өзгерісін алдын ала аңғартатын маңызды визуалды-метеорологиялық көрсеткіш ретінде қабылданады.
Г) Аспандағы бұлттардың конфигурациясына негізделген метеорологиялық болжамдар топшасына аспандағы бұлттардың пішіні мен орналасуына қарай алдағы ауа райын болжауға негізделген халықтық қолданыстар жатады. Fleecy clouds with blue sky (ашық аспандағы үлпілдеген ақ бұлттар), Long strips of clouds in clear sky (ашық аспандағы ұзын бұлт жолақтары). бірліктерінде бұлттардың сыртқы пішіні мен кеңістіктегі конфигурациясы атмосфералық өзгерістердің негізгі көрсеткіші ретінде концептуалданады. Ағылшын халықтық метеорологиясында бұлттардың құрылымы ауа райын алдын ала болжаудың маңызды табиғи белгісі болып саналған.
Fleecy clouds with blue sky (ашық аспандағы үлпілдеген ақ бұлттар) қолданысында көк аспан аясында қой жүніне немесе мақтаға ұқсас үлпілдеген ақ бұлттардың пайда болуы суық жаңбырдың немесе қардың жақындауының белгісі ретінде танылады: The morning was calm, but those fleecy clouds with blue sky were a known sign of an approaching cold winter rain». (Таң тымық болды, бірақ ашық аспандағы мақта тәрізді ақ бұлттар жақындап қалған суық қысқы жаңбырдың белгілі белгісі еді. Мұндағы fleecy («жүн тәрізді», «үлпілдеген») компоненті тұрмыстық тәжірибеге негізделген бейнелі салыстыру арқылы ауа райының өзгерісін кодтайды.
Ал Long strips of clouds in clear sky (ашық аспандағы ұзын бұлт жолақтары) тіркесінде ашық аспанда созылып жатқан ұзын бұлт жолақтары жауын-шашынның ұзаққа созылатынын білдіреді: We hoped for a quick shower, but the long strips of clouds in clear sky indicated a prolonged period of wet weather - Біз қысқа жауын болар деп үміттендік, бірақ ашық аспандағы ұзын бұлт жолақтары ылғалды ауа райының ұзаққа созылатынын көрсетті. Бұл қолданыста бұлттардың геометриялық пішіні мен қозғалыс траекториясы уақыт өлшемімен байланыстырылып, алдағы атмосфералық өзгерістердің көрсеткіші ретінде қабылданады.
Бұл тілдік бірліктер ағылшын халқының бұлттардың пішіні мен қозғалысын ұзақ уақыт бақылау нәтижесінде қалыптасқан эмпирикалық білімін көрсетеді. Ағылшын дүниетанымында бұлттардың конфигурациясы ауа райының өзгеруін болжаудың маңызды визуалды белгісі ретінде танылады
Ғ) Атмосфералық құбылыстарға негізделген метеорологиялық болжамдар - атмосфералық құбылыстардың сыртқы белгілері арқылы алдағы ауа райын болжауға негізделген қолданыстар арқылы көрініс табады. Sheet lightning in clear sky (ашық аспандағы жайма найзағай), Rainbow spans the sky (кемпірқосақтың аспанда керіліп тұруы) бірліктерінде атмосфералық құбылыстар табиғаттағы өзгерістердің хабаршысы ретінде концептуалданады. Ағылшын халықтық танымында найзағай мен кемпірқосақ алдағы ауа райы туралы ақпарат беретін маңызды белгілер ретінде қабылданған.
Sheet lightning in clear sky (ашық аспандағы жайма найзағай) қолданысында бұлтсыз аспанда байқалатын жайма найзағай үлкен нөсер мен дауылдың жақындауын білдіреді: The summer night was warm, but a sudden sheet lightning in clear sky signaled that a massive thunderstorm was brewing - Жазғы түн жылы еді, бірақ кенеттен пайда болған ашық аспандағы жеңіл найзағай үлкен дауылдың жақындап келе жатқанын сездірді. Мұнда найзағайдың ерекше визуалды көрінісі атмосферадағы тұрақсыздықтың көрсеткіші ретінде танылады.
Ал Rainbow spans the sky (кемпірқосақтың аспанда керіліп тұруы) тіркесінде жаңбырдан кейін аспанда пайда болатын кемпірқосақ ауа райының тұрақтануы мен қолайлы кезеңнің басталуының белгісі ретінде көрінеді. As the last raindrops fell, a beautiful rainbow spans the sky, bringing a sense of peace to the city Соңғы жаңбыр тамшылары тамып жатқанда, кемпірқосақтың аспанда керіліп тұруы қалаға тыныштық сезімін ұялатты. Кемпірқосақ табиғаттағы тепе-теңдіктің қалпына келуін бейнелейтін символдық мәнге ие. Жалпы алғанда, бұл бірліктер ағылшын дүниетанымында атмосфералық құбылыстардың ауа райын болжаудың маңызды көрсеткіштері ретінде қабылданады.
Д) Жел мен аспан күйінің байланысына негізделген метеорологиялық болжамдар тобына жел бағыты мен аспанның визуалды күйіне қарай алдағы ауа райын болжауға негізделген халықтық қолданыстар жатады. Ағылшын халықтық метеорологиясында желдің бағыты мен аспанның түсі немесе ашықтығы алдағы атмосфералық өзгерістер туралы маңызды ақпарат беретін табиғи белгілердің қатарына жатады.
Northwest wind and blue sky (солтүстік-батыс желі және ашық аспан) қолданысында солтүстік-батыстан соққан жел мен ашық көк аспан дауыл мен жаңбырдан кейін орнайтын тұрақты әрі қолайлы ауа райының белгісі ретінде қабылданады. After days of heavy storms, the northwest wind and blue sky finally brought relief to the small coastal village - Бірнеше күндік ауыр дауылдан кейін, солтүстік-батыс желі және ашық аспан ақыры шағын жағалаудағы ауылға жеңілдік әкелді. Бұл мысалда жел бағыты мен аспанның ашық күйі табиғаттың қалыпты жағдайға оралуын білдіретін метеорологиялық индикатор қызметін атқарады. Ағылшындардың теңізшілік және ауылшаруашылық тәжірибесінде мұндай белгілер күннің жайлы болатынын алдын ала болжауға мүмкіндік берген.
Ал East wind and dark sky (шығыс желі және түнерген аспан) тіркесінде шығыстан соққан жел мен аспанның қарауытып түнеруі дауылдың, найзағайлы нөсердің немесе ауа райының күрт бұзылуының белгісі ретінде танылады. The travelers stopped their journey because the east wind and dark sky predicted a dangerous storm in the mountains - Жиһангездер саяхатын тоқтатты, өйткені шығыс желі және түнерген аспан тауларда қауіпті дауыл болатынын болжады. Мұнда жел бағыты мен аспанның түсі қауіпті атмосфералық өзгерістердің хабаршысы ретінде көрінеді. Халықтық тәжірибеде мұндай табиғи белгілер адамдарға алдын ала сақтық шараларын жасауға мүмкіндік берген.
Жалпы алғанда, аталған тілдік бірліктер ағылшын халқының жел бағыты мен аспан күйі арасындағы байланысты ұзақ уақыт бақылау нәтижесінде қалыптасқан эмпирикалық білімін көрсетеді. Ағылшын дүниетанымында жел мен аспан табиғаттағы өзгерістерді бақылауға мүмкіндік беретін өзара сабақтас метеорологиялық көрсеткіштер ретінде қабылданады.

Қазақ және ағылшын лингвомәдениеттеріндегі «аспан» космонимінің метеорологиялық коды екі халықтың да аспанды табиғаттағы өзгерістер туралы ақпарат беретін маңызды когнитивтік бағдаршам ретінде қабылдайтынын көрсетеді. Дегенмен бұл танымның тілдік көрінісі әртүрлі сипатта қалыптасқан.
Қазақ тілдік санасында аспан көбіне табиғат құбылыстарының бастау көзі әрі адам өміріне тікелей ықпал ететін құдіретті күш ретінде концептуалданады. Аспан айналып жерге түскендей, көк көбесі сөгілді, аспанның түбі тесілгендей тәрізді фразеологиялық бірліктерде табиғат құбылыстары мифопоэтикалық сипатта бейнеленіп, ауа-райының көрсеткіші қызметін атқарады. 
Ағылшын лингвомәдениетінде метеорологиялық кодтың тілдік көрінісі негізінен халықтық метеорологиялық бақылаулар мен болжамдық формулалар арқылы беріледі. Red sky at night, sailors’ delight; red sky in the morning, sailors’ warning (Түндегі қызыл аспан теңізшілердің қуанышы, ал таңертеңгі қызыл аспан теңізшілерге ескерту) тәрізді тұрақты оралым, қазақ халқының дәстүрлі танымындағы Күн құлақтанса – күрегіңді сайла, ай құлақтанса – арбаңды сайла сияқты тіл бірлігі табиғатты ұзақ уақыт бақылау нәтижесінде қалыптасқан эмпирикалық білімнің көрінісі болып табылады. Сондай-ақ ағылшын халықтық метеорологиясында аспан түсіне (Light yellow sky at sunset), бұлттардың конфигурациясына (Fleecy clouds with blue sky), атмосфералық құбылыстарға (Sheet lightning in clear sky) және жел бағытына (Northwest wind and blue sky) негізделген көптеген болжамдық формулалар кездеседі. Алайда бұл бірліктер классикалық мағынадағы фразеологизмдер қатарына жатпайтындықтан, олар салыстырмалы талдауда қосымша дереккөз ретінде ғана қарастырылды.
2. «Аспан/Sky» компонентті фразеологизмдердегі адамның болымды психо-эмоционалдық күйі мен асқақ мақсатының көрінісі.
А) Қуаныш, бақыт және эмоционалдық көтерілу. Адамның ерекше қуанышқа, бақытқа кенелуін және эмоционалдық тұрғыдан көтеріңкі күйге түсуін білдіретін фразеологиялық бірліктер жатады: аспанға қолы жету, төбесі көкке жету, бөркін аспанға лақтыру, көкке жету, көкке асу, to be in seventh heaven (жетінші аспанда болу).
Аспанға қолы жету фразеологизмі адамның үлкен қуанышқа бөленуін, арманының орындалуын және ерекше бақытты күй кешуін білдіреді. Ұлының қара шаңыраққа келін түсіргенін көрген ананың қуаныштан  аспанға қолы жеткендей болды. Мұнда адамның эмоционалдық жағдайы жоғары бағытталған кеңістіктік қозғалыс арқылы бейнеленеді. Қазақ дүниетанымында аспан қасиетті әрі қол жетпес кеңістік ретінде танылады. Сондықтан адамның ең жоғары қуаныш күйі аспанға жақындау немесе оған қол жеткізу арқылы концептуалданады. Бұл қолданыстың негізінде «ЖОҒАРЫ – ҚУАНЫШ» когнитивтік моделі жатыр.
Бөркін аспанға лақтыру, бөрікін көкке ату тәрізді тұрақты тіркестерінде адам қуанышының жоғарғы шегі көрінеді. Оны естісе Сәлім, сөз жоқ, бөркін аспанға лақтырады (М.Дүйсенов), Құшақтап ерлер бір-бірін, Бөріктерін көкке атты (Ғ.Қайырбеков) мысалдарынан дәстүрлі қазақ қоғамында бөрік немесе кез келген бас киім - ер адамның абыройы, қадір-қасиеті мен әлеуметтік мәртебесінің басты белгісі болып саналады, сондықтан оны ең қасиетті, ең биік кеңістік -аспанға (көкке) қарай лақтыру адам жанындағы асқақ шаттықтың шегіне жеткенін және ішкі қуаныштың сыртқы символдық-жоралғылық әрекетке айналғанын айғақтайды. Осылайша, аспан адамның рухани-эмоционалдық сезімдерінің ең жоғары абсолютті нүктесі, мәдени құндылықтардың локаторы ретінде қызмет атқарып тұр.
Төбесі көкке жету фразеологизмі адамның шексіз қуанып, ерекше шаттыққа бөленуін білдіреді. Қуаныш деңгейі соншалық жоғары болғандықтан, адам мен аспан арасындағы қашықтық жойылғандай әсер қалыптасады. Бибіштің де екі көзі баласында, төбесі көкке жеткендей толқыды (Д.Әбілев, Ақын.). Ағасын мақтаныш ете, төбесі көкке жеткендей боп қуанды (Ө.Қанахин, Жас дәурен). Мақтандым бүгін, тaқтандым Төбем жетіп аспанға (И.Байзақов, Шығ.). Жақын жүрсең жеткендей төбең көкке Жуансып дырылдапсың сен де көпке, Дос болсаң да айтқанын қате қылма, Бәрің соның құлы бол тесік өкпе (Ш.Құдайбердиев, Шығ.). Лингвомәдени тұрғыдан бұл қолданыс адамның ішкі эмоциялық күйін кеңістіктік биіктігі арқылы сипатталып, аспан қуаныштың абсолютті шегі ретінде көрінеді.
Ағылшын тіліндегі to be in seventh heaven (жетінші қабат аспанда болу) фразеологизмі де адамның қуанышын сипаттайды. Бұл тіркес діни дүниетанымдағы жетінші аспан қабатымен байланысты. Көптеген діни-мифологиялық жүйелерде жетінші аспан ең жоғарғы әрі ең қасиетті кеңістік болып есептеліп, адамның өзін өте бақытты сезінуін, ерекше шаттық күйін білдіреді.
Жалпы алғанда, қазақ және ағылшын тілдік санасында аспан адамның ең жоғары эмоционалдық күйін білдіретін символдық кеңістік ретінде көрінеді. Қуаныш пен бақыт вертикальді қозғалыс арқылы сипатталып, адамның жағымды эмоциялары жоғары бағытталған кеңістіктік модель арқылы концептуалданып, аспан  → қуаныш пен бақыт концептуалдық моделін жасайды.
Ә) Әлеуметтік мәртебе, даңқ және мадақтау - адамның қоғамдағы беделін, абыройын, атақ-даңқын және өзге адамдар тарапынан жоғары бағалануын білдіретін фразеологиялық бірліктер қамтиды. Аруағы аспандау, үні көк жару, аспанға көтеру, көкке көтеру, жер-көкке сыйғызбау, to praise somebody to the skies (біреуді көкке көтере мақтау) бірліктерінде аспан адамның әлеуметтік мәртебесі мен қоғамдық беделінің ең жоғарғы деңгейін білдіретін аксиологиялық кеңістік ретінде концептуалданады. 
Аруағы аспандау фразеологизмі тұлғаның қоғам алдындағы беделінің артуын, мерейінің зорайып, рухани күш-қуаты мен ықпалының асқақтауын білдіреді. Ә. Нұрпейісовтың «...малайы басқа кісілердің алдында дарақыланып, неғұрлым дөрекі, дөкір бола түскен сайын, соғұрлым бұның аруағы аспандап көтеріле түсетінін білді» (Ә. Нұрпейісов) деген қолданысы дәстүрлі қазақ қоғамында «аруақ» ұғымы ерекше киелі мәнге ие болып, аспан кеңістігі қасиетті әлемнің ең жоғарғы құдіретті қабаты ретінде қабылданатындықтан, аруақтың аспандауы тұлғаның тек әлеуметтік мәртебесін ғана емес, сонымен бірге оның арғы тегімен байланысты метафизикалық қорғанысы мен рухының биіктеуін көрсетеді. 
Үні көк жару фразеологизмі адамның атағының кең тарауын, қуанышының немесе даңқының үлкен ауқымға жетуін білдіреді. Мұнда дыбыстың кеңістікке таралуы әлеуметтік танылудың көрсеткіші ретінде қабылданады. Халықтың дүниетанымындағы көктің шексіз кеңістігімен байланысты адамның үні көкке жеткен сайын оның даңқы мен беделі де ұлғая түседі деген түсінік қалыптасқан.
Аспанға көтеру, көкке көтеру фразеологизмдері біреуді шамадан тыс мақтау, оның жақсы қасиеттерін дәріптеу және беделін арттыру мағынасында прагматикалық қызмет атқарады. Оның атақ-айдынын өзі қатты мадақтап, аспанға көтеріп жүр (М.Әуезов), Ақын адамгершілікті, сұлулықты, өнерді құдіреттендіріп, айбындандырып аспанға көтерді («Қазақ әдебиеті») және Біреуді мақтаса, аспанға көтере мақтайды, ал біреуді жамандаса, төмен құлдыратып... (С.Омаров) сияқты тілдік қолданыстар көшпелілер санасындағы «жоғары/төмен» дихотомиялық оппозициясына негізделген, яғни ең асқақ, таза әрі қасиетті кеңістік саналатын аспан мұнда адамгершілік құндылықтардың, әлеуметтік бедел мен рухани кемелдіктің ең жоғары бағалау өлшемі ретінде қабылданады.
Ағылшын лингвомәдениетіндегі praise somebody/something to the skies" идиомасы құрылымдық және семантикалық тұрғыдан аспанға көтере мақтау фразеологизмімен толық сәйкес келіп, All the film critics have been praising her performance to the skies... - Барлық киносыншылар оның өнерін көкке көтере мақтады немесе Your previous boss praised you to the skies in his letter of recommendation... - Сіздің бұрынғы бастығыңыз ұсыныс хатында сізді көкке көтере мақтапты деген прагматикалық қолданыстар арқылы нақтыланады. XVII ғасырда extol to the skies (аспанға көтеріп дәріптеу) түрінде қалыптасып [117], XIX ғасырдан бастап қазіргі нұсқасына ие болған бұл ағылшын фразеологизмі мен қазақ тіліндегі баламалары көшпелі және отырықшы халықтардың дүниетанымындағы ортақ әмбебап адамзаттық (универсалды) кеңістік кодын көрсетеді. Яғни, екі мәдениетте де ең асқақ, таза әрі қол жетпес қасиетті кеңістік саналатын аспан (sky/skies) адамгершілік құндылықтардың, әлеуметтік бедел мен шығармашылық жетістіктердің ең жоғары бағалау өлшемі ретінде концептуалданады. 
Б) Асқақ арман, мақсат және жетістікке ұмтылу. Аспан компонентті ақыл құсы адаспай аспандаса, алтын айды аспаннан алу тәрізді фразеологиялық бірліктер адамның асқақ арманына, биік мақсатына және жетістікке ұмтылысын бейнелейді. 	
Ақыл құсы адаспай аспандаса фразеологизмі І. Кеңесбаев сөздігінде «ой-санасы шарықтаса, алысқа ой жіберсе» мағынасында берілген. Бұл фразеологизмде адамның танымдық қабілеті мен интеллектуалдық әлеуеті еркін самғайтын құс бейнесі арқылы сипатталады. Шәкәрімнің Ақыл құсы адаспай аспандаса, әлемде нәрсе болмас оған таса деген жолдары адамның ғылым мен білім көкжиегін кеңейтуге деген ұмтылысын көрсетеді. Мұнда ақыл ұғымы құс бейнесі арқылы зооморфтық сипатқа ие болып, ал аспан шексіз таным кеңістігінің символы ретінде көрінеді. Ақылдың аспандауы адамның даналыққа, кемел білімге және рухани жетілуге қарай қозғалысын білдіреді.
Алтын айды аспаннан алу фразеологизмі «қол жетпес қиынға қол созу, үлкен үміт арту» мағынасында түсіндіріледі. Б.Кенжебаевтың:
Қайрат қозса, құмды судай сапырдың,
Таудай істі түк көрместен жапырдың.
Аламын деп алтын айды аспаннан,
Арыстандай айбат шегіп атылдың, – деген өлең жолдарында бұл тіркес адамның ең жоғары мақсатқа жетуге деген ұмтылысын бейнеленеді. Фразеологизмнің негізінде аспан кеңістігіндегі қол жетпейтін нысан ретінде қабылданатын Айдың ерекше құндылық пен табыстың символына айналуы жатыр. Айды аспаннан алу физикалық тұрғыдан мүмкін емес әрекет болғандықтан, мұнда жетістік ерекше масштабтағы жеңіс ретінде гиперболалық тәсілмен сипатталған.
Көкте тұрған жұлдыз фразеологизмі І. Кеңесбаев сөздігінде «қол жетпес арман» мағынасында берілген.
Көкте тұрған жұлдызбын,
Суда жүрген құндызбын,
Хақтан белгі алғанмын,
Нұрдан үлгі алғанмын, –
деген жыр жолдарында жұлдыз бейнесі адамның қол жеткізуі қиын болғанымен, үнемі өзіне тартып тұратын асқақ мақсатының символы ретінде көрінеді.
Бұл фразеологизмде жұлдыз адамның өмірлік бағдары мен идеалдық мақсатының метафорасына айналған. Жұлдыздың биіктігі оған жетудің қиындығын білдірсе, жарығы адамның алға ұмтылуына бағыт беретін рухани бағдар қызметін атқарады.
Осылайша, аталған фразеологизмдерде аспан кеңістігі адамның танымдық дамуының, асқақ арманының және жоғары жетістікке ұмтылысының символдық домені ретінде көрінеді. Қазақ дүниетанымында аспан қол жетпес биіктік қана емес, адамның рухани және әлеуметтік тұрғыдан кемелденуінің өлшемі ретінде концептуалданады.
Ағылшын лингвомәдениетіндегі «аспан» (sky) концептісінің өзіндік аксиологиялық және прагматикалық сипаты адамның асқақ арманы, биік мақсаты мен жетістікке ұмтылыс динамикасын сипаттайтын фразеологиялық бірліктер жүйесінен айқын көрініс тауып, когнитивтік лингвистикадағы жетістік – жоғары әмбебап метафоралық үлгісіне негізделеді. Бұл бағыттағы тұлғалық және әлеуметтік даму кодын айқындайтын to reach for the sky, to aim for the sky/ to shoot for the sky және the sky is the limit тәрізді тұрақты тіркестер ағылшын тілдік санада аспан кеңістігін адам әлеуеті мен табыс мүмкіндіктерінің шексіздігін өлшейтін метафоралық бағдар ретінде концептуалданады. 
To reach for the sky, to aim for the sky/ to shoot for the sky (аспанға жет, аспанды мақсат ет/ аспанды атып ал) тілдік қолданыста: Our teacher always encouraged us to reach for the sky and never settle for mediocrity (Мұғаліміміз бізді әрдайым аспанға ұмтылуға, ешқашан орташа деңгеймен шектелмеуге шақыратын) немесе Young entrepreneurs are encouraged to aim for the sky and pursue ambitious goals (Жас кәсіпкерлерге биік мақсаттар қойып, ауқымды жетістіктерге ұмтылу ұсынылады) тәрізді прагматикалық-мотивациялық контекстер арқылы нақтыланады. Физикалық тұрғыдан қол жетпейтін ең биік кеңістік саналатын аспанға қол созу немесе оны нысана ету әрекеттері адамның өз мүмкіндіктерінің шекарасын кеңейтіп, үздік нәтижеге талпынуын бейнелейді. 
The sky is the limit (Аспан шексіз) With your talents and dedication to this project, the sky is the limit for your career (Сенің талантың мен осы жобаға деген адалдығыңның арқасында мансап жолында мүмкіндіктерің шексіз) деген үлгідегі соңғы шекаралық метафора жеке бастың жетістігіне бағытталған батыстық құндылықтардың басты көрсеткіші болып табылады. Осылайша, бұл концептуалдық жүйеде аспан адамның тұлғалық, мансаптық және шығармашылық дамуының ең жоғарғы абсолютті нүктесін белгілейтін символдық-когнитивтік кеңістік қызметін атқарады.

	Мағыналық-тақырыптық топ
	Қазақ тілі
	Ағылшын тілі
	Мәдени сәйкестік пен алшақтықтың когнитивтік сипаттамасы

	Асқақ арман, мақсат және жетістікке ұмтылу
	Ақыл құсы адаспай аспандаса, Алтын айды аспаннан алу, Көкте тұрған жұлдыз
	To reach for the sky, To aim for the sky, The sky is the limit
	Ортақтық: аспан жоғары құндылықтардың, позитивті эмоциялардың, әлеуметтік беделдің және жетістіктің символдық кеңістігі ретінде концептуалданады. Екі мәдениетте де аспан адамның бақытын, асқақ арманның, қоғамдағы мәртебесін және рухани биіктігін сипаттайтын аксиологиялық өлшем қызметін атқарады.
Айырмашылық: қазақ тілдік санасында аспан көбіне рухани асқақтықпен, қол жетпес идеалмен, қоғамдық құрметпен және батырлық-ерлік ұғымдарымен сабақтасып, мифопоэтикалық сипатта көрінсе, ағылшын лингвомәдениетінде аспан шексіз мүмкіндік, жеке жетістік, өзін-өзі жүзеге асыру және жоғары бағалау идеяларымен байланысты прагматикалық мазмұнда концептуалданады. Сонымен қатар айбын, ерлік және рухани қуат мағынасы қазақ тілінде дербес мағыналық өріс ретінде қалыптасқанымен, ағылшын тілінде оған сәйкес фразеологиялық бірліктер анықталмады.

	Қуаныш, бақыт және эмоционалдық көтерілу
	Аспанға қолы жету, Төбесі көкке жету, Бөркін аспанға лақтыру
	To be in seventh heaven
	

	Әлеуметтік мәртебе, даңқ және мадақтау
	Аруағы аспандау, Үні көк жару, Аспанға көтеру, Көкке көтеру, Жер-көкке сыйғызбау
	To praise somebody to the skies
	

	Айбын, ерлік және рухани күш
	Астыңғы ерні жер тіреп, үстіңгі ерні көк тіреп; Ат мініп, аспан асыну
	
	



Қазақ және ағылшын тілдеріндегі «аспан/sky» компонентті фразеологизмдерді салыстырмалы талдау екі лингвомәдениетте де аспанның адамның жағымды психо-эмоционалдық күйін, әлеуметтік беделін және биік мақсаттарын бейнелейтін әмбебап аксиологиялық кеңістік ретінде концептуалданатынын көрсетті. Екі тілде де қуаныш, бақыт, мадақтау, даңқ және жетістік жоғары бағытталған кеңістік арқылы сипатталады.
Сонымен қатар ұлттық-мәдени ерекшеліктер де айқын байқалады. Қазақ тілдік санасында аспан көбіне рухани асқақтықтың, қоғамдық абыройдың және қол жетпес арманның символы ретінде көрінеді. Төбесі көкке жету, бөркін аспанға лақтыру, аруағы аспандау, ақыл құсы адаспай аспандаса, алтын айды аспаннан алу тәрізді бірліктерде аспан адамның рухани кемелденуінің, әлеуметтік беделінің және мақсатының ең жоғарғы өлшемі ретінде танылады.
Ағылшын лингвомәдениетінде аспан да бақыт пен жетістіктің символы болғанымен, оның прагматикалық сипаты басым. To be in seventh heaven, praise somebody to the skies, reach for the sky, the sky is the limit сияқты идиомаларда аспан адамның тұлғалық дамуының, кәсіби табысының және шексіз мүмкіндіктерінің көрсеткіші ретінде концептуалданады.
Осылайша, екі мәдениетте де аспан позитивті эмоциялар мен жоғары құндылықтардың символдық локусы қызметін атқарады. Алайда қазақ дүниетанымында ол рухани-мәдени және мифопоэтикалық мазмұнмен сабақтасса, ағылшын дүниетанымында тұлғалық жетістік пен өзін-өзі жүзеге асыру идеясымен тығыз байланысты. 
3. «Аспан/Sky» компонентті фразеологизмдердегі адамның болымсыз психо-эмоционалдық күйінің көрінісі. «Аспан» космонимі адамның менмендік, тәкәппарлық, ашу-ыза, күйзеліс пен негізсіз үрей сияқты деструктивті әрі болымсыз психо-эмоционалдық күйінің ауқымды когнитивтік көрсеткіші болып табылады. Тілдік санада жер деңгейінен (қалыпты нормадан) асыра алшақтау немесе ғаламдық кеңістіктің визуалды тұрғыдан тарылуы, аспан нысандарының деструкцияға ұшырауы адам жанындағы толқыныстар мен әлеуметтік қайшылықтардың макрокосмостық проекциясы ретінде кодталады. 
А) Менмендік, тәкаппарлық және өркөкіректік көрінісі. Адамның өзін өзгелерден жоғары қоюын, әлеуметтік ортадан алшақтауын және шектен тыс менмендігін білдіретін: мұрнын көкке көтеру, мұрнын көкке шүйіру, көкке қарау, аяғы аспаннан салбырап түскен жоқ, аспандап кету сияқты фразеологиялық бірліктер қазақ дүниетанымында адамның аспанға қарай бағытталуы оның қарапайымдылықтан алыстап, өзін өзгелерден жоғары қоюын білдіреді. 
Мұрнын көкке көтеру фразеологизмі «менменсіді, дандайсыды, шамадан тыс көкірегін керді, паңданды» мағынасын берілдіреді:
Бай сонда көтермес пе мұрнын көкке,
Етер ме «көтердің» деп оларға өкпе.
Аурусыз «хақ-түфә» деп құр жөтеліп,
Паңдықты байқатпас па төңірекке (С. Торайғыров).
Бұл қолданыста адамның мұрнының жоғары бағытталуы оның әлеуметтік-психологиялық тұрғыдан өзгелерден жоғары тұруға ұмтылысын бейнеленеді. 
Мұрнын көкке шүйіру фразеологизмі «тәкаппарлану, өзін басқадан жоғары санау, менсінбеу» мағынасын білдіреді. Мұрныңды неге шүйіресің? Әкем бастық деп көкірегіңе нан піспесін. Мен ешкімге ақымды жібере қоймаспын, білдің бе? (М. Иманжанов). және Бірталай жазушыларымыз оқиғалардың уақыт елегінен екшеліп өтуін күтіп, келелі, кесек туындыларды кемелді күнде береміз деп, әдебиеттің «ұшқыр кавалериясы» – шағын жанрларға мұрнын шүйіре қарайды («Қазақ әдебиеті»). Фразеологизмдегі жоғары бағытталған қимыл адамның өзгелерді менсінбеуін, өзін ерекше тұлға ретінде көрсетуге ұмтылысын білдіреді. Мұрынның аспанға бағытталуы мұнда әлеуметтік теңдіктен алшақтаудың және тәкаппарлықтың символдық көрсеткіші қызметін атқарады.
Көкке қарау фразеологизмі «менсінбеу, паңсыну, дандайсу» мағынасында жұмсалады.
Сорлы сені қатарға қашан алды,
Сайлауда көкке қарап ақиясың (Жамбыл).
Бидайлар басы толық иіліп тұр,
Дән берген қожасына сиынып тұр.
Басында бұл Бидайдың дәні болмай,
Кекірейіп, көкке қарап бүлініп тұр (А. Байтұрсынов).
Толығып еді мал айдап,
Төрт түлік дәулет қара айдап.
Бұл да көкке қарады,
Қазына жинап сарайлап - деген өлең жолдарынан адамның назары жердегі шынайы ортадан алыстап, жоғары кеңістікке бағытталуы арқылы қоғамнан оқшаулану, өз дәрежесін өзгелерден жоғары қою және менмендік мінез бейнеленеді.
Аяғы аспаннан салбырап түскен жоқ фразеологизмі адамның ешкімнен артық еместігін, барлық адамның табиғаты мен жаратылысы бірдей екенін білдіреді. Ол да біз сияқты қарапайым пенде, аяғы аспаннан салбырап түскен жоқ, несіне сонша паңданады? Бұл қолданыста аспаннан түсу ерекше жаратылудың немесе артықшылықтың символы ретінде алынған. Алайда тіркестегі болымсыздық мағынасы тәкаппарлықты көрсетіп тұр. 	Аспандап кету фразеологизмі адамның өзін өзгелерден жоғары қоюын, шектен тыс паңдануын білдіреді. Байлығы көбейген соң тым аспандап кетті, бұрынғы ағайынды танымай қалды. Мұнда адамның жерден ажырап, аспанға көтерілуі оның әлеуметтік және рухани тұрғыдан қарапайым ортадан алшақтауын білдіреді. Қазақ дүниетанымында жер тұрақтылық пен шынайылықтың символы болса, негізсіз «аспандау» табиғи тепе-теңдіктің бұзылуын көрсетеді.
Осылайша аталған фразеологизмдерде аспан мен көк кеңістігі жағымды биіктік емес, адамның шектен тыс менмендігі мен тәкаппарлығының когнитивтік көрсеткіші ретінде көрінеді. Қазақ тілдік санасында жерден алшақтау көбіне әлеуметтік және моральдық нормадан ауытқудың белгісі ретінде бағаланады.
Ә) Қысым және психологиялық күйзеліс көрінісі. Бұл топқа адамның ауыр қайғыға, психологиялық қысымға, қорқынышқа, дәрменсіздікке немесе тығырыққа тірелген күйін білдіретін фразеологиялық бірліктер жатады.
Аспанды алақандай, жерді тебінгідей ету, аспанға ұшса да, жерге батса да жоқ қылу, аспанға ұшса аяғынан тарту, жерге кірсе желкесінен тарту, аяғы аспаннан келу, аяғын аспаннан келтіру, көк көкіретіп, жер тітірету, the heavens are weeping тілдік бірліктері қалыпты кеңістіктің тарылуы, кеңістіктік тепе-теңдіктің бұзылуы немесе табиғаттың адамның эмоциялық күйіне ортақтасуы арқылы ішкі күйзеліс бейнеленеді. Қазақ тілдік санасында аспан мен жер ғаламдық тәртіптің, тұрақтылық пен үйлесімнің символдары болып табылады. Сондықтан осы кеңістіктің бұзылуы немесе кішіреюі адамның психологиялық тепе-теңдігінің бұзылуымен астастырылады.
Аспанды алақандай, жерді тебінгідей ету фразеологизмі «бір тарының қауызына сыйғызу, қатты қыспаққа алу» мағынасын білдіреді: Күреңбай аспанды алақандай, жерді тебінгідей еткен қатал райынан қайтып, имантаразы қалыпқа келді (С. Омаров) және Аспанды алақандай, жерді тебінгідей етіп тұрған қаныпезер қоңыр жал бәрібір бүлк етпей жатып алды (Ә. Кекілбаев). Бұл мысалдар шексіз ғаламның символдық тұрғыдан кішіреюі адамның еркіндігінің шектелуін, жан дүниесінің қысылуын және тығырыққа тірелген психологиялық күйін бейнелейді. 
Аспанға ұшса да, жерге батса да жоқ қылады/ аспанға ұшса аяғынан тартады, жерге кірсе желкесінен тартады тіл бірліктерінде адамның үздіксіз қысым көруін, қудалануы мен қауіп жағдайында болуын білдіреді. Өлтірген кім екенін айт! Аспанға ұшса да, жерге батса да жоқ қылам! – деп ақырады би (Қазақ ертегілері). Мұнда аспан мен жер адам жасырынуы мүмкін бүкіл кеңістікті қамтып, адамның өзін қауіпсіз сезіне алмауын, психологиялық қысымның барлық жерге таралғанын көрсетеді.
Аяғы аспаннан келу фразеологизмі «күлі көкке ұшу, тас-талқаны шығу, сәтсіздікке ұшырау» мағынасында жұмсалады. Тиісті наныңды жеп жайыңа жүр. Әйтпесе аяғың аспаннан келеді (С. Шәріпов).
Желігем деп, орынсыз секірем деп,
Жатқандар бар аяғы көктен келіп (Қ. Аманжолов) деген мысалдарда қалыпты кеңістіктікте аяқтың жоғарыдан келіп, шалынуы адамның жеңілісін, абыройсыз қалуын және өмірлік тепе-теңдігінің бұзылуын білдіріп, ескерту мағынасында қолданылған.
Көк көкіретіп, жер тітірету фразеологизмі аса ауыр күйзелісті, қоғамдық апатты немесе жаппай зардап әкелген оқиғаны білдіреді. Соғыс елдің еңсесін түсіріп, көк көкіретіп, жер тітіретті емес пе? (А.Тоқмағамбетов). Мұнда бүкіл ғаламдық кеңістіктің шайқалуы адамның немесе қоғамның психологиялық күйзелісінің ауқымын ұлғайтып көрсететін гиперболалық модель ретінде көрінеді.
Ағылшын тіліндегі the heavens are weeping (көк те жылап тұрғандай) идиомасы қайғы-қасіреттің тереңдігін білдіреді. On the day of the old king's funeral, the heavens were weeping (Қарт патшаны жерлеу рәсімі өткен күні көк те жылап тұрғандай еді.). Жаңбыр табиғат құбылысы ретінде емес, аспанның қайғыруының белгісі ретінде концептуалданып, адамның ішкі мұңы бүкіл ғаламға таралып, табиғаттың өзі сол қайғыға ортақтасқандай әсер туғызады.
Осылайша қазақ және ағылшын тілдік бейнесінде аспан қалыпты жағдайда еркіндік пен кеңдіктің символы болса, болымсыз эмоционалдық контексте оның тарылуы, төңкерілуі немесе қайғыруы адамның психологиялық күйзелісі мен өмірлік қиындықтарының когнитивтік моделі ретінде көрінеді. 
Б) Ашу-ыза, үрей және деструктивті эмоциялар көрінісі. Бұл топқа ашу-ыза, агрессия, қорқыныш, үрей және эмоциялық тұрақсыздықты білдіретін фразеологиялық бірліктер жатады.
Жер-көкті басына көтеру, көкті көшіру, қара аспанды жаудыру, қара аспанды төндіру, blow sky-high, the sky is falling, sky-high anger тіл бірліктері аспан қалыпты жағдайда үйлесім мен тұрақтылықтың символы болса, жағымсыз эмоциялық контексте қауіптің, алаңдаушылықтың және психологиялық тепе-теңдіктің бұзылуының көрсеткішіне айналады. Аспанның қараюы, қозғалысқа түсуі немесе күйреуі адамның ішкі эмоциялық әлеміндегі тұрақсыздықты ғаламдық кеңістік арқылы бейнелейді.
Жер-көкті басына көтеру фразеологизмі «қатты дүрлігу, қатты айқай-шу шығару» мағынасында берілген. Кім тиді, о не болды? – деді Тіспай, жер-көкті басына көтере шыңғырған баласына төніп кеп (Р. Райымқұлов). Адамның эмоциялық күйі соншалықты күшейгендіктен, оның әрекеті бүкіл әлемді дүрліктіріп жатқандай әсер береді. Жер мен көктің қатар алынуы эмоция қарқындылығының шегіне жеткенін көрсетеді.
Көкті көшіру фразеологизмі сөздікте «дабылы жер жарды, әлемді жаңғырықтырды» мағынасында түсіндіріледі. Дария беттегі болып жатқан айқастың даусы көкті көшіріп кетті (С. Айни).
Күңірентті ойды, қырды өңшең күлік,
Арқаны дүбірлетті дүбір қылып.
Көшіріп жерді, көкті келеді аттар,
Керілген кең даланы бүліндіріп (І. Жансүгіров). Мұнда адамның немесе оқиғаның әсері соншалықты күшті болғандықтан, қозғалмайтын аспанның өзі орнынан қозғалғандай бейнеленеді. Фразеологизм эмоциялық жарылыстың, дүрбелеңнің және агрессияның жоғары деңгейін білдіреді.
Қара аспанды жаудыру, қара аспанды төндіру фразеологизмдері «уайым-қайғыны, қауіп-қатерді асыра айту, үрей туғызу» мағынасында берілген. Бұл от қайтып бықсымасын десең, жаудыра бер қара аспанды мынаның төбесіне! Ұшыр зәресін! Сонда сенің қасыңда ойнайды (М. Иманжанов). Қазақ дүниетанымында қара түс көбіне қауіптің, белгісіздіктің және жағымсыздықтың символы болып табылады. Сондықтан қара аспан образы алдағы қатердің психологиялық бейнесіне айналады. Мұнда қауіп нақты құбылыс ретінде емес, адамның санасында үлкейтілген үрей формасында көрінеді.
Аспанды алақандай, жерді тебінгідей ету - Өте ауыр қыспаққа түсу, тығырыққа тірелу, дәрменсіздік пен үлкен қайғы-қасіреттің әсерінен жан дүниенің қысылуы. Жалғыз ұлынан айырылған сорлы ананың қайғысы аспанды алақандай, жерді тебінгідей етті. Қазақ халқының дүниетанымында аспан еркіндіктің символы. Алайда, адам басына күн туған қиын сәттерде алып ғаламның символикалық тұрғыдан кішіреюі («алақандай болуы») еркіндіктен айырылуды, мәселенің шешілмейтіндей ауырлығын және психологиялық стрестің шегіне жеткенін визуалды түрде кодтайды.
Ал ағылшын тіліндегі blow sky-high (аспаннан асыра үрлеу) идиомасы белгілі бір жоспарды, дәлелді немесе жағдайды күл-талқан ету, үлкен жанжал шығару мағынасында қолданылады. The new evidence will blow his alibi sky-high (Жаңа айғақтар оның алибиін тас-талқан етеді.) Бұл қолданыста аспанға қарай жарылу образы деструктивті күштің шектен шыққан деңгейін көрсетеді. Нысанның бөлшектеніп, көкке ұшуы оның толық күйреуін білдіреді. 
The sky is falling (Аспан құлап бара жатыр) идиомасы ағылшын мәдениетінде негізсіз үрей мен байбаламды білдіреді. Don't panic just because the stock market dipped slightly; you always act like the sky is falling (Акциялар нарығы сәл төмендеді екен деп байбалам салма; сен үнемі аспан құлап жатқандай әрекет етесің.). Бұл идиоманың негізінде ағылшын фольклорындағы Chicken Little ертегісі жатыр. Мұнда аспанның құлауы шынайы апат емес, адамның болмашы оқиғаны шектен тыс әсірелеп қабылдауын сипаттайтын ирониялық модель ретінде қолданылады.
Sky-high anger (аспаннан жоғары ашу) тіркесі адамның ашу-ызасының бақылаудан шығып, өте жоғары деңгейге жетуін білдіреді. His sky-high anger scared everyone in the meeting room. (Оның шектен шыққан ашуы жиын залында отырғандардың бәрін қорқытып жіберді.) Мұнда аспан биіктігі эмоция қарқындылығының өлшеміне айналған. Ашу жоғарылаған сайын оның деструктивті әсері де күшейе түседі.
Осылайша қазақ және ағылшын лингвомәдениеттерінде аспан тек үйлесім мен биіктіктің символы ғана емес, сонымен қатар қауіптің, үрейдің, агрессияның және эмоциялық тұрақсыздықтың когнитивтік моделі ретінде де қызмет атқарады. Қазақ тілдік санасында аспанның қараюы мен қозғалысқа түсуі қауіп-қатердің белгісі ретінде қабылданса, ағылшын мәдениетінде аспанның күйреуі немесе жарылуы негізсіз үрей мен эмоциялық деструкцияны білдіретін ирониялық әрі экспрессивті модельдер арқылы көрініс табады.
В) Қиялдау, иллюзия және шынайылықтан алшақтау көрінісі. Бұл топқа адамның нақты өмірден алшақтап, орындалуы қиын қиялдарға берілуін немесе қол жеткізуі екіталай мақсаттарды көздеуін білдіретін фразеологиялық бірліктер жатады. Ағылшын тіліндегі деректерде бұл мағыналық өріс Head in the clouds (басының бұлттар арасында болуы), pie in the sky (аспандағы бәліш) немесе castle in the sky (аспандағы сарай) тәрізді тұрақты тіркестер арқылы кеңінен көрініс тапса, қазақ тілінде оған мағыналас қолданыстар ретінде көкте тұрған жұлдыз, аспандағы айды сұрау тәрізді бірліктер кездеседі. Жұлдыз бен ай қол жетпес арманның символы ретінде концептуалданғандықтан жұлдыз, ай мағыналық топтарында, қарастырылды.
Head in the clouds (басының бұлттар арасында болуы)- бұлт арасында жүру; қиялға берілу; шынайы өмірден алшақ болу. Ағылшын тіліндегі head in the clouds идиомасы адамның өмір шындығынан алшақтап, қиял әлемінде өмір сүруін білдіреді. He always has his head in the clouds, dreaming of becoming a rock star instead of studying. (Ол үнемі бұлт арасында жүргендей, оқудың орнына рок-жұлдыз болуды армандай береді.), Maybe it's good for me to be brought down to earth again. I had my head in the clouds, didn't I? (Мүмкін, қайтадан жерге түскенім мен үшін жақсы болған шығар. Өйткені осы уақытқа дейін қиял әлемінде жүрген едім ғой.) және I'm so practical, a little too solid perhaps, while you are, and always will be, in the clouds (Мен өте практик адаммын, бәлкім, тіпті шектен тыс та шығармын. Ал сен болсаң, әрқашан қиял жетегінде жүретін адам болып қаласың.). Бұл идиомада адамның басының бұлттар арасында орналасуы оның нақты өмірден, күнделікті шындықтан алшақтап, қиял әлемінде өмір сүруін білдіреді. Ағылшын мәдениетінде бұл тіркес көбіне сын немесе жеңіл ирония реңкімен қолданылады.
Pie in the sky (аспандағы бәліш) идиомасы - орындалуы екіталай арман; бос үміт; құр қиял. When I'm gone this'll all be yours, son,’ the old man used to say, sweeping his hand over his rolling acres. But it was like pie in the sky to Clarry slaving from sunup to sundown, on pocket money (Мен дүниеден өткен соң, мұның бәрі сенікі болады, балам, – деп қарт кісі көкжиекке дейін созылған кең алқаптарды қолымен нұсқайтын. Бірақ таңнан кешке дейін болмашы тиын үшін еңбек етіп жүрген Кларри үшін бұл сөздердің бәрі орындалуы екіталай құр қиял сияқты еді.). Бұл контекстерден байқайтынымыз pie in the sky болашақта уәде етілгенімен, шын мәнінде жүзеге асуы күмәнді үмітті білдіреді.
Donnington: "...It sounds to me just like so much preaching. We're in a tough spot here. And I don't care about pie in the sky - (Доннингтон: ...Мұның бәрі маған құр уағыз сияқты естіледі. Біз қазір өте қиын жағдайда тұрмыз. Сондықтан бос уәделер мен орындалмайтын үміттердің маған қажеті жоқ). Бұл мысалда pie in the sky нақты шешімі жоқ, тек сөз жүзіндегі жұбату мен жалған уәде мағынасында жұмсалған.
Castle in the sky (Аспандағы сарай) идиомасы нақты негізі жоқ утопиялық жобаны білдіреді. Instead of building castles in the sky, you should focus on your real problems (Аспандағы сарайларды тұрғызғанша, нақты мәселелеріңе көңіл бөлгенің жөн). Мұнда тірексіз аспанда орналасқан сарай бейнесі шынайы негізі жоқ, жүзеге асуы екіталай жоспарларды білдіреді. Ағылшын лингвомәдениетінде бұл идиома прагматикалық ойлауға қарама-қарсы қойылатын қиялдау символы ретінде қолданылса, қазақ тіліндегі көкте тұрған жұлдыз, аспандағы айды алу фразеологизмі «қол жетпес арман» мағынасында берілген. Жұлдыз адамның арманға қол созудың нышаны болғанымен, оған жетудің қиындығы ерекше көрсетіледі. Алайда ағылшын тіліндегі берілген бірліктерден айырмашылығы келемеждеу немесе ирония емес, арманның асқақтығы басым. 
Осылайша, ағылшын лингвомәдениетінде аспан көбіне шынайылықтан алшақ, прагматикалық негізі жоқ қиялдардың символы ретінде концептуалданса, қазақ дүниетанымында аспан қол жетпес болса да құнды арман және рухани бағдардың мекені ретінде танылады.
Жоғарыда талданған барлық болымсыз коннотациялы және прагматикалық материалдарды жүйелеу мақсатында төмендегі біртұтас салыстырмалы кесте құрылды:
Кесте «Аспан/Sky» компонентті фразеологизмдердегі адамның болымсыз психо-эмоционалдық күйінің тілдегі көрінісінің салыстырмалы сипаттамасы
	Мағыналық-тақырыптық топ
	Қазақ тілі фразеологизмдері мен тұрақты тіркестері
	Мәдени сәйкестік пен алшақтықтың когнитивтік сипаттамасы

	Болымсыз психо-эмоционалдық күй, менмендік, қиындық және үрей
	Мұрнын көкке көтеру, Мұрнын көкке шүйіру, Аспанға қарау, Аяғы аспаннан салбырап түскен жоқ, Аспандап кету, Аспанды алақандай, жерді тебінгідей етті, Қара аспанды жаудырды / төндірді, Көкті көшірді.
	Ортақтық: Екі лингвомәдениетте де аспан болымсыз психо-эмоционалдық күйлерді бейнелейтін когнитивтік кеңістік ретінде көрінеді. Аспанның биіктігі, қозғалысы, күйреуі немесе оған бағытталған әрекеттер адамның ішкі күйзелісін, үрейін, ашу-ызасын және шынайылықтан ауытқуын бейнелеуге қатысады. Айырмашылық: Қазақ тілдік санасында аспан көбіне әлеуметтік-моральдық нормадан ауытқуды, менмендік пен өмірлік қысымды білдіретін сакралды әрі мифопоэтикалық кеңістік ретінде концептуалданады. Ал ағылшын лингвомәдениетінде аспан негізсіз үрейдің, бос қиялдың және прагматикалық тұрғыдан жүзеге аспайтын иллюзиялардың көрсеткіші ретінде көрініп, ирониялық және анти-иллюзиялық сипатымен ерекшеленеді.

	Мағыналық-тақырыптық топ
	Ағылшын тілі фразеологизмдері мен идиомалары
	

	Болымсыз психо-эмоционалдық күй, менмендік, қиындық және үрей
	Head in the clouds, Pie in the sky, Castle in the sky, Blow sky-high, The sky is falling, Sky-high anger, The heavens are weeping.
	



Қазақ және ағылшын тілдеріндегі «аспан/sky» компонентті фразеологизмдер адамның болымсыз психо-эмоционалдық күйлерін бейнелейтін маңызды когнитивтік кеңістік екенін көрсетті. Екі лингвомәдениетте де аспан адамның ішкі жан дүниесіндегі күйзеліс, қорқыныш, ашу-ыза, үрей және шынайылықтан ауытқу тәрізді эмоционалдық процестерді концептуалдауға қатысады.
Ортақ когнитивтік негіз ретінде аспанның қалыпты кеңістік ретіндегі үйлесімі бұзылған жағдайда адамның психологиялық тепе-теңдігінің де бұзылуы бейнеленеді. Аспанның қозғалысқа түсуі, қараюы, тарылуы, күйреуі немесе оған қарай бағытталған әрекеттер эмоционалдық шиеленісті күшейтіп көрсететін бейнелеу тәсілі ретінде қызмет етеді.
Сонымен бірге ұлттық-мәдени ерекшеліктер де анық байқалады. Қазақ дүниетанымында аспан мен көк кеңістігі әлеуметтік және моральдық тәртіппен сабақтасқан сакралды кеңістік ретінде қабылданады. Сондықтан мұрнын көкке көтеру, көкке қарау, аспандап кету тәрізді бірліктерде аспан әлеуметтік ортадан алыстаудың, тәкаппарлық пен менмендіктің көрсеткіші ретінде көрінеді. Сондай-ақ аспанды алақандай, жерді тебінгідей ету, көк көкіретіп жер тітірету сияқты қолданыстарда ғаламдық кеңістіктің бұзылуы адамның немесе қоғамның ауыр күйзелісінің символына айналады.
Ағылшын лингвомәдениетінде аспан көбіне прагматикалық өлшем тұрғысынан бағаланады. Сондықтан head in the clouds, pie in the sky, castle in the sky тәрізді идиомалар орындалуы екіталай қиялдауды, негізсіз үміттенуді және шынайылықтан алшақтауды білдіреді. Ал the sky is falling идиомасы болмашы жағдайды әсірелеп қабылдауды бейнелейтін ирониялық модель ретінде қалыптасқан.
Осылайша қазақ тілдік санасында аспан көбіне әлеуметтік-моральдық ауытқулар мен психологиялық қысымның сакралды көрсеткіші ретінде танылса, ағылшын дүниетанымында ол бос қиял, негізсіз үрей және анти-иллюзиялық прагматизммен байланысты концептуалданады. 

2.4 Аспан/Sky компонентті фразеологизмдегі сакралды және жоғарғы жазалаушы күш көрінісі. 
Тілдік сана мен концептуалды метафоралар жүйесінде «Аспан» космонимі адам баласының тағдырына, моральдық-этикалық болмысына және экзистенциалдық бағдарына тікелей ықпал етуші Тәңірлік (Құдайлық) макрокосмостың, сакралды әділеттіліктің және трансцендентті зауалдың [118] лингвомәдени эквиваленті болып табылады. 
1. Аспан – жоғарғы тәңірлік күш пен моральдық төреші. Қазақ және ағылшын дүниетанымында аспан тек физикалық кеңістік емес, адам тағдыры мен мінез-құлқына баға беретін жоғарғы трансцендентті күштің мекені ретінде қабылданады. Осыған байланысты аспан ақиқаттың, ар-ұжданның, әділеттің және моральдық жауапкершіліктің символдық орталығына айналған.
Көпке жақын – көкке жақын мақалы халыққа қызмет етудің, көптің ризашылығына бөленудің рухани құндылығын білдіреді. Бұл қолданыста «көк» ұғымы Жаратушының, әділеттің және рухани кемелдіктің символы ретінде көрінеді. Адамның қоғамға жасаған игі ісі оны символдық тұрғыдан көкке, яғни Құдайлық әділеттікке жақындатады. Мұнда әлеуметтік ізгілік пен рухани биіктік өзара сабақтас концептілер ретінде танылады.
Көк аспан куә тіркесі адамның өз сөзінің немесе ісінің шындығын ең жоғарғы сакралды күш алдында растауын білдіреді. Бұл қолданыста аспан адам әрекеттерінің сыртқы бақылаушысы ғана емес, ақиқаттың абсолютті өлшемі ретінде концептуалданады. Қазақ дүниетанымында ант беру мен серттесу рәсімдерінде көк пен тәңірлік күшке жүгіну адамның ар-ұждан тазалығын дәлелдеудің ең жоғарғы формасы саналған.
Аспаның ашық болсын, төбеңе бұлт айналмасын бірлігі қазақ мәдениетіндегі ең көне бата-тілектердің бірі болып табылады. Сапарың сәтті болсын, аспаның ашық болсын, төбеңе бұлт айналмасын, қарағым! Бұл қолданыста ашық аспан тыныштықтың, берекенің және рухани үйлесімнің белгісі ретінде көрінеді. Ал бұлт қайғы-қасірет пен өмірлік қиындықтардың символы ретінде оған қарама-қарсы қойылады. Сондықтан аталған тілек адамның сыртқы өміріндегі амандық пен ішкі жан дүниесіндегі тыныштықтың сақталуын білдіреді.
Ағылшын тіліндегі by heaven! және by heavens! оралымдары салтанатты ант беру немесе айтылған пікірдің шынайылығын күшейту мақсатында қолданылады. By heaven, I am telling the truth (Көк аспан куә, мен шындықты айтып тұрмын.) [119]. Бұл қолданыстағы heaven Құдайдың мекені әрі ақиқаттың жоғарғы куәгері ретінде көрінеді. Сондықтан сөйлеуші өз сөзінің дұрыстығын дәлелдеу үшін аспанды куәлікке тартады.
Heaven knows идиомасы белгілі бір мәселенің жауабы немесе ақиқаты тек Жоғарғы күшке ғана мәлім екенін білдіреді. Heaven knows what will happen next (Одан әрі не боларын бір Алла біледі.). Мұнда адамның таным мүмкіндігінің шектеулілігі мен аспанның бәрін білуші қасиеті қарама-қарсы қойылады. Ақиқаттың толық өлшемі адамға емес, жоғары күшке тән деп есептеледі.
For heaven's sake! лепті оралымы таңырқау, өтініш айту немесе наразылық білдіру кезінде қолданылады. For heaven's sake, be careful! (Құдай үшін, абай болшы!). Бұл тіркесте де аспан адамның іс-әрекетіне ықпал ете алатын сакралды күш ретінде қабылданады. Сондықтан сөйлеуші өз өтінішінің әсерін күшейту үшін Құдайлық кеңістікке жүгінеді.
Осылайша қазақ және ағылшын лингвомәдениеттерінде аспан моральдық құндылықтардың, ақиқаттың және әділеттіліктің жоғарғы өлшемі ретінде концептуалданады. Қазақ дүниетанымында бұл модель тәңірлік таным мен бата-тілек арқылы көрініс тапса, ағылшын мәдениетінде христиандық дүниетаныммен сабақтасып, ант беру, куәлікке тарту және моральдық жауапкершілік мәндерінде сақталады.
2. Аспан – береке, нығмет және тәңірлік сый көзі - аспанның адам өміріне игілік, береке, бақ-дәулет және тағдырдың оң сыйын жіберуші сакралды күш ретінде көрінетін көктен түсті, көктен сұрағаны жерден табылды, көкке қолын жайды, көкке қарап тебіренді, a match made in heaven (неке аспанда жасалады) фразеологиялық бірліктерін қамтиды. : .
Көктен түсті фразеологизмі күтпеген жерден келген көмек, мүмкіндік немесе игілікті білдіреді. Қатты қысылып отырғанда бұл көмек бізге көктен түскендей болды - Мұнда аспан адамның өз күшімен қол жеткізе алмаған қажетінің кенеттен орындалуына себеп болатын тылсым кеңістік ретінде концептуалданады және оның негізінде «игіліктің бәрі жоғарыдан келеді» деген көне мифологиялық түсінік жатыр. 
Көктен сұрағаны жерден табылды фразеологизмі адамның көптен күткен тілегі мен арманының күтпеген жерден орындалуын білдіреді. Бұл тіркесте «көк» пен «жер» оппозициялық жұп ретінде көрінеді. Тілек көктен сұралады, ал оның нақты жүзеге асуы жер бетінде іске асады. Осылайша аспан тілек пен үміттің сакралды мекені, ал жер оның материалдық орындалу кеңістігі ретінде танылады.
Көкке қолын жайды тіркесі адамның Жаратушыдан медет сұрауын, дұға етуін және үміт артуын білдіреді. Жолаушы сапарға шығар алдында көкке қолын жайып, амандық тіледі - Адам мен Тәңір арасындағы байланыс вертикальді бағыт арқылы бейнеленіп, аспан адамның рухани сұраныстары бағытталатын жоғарғы күштің мекені ретінде көрінеді. 
Көкке қарап тебіренді тіркесі адамның толғаныс үстінде тағдыр, өмір немесе болашақ туралы ойға берілуін білдіреді. Қарт ұзақ үнсіз отырып, көкке қарап тебіренді. Мұнда аспан рухани тыныштықтың, үміттің және адамның ішкі жан дүниесі бағытталатын сакралды кеңістіктің символы болып табылады. Адамның көкке қарауы оның өзінен жоғары тұрған күшпен рухани байланыс орнатуға ұмтылуын көрсетеді.
Қазақ дүниетанымында көк пен аспан Тәңірдің мекені, адам тағдырын реттеуші әрі береке мен ырыстың бастауы ретінде қабылданған. Сондықтан адам өміріндегі күтпеген игілік, орындалған тілек немесе тағдырдың ерекше сыйы көбіне аспанмен байланыста түсіндіріледі. 
Ағылшын лингвомәдениетінде де heaven концептісі адамның бақыты мен үйлесімінің жоғарыдан берілген сый екендігін білдіретін сакралды кеңістік ретінде көрінеді.
A match made in heaven идиомасы мінсіз үйлесімділікті, тағдыр қосқан жарасымды жұпты білдіреді. John and Sarah are a match made in heaven (Джон мен Сара бір-біріне арнап жаратылғандай мінсіз жұп.). Бұл идиомада heaven адамдар тағдыры алдын ала белгіленетін қасиетті кеңістік ретінде көрінеді. Екі адамның үйлесімі кездейсоқтық емес, жоғары күштің сыйы және тағдырдың ерекше тартуы ретінде бағаланады.
Осылайша қазақ және ағылшын лингвомәдениеттерінде аспан адамның өміріне игілік, береке және бақыт жіберетін сакралды күштің символы ретінде концептуалданады. Қазақ дүниетанымында бұл түсінік Тәңірлік таныммен және бата-дұға мәдениетімен сабақтас болса, ағылшын мәдениетінде христиандық дүниетаным негізінде тағдырдың игі сыйы мен үйлесім ұғымдарымен байланысты көрінеді.
3. Аспан – сакралды жаза мен тәңірлік кәр көзі - аспанның әділет орнатушы, жаза жіберуші және адам әрекеттеріне баға беруші жоғарғы сакралды күш ретінде көрінетін көк кәріне ұшыра, көк келсін, көктей кетейін, қара аспан айналып түскір, о, көк тігілгір, ақ сүтін көкке сауды, punishment from the heavens, heaven forbid! сияқты фразеологиялық бірліктерді қамтиды.
Қазақ дүниетанымында көк тек береке мен жақсылықтың емес, сонымен қатар әділеттілікті жүзеге асыратын жоғарғы күштің де символы болып табылады. Сондықтан қарғыс, ант және лағынет мәнді қолданыстардың едәуір бөлігі аспанмен байланысты қалыптасқан. Мұнда аспан адам әрекеттерін бақылап қана қоймай, әділетсіздік жасаған жанды жазалайтын трансцендентті күш ретінде танылады.
Көк кәріне ұшыра!, көк келсін! қарғыс мәнді бірлігі адамның Тәңір қаһарына ұшырауын тілеу мақсатында айтылады. Жетімнің ақысын жеген оңбаған, көк кәріне ұшыра! - көк әділетсіздікке қарсы әрекет ететін жоғарғы соттың қызметін атқарады. Жаза адам қолынан емес, сакралды күш тарапынан берілуі тиіс деп түсініледі.
Көктей кетейін! тіркесі ант-қарғыс мәнінде жұмсалады. Көктей кетейін, егер өтірік айтып тұрсам! - сөйлеуші өз сөзінің шындығын дәлелдеу үшін өзін Тәңір жазасына тапсырады. Яғни көк ақиқат пен жалғанды айыратын ең жоғарғы төреші ретінде көрінеді.
Қара аспан айналып түскір! қарғысында түркілік дүниетанымдағы қасиетті Көк-Тәңір ұғымы теріс мәнде трансформацияланады. Қарғыс құрамындағы қара компоненті қайғы-қасірет, зауал және апат семаларын күшейтіп, аспанның қалыпты қорғаушы әрі өмір беруші қызметін жоққа шығарады. Нәтижесінде «қара аспан» бейнесі Тәңір қаһарының, ғаламдық күйреу мен сакралды жазаның символына айналады. Мұнда аспанның «айналып түсуі» әлемдік тәртіптің бұзылуын білдіретін космостық апат моделі ретінде көрініс тауып, қарғыс адресатына ең ауыр қасіретті тілеу мәнін үстейді.
Ал О, көк тігілгір! қарғысында көк өзінің бастапқы сакралды мәнін сақтайды. Мұнда қарғыс иесі қарсы жаққа Көктің қаһары мен Тәңірлік кәрдің түсуін тілейді. Қолданыстың негізінде көне түркілік Көк-Тәңір туралы мифологиялық түсінік жатыр. Сондықтан бұл қарғыс аспанды әділет орнатушы әрі жазалаушы жоғарғы күш ретінде танытып, адамның теріс әрекетіне жауап беретін сакралды субъект бейнесін қалыптастырады.
Ақ сүтін көкке сауды тіркесі ана қарғысының ең ауыр түрлерінің бірі болып саналады. Ол қатты назалану, шарасыз күйге түсу және аналық қарғысын айту мағынасында жұмсалады. Егер бұл арманымды орындамаса, ақ сүтімді көкке сауып өтем (І. Есенберлин).
Егер сұлу дүниені
Талқандатсаң тас жүрекке,
Жан күйдіріп іштің шері,
Ана сүтін сауар көкке (Д. Әбілев).
Бұл қолданыста ақ сүт ана мен бала арасындағы ең қасиетті рухани байланыстың, аналық мейірім мен ақ ниеттің символы ретінде көрінеді. Қазақ дүниетанымында ана сүті киелі ұғымдардың қатарына жатады, сондықтан одан безіну немесе оны тәрк ету ананың соңғы моральдық үкімі ретінде қабылданады. Ал көк Тәңірлік әділет пен жоғарғы сакралды күштің мекені ретінде танылады. Тіркестің когнитивтік негізінде жердегі ең қасиетті құндылықтың – ана ақысының көкке, яғни Тәңірге тапсырылуы туралы түсінік жатыр. Ана баласына немесе қиянат жасаған адамға тікелей жаза бере алмайтын жағдайда өзінің ақ сүтін Көкке аманат етіп, әділеттің орындалуын Жоғарғы күштен күтеді. Сондықтан бұл қолданыс жай қарғыс емес, моральдық және сакралды төрелікті Тәңірдің өзіне жүктеу актісі болып табылады. Осылайша, ақ сүтін көкке сауды тіркесінде екі қасиетті концепт – ақ сүт және көк тоғысып, әділетсіздікке қарсы бағытталған Тәңірлік жаза мен рухани зауал шақырудың ерекше лингвомәдени моделін қалыптастырады.
Ағылшын тіліндегі punishment from the heavens (Аспаннан келген жаза) тіркесі басқа түскен ауыртпалықты немесе нәубетті жоғарыдан жіберілген жаза ретінде қабылдауды білдіреді. Many believed the disaster was a punishment from the heavens (Көпшілік бұл апатты көктен келген жаза деп қабылдады). Мұнда heavens адам әрекетіне жауап беретін әрі әділет орнататын трансцендентті күш ретінде концептуалданады.
Heaven forbid! (Құдай сақтасын!) идиомасы жағымсыз оқиғаның орын алмауын тілеу үшін қолданылады. Heaven forbid that anything should happen to the children (Құдай сақтасын, балаларға бірдеңе бола көрмесін.). Бұл оралымда heaven (аспан, жұмақ) адамның тағдырына ықпал ететін және оны жамандықтан қорғай алатын жоғарғы құдіретті күш ретінде концептуалданады. Сондықтан сөйлеуші ықтимал қауіптің алдын алу үшін сакралды күшке жүгініп, оның араша түсуін тілейді. Heaven forbid оралымы ағылшын тіліндегі көне God forbid формасынан өрбіген. Бұл тіркес христиандық діни мәтіндерде кең қолданылып, бастапқыда Құдайдың қалауы бойынша жамандықтың болмауын тілеу мағынасын білдірген. Зерттеушілер оның библиялық қолданыстармен байланысты екенін, әсіресе ағылшын тіліндегі 1611 жылғы King James Bible аудармасы арқылы кең таралғанын көрсетеді. Кейінірек діни реңкі біршама әлсіреп, God forbid пен Heaven forbid формалары күнделікті сөйлеу тілінде де жағымсыз оқиғаның алдын алуға бағытталған тұрақты идиомалар ретінде орнықты (https://www.theidioms.com). Ағылшын дүниетанымындағы Heaven концептісінің адамды қорғайтын және тағдырға ықпал ететін трансцендентті күш ретінде қабылданатынын көрсетеді. Мұнда аспан жазалаушы субъект емес, керісінше, жамандықтың бетін қайтарушы сакралды қорғаушы қызметін атқарады. Қазақ тіліндегі Құдай сақтасын!, Төбеңе бұлт айналмасын!, Аспаның ашық болсын! тәрізді тілектермен функционалдық тұрғыдан сабақтас келеді.
Осылайша қазақ және ағылшын лингвомәдениеттерінде аспан тек игіліктің емес, әділет пен жазаның да көзі ретінде танылады. Алайда қазақ мәдениетінде бұл түсінік қарғыс, ант және сакралды зауал формулалары арқылы айқынырақ көрінсе, ағылшын мәдениетінде христиандық дүниетаным аясында Құдайлық жаза мен қорғау идеяларымен сабақтасады.
4. Аспан – тағдыр мен тосын өзгерістер кеңістігі - аспанның адам өміріндегі күтпеген оқиғалардың, тосын өзгерістердің және тағдырлық бетбұрыстардың символы ретінде көрінетін көктен түсті, көктен сұрағаны жерден табылды, out of the clear blue sky, a bolt from the blue тілдік бірліктері жатады: Қазақ және ағылшын лингвомәдениеттерінде аспан көбіне адам еркінен тыс жүзеге асатын оқиғалардың бастауы ретінде концептуалданады. Мұндай қолданыстарда аспан жоғары кеңістік ретінде белгісіздікпен, тосындықпен және тағдырдың күтпеген шешімдерімен байланыстырылады. Сондықтан адамның алдын ала болжай алмаған өзгерістері мен кенеттен болған оқиғалары аспан арқылы бейнеленеді.
Көктен түсті - ойда жоқта, күтпеген жерде пайда болды немесе алыстан іздегені аяқ астынан кезіге кетті мағынасындағы фразеологизмі екі түрлі мағыналық қырдан қолданылады. Бір жағынан ол күтпеген игілікті, сәттілікті немесе көмекті білдірсе, екінші жағынан ойда жоқта пайда болған адамды, құбылысты немесе жағдайды сипаттайды. Көктен түсті ме, жерден шықты ма, бұл пәле, қайдан тап бола кетті немесе Е, жігітім, сенің тілегенің болды, көктен сұрағаным жерден табылды. Мұнда аспан адамның қолы жетпейтін арман мен тілектің мекені ретінде көрінсе, оның жерден табылуы тағдырдың күтпеген оң шешімі ретінде қабылданып, аспан оқиғаның нақты себебі мен бастауын түсіндіру мүмкін болмайтын тылсым кеңістік ретінде көрінеді. Сондықтан қазақ тілдік санасында аспан көбіне адам еркінен тыс жүзеге асатын өзгерістердің, күтпеген мүмкіндіктердің және тағдырлық бұрылыстардың қайнар көзі ретінде концептуалданады.
Ағылшын тіліндегі out of the clear blue sky (ашық көк аспаннан тыс) және a bolt from the blue (көктен түскен шүріп) идиомалары аспанның күтпеген оқиғалар мен тағдырлық өзгерістердің қайнар көзі ретінде концептуалдануын айқын көрсетеді. 
Out of the blue идиомасы ешқандай ескертусіз, кенеттен болған оқиғаны білдіреді. Мысалы: Emily received a scholarship offer out of the blue just days before the semester began (Эмили оқу семестрі басталардан бірнеше күн бұрын күтпеген жерден шәкіртақы ұсынысын алды); After years without speaking, Jessica appeared out of the blue at her old friend’s wedding (Көп жылдар бойы хабарласпаған Джессика ескі досының тойына аяқ астынан келді). Бұл идиоманың шығу төркіні табиғи құбылыстармен байланысты. Ашық әрі бұлтсыз көк аспаннан кенеттен найзағай ойнауы немесе күн күркіреуі тәрізді сирек құбылыстар негізінде қалыптасқан. Қалыпты жағдайда ашық аспан тыныштық пен тұрақтылықтың символы болғандықтан, дәл сондай кеңістіктен күтпеген оқиғаның пайда болуы тосындықтың ең жоғары дәрежесін білдіреді. XIX ғасырда бұл бейне бастапқыда a bolt out of the blue түрінде қолданылып, кейін қысқарып out of the blue болып ауысқан (https://www.theidioms.com).
A bolt from the blue идиомасы адамның өміріне кенеттен әсер еткен ауыр хабарды немесе тағдырлық өзгерісті білдіреді. Мысалы: The company's bankruptcy was a bolt from the blue for all the employees (Компанияның банкротқа ұшырауы барлық қызметкерлер үшін төбеден жай түскендей әсер етті); The sudden uprising in many parts of the country was a bolt from the blue for the ministry (Елдің көптеген өңірлеріндегі кенет көтеріліс министрлік үшін күтпеген жағдай болды). Идиоманың негізінде метеорологиядағы нақты табиғи құбылыс жатыр. Найзағай кейде дауыл бұлттарынан бірнеше шақырым қашықтыққа ұшып барып, ашық аспаннан түскендей әсер қалдырады. Метеорологтар мұндай құбылысты bolt from the blue деп атайды. Кейін бұл атау күнделікті тілде күтпеген әрі тағдырлық сипаттағы оқиғаларды білдіретін тұрақты идиомаға айналған (https://www.theidioms.com). Қазақ тіліндегі көктен түсті фразеологизмі мен ағылшын тіліндегі out of the blue идиомасы ортақ когнитивтік негізге сүйенеді. Екі тілдік бірлікте де аспан адамның бақылауынан тыс жатқан, күтпеген оқиғалардың бастау көзі ретінде концептуалданады
Осылайша қазақ және ағылшын лингвомәдениеттерінде аспан адамның еркінен тыс жүзеге асатын оқиғалардың, күтпеген өзгерістердің және тағдырлық бетбұрыстардың символдық кеңістігі ретінде концептуалданады. Қазақ дүниетанымында бұл түсінік көбіне тылсымнан келген құбылыс бейнесі арқылы көрінсе, ағылшын мәдениетінде ашық аспаннан түскен найзағай метафорасы негізінде қалыптасқан идиомалар арқылы беріледі. 

	Екі мәдениетте де игілік пен бақыттың бастауы жоғарыдан келеді деген түсінік бар. Қазақ танымында Тәңірден медет күту басым болса, ағылшын мәдениетінде тағдырлық үйлесім мен Құдай сыйы идеясы алдыңғы орында.

	Аспан – сакралды жаза мен тәңірлік кәр көзі
	Көк кәріне ұшыра; Көк келсін; Көктей кетейін; Қара аспан айналып түскір; О, көк тігілгір; Ақ сүтін көкке сауды
	Punishment from the heavens; Heaven forbid
	Екі мәдениетте де аспан әділет орнатушы жоғарғы күш ретінде танылады. Қазақ тілінде қарғыс, ант және Тәңір кәрі мотивтері өте белсенді сақталған, ал ағылшын тілінде жазалаушыдан гөрі қорғаушы және сақтандырушы қызметі басым.

	Аспан – тағдыр мен тосын өзгерістер кеңістігі
	Көктен түсті 2) аяқ астынан пайда болған адам немесе оқиға.

	Out of the clear blue sky; A bolt from the blue
	Екі тілде де аспан күтпеген оқиғалардың қайнар көзі ретінде концептуалданады. Қазақ тілінде ол тылсымнан келген құбылыс ретінде қабылданса, ағылшын тілінде кенеттен болған оқиға немесе тағдырлық соққы бейнесінде көрінеді.



Осылайша, «Аспан/Sky» компонентті фразеологизмдердегі тәңірлік және сакралды мазмұн төрт негізгі мағыналық-тақырыптық топ арқылы көрінеді: аспанның жоғарғы моральдық төреші ретіндегі қызметі, береке мен нығметтің қайнар көзі болуы, сакралды жаза мен тәңірлік кәрдің символы ретінде танылуы және тағдырлық өзгерістер кеңістігі ретінде концептуалдануы. Қазақ және ағылшын лингвомәдениеттеріне ортақ белгі – аспанның адамнан жоғары тұрған трансцендентті күшпен байланыстырылуы. Алайда қазақ дүниетанымында бұл түсінік Көк-Тәңір, қарғыс, бата және сакралды әділет ұғымдарымен тығыз сабақтасып, мифологиялық-ритуалдық сипатта көрінсе, ағылшын мәдениетінде Heaven концептісі христиандық дүниетаным негізінде моральдық бақылау, тағдырлық үйлесім және құдайлық қамқорлық идеяларымен ұштасады. 

2.5 Қазақ және ағылшын тілі деректеріндегі халықтық космонимдердің күнтізбе жүйесіндегі көрінісі.
	Көшпелі тұрмысты ұзақ сақтаған қазақ халқы табиғатпен тайталаспай, онымен үйлесе өмір сүруді меңгерген. Табиғи ортаны игеру, қоғамды жетілдіру мәдениет пен өркениет деңгейін көрсетеді. Мәдениет пен өркениет өзара тығыз байланысты және бір объективті негізде дамиды деп есептеледі. Өркениеттілік өндірісті дамытады, өндірісті дамыту жаңа материалдық және рухани қазыналар жасау болып табылады, бұл күрделі қоғамдық қатынастарды қамтиды.
Өркениеттілік - қоғамдық қатынастар мен рухани көзқарастың нәтижесі. Философтардың пайымдауынша, өркениетті түсінудің тар мағынадағы бір мәні - әрбір халықтың өз алдына даму ерекшелігі, даму жолы. Өркениеттілік - мәдени табыстардың адам игілігіне жаратылуы болып табылады. Адам баласы жаратқан дүниелер мәдениетке жатады, алайда қару-жарақ соғыс техникасы өркениет емес, өйткені ол мәдениет жетістіктерін, өндірісті қиратады, адам өлтіреді. Ендеше, мәдениет - даму дәрежесін көрсететін техникалық көрініс, ал сол мәдениет халық өмірін жақсартуға, жеңілдетуге жұмсалса, ол өркениет болып табылады [43:329-332-бб.]. Адам баласының аспан әлемін зерттеп, жер бетіндегі тұрмыс-тіршілігін құрғаны, өз алдына ел болғаны, салт-дәстүрін қалыптастырғаны - мәдениеті болса, сол мәдениетінің игілігін көріп, ізгі істерге жұмсағаны - өркениеті, өркениеттің жоғары деңгейі болып табылады Ал өркениет деңгейінің жемісі - күнтізбе екені даусыз. Осы мәселеге қатысты С.Қондыбай: «Күнтізбе (календарь) - кез келген халықтың несібесіне тиген, оның өзі өмір сүріп отырған ортасының қажеттілігіне сай қалыптасқан уақыт есебінің жиынтығын көрсететін дүние» [10,5-б.],-деп пайымдайды. Ғалымның тұжырымдауынша, халықтық күнтізбе жыл маусымдарының ауысуын (Күнге байланысты), тәуліктік ауысымды (күн мен түн ауысымы),Айдың қозғалысына байланысты қайталамаларды, кей бағдарлық жұлдыздар мен шоқжұлдыздардың, планеталардың қозғалысын, нақты жертараптағы негізгі климаттық өзгерістер мен құбылыстарды, өсімдіктер мен жануарлар дүниесіндегі циклдік өзгерістерді ұштастыра отырып, бір мезгілде қарапайым да күрделі бола алатын есептеулер жүйесін құрайды.Осы жүйедегі адамның өзіне ғана тән биоциклдік өзгерістердің де алар орны айрықша саналады [10,28-б.].
Уақыт өте келе, Мысыр абыздары өзеннің Сүмбіле (Сириус) жұлдызы туған кезде таситынын аңғарған, сол арқылы егін егетін уақытты біліп отырған [29,3-б.].Осыған орай, Сүмбіле (Сириус) календары жасалып, египеттіктердің астрономиялық білімі қордалана бастайды. Бұл оқиға тарихта «Ниль суының көтеріліп, басылу кезеңдерін есептеп шығарудың қажеттігі Египет астрономиясын туғызды» деп бағаланды [29,3-б.]. 
Бұдан кейін Египет астрономиясы ежелгі Ваилон, Үндістан, Қытай, Грек, Орта Азия елдеріне тарады. А.Авенидің: «The Greek and Babylonian stories of creation, originally also recited without a written text, give a wealth of information concerning how our predecessors thought about time as well as how they marked it» (Сөзбе-сөз: Бастапқыда грек және вавилондық жаратылыс оқиғалары туралы біздің алдыңғы ата-бабаларымыздың жазбаша мәтінсіз-ақ, ауыздан- ауызға жеткізу арқылы уақыт туралы қалай ойлағаны және оны қалай белгілегені туралы көптеген мәліметтер береді.) [120,40-б.] деген пікіріне қарағанда, ежелгі грек және вавилондықтардың ата-бабаларының әлемнің жаратылысы,уақыт және оны қалай болжап, межелегені, белгілгені жайындағы ауызша жеткен ақпарат маңызының өлшеусіз екендігі. 
Біздің заманымызға дейінгі VII ғасырда, Грек ақыны, фермер Гесиодтың жыл мезгілі және уақыт жайлы мәліметтері ауызша жеткен уақыт есебі, жазбаша календарьға ұқсас келеді, сол зерттеулері арқылы нақты күнтізбе үлгісін жасап шығарған. Бұл шығарма мал шаруашылығы мен егіншілікпен шұғылданушыларға көмекші құрал ретінде қара сөзбен жазылған: «Keep all these warnings I give you, as the year is completed and the days become equal with the nights again, when once more the earth, mother of us all, bears yield in all variety». (Сөзбе-сөз: Менің сіздерге берген (жеткізген) ескертпелерімді сақтаңдар, жыл аяқталғанда, күн мен түн қайтадан теңеседі, біздің барлығымыздың анамыз, Жер ана әртүрлі өнімдерді береді). Гесиодттың пікірінше, халық оның айтқан ескертпелеріне сүйенер болса, жылдың аяқталуын, күн мен түн теңелген кезін, егу мен жинау науқанының қашан басталатынын біледі. Гесиод - б.з.д. жетінші ғасырдағы грек ақыны. Гомерден айырмашылығы, Гесиод фермер болған, ол бүкіл өмірін солтүстік Грецияда өткізді, онда ол ауа райының қатал және қыңыр мінезінің қыр-сырымен танысты. Гесиодтың бұл еңбегі фермерлердің жұмысты қай уақытта қалай жасау керегін көрсетуді мақсат еткен және соған орай, маңызды оқиғалар жайлы ақпарат беретін күнтізбе ретінде сақталған [120:40-41].Мыңдаған жылдар бойы жинақталған астрономиялық білімді ежелгі гректер зерттеп, жүйелеп ғылым ретінде қалыптастырған деп есептеледі. 
Жер бетіндегі тіршілік белгілі уақыт кеңістігі мен топонимиялық кеңістікте қалыптасады. Адамзат осы кеңістікті зерделеп белгілеу, өлшеп-пішіп пайымдау арқылы қоршаған ортаны игеріп меңгереді, тұрмыс-тіршілігін үйлестіреді.Өмір сүру жолында адам баласына Күн мен Айдың қозғалысына, жұлдыздардың тууы мен батуына, жер бетіндегі тіршіліктің ыңғайына қарай уақыт межелеудің, есептеудің қажеттілігі туындап отырды. Уақыт аралығын есептеуде тәулік, апта, ай және жыл ұғымдары қалыптасып, олардың уақыт өлшемдік мәні анықталды. Жердің Күнді айналып шығу мерзімі шамамен 365,25 тәулік, Айдың қозғалысы - 29, 53 тәулік. Сөйтіп, уақыт аралығын есептеудің: тәулік, апта, ай және жыл бойынша тәртіпке салынған жүйесі календарь пайда болды. Календарь, латын сөзі, «қарыз кітабы» дегенді білдіреді. Қарыз алған адам айдың бірінші күні қарызының бір бөлігін төлейтін болған, оны «календ» деп атаған [29,80-б.]. Осыған орай, әлем халықтарында бұл жүйе қалыбының көптеген түрі жасалды. 
Күнтізбе жүйесін, тарихын зерттеушілердің пайымдауынша, оны пайда болуына негіз болатын тірек ұғымына қарай екіге бөлуге болады. Алдымен, адам баласы жер бетіндегі құбылыстарды, яғни ауа райы өзгерістерін бақылады, сондықтан олар табиғи күнтізбелер деп аталды. Сонымен қатар, аспан денелерінің қозғалысына негізделген астрономиялық негізі бар күнтізбелер де пайда бола бастады. Астрономиялық негізді күнтізбелер төрт түрлі қағидаға сүйенді: 
- Күн күнтізбесі - күнннің немесе белгілі бір жұлдыздың, мысалы Сүмбіленің қозғалысына негізделді;
- Ай күнтізбесі - айдың қозғалысына негізделді;
- Ай-Күн күнтізбесі - бұл күнтізбеде ай мен күннің қозғаылысы қатар бақыланды;
- Тоғыс күнтізбесі - Үркер шоқжұлдызының қозғалысына негізделді. 
Бұдан кейінгі зерттеулерде әлем халықтарының күнтізбеге қатысты жетістіктері үш үлкен топқа жинақталады: біріншісі - Шәмсиа түрі, бұл «Күн күнтізбесі» деп аталады; екіншісі - Қамариа түрі, бұл «Ай күнтізбесі»; үшіншісі -Шәмсіқамария түрі, бұл Ай мен Күннің біріккен күнтізбесі [30].
Қазақ халқының күнтізбесі - өз тұрмыс жағдайына орай қалыптасқан, көшпелі мәдениет із-таңбасы сөз маржандарында тұнып қалған дәстүрлі мәдениет жемісі. Ал салғастырылатын деректер ағылшын тілінің британдық вариантына, Англия мәдениетіне тән. Жоғарыда айтылғандай, астрономиялық тұрғыдағы есептеулерге ескі стильдегі Юлиан жылы (календары) қолайлы, өйткені «жұлдызды жылға» «григориан» күнтізбесіне қарағанда, екі есе жақын сәйкеседі деп есептеледі, сондықтан көп елде 1918 жылға дейін осы Юлиан күнтізбесі ресми азаматтық күнтізбе саналғанына қарамастан, кейін көпшілік, әсіресе европалықтар «Григориан күнтізбесін» қолданатын болған Ағылшын мәдениетіне де «Григориан күнтізбесі» ыңғайлы көрінген. 
Қазақ тілі деректеріндегі халықтық күнтізбе жүйесінің негізі ұғымдары. 
Қазақтар «Ай күнтізбесін» де, «Күн күнтізбесін» де, Шәмсіқамария түрі, Ай мен Күннің біріккен күнтізбесін, қолдана отырып, уақытты мөлшерлеуге негіз болған таңның атып, күннің батуына орай өзіндік өлшемдерін қалыптастырған [30,80-б.].Қазақ күнтізбесі жайлы үлкен ақпарат қалдырған ғалым М. Ысқақовтың айтуынша, «Мысырлықтарды дарияның тасуы күйзелтсе, көшпелілерді «жеті ағайында жұт» күйзелтіп отырған», сондықтан көшпелілер байтақ далада жол табуды, жыл мезгілдерін айыруды, мал төлдету, бие байлау, күзем алу, күйек алу мерзімдерін білуге мәжбүр болған. Қазақстанның оңтүстігін мекендеген тайпалар егіншілікпен де шұғылданған [29,4-б.]. Мұндағы аталған мерзімдер қазақтың материалдық және рухани мәдениетінің басты ұғымдары қатарына жатады.С. Мұқанов қазақ халқының тұрақ жайы туралы зерттеуінде қойдың көктемде бір рет, күзде бір рет қырқылатынын, көктемгі қырқудан алынатын жүн «жабағы», күзгі қырқудан алынатын жүн «күзем» деп аталатынын, жабағыны жылы киім үшін ал күзем жүн жіп-шұға, өрмекке, киіз басуға пайдаланылатынын айтады [63,99-101-бб.]. Малшы қауымға бұл маусымдардың екеуін де білу өте маңызды, өйткені қой ерте көктемде қырқылса да, жүнді көп аламын деп күзде кеш қырқылса да, суыққа ұрынады. Күздігүні қара жауында жүні жетілмеген қой суықтан қырылады. «Қой керек болса, мизамда қырық, жүн керек болса, қазанда қырық» деген мақал өмір тәжірибесінен туған. 
Шоқан Уәлиханов қазақ және қырғыз халықтарының аңыз-жырларын, салт-дәстүрлері, діні мен тіліне қатысты деректерді жинап, жазып алумен қатар, «Қырғыздардағы шамандықтың қалдығы» жазбасында қазақтардың космологиялық түсініктері мол болғандығын байқаған, байқауларын шамандық ұғымымен байланыстыра отырып зерделеген. Ғалымның пайымдауынша, жаратылыстағы «ғажайып құбылыс - адам, ойлауға қабілетті әрі әр нәрсеге әуестеніп, құмартушы». Адамзаттың «сәби» кезінде-ақ табиғатты,«бүкіл әлем» аталатын Күн, Ай, Жұлдызды және басқа да шексіздікті тұтас күйінде тану қажеттілігін түсінген, сондықтан оларды қадір тұтқан.«Шаман адам күнге таң қалып, оған тағзым етіп табынды; айды көріп оған да табынды; ол табиғаттағы барлық нәрсеге, түсінуі қиын күш бар жердің бәріне, уақыт сияқты мәңгі, өзі көк аспан атаған көк тәңірге табынды. Шамандықтың шығу тегі - жалпы және жекелеген түрде табиғатты мәпелеу, қадір тұту» [22:52-63-бб.],-деп, Ай, Күн, Аспан, Жұлдыз, Темірқазық, Жетіқарақшы, Үркер, Шолпан жұлдызы жайында этномәдени сипаттама берген. Бұл деректердің аспан әлемін лингвистикалық тұрғыда зерттеуде маңызды болғаны белгілі.
Төрт түлік мал - көшпелілердің өмір сүруінің кепілі. Төрт түлік сәтті таңдалған кеңістік-жайылым және оған қоса уақытпен ұрымтал есептескен жағдайда ғана өсіп-өнеді. Төрт түлік малды өмір тіршілігіне тірек еткен қазақ сондықтан да «Әр айдың оты басқа» дейді. Бұдан халықтың кеңістіктің қадір-қасиетін уақыт аясында айқындайтыны байқалады. Көшпелі халықтың уақыт пен кеңістік туралы таным-түсінігі, кең мағынасында, екі түрлі межелік категориямен парықталады: біріншісі - мифтік уақыт пен кеңістік, екіншісі -нақтылы уақыт пен кеңістік. Осы екі меженің сыртында уақыт пен кеңістікке қатысты фольклорлық меженің де болатыны айтылады. «Фольклорлық шығармалардағы алты күнде жүріп, алпыс күнде атқа мініп, алты айшылық жолды алты-ақ аттап өтетін кейіпкерлердің өзіне ғана тән уақыт пен кеңістік межесі бар». Осыған орай, тарихи-әлеуметтік мәні бар уақыт пен кеңістікті межелеу барысында ежелгі қазақтар мифтік және нақты межелік категорияларға жүгініп отырған. Мифтік меже дүние - тіршіліктің алғаш жаралуына қатысты таным-түсінікпен сабақтасып жатады. Бұл жағдайда баяғыда; есте жоқ ескі заманда; жер жаралып су аққалы; атам заманда;Ай артынан ай өтті, күн артынан күн өтті т.б. уақыт пен кеңістікке қатысты ұғымдар қолданылады. Күлтегіннің үлкен жазуында «Биікте көк Тәңірі, төменде қара Жер жаралғанда, екеуінің арасында адам баласы жаралған» [55, 30-б.] деп басталады, бұдан ежелгі түркілер үшін уақыт пен кеңістік межесі біртұтас екені көрінеді. «Адам баласының жаралған мерзімі мен тұрақ еткен мекені Жер мен Көктің жаралған мерзімі мен мекендік межесіне сәйкес» [53,197-б.]. 
Халықтың ежелгі таным-түсінігі фольклорлық шығармаларда көрініс тапқан. Соның бірі - «Алыптар» аталатын космогониялық жұмбақ-ертегісі. Ертегі кейпкерлері: Өгіз, Жайын, Қарақұс, Серке, Түлкі, Әйелдің қолындағы бала - жеті алып, осы жеті алып Жетіқарақшы жұлдызы деп жорылады. Қырық саны мен үш саны - көптіктің өлшемі, сондықтан қырық керуенші мен ағайынды үш жігіт - аспандағы сансыз жұлдыздың баласы ретінде алынған. Ал Әйел - Темірқазық жұлдызы. Аспандағы бүкіл жұлдыз атаулы Темірқазықты айнала қозғалады. Жұмбақ ертегінің Әйелдің келуімен аяқталуы және Әйелдің керуеншілерді қонаққа шақыруы өзге жұлдыздардың Темірқазықты төңіректеп қозғалатынын меңзейді. А. Сейдімбековтің түсіндіруінше, жұмбақ-ертегідегі аспан денелеріне жердегі тіршілік иелері балама болған, ал аспан денелері көшпелілер үшін уақытты межелеп, өлшеп пайымдаудың айғағы. Жұмбақ-ертегідегі өгіздің денесінің өзі - уақытқа меже, өйткені Өгіздің басын, белін, сауырын күзетіп тұрған ағайынды үш жігіттің арасы - түстік жер. Сөйтіп, жұмбақ-ертегінің жоруы уақыт пен кеңістікті шендестіру арқылы шешіледі. Ал нақтылы уақыт пен кеңістік межесіне сүйенген қазақтың барша таным-түсінігі тікелей өмірлік тәжірибемен сабақтасып жатады.А. Сейдімбеков қазақтың нақтылы уақыт туралы таным-түсінігін төрт түрлі межеге бөліп қарастыруға болады деп есептейді: бірінші - экологиялық уақыт, екінші - генеологиялық уақыт, үшінші - ситуациялық уақыт, төртінші - тарихи уақыт [55:198-199-бб.].
Экологиялық уақыт бойынша жыл мезгілдерін «көктем», «жаз», «күз», «қыс» деп саралау халықтың таным-тәжірибесінде айрықша мән-мағынаға ие. Әр маусымның өз ішінде өтетін табиғат құбылыстары, солармен тікелей байланысты әрекет-шаралар уақытқа меже болып отырады, қоршаған орта, табиғат, аспан денелерінің құбылыстары, сол құбылыстармен орайлас келетін әрекет-шаралар да уақытқа өлшем-меже бола береді. Мысалы, әр маусымға орай уақытты: көктем шыға, жаздың басында, жаз ортасында, жаздың соңына қарай, күз түсе, қыстың бас кезінде, қар бір жауғанда, қар бекіген кезде, қыс ортасында, қыстың соңына қарай, құралайдың салқыны кезінде, өліарада, айдың қараңғысында, шөп буыны қата, жазғытұрымда, жазғытұрымғы қарақатқақта, көк қылтия, көк шыға т.б. тіл бірліктері арқылы белгіленген, бұл тіл бірліктері - маусымдық уақыт көрсеткіштері. Ал ел жайлауға көшерде, малды көктеуге шығарғанда, күзекке көшіп-қонарда, қыстауға қайтар кезде тәрізді т.б. бірліктері табиғат құбылыстарымен тікелей байланысты әрекет-шараларды таңбалайды. Мұндай межелеу барысында уақыт пен кеңістік біртұтас құбылыс ретінде қабылданып отырады. Мысалы, «ел жайлауға көшерде» деген тіркес мағынасынан елдің көшетін мезгілі де, қонатын жайлауы да пайымдалады.
Генеологиялық уақытқа адамдардың шыққан тегі, ру шежіресі, туыстық қатанасты білдіретін атаулар да меже болады.Мысалы: әке, ата, немере, шөбере, шөпшек, немене, туажат, жеті ата т.б. Генеологиялық деректер неғұрлым байырғы болған сайын деректер межесі өзінің тарихи нақтылығын көмескілеп, болжалдық сипат ала түседі [55:200-201-бб.]. Оны «ата» мен «жеті ата», «немере» мен «шөпшек» туыстығының алыс-жақындығын уақыттың ұзақтығының шегімен ажыратып түсінуге болады. Ал «Шұбыртпалы Ағыбай батырдың Кенесары ханмен үзеңгілес болып жүрген кезі екен» т.б. тәрізді уақыт көрсеткіші ру шежіресіне байланысты пайда болған, мұндай шежірелер әр руға қатысты кездеседі.«Абылай хан заманында», «Тәуке хан тұсын», «Қорқыт дүниеге келерде» тәрізді деректер айтылғанда, Абылай, Тәуке, Қорқыт өздерінің тарихи орындарына қоса, уақыт межесінің субъектілері ретінде де танылып отырады. Сонымен қатар, генеологиялық уақыт көшпелі өмір салтына байланысты, көп жағдайда, кеңістікпен сабақтасып жатады. «Арқада Сағынайдың асы болғанда», «Жетісуға даңқы жайылған Медеу байдың тұсында» т.б. деректер уақыт пен кеңістікке бірдей қатысты.
Ситуациялық уақыт межесі ел есінде қалған белгілі оқиғамен немесе шаруашылық жағдайымен, өмір салтпен сабақтасады. Мысалы, «Абылайды хан көтергенде», «Аңырақайда қалмақтар қирай жеңілгенде», Ақ тышқан жылғы жұтта» т.б. елдің, белгілі әлеуметтік ортаның жадында қалған оқиға уақытқа меже. Ал жылқы күзерде, күзем жүннің қырқымында,жабағы жүн қырқымында, бие байларда, соғым басында, сірге жиярда, ел орынға отыра, қан сонарға шығарда, бесікке саларда т.б. ситуациялық уақыт межесі нақты өмірде болатын оқиғалармен, шаруашылық ыңғайымен, салт-дәстүрмен орайласып жатады.Ситуациялық уақыт межесі белгілі сәтті не кезеңді білдірумен қатар, жағдаят арқылы уақыттың мөлшерін пайымдауға да болады. Мысалы, қас қағымда, аузымды жиып алғанша, сүт пісірім, ақ сақалды сары тісті болғанша т.б. межелер уақыттың мөлшерін, уақыттың қысқалығын не ұзақтығын білдіреді.
Көшпелі-қазақ экологиялық ситуацияларды да уақыт межесі етуге айрықша жүйрік болған. Мысалы, Айдың үш жаңасында, Үркер көтеріле, Шолпан жұлдызы туа, Айдың бес тоғысында, Сүмбіле туа, Жұлдыз сөне, алғаш күн күркіреген соң т.б. тәрізді межелерді тек экологиялық уақыт өлшемі ғана емес, экожүйемен байланысты ситуациялық уақыт өлшемі ретінде қарастыруға болады [55:200-201-бб.]. А.Сейдімбековтің пайымдауынша, Евразияның Ұлы Даласында көшпелі салтқа бейімделіп, оны өмір сүрудің негізгі арқауы ету үшін ең алдымен уақыт пен кеңістікке қатысты таным-түсінік қалыптасуы керек еді.Міне, сондықтан Евразия көшпелілері өзі мекен еткен кеңістіктің барша қадір-қасиетін танып-біліп, сол кеңістіктегі құбылыстарды уақытпен шендестіре зерделеуге машықтануды өмір сүрудің нағыз кепілі деп білді. Дәстүрлі қазақ мәдениетінде уақыт пен кеңістік бір-бірінен ажыратылмай, тұтастықта танылып-түсінілген. «Уақытқа қатысты құбылыстарды кеңістік аясында, кеңістікке қатысты құбылыстарды уақыт аясында парықтап отыру машығы айқын байқалады» [55:195-196-бб.].
С. Қондыбай халықтық күнтізбенің ерекшелігін оны қалыптастырудағы адамның дүниетаным тереңдігін: «Халықтық күнтізбе жыл маусымдарының ауысуын (Күнге байланысты), тәуліктік ауысымды (күн мен түн), Айдың қозғалысына байланысты қайталамаларды, кейбір бағдарлық жұлдыздар мен шоқжұлдыздардың, планеталардың қозғалысын, нақты жертараптағы негізгі климаттық өзгерістер мен құбылыстарды, өсімдіктер мен жануарлар дүниесіндегі циклдық өзгерістерді ұштастыра отырып, бір мезгілде қарапайым да күрделі болып табылатын есептеулер жүйесін құрайды» [10, 28-б.], - деп сипаттайды. Бұл тұжырымнан халықтық күнтізбеден негізі әлемге ортақ күнтізбеге қосылған әр әр халықтың өзіндік өрнегін көруге болатыны, өйткені қазақ халқы мен ағылшын халқының өмір сүру ортасы, климаттық жағдайына негізделген тұрмыс салты басқа. Қарастырылған деректерге қарағанда, қай халықтың күнтізбесінде де тәулік ұғымына қатысты бірліктер алғаш пайда болған деуге болады, өйткені бұл ұғым халықтың «таңның атуы» мен «күннің батуын» жіті қадалауынан туған.
Күнтізбе әдетте жылдық және көпжылдық циклдарға (айналымдарға) ажыратылады. Көпжылдық циклға мүшел есебі т.б. жатқызылады, оның саны бірншеу болуы мүмкін. Қазақ халқы үшін де бастысы - жылдық күнтізбе.С. Қондыбайдың айтуынша, Жердің өз өзегінен айналуынан туындайтын күн (күндіз) мен түн ауысымы бір тәулік ұғымына тең. ҚТТС-та: «1.Күн - әлемге жарық беретін планета және 2.таңның атуы мен күннің батуы аралығындағы уақыт; күндіз. 3.24 сағатқа тең уақыт, тәулік» (ҚТТС,1980,5-т.,311-б.) Тәуліктегі «күндіз» бен «түннен» күнтізбенің жылдық және көпжылдық циклдерге ажыратылатынын көрсетеді Жылдық күнтізбенің арқа сүйейтін негізгі бес тірегі бар деп есептейді, оны уақыттың ең кіші мөлшері «қас қағым» сәттен басталып, нақты қазақы танымды айшықтайтын есептеу жолы деп түсінуге болады. 
1.Жылдық күнтізбені түсініп сипаттаудың бірінші жолы - Жердің өз өзегінен (осінен) айналуынан туындайтын «күн» (күндіз) мен «түн» ауысымы, осыған орай, «тәулік» ұғымы қалыптасады. Тәулік - «Күн мен түнді қоса есептегенде ұзақтығы 24 сағатқа тең уақыт, мерзім» (ҚТТС,1986,9-т.,82-б) деп түсіндіріледі. Күн мен түннің ұзақтығы шамамен бірдей: 12 сағат күндіз, 12 сағат түн саналады. Тәулікті бірнеше бөлікке бөлу үрдісі бар, дегенмен оның күндіз, кеш, түн, таң болып бөлінуі маңызды болып табылады [10:28-29-бб.]. Таң - «күн шығар алдындағы мезгіл» «Қырық бірінші жыл. Февральдің алғашқы таңы (Ә. Сәрсенбаев); Күн - «таңның атуы мен күннің батуы аралығындағы уақыт,күндіз» және «24 сағатқа тең уақыт, тәулік» мағыналарын білдіреді; Түс- «күннің орта мезгілі, түскі тамақ ішіп, тынығатын шақ»; Кеш-ымырт жабылып, қараңғы түсіп, қасқарайған мезгіл (Қас қарайды, күн кеш болды (Т. Жароков); «Түн-«тәуліктің кешкі уақыттан таңертеңгілікке дейінгі аралығы, қараңғы бөлігі» (Күн барында түн болмас, Түн тұрғанда күн болмас). Тәулік - қысқа уақыт өлшемі. Экологиялық уақыт маусымдық, айлық межені айырумен қатар, қысқа уақыт өлшеміне де қолданылады. Уақыт өлшемі бойынша тәулікті межелейтін таным-түсініктің өзі көптеген фразеологиялық бірліктер арқылы ең кіші, жақын мөлшерлерді көрсете алады: таң: таң атты, таң асты,таң атырмады,таң алдында, таңға жақын, таң біліне, таң сібірлей, таң сәріде,таң рауандады, т.б.; күн: күн шыға, күн көтеріле, күн іргеге түсті, күн құрық бойы көтерілді, күн түске жақындады т.б.; түс: сәске түс, тал түс, шаңқай түс, түс ауа, түс қайта т.б.; кеш: кешке қарай, кеш түсе, кешқұрым, ақшам:, ақшам кезі, ақшам жамырай т.б.; іңір:қызыл іңір, іңір қараңғысы, түн: жұлдызды түн, түн ортасы, түн ортасы ауа, жеті түн т.б. тіл бірліктері арқылы беріледі [55:200-201-бб.].
2.Ал екіншісі - Айдың жерді айналу циклінің болуы, осыған байланысты «ай» ұғымы қалыптасқан; 1) Ай -«түнде жерге жарық сәуле беріп тұратын планета» және 2) Ай - «жылдың он екіден бір бөлігін қамтитын мезгіл, 30 күндік мерзім» (ҚТТС,1974,1-т.:86-87-бб.) мағыналарын білдіретін омоним атау.Айдың циклі «жаңа ай», «ширек ай», «жарты», «толған ай»,«айдың тууы», «айдың өлуі», «айдың бір жаңасы», «туған ай тураған етпен тең», «айдың қараңғысы», «айы батқан», «айын өткізді», «айы-күні өтті» т.б. фразалақ тіркестерін туғызады. «Ай» циклінде де әрқайсысы жеті күннен болатын төрт фаза бар, бұдан апта түсінігі қалыптасқан. Айдың түнгі аспандағы кейбір бағдарлық жұлдыздармен «кездесуі» «тоғысу» деп аталады [55:28-29-бб.].
Алғашқы қазақ күнтізбесі 1899 жылы «Календарь для киргизов» деген атпен Орынборда басылып шыққан. Шын мәнінде, тұңғыш қазақ күнтізбесі Орынборда 1923 жылы араб әрпінде басылған. Күнтізбе «Ит жылы бітіп, доңыз жылының басталуы 22 март» деген түсінікпен ашылған және әр айдың екі түрлі атауы көрсетілген: январь-дәлу; февраль-хұт; март-хамал; апрель-сәуір; май-зауза; июнь-саратан; июль-әсет; август-сүмбіле;сентябрь-мизан; октябрь-ғақырап, ноябрь-қауыс; декабрь-жидді. Бұған: «айлардың бірінші атауы римше, екінші атауы ғарапша (арабша) деген түсініктеме берілген. О. Әбутәліп пайымдауынша, байырғы қазақ күнтізбесіндегі ай атаулары деп: Наурыз, Көкек, Мамыр, Отамалы (Маусым), Шілде, Сірше (Тамыз), Қыркүйек, Қараша, Желтоқсан, Қаңтар, Ақпан, сонымен қатар, Ә. Диваев, А. Левшин т.б. зерттеушілердің жазбалары мен Қазақ Ғылым академиясы кітапханасының қолжазба қорындағы материалдарда «ай» аттары сан жағынан да, шығу тегі жағынан да әртүрлі екенін көрсете отырып, сараптама жасаған [30:21-23-бб.]. Ай аттарының әртүрлі болуының өзіндік себептері де бар, оның, бастысы - араб, парсы тілдерінен енген атаулардың аралас қолданыла жүріп, біртіндеп халықтық атауларды ығыстыра бастауы, сонымен қатар, кей айлардың ұлан-байтақ қазақ жерінің климаттық ерекшеліктеріне сай аталуы.
Қазіргі қолданыстағы ай атауларын олардың халықтық көне атауларымен салыстыра қарағанда төмендегіше болатыны көрінеді:
Наурыз (март) - наурыз мұсылман халықтары үшін жыл басы, әрі көктемнің бірінші айы. Атау парсының «нау» жаңа және «руз» - күн, яғни «жаңа күн» деген сөзінен шыққан. Сөйтіп, наурыз аты бір ғана күнді таңбалағанымен, толық ай атын иеленген. Наурыздың бірінші күні (жаңша 22-сі) күн мен түн теңеседі, Жаңа жыл келеді. Қазақ халқы үшін де бұл айдың орны ерекше бөлек. Қазақтар оны жыл басы, көктем басы санайды. Ұлыстың ұлы күні-«Наурыз мейрам» деп ерекше құрметтейді. Наурызда күн ұзарады, оны қазақтар - Ұзын сары дейді, бұл - көне атауы. «Жуанның созылып, жіңішкенің үзілетін» кезі болғандықтан, дәмді, қуатты тағамдарды осы кезге әдейі сақтайды.
Сәуір (апрель) - көкек, отамалы, отжақпас тәрізді көне атаулары да бар. «Көкек» көкектің алғаш шақыра бастағанына байланысты пайда болған. «Отамалы» атауының пайда болуы ежелгі қазақ тұрмысымен байланысты, бұл айда шөп өсіп жер отаяды. Малдың аузы көкке тиеді. М. Әуезов ай атауының пайда болуы туралы болжауында: «Отамалы көкек айының он бірінде кіріп, он жетісінде шығады. Желсіз, борансыз өтпейді. Қыстың соңғы зәрі сонда» дейді. Аңыз бойынша, бір байдың Отамалы деген қойшысы болған екен. Ауа райының сырын білетін қойшы Көкектің суығы басталғанын біліп, «малды жайылымға шығармайық, боран болады» дейді. Оны елемеген бай қойды жайылымға шығартады. Сол күні қатты боран басталып, үш күн, үш түн соғады, қой ығып кетіп қырылады. Қойдан қалмаған Отамалы үсіп өледі. Содан Көкектің суығы «отамалы» аталыпты [17:51-52-бб.]. «Отжақпас» - күн жылынып, үйді жылту үшін от жағылмайды, атау осы тұрмыс көрінісіне орай пайда болған. Ауа райына байланысты болғандықтан бұл атаудың аймақтық сипаты бар. Сәуірдің үшінші онкүндігінде «Құралай салқыны» деп аталатын амал келеді. Бұл уақытта киіктер төлін-құралайын аяқтандырып, өргізеді. «Сәуір болмай, тәуір болмас» деген мәтел айдың халық үшін жақсы мезгіл екенін меңзейді [17,52-б.].
Мамыр (май) - көктемнің ең сұлу шағы.Күн жылынып, жер бусанып, өсімдік құлпырады, төл көбейеді. Құстар ұя салып, балапан шығарады. Қазақ барлық малдың баласын «төл» дейді, сол сиқты барлық құстың баласын «мамыр» деп атайды. Ай аты осы сөзден шыққан. «Мамыр» тоқшылық, семіру дегенді білдіреді.
Маусым (июнь) - жаздың алғашқы айы. Оны «отамалы», «күн ілінді» атаулары да бар. «Маусым» атауы үндінің «маусын» деген жұлдыз атауынан шыққан, кейін түркі елдерінің тіліне енген («ҚСЭ», 7-том,527-б.) деген пікір кездеседі.С. Кежеахметов атаудың жаз маусымының басталуына орай пайда болуы да мүмкін деп есептейді [17,53-б.].
Шілде (июль) - жаздың екінші айы. Атау парсының «чіллә» - қырық деген сөзінен шыққан [63, 246-б.]. Бұл қазақтың «қырық күн шілде» деген маусымдық атауымен сәйкеседі. Шілде еңыстық ай әрі ол қырық күнге созылады. Бұл кезде өсімдік те, мал да, құс та өсіп толығады.
Тамыз (август) - жаздың соңғы айы. Халық арасында сарша, Лақ сүмбіле атаулары кездеседі, атау «таммуз» тұлғасында Көне Сирия, еврей тілінен енген деп есептеледі, «сары» ұғымын білдіреді Сары-сарша- сарғаю жердің құрғап, өсімдіктердің сарғайған кезін білдіреді. Қазақтар сарша-тамыз деп те атай береді. Тамызда егін пісіп, жинала бастайды.
Қыркүйек (сентябрь) - атау мал шаруашылығына байланысты пайда болған. Малшылар қой-ешкінің төлдеу уақытын көктем айына келтіру үшін осы айда күйек байлайтын болған. Бұл - күз айы, қыркүйекте шаруаның жиын-теріні аяқталып, қыстың қамын ойлай бастайды, халық «күз болды/келді» дейді. Күннің салқындауы басталады., шық түседі. Қыркүйектегі шуақты күндерді «мизам шуақ» деп атайды.
Қазан (октябрь) - күн салқындайды.Бозқырау түседі, су қата бастайды. Малшылар күзеуге түседі. Осы уақытқа дейін пісіп үлгермеген, жиылып болмаған егін мен көкөніс суыққа ұрынады, үсиді. Қазақтар мұны «қазан ұрды» дейді.
Қараша (ноябрь) - бұл айда мал семіреді. Ертеде мал салығы осы айда жиналатын болған, халық оны «қаражшы», қаражат жинаушы деп атаған. Ай атауы осыған байланысты қойылған. Жердің оты азаяды, күн суиды. Қара жердегі суықты «қара суық» деп атайды. Қарашада қар түсе бастайды, оны «қарашаның қары» дейді.
Желтоқсан (декабрь) - қыстың бірінші айы. «Жел» және «тоқсан» сөздерінің бірігуінен жасалған. «Тоқсан» - үш ай, атау үш желді, боранды ай деген ақпарат сақтайды.Ежелгі түріктер бұл айды «жел айы» деп атаған екен (ҚСЭ, 1974,12-т., 369-б.). 
Қаңтар (янврь) - қыстың нағыз суық айы. Күннің барынша қысқарып, одан әрі бара алмай қаңтарылып тұрып қалуына орай «қаңтар» аталған. Қар әбден бекіп, ұсақ мал өздігінен жайла алмай қолға қарап «қаңтарлып» қалған кез. Қаңтарда күн «қарға адым» ұзарады дейді.
Ақпан (февраль) - ұт, ескіше жылдың соңғы айы. Атау қазақтың деген сөзінен шыққан деп есептеледі. «Ақ ықпа» - боран дегенді білдерді.Ақпан - жылдың ең қысқа айы. Халық айтқандай, «Ақпанда күн ат адым ұзарады» Қазақтар «хұт келді - жұт келді» деп, ақпаннан қорқады, себебі бұл кезде мал жем-шөп азаяды, мал жүдейді.
«Тоғыс»-«амал» тәрізді халықтық астрономиялық атау. «Тоғыс» сөзі космонимге қатысты екі түрлі мағынада қолданылады: 1. «Әр тараптан келіп бір-бірімен түйісу, тоқайласу» (Канал арнасы тоғыз жолдың тоғысқан торабы іспеттес); 2. «Бір жерге жиналу, бас қосу, кездесу» (Талай ұлттың баласы осы далада тоғысып, жылы ұясын тапты); 3 (ауыс). «Ойлары біржерден шығу, үйлесе кету» (Ұзақовтың өз ой мен баяндамашының пікірі әлгі жерде тоғыса кетті). Халық есепшілері Ай мен Үркердің тұспа-тұс келуін «тоғыс» деп атаған, анығырақ айтқанда, Айдың Үркерді басып өтуі.«Тоғыс» аспан денелерінің жолығысуы дегенді білдіреді. Көшпелі халық осы тоғыс пен тоғыс арасында өтетін уақытты тоғыс айы деп атаған.Халық «астрономдарының» есебінше, Үркер мен Ай жыл бойында он үш рет тоғысады. Осының ішінде Үркер қырық күн көрінбейді, есепшілердің айтуынша, «Үркер жерде жатады», сондықтан он үш тоғыстың екеуі көрінбейді де, жердегілер Ай мен Үркердің он бірін көреді. Тоғыс айлары 28 күннен қайырылып отыратындықтан, азаматтық ай есебімен сай келе бермейді.Өйткені қазақ үшін азаматтық айлар, күннің есебі, уақытқа өлшем болса, тоғыс айлары, айдың есебі табиғат құбылыстарына өлшем-меже болып отырған. Осыған орай, «Бес тоғыста қар кетпес, үш тоғыста қар қалмас»; «Бес тоғыста күйек түседі, үш тоғыста қой қоздайды» [13:206-207-бб.]. 
«Күні-түні далада жүретін көшпелі ел, бақташылар, аңшылар аспан әлеміне зер сала бақылап, ондағы әрбір көрініске ерекше мән береді. Жұлдызға қарап бағыт-бағдар ажырату әдеті малшылардың күнделікті тіршілігінде әлі күнге дейін сақталған» [13,39-б.],- деген пайым жасалған. Шаруаның жайы үшін қазақ арасында жұлдыз бақылау қажет болды осыған орай, халық арасында табиғатынан зерек қойшы, малшылардың ішінен айтулы «жұлдызшы», «есепшілер» шыға бастады. «Жұлдыздың тууы, көтерілуі, төбеге келуі, еңкеюі, батуы аумастан жыл сайын жылдың бір белгілі мерзіміне тура келеді де отырады. Ендеше уақыт есебін жұлдыз бойынша жүргізу өте ыңғайлы» Кейінгі кезеңдерде пайда болса да, «Көктемнің бір күні - жылға азық» мәтелі осы дәстүрлі мәдениет дерегі болады. Х.Әбішевтің тұжырымдауынша, «...осыдан барып, тоғыс есебі дейтін ай санағының ерекше календары туды, аспанды бақылау, жұлдыздарды белгілеу рәсім болды» [13:16-19-бб.]. Тоғыс есебі арқылы халық Ай мен Күннің алмасуын, уақыт мөлшерін, жыл мезгілдерін ажыратып, өзіндік күнтізбесін жасаған.
3. Жылдық күнтізбенің үшінші тірегі - Жыл түсінігі. Жыл - Жердің Күнді жылдық айналымы, сондықтан Жыл - «он екі айлық уақыт, мерзім, мезгіл» (ҚТТС,1979,4-т,278) деген түсінік берілген. Жыл туралы түсінік жоғарыда айтылған Күн жолы эклиптика шеңбері және Жердің Күнді жылдық айналып өтуі арқылы қалыптасатын жылдық маусым ұғымымен байланысып жатады. Эклиптика шеңберінің бойындағы барлық жұлдызды 12 шоқжұлдызға топтастыруға болады: көктем, жаз, күз, қыс қалыптасып, кезектеседі, де осыған орай, Жылдық айналымның төрт маңызды кезеңі ажыратылады: көктемгі және күзгі теңелулер («күн мен түннің теңелуі») мен жазғы және қысқы тоқыраулар, оларды «қаңтар» «ең қысқа күн» мен «ең ұзақ күн» деп те атайды. Бұл ұғымдар күнтізбелік есептің ең маңызды сәттері болып табылады [10:28-29-бб.].
4.Күнтізбе есебі аспан, оның жүзіндегі Күн мен Ай, жұлдыздар мен планеталар, басқа да аспан денелері және құбылыстары арқылы жүргізілген. Жұлдыз атауының мағынасы:«Жерден өте қашық орналасқандықтан, нүктедей ғана болып көрінетін аспан денесі» және «жылдың он екіден бір бөлігі, ай» (ҚТТС,1979,4-т.,213-б.) дегенді білдіреді. Бұл соңғы мағынасы көне саналады.Осыған орай, жылдық күнтізбенің қалыптасуындағы енді бір маңызды кезең - жұлдыздар, шоқжұлдыздар, планеталармен Құс жолы. Шаруаның жайы үшін қазақ арасында жұлдыз бақылау қажет болды осыған орай, халық арасында табиғатынан зерек қойшы, малшылардың ішінен айтулы «жұлдызшы», «есепшілер» шыға бастады. «Жұлдыздың тууы, көтерілуі, төбеге келуі, еңкеюі, батуы аумастан жыл сайын жылдың бір белгілі мерзіміне тура келеді де отырады. Ендеше уақыт есебін жұлдыз бойынша жүргізу өте ыңғайлы» [13:16-19-бб.]. 
Малдың ерте төлдегені де, кеш төлдегені де шаруашылыққа ыңғайсыз, сондықтан малдың неше айда төлдейтінін дәл есептей келіп, күздігүні белгілі уақытқа туралап, күйек алынады. Жылы су ішсе, түйе «қараөкпе» болады, ал Сүмбіле туа су салқындайды да, түйе мен қой өкпе ауруынан аман қалады. Қаратаудың жоны салқын болады, шілдеде жонның ең биігінде боламыз, Таразы тумай таудан түспейміз, Таразы туған соң етекке жылжимыз, Сүмбіле туған соң Сырға кетеміз дейді екен Сыр бойы малшылары. Жаздыгүні төрт түліктің қайсысы болса да, таңертеңгі, кешкі салқында жақсы оттайды. Малды семірту үшін Шолпан туа өргізеді, малдың өрер, келер мезгілін жұлдызбен айырады.«Қойшының қоңыр жұлдызы», «Шолпан жұлдызы»деген атаулардың өзі-ақ малшылық тұрмыстан шыққандығын көрсетіп тұр [13:16-19-бб.].
Халық “астрономдары” Үркер жоғары көтеріле берсе, күн суи береді, Үркер төмендесе, күн жыли бастайды деп, жыл мезгілдерін Үркердің Таразының, Сүмбіленің, Босағаның орнына қарап айырады да, шаруашылықты соған қарай тиімді жүргізуге бейімделеді. Осыған орай, халықтың өзіндік астрономиялық лексикасы қалыптасқан. О.Әбутәліптің зертеуінде жыл мезгілдеріне қарай Үркер көрінбей кетеді, қазақ оны «жерге түсті», «жатып қалды», «жамбастады» деп атайтынын, Үркердің көкке көтерілуін «Үркер жер бетіне шықты», «Үркер туды» дейтінін келтіреді [30,47-б.]. Үркердің осы қозғалысын «таң қылаң берді», «таң саз берді», «ымырт жабылды», «ымырт үйрілді» т.б. тәрізді тіркестермен мезгіл ұғымын білдіру үшін қолданған. Жұлдыздар солтүстік аспанда Темірқазықты «полюс етіп» айналып жүреді, осыған байланысты орта белдеулерде кей жұлдыздар ешқашан батпай көрініп тұрса, енді біреулері белгілі бір уақытқа көкжиектен төменірек түсіп, көрінбей кетеді. Жұлдыздардың осындай мінездеріне қатысты халық есепшілері «жұлдыз батады», «жұлдыз туады» дейтін атаулар қолданған. Жұлдыздарға қатысты бұл циклдық құбылыстар да аса маңызды уақыт есептеу нысанына-құралына айналып кетті [10,29-б.]. Осы жіктемедегі «прецессияға» байланысты өзгерулер туралы түсінік астрономияға қатысты деуге болады, сондықтан жылдық күнтізбедегі алғашқы төрт кезең: тәулік, ай, жыл ұғымдарының пайда болуы мен жұлдыз арқылы жыл маусымдары анықталатыны жайындағы танымдық ақпаратқа тоқталу қажет саналды. 
Жылдың төрт мезгілі - көшпелі тұрмыс кезеңдері. Қазақтың дәстүрлі мәдениетінің ошағы - көшпелі мал шаруашылығы географиялық ортамен тығыз байланыста ғана өмір сүре алады, себебі шаруашылықтың бұл түрі өзіндік физика-географиялық, табиғи ерекшелігі бар белгілі геоэкологиялық зоналарды ғана болады. Көшпелі мал шаруашылығымен айналысқан халық өзі мекен еткен, тіршілік құрған географиялық ортаға бейімделген, осыған орай, қажетіне қарай сол ортаның табиғи ресурстарын пайдалана да білген. Шаруашылықтың бұл түрімен айналысқан қазақтар территорияның ландшафтық ерекшеліктерін, әсіресе, ең негізгі қажеттілігі - мал жайылымына байланысты табиғи ерекшеліктерді жан-жақты меңгерген. 
Қазақ халқы үшін әлем дөңгелек, шеңбер, оны шаңырақ бейнесіндегі шексіздік арқылы танытады. Егер Қазақ жерінің ұлан-байтақтығын ескерсек, Оңтүстік пен Солтүстік және Батыс пен Шығыстың климаттық жағдайының алшақтығы белгілі. Сондықтан ауа райы жылда бірдей бола бермейтіндігі ерте-кеш, жылы-суық, жылы-салқын белгілері арқылы анықталып отырады. Абайша айтқанда: «Қараша, желтоқсанмен сол бір екі ай, Қыстың басы бірі ерте, біреуі жәй. Ерте барсам, жерімді жеп қоям деп, Ықтырмамен күзеуде отырар бай». Жалпы, жыл мезгілін төрт маусымға бөлу климаттық жағдайға байланысты алғанда шартты деуге болады. Ал «Көктем», «Жаз», «Күз», «Қыс» - қазақ халқының дәстүрлі тұрмыс тіршілігінің көрінісі, ұлттық мәдениет негізі осыдан тарайды, сондықтан қазақ халқы жыл мезгілдерінің ауысуын Жер мен Көктің табиғи заңдылықтарына сай «көктем шықты», «жаз келді», «күз болды», «қыс түсті» деп таңбалаған. Қазақ дүниетанымында жыл мезгілдері климаттық жағдайға байланысты бөлінеді. Осы орайда, А. Сейдімбековтің жыл маусымдарын таңбалайтын: «көктем туды», «жаз шықты», «күз түсті», «қыс келді» дейтін тұрақты тіркестерінің астарында танымдық мән-мағына бар деген пікірі ұлттық дүниетанымның қыр-сыры қаншалықты меңгерілгені жайында ой салады. Ғалымның пайымдауынша «Тіл білетін адам ешқашан «қыс туды» немесе «күз шықты» демейді. Сондықтан да ұлы Абай қыс маусымы туралы «қыс туып қалды» демейді, «Басқан ізі сықырлап келіп қалды» дейді. Қазақы таным маусым ерекшелігін соны таңбалайтын атаулар мазмұнына сыйғызған: Көктем туады, бұл дүниенің жаңғыруын, қайта түлейтінін, біреудің екеу болатынын әйгілеп тұр; Жаз шығады, жер астында қалған тамыр жоқ, табиғат толысады дегенді білдіреді; Күз түседі, көктемде туып, жазда толысқан табиғат енді жемісін түсіріп, жапырағын төгеді; ал Қыс келеді, қарлы борандатып, жаяу сырмалатып жететіні дәл беріліп тұр [55:202-203-бб.]. Көшпелі мәдениеті жетілген қазақ халқының уақыт пен кеңістік туралы, қоршаған орта туралы атаулары мен тұрақты тіркестері әр құбылыстың не екенін білдіретін сөздік белгі ғана емес, сонымен бірге белгілі құбылыстың төл қасиетін әйгілеп танытатын дерек көзі екенін түсіну қиын емес. Бұл тәрізді, жалпы, қазақ космонимдік аталымдардың мағынасы қазақ «халқының аспан денелерінің қозғалысын бақылап, соған орай ауа райының өзгеруін анықтай алу тәрізді о бастағы сезімдік қабылдауынан туындаған». Табиғатпен етене аралас көшпелі тұрмыс-тіршілік осы заңдылықтар бойынша өтіп жатады, өйткені бұл атаулардың мазмұнында терең білім сақталған. Ал қазіргі «көктем келді»,«күз келді, «қыс келді» тәрізді қолданысқа өзге тілдің әсерімен енген аталымдар жыл мезгілі мен оның ерекшеліктері туралы шынайы ақпарат бере алмайды, өйткені «тілдің мәні мен мағынасы объективті ақиқатпен байланысты» [55, 67-б.].
Халықтың астрономиялық білімі Үркерге қарап, жыл мезгілдерін анықтауға негіз болады. Үркер жерге түсті, Үркер жерге түспей жер қызбайды, Үркер жерге түспей жер жазбайды, Үркер жерге түсерде қой қырқылады, Үркер жерге түссе жер көктейді, малдың басы көкке тиеді, адамның аузы аққа тиеді т,б. тәрізді ұғымдар - Көктемнің белгісін білдіреді.
Үркер іңірде «жамбасқа» келді, Үркер жерге жер бетіне шықты қозы пісті,Үркер көтерілгенде, шөп те көтеріледі, бидай бас тартады,Үркер жамбасқа келді, тоқты сорпасы ас болады, Үркер жоғарыламай, лақ сорпасы ішуге келмейді, Үркер тумай сорпа ішуге келмейді тәрізді ұғымдар - Жаздың белгісі танытады.
Үркер көтеріледі, күздің басында төбеден көрінеді, қазан қарашада Үркер батпай таң атады, бұл айларда Үркер күндіз батады. Сүмбіле туғаны қоңыр күздің белгісі. Сүмбіле туса жаз аяқталып мал семіреді, Сүмбіледе сорпа майлы.Сүмбіле туғанда халық қыс қамын жасай бастайды. Бұл ұғымдар - Күздің белгісін көрсетеді.
Желтоқсан айында түнге қарай қызыл іңірде туған Үркер таңға жақын батады.Бұл күннің қысқарып түннің ұзаратынын білдіреді. Малшы қауым үшін аса қиын кезең басталады. Бұл кезең «күн тоқырау» деп аталады. Бұл - Қыстың белгісі.
Қазақ халқы:«Көктем», «Жаз», «Күз», «Қыс» атаған жыл маусымдарының жан-жақты танумен қатар, оларға көшпелі өмір салтына сай мазмұн берген, әр маусым табиғат ерекшелігіне қарай өмір сүру ортасын белгілеген. Қазақтың ежелгі дәстүрлі мәдениеті көктеу, жайлау, күздеу, қыстау аталатын маусымдық жайылымдарды пайдалану арқылы көшпелі сипатқа ие болған. А. Сейдімбековтің пайымдауынша, әрісі Еуразияның Ұлы даласындағы көшпелілер үшін, берісі көшпелі қазақтар үшін бойлық бойынша мәңгілік тербеле көшіп-қонып жүру, яғни, еңбек әрекетін бір сәт тоқтатпау, сөйтіп бір жылда төрт маусымның болатынын тап басып межелеу, сол төрт маусымға бүкіл шаруашылық-мәдени болмысын бейімдеу, жай ғана бейімдеп қоймай, төрт маусым туралы мейлінше терең таным-түсінік қалыптастыру және білік-тәжірибе жинақтау өмірлік қажеттілік болған.Көшпелі қазақ үшін көктеу, жайлау, күздеу (күзеу), қыстау ұғымдары жыл маусымдарын таңбалаумен қатар, көшпелі мал шарушылығынның ерекшелігіне бейімделген мекен-тұрақты білдіреді. Көктеу - көктем маусымының, жайлау - жаз маусымының, күздеу - күз маусымының, қыстау - қыс маусымының мекен-тұрағы. Бұл атауларда кеңістік пен уақыт ұғымдары ұштасып жатады, атаулар мазмұнында сол маусымдардың тыныс-тіршілігі көрініс береді. Қазақ көшпелілері жылдың төрт мезгілінде өзінің тіршілік ететін кеңістігін жылына бір айналып өтеді. Жазық дала мен аспан аясын дөңгелек пішінде қабылдау үрдісі ежелгі сақ көшпенділері дүниетанымымен байланысты болатын. 
О.Әбутәліп қазақтың күнтізбе жүйесінің лексика-фразеологиялық бірліктері жайлы еңбегінде космонимдік бірліктердің ішкі мазмұнындағы деректердің ұлттық сана көрінісі болу себебін этномәдени кодты айқындау арқылы ашуға болатынын айтады. Мысалы, Үркер тек жұлдыз атауы ғана емес, бұл космонимнің мазмұнында жыл мезгілдерінің өзгеруіне қарай, аспан денелерінің қозғалысын білдіретін ақпарат бар. Қазақ есепшілері, күнтізбе жасаушылар, табиғат құбылыстарын жай ғана бақылаушы емес, табиғаттың әр алуан құбылысынан қажетті ақпарат ала біліп, сол ақпаратты санада тоқып жүйелеген, категорияландырған, сонымен қатар, «Алынған ақпаратты санада «сақтап» қана қоймай, қайта өңдеп, білімдер жүйесін жасаған, сол білімдерді әрі қарай басшылыққа алып, табиғат құблыстарын өмір тәжірибесінде қолданған» [30,3-б.]. Ағылшын мәдениетіндегі уақытты есептеу жүйесінің қалыптасуы тарихи және діни факторлармен тығыз байланысты. Қазіргі халықаралық қауымдастықта кеңінен қолданылатын Григориан күнтізбесінің (Gregorian calendar) енгізілуі, ең алдымен, литургиялық қажеттіліктерден, атап айтқанда, Пасха мерекесінің нақты күнін айқындау талабынан туындаған. Осы мақсатта Рим папасы Григорий XIII 1582 жылы Юлиан күнтізбесіне реформа жүргізіп, астрономиялық уақыт пен күнтізбелік уақыт арасындағы сәйкессіздікті түзетті. Реформа нәтижесінде 1582 жылғы 4 қазаннан кейін күнтізбеде бірден 15 қазан күні белгіленді [120].
Англияда бұл реформаның қабылдануы уақыт өлшемдерінің лексика-семантикалық жүйесіне елеулі ықпал етті. Атап айтқанда, жаңа күнтізбеге көшу барысында жыл басы дәстүрлі 25 наурыздан (Lady Day) 1 қаңтарға ауыстырылды. Мұндай өзгеріс ағылшын лингвомәдени кеңістігіндегі уақытты қабылдау моделінің трансформациялануына негіз болды [120].
Ағылшын тілінің лексикалық жүйесінде қазақ тіліндегі «тәулік» ұғымына толық сәйкес келетін дербес лексеманың болмауы осы тілдің уақытты концептуалдау ерекшелігін көрсетеді. Жиырма төрт сағаттық уақыт циклі ағылшын тілінде негізінен көпмағыналы day (күн) лексемасы немесе әртүрлі аналитикалық құрылымдар арқылы вербализацияланады. Дж. Хоккинс сөздігінің деректеріне сәйкес, day (күн) зат есімінің семантикалық құрылымы бірнеше мағыналық қабатты қамтиды. Біріншіден, ол түн ортасынан келесі түн ортасына дейінгі жиырма төрт сағаттық уақыт аралығын білдіреді (the 24 hours between midnight and the next midnight). Бұл қолданыс қазақ тіліндегі «тәулік» ұғымының ғылыми баламасы ретінде қарастырылады. Екіншіден, тәуліктің жарық бөлігін білдіреді (the light part of this time), яғни night (түн) ұғымына қарама-қарсы қойылады. Үшіншіден, белгілі бір оқиғаға немесе әлеуметтік тәжірибеге қатысты уақыт бірлігі ретінде қолданылады (particular day-нақты күн), мысалы: sports day (спорт күні). Төртіншіден, тарихи кезең немесе белгілі бір тұлғаның өмір сүрген дәуірі мағынасында жұмсалады (period of time): In Queen Victoria’s day (Виктория ханшайымының заманында (дәуірінде) [117, 120-б.]. 
Ағылшын тілінде тәулік ұғымын нақтылау үшін аналитикалық құрылымдар жиі қолданылады. Олардың қатарына day and night («күн және түн») тіркесі жатады. Бұл құрылым тәуліктің жарық және қараңғы бөліктерінің тұтастығын білдіретін бинарлық оппозиция ретінде қызмет етеді. Сонымен қатар twenty-four hours тіркесі тәуліктің математикалық-хронологиялық өлшемін нақтылайды.
Тәулік ішіндегі уақытты жіктеу ағылшын дүниетанымында негізінен екі модель бойынша жүзеге асады. Біріншісі, трихотомиялық модель. Бұл жүйеде тәулік morning (таңертеңгі кезең), afternoon (түстен кейінгі кезең) және evening (кешкі кезең) сегменттеріне бөлінеді. Екіншісі, халықтық дүниетаным мен мифопоэтикалық танымға негізделген дихотомиялық модель, мұнда уақыт day (күндізгі жарық) және night (түнгі қараңғылық) оппозициясы арқылы категорияланады. Осылайша, ағылшын тіліндегі day лексемасы контекстке байланысты әрі тәуліктің жарық бөлігін, әрі толық жиырма төрт сағаттық циклді білдіретін синкретті семантикалық құрылымға ие. Бұл құбылыс тілдік үнемдеу қағидатымен және уақытты қабылдаудың ұлттық-мәдени ерекшеліктерімен сабақтасады.
Ағылшын тіліндегі тәулік бөліктерін білдіретін лексикалық бірліктер табиғат құбылыстары мен адамның күнделікті тәжірибесі негізінде қалыптасқан. Таңғы уақытты білдіретін dawn, aurora, first light, daybreak, dayspring, sunrise, sunup лексемалары жарықтың алғашқы пайда болу кезеңін сипаттайды. Бұл атаулардың барлығы табиғаттағы жарықтың біртіндеп күшею үдерісін бейнелейді. Осы қатардағы ерекше этномәдени бірлік cockcrow («әтеш шақыруы»). Бұл атау уақытты табиғи белгілер арқылы межелеудің дәстүрлі ауылшаруашылық тәжірибесімен байланысты.
Түскі кезеңнің негізгі уақыттық межесі ретінде noon лексемасы қолданылады. Сонымен қатар тәуліктің нақты бөліктерін айқындау үшін midafternoon және the closing part of the afternoon сияқты аналитикалық құрылымдар жұмсалады.
Кешкі және түнгі кезеңді сипаттайтын evening, eve, even, eventide лексемалары күннің батуы мен түннің басталуы арасындағы өтпелі уақытты білдіреді. Ал night, nighttime, dark бірліктері астрономиялық қараңғылық кезеңін білдіретін номинациялар ретінде қолданылады.
Ағылшын тіліндегі Sun космонимі тек аспан денесінің атауы ғана емес, сонымен қатар жарықтың, жылудың, өмірлік энергияның және тіршіліктің символы ретінде концептуалданады. Осыған байланысты күннің қозғалысын сипаттайтын тілдік бірліктерде антропоморфтық және поэтикалық сипаттағы модельдер кеңінен қолданылады.
Күннің шығу кезеңі (sunrise) қозғалыс пен белсенділік семантикасы арқылы беріледі. Мысалы, The sun rose қолданысы күннің көкжиектен көтерілуін бейтарап түрде сипаттаса, The sun climbed the sky құрылымында аспан денесіне адамға тән әрекет телінеді. Ал Golden orb ascended тіркесінде күн бағалы металмен салыстырылып, поэтикалық бейне қалыптасады. Сондай-ақ Sky brightened және Light broke the sky құрылымдары жарықтың кеңістікті игеру үдерісін экспрессивті түрде бейнелейді.
Күннің батуы (sunset) көбіне қоштасу немесе кету концептісімен байланысты метафоралар арқылы вербализацияланады. Мысалы, The sun set бейтарап сипаттағы қолданыс болса, Sun’s farewell және Sun’s departure тіркестері күнді тірі субъект ретінде қабылдаудың көрінісі болып табылады. Ал Sun behind the hills локативтік сипаттағы бейнелеу тәсіліне негізделсе, Sky turning red құрылымы күн батуының визуалды нәтижесін көрсетеді.
Аталған тілдік модельдер ағылшын халқының табиғат құбылыстарын ұзақ уақыт бақылау тәжірибесінің тілдегі көрінісі болып табылады. Күннің қозғалысын антропоморфтық және метафоралық тәсілдер арқылы сипаттау халықтық күнтізбе жүйесінің когнитивтік негіздерін айқындайды.
Уақытты есептеудің жеті күндік циклі ағылшын тіліндегі week лексемасында көрініс табады. Ескі ағылшын тіліндегі wucu, wice формалары «айдың ауысуы», «айналым», «бұрылыс» мағыналарымен байланыстырылады (http://ru-sled.ru/mesyacy-goda-v-staro-anglijskom-yazyke). Бұл дерек апталық циклдің бастапқыда Ай фазаларының өзгерісіне негізделген табиғи уақыт өлшемі болғанын көрсетеді.
Ағылшын тіліндегі апта күндерінің атаулары герман-скандинавиялық мифология мен аспан денелеріне қатысты көне түсініктердің ықпалымен қалыптасқан.
Sunday (Sunnendaeg) атауы үндіеуропалық dyeu- («жарқырау») түбірімен байланысты. Ескі ағылшын тіліндегі sunne және dæg компоненттерінің бірігуі нәтижесінде қалыптасқан бұл атау «Күн күні» немесе «жарық күн» мағынасын білдіреді [117, 687-б.]. Мұндай этимологиялық негіз көне дүниетанымда Күннің жарықтың, өмірдің және қасиетті күштің символы ретінде қабылданғанын көрсетеді.
Аптаның өзге күндері де мифологиялық кейіпкерлермен байланысты: Monday (Monan dæg) – «Ай күні», Ай құдайына арналған; Tuesday (Tiwes dæg) – герман мифологиясындағы соғыс және құқық құдайы Тивтің құрметіне аталған; Wednesday (Wodnes dæg) – даналық пен білімнің символы Воденге (Одинге) арналған; Thursday (Thursdæg) – күн күркіреуі мен найзағай құдайы Тордың есімімен байланысты; Friday (Frigedæg) – махаббат пен отбасының қамқоршысы Фригга құдайының атымен аталған; Saturday (Saeterdæg) – римдік дәстүрдің ықпалын сақтап қалған атау болып табылады және Сатурн құдайымен байланыстырылады. Зерттеулерде бұл атаудың этрус мәдениетіндегі Сатре культімен сабақтастығы көрсетіледі [118].
Ағылшын тілді дүниетанымда Moon (Ай) космонимі уақытты өлшеудің маңызды концептілерінің бірі болып табылады. Дж. Хоккинс сөздігі бойынша бұл лексема бірнеше семантикалық деңгейде қолданылады: біріншіден, Жердің табиғи серігі ретінде астрономиялық нысанды білдіреді (the natural satellite of the earth); екіншіден, кез келген планетаның серігі мағынасындағы жалпы космоним ретінде жұмсалады; үшіншіден, Ай фазаларына негізделген уақыт өлшемін, яғни жылдың он екіден бір бөлігін білдіреді [117, 299-б.].
Айдың Жерді айналу циклі адамзат өркениетінің уақытты межелеу тәжірибесінде маңызды орын алғандықтан, көптеген халықтардың күнтізбелік жүйелерінің қалыптасуына негіз болды. Қазіргі ағылшын тіліндегі ай атауларының басым көпшілігі латын тілінен енген және олардың семантикалық құрылымында ежелгі римдік мифология мен мәдениеттің ізі сақталған.
January (Қаңтар) атауы латынның Januarius формасынан бастау алады. Бұл айдың атауы өткен мен болашақтың, бастау мен аяқталудың символы саналатын екі жүзді Янус (Janus) құдайының құрметіне қойылған. Англо-саксондық дәстүрде қаңтар айы Æfterra Gēola («Юль мерекесінен кейінгі кезең») деп аталған. XIII ғасырдан бастап ескі француз тіліндегі Ieneuer формасы арқылы қазіргі атау қолданысқа еніп, байырғы германдық атауды ығыстырды. Чосер шығармаларында бұл айдың символдық мәні адамның қарттық кезеңімен ассоциацияланады (http://www.etymonline.com).
February (Ақпан) атауы латынның februarius mensis («тазару айы») тіркесінен шыққан. Оның түбірі februare («тазару», «тазарту») және februa («тазару құрбандықтары») сөздерімен байланысты. Осыған байланысты ақпан айы ежелгі Рим мәдениетінде тазарту рәсімдері өткізілетін кезең ретінде қабылданған. Б.з.д. 450 жылға дейін бұл ай римдік күнтізбедегі соңғы ай болған. Ескі ағылшын тілінде ақпан solmonað («лайлы ай», «балшық айы») деп аталған. Бұл атау жылдың осы мезгіліндегі табиғи-климаттық жағдайларды бейнелейді (http://www.etymonline.com).
March (Наурыз) атауы римдік соғыс құдайы Марстың (Mars) есімімен байланысты. Ежелгі Рим күнтізбесінде бұл жыл басы ретінде есептелген алғашқы ай болған. Ағылшын тіліне XIII ғасырда француз тіліндегі marche формасы арқылы енген. Бұған дейін ескі ағылшын тілінде hreðmonaþ және Lide/Lyde атаулары қолданылған. Біріншісі табиғаттың жандануы мен қозғалысқа түсуін білдірсе, екіншісі наурыз айындағы күшті жел мен дауылды сипаттайды.
Наурыз айының мәдени бейнесі ағылшын фразеологиялық қорында кең көрініс тапқан. Мысалы, Mad as a March hare («Наурыз қоянындай ессіз») тіркесі көктемгі кезеңдегі қояндардың ерекше белсенділігіне негізделген және адамның оғаш мінез-құлқын сипаттау үшін қолданылады. Ал March comes in like a lion and goes out like a lamb («Наурыз арыстандай болып кіріп, козы сияқты кетеді») мақалында наурыз айының басындағы қатал ауа райы мен соңындағы жылымықтың қарама-қарсылығы бейнеленеді.
April (Сәуір) атауының этимологиясы жөнінде ғылымда екі негізгі болжам қалыптасқан. Бірінші болжам бойынша, ол латынның aperire («ашу») етістігімен байланысты және көктемгі табиғаттың жаңаруын білдіреді. Екінші болжамда атаудың этруск тіліндегі Apru формасы арқылы грек мифологиясындағы Афродита құдайының есімімен байланысы көрсетіледі. Англо-саксондық кезеңде бұл ай Eastermonað деп аталған. Кейін бұл атау латындық нұсқамен алмастырылды.
Сәуір айының лингвомәдени сипаты April showers bring May flowers («Сәуірдің өткінші жаңбыры мамырдың гүлдерін әкеледі») мақалынан айқын көрінеді. Бұл паремия уақытша қиындықтардың болашақтағы игілікке жол ашатынын білдіретін мәдени метафора ретінде қызмет етеді.
May (Мамыр) атауы римдік құнарлылық құдайы Майяның (Maia) есімімен байланысты. Лексеманың түбірі үндіеуропалық meg- («ұлы», «үлкен») негізінен тарайды және латынның magnus («ұлы») сөзімен сабақтасады. Ағылшын тіліне бұл атау XII ғасырда енген.
Ескі ағылшын тілінде мамыр айы þrimilce деп аталған. Бұл атау «сиырларды күніне үш рет саууға болатын ай» деген мағынаны білдіріп, табиғаттың молшылық кезеңін көрсетеді. Сонымен қатар ағылшын мәдениетінде мамыр айына қатысты ерекше этнографиялық түсініктер сақталған. Соның бірі – Marry in May, and you'll surely rue the day («Мамырда үйленсең, сол күнге өкінесің») мәтелі. Бұл наным ежелгі римдік мәдени дәстүрлермен сабақтасады.
Мамыр айымен байланысты фразеологиялық қор да ерекше назар аударады. To be in the May of one's life тіркесі адамның жастық шағын немесе өмірінің ең гүлденген кезеңін білдіреді. As welcome as flowers in May теңеуі қуаныш пен шаттықтың символы ретінде қолданылады. Ал Ne'er cast a clout till May be out мәтелі көктемнің құбылмалы табиғатын ескертіп, сақтыққа үндейді.
June (Маусым) атауы Рим мифологиясындағы неке мен отбасының қамқоршысы Юнона (Juno) құдайының есімімен байланысты. Бұл атау латынның Iunius формасынан бастау алып, XIV ғасырда ағылшын тіліне енген.
Маусым айының байырғы ағылшын атауы liðe se ærra («ерте жұмсақтық») болған. Бұл атау маусымдағы жайлы ауа райын сипаттайды. Юнона құдайымен байланысына байланысты ағылшын мәдениетінде маусым айы неке қию үшін ең қолайлы кезеңдердің бірі ретінде қабылданады.
Осыған байланысты June bride тіркесі қалыптасқан. Сонымен қатар A dripping June brings all things in tune мәтелі маусымдағы жауын-шашынның ауыл шаруашылығына қолайлы әсерін білдіреді. Ал June is bustin' out all over тіркесі табиғаттың толық гүлдену кезеңін сипаттайды.
July (Шілде) және August (Тамыз) айларының атаулары өзге айлардан ерекшеленеді, өйткені олар мифологиялық кейіпкерлердің емес, нақты тарихи тұлғалардың есімдерімен байланысты. July атауы Гай Юлий Цезарьдың құрметіне, ал August атауы император Октавиан Августтың құрметіне қойылған. Бұл құбылыс саяси биліктің тілдік жүйеге ықпал етуінің көрінісі болып табылады.
July айының байырғы атауы liða se æfterra («кеш жұмсақтық») болған. Шілдеге қатысты Dog days of summer, A knee-high by the Fourth of July, If July be hot and dry, it fills the barns with corn and rye сияқты тұрақты тіркестер мен мақалдар халықтық ауа райы болжамдары мен аграрлық тәжірибенің тілдегі көрінісі болып табылады.
August айы англо-саксондық кезеңде Weodmonað («арамшөптер айы») деп аталған. Бұл атау ауыл шаруашылығындағы маусымдық жұмыстармен байланысты. Ағылшын мәдениетінде August child және Dry August and warm doth harvest no harm тәрізді тілдік бірліктер кең таралған. Олар тамыз айын егін жинау кезеңімен және молшылық ұғымымен байланыстырады.
September - December айларының атаулары ежелгі Рим күнтізбесіндегі реттік сан атауларынан шыққан. September (septem – жеті), October (octo – сегіз), November (novem – тоғыз), December (decem – он) атауларының барлығы наурыз айынан басталған көне римдік есеп жүйесінің ізін сақтайды.
Бұл айлардың англо-саксондық баламалары табиғат пен шаруашылық тәжірибеге негізделген болатын. Мысалы, September айы hærfestmonað («егін жинау айы»), November айы Blotmonað («құрбандық шалу айы») деп аталған. Кейін бұл атаулардың орнына латындық нұсқалардың орнығуы ағылшын тіліндегі романдық ықпалдың күшеюін көрсетеді.
Аталған айларға қатысты September smiles, October Ale, To be a November day, A December and May marriage сияқты фразеологиялық бірліктер қалыптасқан. Бұл тілдік бірліктерде табиғат құбылыстары, шаруашылық тәжірибе және әлеуметтік қатынастар символдық түрде бейнеленеді.
Т.Г. Такердің пікірінше, жылдың соңғы төрт айының тек сандық принциппен аталуы олардың егін жинау науқаны аяқталғаннан кейінгі салыстырмалы түрде бәсең кезеңмен байланысын көрсетуі мүмкін [109]. Осы тұрғыдан алғанда, ай атауларының эволюциясы ағылшын мәдениетіндегі уақыт концептісінің тарихи, мифологиялық және шаруашылық негіздерін айқын көрсетеді.
Ағылшын тілді дүниетанымда Year (Жыл) ұғымы тек уақыт өлшемі ғана емес, табиғат пен адам әрекетінің өзара үйлесімін білдіретін күрделі лингвомәдени құрылым ретінде танылады. Ескі ағылшын тіліндегі ger («жыл», «маусым») түбірінен бастау алатын бұл лексема Жердің Күнді айналу цикліне негізделген астрономиялық уақыт моделін бейнелейді. Күн жолының эклиптикалық шеңбер бойымен қозғалысы мен маусымдардың алмасуы тілдік санада төрт негізгі мезгілдің: spring (көктем), summer (жаз), autumn (күз) және winter (қыс) номинациясын қалыптастырған. 
Дж. Хоккинс сөздігінде spring лексемасының бірнеше мағынасы көрсетілген. Солардың ішінде уақыт концептісімен тікелей байланысты екі мағына ерекше назар аудартады: a place where water comes up naturally from the ground («жер астынан табиғи түрде су шығатын орын») және the season when most plants begin to grow («өсімдіктердің көпшілігі өсе бастайтын жыл мезгілі») [117, 460-б.].
Бұл анықтамаларды біріктіретін ортақ семантикалық өзек – «пайда болу», «басталу», «жаңғыру» ұғымдары. З.Р. Алхастованың зерттеулерінде көктем мезгіліне қатысты: Marry in March, repent always – «Наурызда үйленсең, әрқашан өкінесің» -деген фразеологизм келтіріледі [113, 28-б.]. Бұл тілдік бірлік ағылшын мәдениетінде наурыз айының неке қиюға қолайсыз кезең ретінде қабылданғанын көрсететін этномәдени маркер болып табылады.
Сондай-ақ Девоншир фермерлері наурыздың алғашқы үш күнін:
Blind days – «Соқыр күндер» - деп атаған.
Осы түсінікпен сабақтас келетін:
April borrows three days from March, and they are ill – «Сәуір наурыздан үш күнді қарызға алады, олардың үшеуі де қолайсыз» - мақалы сәуір айындағы құбылмалы ауа райын сипаттайды.
Көктем мезгілі ағылшын халықтық күнтізбесінде бірнеше бейнелі атаулар арқылы да көрініс табады:
The Primrose Time – «Бәйшешек гүлдейтін кезең»;
The Sap-rising Season – «Шырынның көтерілу маусымы»;
Seed-time – «Дән себу уақыты».
Аталған атаулар ағылшын халқының көктемді табиғаттың жаңаруы мен егіншілік жұмыстарының басталу кезеңі ретінде концептуалдағанын көрсетеді.
Дж. Хоккинс summer сөзін: The warm season between spring and autumn – «Көктем мен күздің арасындағы жылы мезгіл» - деп анықтама берген [117, 479-б.].
Ағылшын халқының ауа райын болжауға қатысты тәжірибесі көптеген паремияларда сақталған. Мысалы:
In winter if the sun rises with a red sky, expect rain that day; in summer, expect showers and wind – «Қыста күн қызыл шапақпен шықса, сол күні жаңбыр күтіңіз; жазда болса нөсер мен жел болады».
Жаз мезгіліне қатысты халықтық атаулардың қатарына мыналар жатады:
Hay-time – «Шөп шабу уақыты»;
The Midsummer – «Жаз ортасы».
Соңғысы 21–24 маусым аралығындағы ең ұзақ күндерді білдіреді және ағылшын мәдениетінде ерекше мерекелік әрі мифологиялық мәнге ие кезең ретінде қарастырылады. Бұл түсінік У. Шекспирдің A Midsummer Night's Dream («Жазғы түндегі түс») шығармасында да көрініс тапқан.
Autumn лексемасы жаз бен қыс арасындағы өтпелі маусымды білдіреді [104, 31-б.].
Күзге қатысты халықтық бақылаулар келесі паремияларда көрініс табады:
Spider webs floating at autumn sunset / Bring a night frost, this you may bet – «Күзде күн батар шақта қалықтаған өрмекші торлары түнгі аяздың белгісі».
Сондай-ақ: If there be sheet lightning with a clear sky on spring, summer, and autumn evening, expect heavy rains – «Көктемде, жазда немесе күзде кешкісін ашық аспанда найзағай жарқылдаса, нөсер жауын күтіңіз» - деген халықтық болжамдар кездеседі [104, 82-б.].
Күз мезгілі ағылшын тілінде бірнеше балама атаулар арқылы беріледі:
Harvest – «Егін жинау мезгілі»;
The Fall – «Жапырақ түсу кезеңі»;
The Back-end – «Жылдың соңы».
Бұл атаулар күздің шаруашылық және табиғи ерекшеліктерін көрсетеді.
Winter ағылшын дүниетанымында жылдың ең суық мезгілі ретінде концептуалданады [104, 548-б.]. Қысқа қатысты кең таралған идиомалардың бірі:
In the dead of winter – «Қыстың қақ ортасында», сөзбе-сөз «қыстың өлі шағында».
Бұл тіркестегі dead компоненті табиғаттың қозғалыссыз күйін бейнелейтін метафоралық элемент болып табылады. Қыс мезгіліне қатысты халықтық атаулар:
The Dead of the Year – «Жылдың өлі шағы»;
The Yule-tide – «Йоль мерекесі кезеңі»;
The Hoar-season – «Қырау маусымы».
Бұл атаулардың барлығы қыс мезгілінің суықтық, қараңғылық және тыныштық концептілерімен байланысын көрсетеді.
Ағылшын халықтық дүниетанымында жыл мезгілдері ауыл шаруашылығы тәжірибесімен тығыз байланысты. Мысалы:
A late spring is bad for cattle, and early spring for corn – «Кеш шыққан көктем малға зиян, ал тым ерте шыққан көктем егінге қолайсыз».
After a rainy winter follows a fruitful spring – «Жаңбырлы қыстан кейін берекелі көктем келеді».
Бұл паремиялар табиғат құбылыстары мен шаруашылық тәжірибе арасындағы байланысты көрсетеді.
Қорыта айтқанда, ағылшын тіліндегі Year концептісі мен оған қатысты маусымдық атаулар, паремиялар және фразеологиялық бірліктер халықтың көпғасырлық эмпирикалық бақылауының, шаруашылық тәжірибесінің және мифологиялық дүниетанымының тілдік көрінісі болып табылады.
Қазақ және ағылшын тілі деректеріндегі халықтық күнтізбе жүйесінің өзіндік белгілері. Әлемдегі өзге халықтар тәрізді қазақ және ағылшын тілді халықтар да өз тұрмыс-тіршілігінің жағдайына орай, аспан әлемінің жер бетіндегі тіршілікке әсерін зерделеп-түсініп, шаруашылығын осы ақпараттармен өзектестіре реттеп өмір сүруге мәжбүр болды. Бұл, алдымен, таңның атуы мен күннің батуы, жыл маусымдарының ауысуы, соған сай ауа райының өзгерісі тәрізді табиғат құбылыстары жайындағы білім жүйесін қалыптастырды. Осы өлшемдер жүйесі, өркениет деңгейінің жемісі - күнтізбе деп аталады. Күнтізбе, календарь - кез келген халықтың несібесіне тиген, оның өзі өмір сүріп отырған ортасының қажеттілігіне сай қалыптасқан уақыт есебінің жиынтығын көрсететін дүние.
Қазақтар «Ай күнтізбесін» де, «Күн күнтізбесін» де, Шәмсіқамария түрі, Ай мен Күннің біріккен күнтізбесін қолдана отырып, уақытты мөлшерлеуге негіз болған таңның атып, күннің батуына орай өзіндік өлшемдерін қалыптастырған. Бұл - көшпелі мәдениет із-таңбасы сөз маржандарында тұнып қалған дәстүрлі мәдениет жемісі болып табылады.
Ал қазақ тілі деректерімен салғастырылатын ағылшын тілі деректері ағылшын тілінің британдық вариантына, Англия мәдениетіне тән. Ағылшын мәдениетіне де көпшілік, әсіресе европалықтар қолданатын «Григориан күнтізбесі» ыңғайлы көрінген болу керек.
Қазақ халқының да уақытты болжап білудегі негізгі ұғымдары: тәулік (таң, түс,кеш), күн, апта, ай және жыл туралы түсініктен басталады. Аптаның күндері аталған күнтізбе бойынша қалыптасқан. Ал ай мен жыл атауларының саны мен қабылданған он екі айлық реттік жүйесінде аймақтық сипат бар.
Ағылшын тілінде «тәулік» ұғымын білдіретін арнайы сөз жоқ. Бұл ұғымды Day – күн, күндіз, тәулік noun з.е. (plural көпше түрде days күндер) және басқа да сипаттама тәсіл арқылы түсінуге болады.
 Жалпы әлемде жылды климаттық белгілеріне қарай төрт мезгілге бөлу дәстүрі қалыптасқан. Қазақ елінде жыл төрт маусымға бөлінеді. Қазақ тілінде: көктем - наурыз, сәуір, мамыр; жаз - маусым, шілде, тамыз; күз-қыркүйек, қазан, қараша және қыс- желтоқсан, қаңтар, ақпан болып бөлінеді. Ағылшын мәдениетінде де жыл төрт маусымға бөлінеді, алайда ай саны жыл маусымдарында біркелкі емес, қыс пен жаз төрт айдан, көктем мен күз екі айдан тұрады. Қыс маусымына: ноябрь, декабрь, январь, февраль - айлары; жаз маусымына: май, июнь, июль, август - айлары; күз маусымына: сентябрь, октябрь; көктем маусымына: наурыз, сәуір айлары жатқызылады.
Ағылшын мәдениетінде де жыл төрт маусымға бөлінеді, алайда ай саны жыл маусымдарында біркелкі емес. Кампионның пікірінше, табиғат заңдылықтарын бақылау, әсіресе аспан денелерінің қозғалысына сүйену адамдардың күделікті қажеттілігіне байланысты болды [102, 31-б.]. Бұл ағылшын тіліндегі жыл мезгілдерінің номинациясындағы (атау беру) прагматикалық сипатпен түсіндіріледі.
Мәселен, қыс маусымы (ноябрь-февраль) ағылшын тілді санада ең ұзақ әрі қатал кезең ретінде категорияланады. Мұны тілдегі «In the dead of winter» (қыстың өлі шағы) идиомасы мен ескі ағылшынша қараша айының Blotmonað (құрбандық/қан айы) деп аталуынан көруге болады. Бұл қазақ халқының «соғым сою» науқанымен мағыналық тұрғыдан үндес келсе, жаз маусымы (май-август) ағылшын мәдениетінде табиғаттың толысуымен сипатталады. Мұнда мамыр айының ескі атауы þrimilce (сиырды үш рет сауу) мал шаруашылығының берекесін көрсетсе, тамыз айының байырғы Weodmonað (арам шөп айы) аталуы диқаншылық тәжірибесіне негізделген.
Күз бен көктемнің ағылшын күнтізбесінде қысқа болуы (2 айдан) бұл кезеңдердің тек «өтпелі» уақыт ретінде қабылдануынан. Бірақ лингвистикалық тұрғыдан бұл мезгілдердің атаулары маңызды мағынаға ие. Көктемнің халықтық атауы Seed-time (дән себу уақыты) қазақтың наурыздағы «төл басы» ұғымы сияқты жаңа бастауды білдірсе, күздің ескі атауы Harvest (егін жинау) нәтиже мен береке символы болып табылады. Демек, екі халықтың да халықтық күнтізбесі аспан әлемін бақылау мен күнделікті тұрмыс-тіршілік қажеттілігінен туындаған, лингвомәдени таңбаларға бай біртұтас жүйе болып табылады.
Екінші бөлім бойынша тұжырым
Зерттеудің екінші тарауында қазақ және ағылшын тілдеріндегі космоним компонентті фразеологиялық бірліктер «ай/moon», «күн/sun», «жұлдыз/star» және «аспан/sky» макротоптары аясында қарастырылып, олардың мағыналық-тақырыптық топтары анықталды. Талдау нәтижесінде «ай/moon» компонентті бірліктер 10 тақырыптық топқа, «күн/sun» компонентті бірліктер 10 тақырыптық топқа, «жұлдыз/star» компонентті бірліктер 5 тақырыптық топқа, ал «аспан/sky» компонентті бірліктер 4 тақырыптық топқа жіктелді. Әрбір топ ішіндегі тілдік деректер қазақ және ағылшын лингвомәдениеттері негізінде салыстырмалы түрде талданып, олардың ортақ және ұлттық-мәдени ерекшеліктері айқындалды.
Зерттеуде «фразеологизм» ұғымы тар мағынада емес, кең мағынада қолданылды. Қазіргі фразеология ғылымында тұрақты тіркестер жүйесіне тек идиомалар ғана емес, мақал-мәтелдер, тұрақты фразалық оралымдар, қанатты сөздер мен формулалық қолданыстар да енгізіледі (Cowie, 1998; Moon, 1998; Burger, 2015). Осыған байланысты жұмыста космоним компонентті идиомалармен қатар мақал-мәтелдер мен тұрақты фразалық тіркестер де зерттеу нысаны ретінде қарастырылды. Мұндай ұстаным халықтық космонимдердің құрылымдық ерекшеліктерінен гөрі олардың ұлттық дүниетанымдағы семантикалық, когнитивтік және лингвомәдени қызметтерін тереңірек ашуға мүмкіндік береді. Сондықтан қазақ және ағылшын тілдеріндегі тұрақты қолданыстар біртұтас фразеологиялық кеңістік аясында сипатталды.
Зерттеу нәтижелері екі тілдегі космонимдердің бастапқы астрономиялық мағыналарынан алыстап, адамның дүниетанымын, эмоциялық тәжірибесін, әлеуметтік қатынастарын және мәдени құндылықтарын бейнелейтін күрделі символдық жүйеге айналғанын көрсетті. Бұл құбылыс әсіресе «ай/moon» компонентті бірліктерден айқын байқалады. Қазақ тілінде Ай уақытты өлшеудің, маусымдық өзгерістерді бақылаудың, кеңістікті бағдарлаудың және адамның өмірлік циклдерін танудың маңызды құралы ретінде көрінеді. «Ай артынан ай өтті», «айдың бір жаңасы», «ай-күні жетіп отыр», «тоғыз ай тоғыз күн» тәрізді тұрақты тіркестер уақыттың циклдік сипатын, биологиялық уақытты және халықтық күнтізбелік білімді бейнелейді. Ал ағылшын тілінде Moon көбінесе адамның эмоциялық-психологиялық тәжірибесімен байланыстырылады. Once in a blue moon, over the moon, moon about somebody, moon away сияқты бірліктер сиректік, қуаныш, сағыныш, меланхолия және субъективті уақыт қабылдауын білдіреді. Дегенмен екі тілде де Ай уақыттың маңызды көрсеткіші және мәдени мәнге ие космологиялық символ ретінде сақталған.
«Күн/sun» компонентті фразеологизмдерді талдау да маңызды ұқсастықтар мен айырмашылықтарды көрсетті. Екі лингвомәдениетте де Күн өмірдің, жарықтың, тіршіліктің және белсенді әрекеттің символы ретінде концептуалданады. Сонымен қатар Күн уақыттың өтуін, еңбек пен күнделікті тіршіліктің ұйымдасуын бейнелейді. Алайда қазақ дүниетанымында Күн көбінесе табиғатпен үйлесімді өмір сүрудің, берекенің және тіршілік бастауының белгісі ретінде көрінсе, ағылшын тілінде ол жеке жетістікке, мүмкіндікті тиімді пайдалануға және уақытты ресурс ретінде қабылдауға қатысты қолданыстармен ерекшеленеді. Бұл айырмашылық көшпелі және отырықшы өркениеттердің тарихи-мәдени тәжірибесінен туындайды.
«Жұлдыз/star» компонентті фразеологизмдерді салыстыру барысында екі тілде де жұлдыздың тағдыр, үміт, мақсат және адам өмірінің бағдары ретінде танылатыны анықталды. Қазақ тілінде жұлдыз көбінесе адамның бақытымен, тағдырымен және өмір жолымен байланыстырылады. «Бақыт жұлдызы», «жұлдызы жанды», «жұлдызы сөнді», «жұлдызы ұшты» сияқты қолданыстар адамның әлеуметтік мәртебесі мен өмірлік жолын сипаттайды. Ағылшын тілінде де star компоненті жетістік, танымалдық және жоғары мақсаттармен байланысты қолданылады. Reach for the stars, lucky star тәрізді бірліктер адамның арман-мұраты мен жетістікке ұмтылысын білдіреді. Осылайша, екі тілде де жұлдыз адамның тағдыры мен болашағын бейнелейтін әмбебап символ ретінде көрінеді.
«Аспан/sky» компонентті фразеологизмдер де ортақ семантикалық негізге ие. Екі тілде де аспан жоғары күштердің, құдайылық бастаманың, шексіздіктің және рухани кеңістіктің символы ретінде қолданылады. Қазақ тілінде аспан тәңірлік дүниетаныммен, киелілікпен және табиғатпен сабақтасса, ағылшын тілінде sky/heaven христиандық мәдени дәстүрмен тығыз байланысты. Соған қарамастан екі лингвомәдениетте де аспан адамның рухани бағдарларын, моральдық құндылықтарын және әлем құрылымы туралы түсініктерін бейнелейтін әмбебап мәдени код қызметін атқарады.
Салыстырмалы талдау нәтижесінде қазақ және ағылшын тілдеріндегі космоним компонентті фразеологиялық бірліктердің бірқатар әмбебап белгілері анықталды. Екі халық та аспан денелерін уақытты өлшеу, кеңістікті бағдарлау, адам тағдырын түсіндіру және эмоциялық тәжірибені бейнелеу құралы ретінде пайдаланған. Бұл ұқсастықтар адамның ғарышпен байланысына негізделген жалпыадамзаттық танымдық модельдердің бар екенін көрсетеді. Сонымен қатар ұлттық ерекшеліктер де айқын байқалады. Қазақ тілдік әлем бейнесінде космонимдер табиғатпен үйлесімді өмір сүруді, көшпелі мәдениеттің тәжірибесін, халықтық астрономия мен күнтізбелік білімді сақтап қалған болса, ағылшын тілінде олар адамның ішкі эмоциялық әлемін, жеке жетістігін, әлеуметтік ұмтылыстарын және субъективті тәжірибесін бейнелеуге көбірек бағытталған.
Осылайша, космоним компонентті фразеологиялық бірліктер екі халықтың ғалам туралы білім жүйесін, мәдени жадын және дүниетанымдық ұстанымдарын сақтайтын маңызды тілдік бірліктер болып табылады. Олардың мағыналық-тақырыптық жіктемесі қазақ және ағылшын лингвомәдениеттеріндегі ортақ когнитивтік негіздерді де, ұлттық-мәдени ерекшеліктерді де анықтауға мүмкіндік берді. Зерттеу нәтижелері халықтық космонимдердің тек астрономиялық атаулар ғана емес, ұлттық мәдениеттің, тарихи тәжірибенің және дүниетанымдық білімнің маңызды тілдік репрезентанттары екенін дәлелдейді.


Қорытынды
Тіл дамуының негізгі заңдылығы – динамизм (қозғалыс), өйткені өзгеру, даму тілдің қоғам өміріндегі атқаратын қызметіне, алатын орнына, табиғатына тән қасиет.Тіл – қоғамда қатынас құралы болғандықтан, қоғамның дамуымен бірге өсіп өркендеп отырады. Қандай тіл болмасын оның өткен тарихы, қазіргі күндегі жағдайы және болашағы болады.
Көшпелі өмір салтын ұзақ ұстанған қазақ халқы есте жоқ ескі замандардан-ақ табиғат тылсымын түсініп, оның қыр-сырынан жинақталған ақпараттарын зерттеп, зерделей жүріп, халықтық жүйелі космологиялық білімге айналдырған. Осы жүйелі білімнің арқасында айсыз түнде жұлдызға қарап жол тауып, көз аштырмас боранда желдің өтіне қарап ел тауып, жан-жануар, құс, құрт-құмырсқа тіршілігіне зер салып, ауа райын күні бұрын байқап-болжап, тұрмыс-тіршілігін сонымен үйлестіре өмір сүрген. Жылдың әр айы мен тоқсанындағы ауа райының өзгерістері мен құбылыстарын дала халқы әрдайым есте ұстап, оған ат қойып таңбалап, ерекшелік белгілеріне қарай бағамдап-бағалап та отырған.
Аспан әлемі туралы «ғылым» тарихы ғасырлардың қатпар-қатпар қойнауларынан бастау алады. Алғашқы қарапайым түсінік мал жайылған жазық далаларда, жойқын күшті асу бермес өзендердің егін салынған аңғарларында сол жерлерді мекендеуші халықтардың тіршілік көзі-мал-жанын табиғат апатынан қорғап, өсіріп-жетілдіру мақсатынан пайда болды. Оның ғылымға алғаш жария болған отаны - Мысыр (Египет) еді. Мысыр абыздары өздерін күйзеліске ұшыратып келген Ниль өзенінің тасуы Сүмбіле (Сириус) жұлдызының туған кезімен байланысты екенін біліп, сол арқылы егін егетін уақытты анықтап отырған.
Аспан, Ай, Күн, Жұлдыз - әлемге ортақ астрономиялық ұғым атаулары, осы ортақ ұғымды әр халық өзінше қабылдайды, өз тұрмыс-тіршілігінің көзімен көреді. Әлемінің екінші бір түпкірінде мал өсіріп, көшпелі тұрмыс кешіп жүрген қазақтар «Сүмбіле туа су салқындайды», «Сүмбіледе сорпа майлы» дейді екен, өйткені «Сүмбіле туса, жаз аяқталып мал семіреді».«Сүмбіле туа су салқындайды» да, түйе мен қой өкпе ауруынан аман қалады.Сүмбіле туғаны - қоңыр күздің белгісі. Сыр бойы малшылары «Сүмбіле туған соң Сырға кетеміз». Қаратаудың жоны салқын болады, шілдеде жонның ең биігінде боламыз, «Таразы тумай таудан түспейміз, Таразы туған соң етекке жылжимыз»  деп мал-жанына жайлы уақытты болжап межелеген. Мал шаруашылығы ғана емес, егін шаруашылығымен айналысқан қазақтардың егін салу, жинау мезгілін жұлдыздарға  қарап белгілеу тәжірибесі болған. «Үркер туды енді қауын піседі», «Үркер көтерілмей тары көтерілмейді» т.б. көптеген  тіркестер ұлттық таным деңгейінен хабар береді.
Халықтың тұрмыс-тіршілігін бейнелейтін тіркестер ұлттық дүниетаным көрінісі болып табылады. Халықтық космонимдердің мазмұндық өзегі ежелгі мифологиялық таныммен және этникалық болмыспен тікелей сабақтас екені анықталды. Қазақ тіліндегі космонимдер жүйесі негізінен көшпелі тұрмыс салтына негізделіп, аспан денелерін антропоморфтық және зооморфтық бейнелерге теңеу арқылы қалыптасса, ағылшын тіліндегі атаулардың бастау арналары англосаксондық көне фольклор мен навигациялық қажеттіліктерден туындаған. Бұл айырмашылықтарға қарамастан, екі халықтың да аспан әлемін әлемнің тілдік бейнесінің ажырамас бөлігі ретінде танып, оны өзіндік мәдени кодтармен таңбалағаны байқалады.
Жүргізілген кешенді зерттеу жұмысының нәтижесінде қазақ және ағылшын тілдеріндегі деректер негізінде космонимдер жүйесінің лингвомәдени, құрылымдық-семантикалық және когнитивтік сипаты айқындалып, жалпы қорытындылар жасалды.
Ең алдымен, халықтық космонимдердің антропоөзектік парадигма аясындағы табиғаты сараланып, олардың жай ғана аспан денелерінің атауы емес, халықтың ғасырлар бойғы жинақтаған тәжірибесін, сенім-нанымын және логикалық ойлау жүйесін сақтайтын күрделі лингвокогнитивтік құрылымдар екені дәлелденді. Зерттеу барысында космонимдердің адам мен ғалам арасындағы байланысты реттейтін когнитивтік тетік ретіндегі қызметі айқындалып, зерттеу нысанының теориялық бағыттары нақтыланды.
Қазақ және ағылшын тілдеріндегі халықтық космонимдерді құрылымдық-танымдық тұрғыдан талдау барысында типологиялық ұқсастықтары мен өзіндік ерекшеліктері анықталды. Екі тілде де номинациялаудың ұқсас тәсілдері қолданылғанымен, олардың ішкі бейнелілік мазмұнының этникалық сипаты әртүрлі. Қазақ тіліндегі космонимдерде зооморфтық-мифологиялық бейнелердің (Үшарқар, Жетіқарақшы) үлесі басым болса, ағылшын тілінде антропоморфтық-ландшафттық (The Plough, Watling Street) бейнелеу үлгілері алға шығады. Бұл айырмашылықтар жалғамалы және флективті тілдердің құрылымдық заңдылықтарымен ғана емес, халықтардың тарихи тұрмыс-тіршілігімен де тікелей байланысты.
Зерттеу нысанын мағыналық-тақырыптық топтар бойынша талдау туыс емес тілдердің этномәдени ерекшеліктерін айқын көрсетті. Космонимдердің мағыналық өрісі қазақ тілінде мал шаруашылығы мен көшпелі мәдениетке негізделсе, ағылшын тілінде навигациялық және техникалық-тұрмыстық ұғымдар төңірегінде топтасады. Осы орайда, зерттеудің әдістемелік сенімділігін арттыру мақсатында қолданылған сандық талдау (Cohen’s Kappa) нәтижесінде алынған 0.98 деңгейіндегі көрсеткіш таңдалған лингвистикалық критерийлер мен топтастырулардың ғылыми негізділігін толық айғақтайды.
Космонимдердің сөзжасамдық табиғатын талдау барысында синтетикалық, аналитикалық және метафоралық модельдердің өзіндік үлесі мен функционалдық ерекшеліктері айқындалды. Қазақ тіліндегі синтетикалық тәсілдің архаикалық сипаты мен ағылшын тіліндегі аналитикалық-ландшафттық модельдердің басымдығы тиісінше жалғамалы және флективті тілдік құрылымдардың космонимжасамдағы тікелей көрінісі болып табылады. Ал метафоралық тәсіл екі тілде де космонимиялық лексиканы номинативті деңгейден лингвомәдени символдар деңгейіне көтеріп, ұлттық фразеологиялық қорды байытудың негізгі тетігі ретінде қызмет ететіні дәлелденді.
Сонымен қатар, космонимдердің ұлттық әлем бейнесін таныту құралы ретіндегі рөлі сипатталды. Олардың халықтық күнтізбе мен навигацияның негізі ретіндегі прагматикалық маңызы ашылып, тілдегі фразеологизмдер мен идиомалар («жұлдызы оңынан туу», «once in a blue moon») арқылы мәдени код ретінде сақталғаны көрсетілді. Бұл космонимдердің туыс емес тілдердегі көрінісін салыстыра зерттеу арқылы адамзатқа ортақ аспан әлемін қабылдаудың әмбебап заңдылықтары мен әр ұлттың өзіне ғана тән танымдық ерекшеліктері сараланды.
Қазақтар «Ай күнтізбесін» де, «Күн күнтізбесін» де, Шәмсіқамария түрі, Ай мен Күннің біріккен күнтізбесін қолдана отырып, уақытты мөлшерлеуге негіз болған таңның атып, күннің батуына орай өзіндік өлшемдерін қалыптастырған. Бұл - көшпелі мәдениет із-таңбасы сөз маржандарында тұнып қалған дәстүрлі мәдениет жемісі болып табылады.
Халық «есепшілерінің» астрономиялық білім нәтижесі көптеген ғылымның өзегіне айналды. Тіпті, арнаулы құралдар, уақытты белгілейтін сағаттар пайда болғаннан кейін де тіршілігін жұлдыздың тууы мен батуы қарап айыру қай халықтың дәстүрлі мәдениетіне тән. Ал қазақ тілі деректерімен салғастырылатын ағылшын тілі деректері ағылшын тілінің британдық вариантына, Англия мәдениетіне тән. Ағылшын мәдениетіне де көпшілік, әсіресе европалықтар қолданатын «Григориан күнтізбесі» ыңғайлы көрінген болу керек.
Қорыта айтқанда, қазақ және ағылшын тілдеріндегі космонимдерді салғастырмалы зерттеу әлемнің тілдік бейнесіндегі ортақ адами құндылықтар мен ұлттық бірегейлікті танудың тиімді құралы болып табылады. Зерттеу барысында алға қойылған барлық міндеттер орындалып, халықтық космонимдердің лингвомәдени және құрылымдық-танымдық жүйе ретіндегі сипаты толық ашылды.

